|  |  |  |  |
| --- | --- | --- | --- |
| **בית משפט השלום בתל אביב -יפו** | | | |
| ת"פ 56726-02-23 מדינת ישראל נ' אנג'ל | | |  |
| **בפני** | **כבוד השופט הבכיר, שאול אבינור** | | | |
| בעניין: | **המאשימה:** | **מדינת ישראל**  ע"יב"כ עו"ד שני מגדי | | |
|  | **נגד** | | | |
|  | **הנאשם:** | **לירון אנג'ל**  ע"יב"כ עו"ד משה אלון | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ט](http://www.nevo.co.il/law/70301/40i), [40יא](http://www.nevo.co.il/law/70301/40ja)

**גזר דין**

1. **רקע כללי:**
2. הנאשם הורשע – על יסוד הודאתו בעובדות כתב האישום המתוקן, שניתנה במסגרת הסדר טיעון – בביצוע עבירה של **החזקת סמים מסוכנים שלא לצריכה עצמית**, לפי הוראות [סעיף 7(א)](http://www.nevo.co.il/law/4216/7.a) יחד עם סעיף [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 (להלן – פקודת הסמים המסוכנים).
3. בעובדות כתב האישום המתוקן נטען כי ביום 14.03.22 בשעה 08:00 או בסמוך לכך, החזיק הנאשם בחדרו, בדירה בגבעתיים, בסמים מסוכנים כמפורט להלן: 15 טבליות ועוד כ-7 גרם נטו **MDMA** מחולקים לשקיות; כ-7 גרם נטו **קטמין** מחולק לשקיות; 50 מ"ל **קטמין נוזלי** בשישה בקבוקונים; 3.02 גרם נטו **קוקאין**, מחולקים לשלוש אריזות; 15 בולי **LSD** מחולקים לשלוש שקיות; 40 גרם של פטריות ובהן סמים מסוכנים מסוג **פסילוצין** מחולקים לשש שקיות. עוד החזיק הנאשם בסך של 15,750 ₪, במזומן.
4. בדיון המקדמי הראשון שנערך לפניי הגיעו הצדדים להסדר טיעון, שבמסגרתו הוגש כתב האישום המתוקן – בו נערכו מספר תיקונים בהפחתת כמויות הסמים הנטענות. לעניין הטיעונים לעונש לא הגיעו הצדדים לכלל הסכמות, הגם שעתרו במשותף לקבלת תסקיר שירות המבחן. המאשימה הודיעה כי עמדתה היא למאסר בפועל ורכיבים נלווים, כאשר צוין כי הצדדים מסכימים שכחלק מתמהיל הענישה יחולט הכסף המזומן שנתפס ברשות הנאשם.
5. הנאשם הודה אפוא בעובדות כתב האישום המתוקן והורשע, על יסוד הודאה זו, בעבירה בה הואשם כאמור בפסקה 1 דלעיל. בית המשפט נעתר לבקשת הצדדים והורה על עריכת תסקיר שירות המבחן.
6. **עיקרי תסקיר שירות המבחן:**
7. תסקיר שירות המבחן (מיום 27.05.2024) מפרט את נסיבותיו האישיות של הנאשם, יליד שנת 1998 (בן 26 שנים כיום), רווק המתגורר בגפו. הנאשם סובל לדבריו, לאורך שנים, מבעיות במערכת העיכול, אשר סיבותיהן טרם התבררו, אך בגינן הוא סובל כרונית מכאבי בטן והקאות, על בסיס יומיומי. עוד מסר הנאשם כי בילדותו אובחן עם בעיות קשב וריכוז, וטופל תרופתית, וביצע שירות צבאי חלקי בלבד נוכח קשיי הסתגלות.
8. הנאשם הודה שהחזיק בסמים כמפורט בעובדות כתב האישום המתוקן, כאשר ברקע מעשיו הדגיש מצוקה בה היה נתון בעקבות מצבו הבריאותי ותחושות חוסר אונים בשל היעדר מענה רפואי לכאביו, כאשר טיפול תרופתי שקיבל לא סייע לו. לדבריו, השימוש בסמים בהם החזיק סייע בהקלה על כאביו, תוך ששלל סחר בסמים או קשרים עם גורמים שוליים. שירות המבחן התרשם כי הנאשם נוטה למזער ולטשטש את החומרה שבמעשיו, אך בד בבד מגלה כיום הבנה לבעייתיות בפתרון בו בחר. הנאשם מסר כי מאז מעצרו נמנע מכל שימוש בסמים, משתמש בתרופות טבעיות בלבד. בדיקת שתן שמסר הנאשם נמצאה נקייה.
9. שירות המבחן בחן את גורמי הסיכון והסיכוי בעניינו של הנאשם, כאשר כגורמי סיכון צוינו אופי העבירה, נטיית הנאשם לטשטש את חומרת מעשיו והתמשכות הקשיים הבריאותיים אשר לפי טענת הנאשם עמדו ברקע ביצוע העבירה. כגורמי סיכוי הדגיש שירות המבחן כי מדובר בנאשם נעדר כל רישומים קודמים, שהעבירה דנא היא הסתבכותו הראשונה והיחידה עם החוק. עוד ציין שירות המבחן את חלוף הזמן מאז ביצוע העבירה, ללא כל הסתבכות נוספת, היעדר דפוסים שוליים מושרשים וההתרשמות כי ההליך המשפטי מהווה לנאשם גורם מרתיע.
10. בנסיבות העניין – בהיעדר מצוקה של הנאשם ושלילת נזקקות טיפולית – לא נוצר בסיס למעורבות טיפולית מצד שירות המבחן. עם זאת, בשל היבטי הסיכוי שפורטו לעיל, כמו גם גילו הצעיר של הנאשם והיעדר אינדיקציה להמשך מעורבות שולית, המליץ שירות המבחן להימנע בעניינו של הנאשם מהשתת עונש מאסר בפועל לנשיאה מאחורי סורג ובריח, עונש העלול לחשוף את הנאשם באופן אינטנסיבי לאוכלוסייה שולית, לגרום לרגרסיה במצבו ולהגביר את הסיכון מצידו.
11. **עיקר הראיות והטיעונים לקביעת העונש:**
12. ב"כ המאשימה לא הגישה ראיות לקביעת העונש. בטיעוניה עמדה ב"כ המאשימה על עובדות כתב האישום המתוקן, בהן הודה הנאשם, והדגישה את היבטי החומרה שבהן. ב"כ המאשימה הדגישה, בהקשר זה, את העובדה שהנאשם החזיק בכמה וכמה סוגי סמים מסוכנים, חלקם קשים, כשהם מחולקים ומוטמנים במקומות שונים; וכן את העובדה שהנאשם החזיק, בנוסף, בכסף מזומן בסך של 15,750 ₪.
13. אשר לערכים החברתיים, שנפגעו כתולדה מביצוע העבירה, ציינה ב"כ המאשימה את הפגיעה בהגנה על בריאות הציבור ואת הפגיעה בהגנה על שלומו הפיזי והנפשי של הציבור מפני הנזקים הישירים והעקיפים הנגרמים משימוש בסמים מסוכנים. בהקשר אחרון זה הדגישה ב"כ המאשימה כי הפגיעות האמורות הן חמורות יותר כאשר מדובר בסמים מסוכנים קשים, כבענייננו (ר' [ע"פ 4522/18](http://www.nevo.co.il/case/24287803) **אסאבן נ' מדינת ישראל** (11.11.2018)).
14. אשר למדיניות הענישה הנהוגה הפנתה ב"כ המאשימה לפסיקה כלהלן: [רע"פ 8404/15](http://www.nevo.co.il/case/20784268) **אלמוסראתי נ' מדינת ישראל** (24.05.2016), שם נקבע מתחם עונש הולם שבין 8 חודשי מאסר בפועל לבין 18 חודשי מאסר בפועל להחזקת מעל 15 גרם קוקאין שלא לצריכה עצמית; [עפ"ג (מחוזי מרכז) 22857-04-17](http://www.nevo.co.il/case/22533809) **פרץ נ' מדינת ישראל** (22.10.2017) – הגם ששם דובר על החזקת הסמים בבית עסק, דהיינו בנסיבות של פוטנציאל הפצה גבוה מבענייננו.
15. אשר לגזירת עונשו של הנאשם בתוך מתחם העונש ההולם ציינה ב"כ המאשימה את גילו הצעיר של הנאשם ואת והיעדר עבר פלילי, אך גם את ההיבטים השליליים העולים מתסקיר שירות המבחן ובהם נטיית הנאשם לטשטש את אחריותו והעובדה שלא הציג מסמכים לגיבוי טענותיו אודות מצבו הבריאותי והתעסוקתי. בנסיבות אלה עתרה ב"כ המאשימה לגזירת הדין בשליש התחתון של מתחם העונש ההולם לו טענה, תוך השתת ענישה נלווית שתכלול מאסר מותנה, קנס כספי, פסילת רישיון נהיגה וחילוט (מוסכם) של הכסף המזומן בסך 15,750 ₪, שכאמור נתפס ברשות הנאשם.
16. ב"כ הנאשם, מצידו, זימן כעדת אופי את אמו של הנאשם וכן הגיש מסמכים רפואיים בעניין בדיקת תלונותיו של הנאשם בעניין בחילות, הקאות ושלשולים (סומנו ס/1). אמו של הנאשם תיארה, בעדותה בבית המשפט, את אופיו הטוב יוצא הדופן של הנאשם ואת העזרה הרבה שהושיט לה בגידול אחיו הצעיר, בהיותה גרושה (בפרוטוקול, עמ' 6 שורה 10 ואילך). כמו כן תיארה האם את הנאשם כחולני, ועתרה להתחשבות בית המשפט.
17. בטיעוניו לעונש הרחיב ב"כ הנאשם בתיאור נסיבותיו המקלות של הנאשם, תוך שציין כי הנאשם הודה בכתב אישום מתוקן, חסך זמן שיפוטי רב וגם הסכים לחילוט סכום כסף משמעותי. הסניגור ער לכך שהנאשם הורשע בעבירה של החזקת סמים מסוכנים שלא לשימוש עצמי, אך בד בבד ביקש למצוא קולה בנסיבות ההחזקה כאמור, כאשר אין ולו בדל אינדיקציה לסחר בסמים.
18. לשיטת הסניגור עסקינן באפיזודה חולפת בלבד, של נאשם ללא כל מעורבות שולית קודמת או מאוחרת, וללא דפוסים עברייניים מושרשים. לפיכך, בנסיבות כאלה השתת עונש של מאסר בפועל מאחורי סורג ובריח על הנאשם לא תשיג את מטרתה אלא, כדברי שירות המבחן, תחשוף את הנאשם באופן אינטנסיבי לאוכלוסייה שולית ותביא חלילה לרגרסיה במצבו. לפיכך עתר הסניגור להקלה מרבית בעונשו של מרשו.
19. אשר למדיניות הענישה הנהוגה הפנה ב"כ הנאשם לפסיקה רבה, שרובה אינה רלוואנטית באשר עניינה בהחזקת סמים מסוכנים מסוג קנבוס. עוד הפנה ב"כ הנאשם ל[ת"פ (שלום י-ם) 7414-01-15](http://www.nevo.co.il/case/18791199) **מדינת ישראל נ' שגב** (26.02.2017), אך מדובר בגזר דין שעליו התקבל ערעור המדינה ([עפ"ג (מחוזי י-ם) 7474-09-17](http://www.nevo.co.il/case/22956321) **מדינת ישראל נ' שגב** (08.03.2018); וגם ל[ת"פ (שלום ת"א) 36827-11-15](http://www.nevo.co.il/case/20732772) **מדינת ישראל נ' בן שימון** (02.10.2018), שם נקבע מתחם עונש הולם שבין 6 חודשי מאסר בפועל לבין 18 חודשי מאסר בגין החזקה של מגוון סמים (אך מצומצם מבענייננו).
20. לבסוף הנאשם, בדברו האחרון לעונש, טען כי מעולם לא עשה משהו על מנת לפגוע בעצמו או במישהו אחר וכי כיום אינו משתמש בסמים ועל כן בדיקות השתן שנערכו לו נמצאו נקיות (בפרוטוקול, עמ' 8 שורה 22 ואילך).
21. **קביעת מתחם העונש ההולם:**
22. בהתאם להוראות [חוק העונשין](http://www.nevo.co.il/law/70301), תשל"ז-1977 (להלן – חוק העונשין), בעת גזירת עונשו של נאשם על בית המשפט לקבוע, תחילה, את מתחם העונש ההולם לאירוע שבגינו הורשע הנאשם, וזאת בהתאם לעיקרון ההלימה. בהקשר זה יתחשב בית המשפט, בין השאר, בערכים החברתיים שנפגעו מביצוע העבירה ובמידת הפגיעה בהם, במדיניות הענישה הנהוגה ובנסיבות הקשורות בביצוע העבירה; לרבות אלה המנויות בהוראות [סעיף 40ט](http://www.nevo.co.il/law/70301/40i) ל[חוק העונשין](http://www.nevo.co.il/law/70301).
23. לעניין הערכים החברתיים שנפגעו כתולדה מביצוע העבירה, מעבר לאמור בטיעון ב"כ המאשימה יש להדגיש את חומרת עבירות הסמים הנובעת בשל היותן גורם מחולל פשיעה, דהיינו: גורם העומד ברקע ביצוען של עבירות רבות אחרות. עם זאת, בעבירות סמים ניתנת משמעות רבה לכמויות הסמים, וכאשר מדובר – כבענייננו – בכמויות קטנות יחסית, הרף התחתון של מתחם העונש ההולם, המקובל בפסיקה, עומד על תקופת מאסר בפועל שניתן לשאתה בדרך של עבודות שירות.
24. בנוסף, בקביעת מתחם העונש ההולם יש להתחשב כאמור גם בנסיבות הספציפיות שבהן בוצעה העבירה, כאשר במקרה דנא מדובר בהחזקת הסמים במקום מגורים; כלומר בהחזקה בנסיבות שבהן פוטנציאל ההפצה, כמו גם הנזק לציבור, פחותים בחומרתם בהשוואה למשל להחזקה ברכב או במקום בילוי. בנסיבות אלה ניתן ללמוד לענייננו מגזר הדין שניתן לאחרונה ב[ת"פ (שלום ת"א) 30558-12-21](http://www.nevo.co.il/case/28173398) **מדינת ישראל נ' אדרי** (20.06.2024) (והאסמכתאות שם), שם נקבע מתחם עונש הולם שתחילתו בתשעה חודשי מאסר, כאשר דובר בכמויות דומות (אם כי בסך הכל קטנות יותר), אך בשני מקרים נפרדים.
25. אני קובע אפוא את מתחם העונש ההולם, במקרה זה, בין 9 חודשי מאסר בפועל, לנשיאה בדרך של עבודות שירות, לבין 24 חודשי מאסר בפועל.
26. **גזירת עונשו של הנאשם בתוך מתחם העונש ההולם:**
27. לאחר קביעת מתחם העונש ההולם על בית המשפט לגזור את עונשו של הנאשם בתוך מתחם זה – למעט במקרים יוצאי דופן, בהם הוא רשאי לחרוג מכך, שאין עניינם לכאן – תוך התחשבות בנסיבות שאינן קשורות בביצוע העבירות, לרבות אלה המנויות בהוראות [סעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301).
28. אשר לנאשם שלפניי, על פני הדברים מכלול נתוניו, לרבות כהשתקפותם בתסקיר שירות המבחן ובהמלצותיו, מלמדים כי יש למקמו ברף התחתון של מתחם העונש ההולם. עסקינן בנאשם צעיר יחסית, יליד שנת 1998, ללא דפוסים עברייניים מושרשים, שנטל אחריות מידית על מעשיו עוד בדיון הראשון שנערך לפניי. בנוסף, מעבר לכך שלנאשם אין כל רישומים פליליים קודמים, גם בתקופת הזמן הלא מבוטלת שחלפה מאז ביצוע העבירה לא שב הנאשם והסתבך בפלילים.
29. עוד יש לציין כי בדיקת שתן שנערכה לנאשם נמצאה נקייה, ובכך יש משום תמיכה בטענתו כי הפסיק כל שימוש בסמים מסוכנים, כאשר כיום הוא מתמודד עם כאביו באמצעות תרופות טבעיות בלבד. בנסיבות אלה ניתן, כאמור, להסתפק בגזירת הדין ברף התחתון של מתחם העונש ההולם.
30. כיוון שמדובר בעבירות סמים יש לגזור על הנאשם גם ענישה כלכלית, אך בהקשר זה יש להתחשב בכך שנתפס ברשות הנאשם סכום כסף ניכר, שהוסכם בין הצדדים לעתור לחילוטו. לבסוף, לעניין פסילת רישיון הנהיגה ניתן, בנסיבות העניין, להסתפק בפסילה מותנית בלבד.
31. **סוף דבר:**
32. אשר על כן – ובהתחשב בשיקולים לכף חומרה ולכף קולה, אשר פורטו לעיל – אני גוזר על הנאשם את העונשים הבאים:

(א) 9 חודשי מאסר בפועל.

הנאשם יישא את עונש המאסר בדרך של עבודות שירות, כאמור בחוות דעתו של הממונה על עבודות השירות בשירות בתי הסוהר מיום 07.07.2024.

על הנאשם להתייצב לנשיאת עונשו במשרדי הממונה על עבודות השירות, ביום 27.10.2024 עד השעה 08:00.

מובהר בזה לנאשם כי בכל הקשור לעבודות השירות עליו לציית להוראות הממונה על עבודות השירות, או למי שהוסמך לכך מטעמו. עוד מובהר לנאשם, כי במידה ולא יציית להוראות כאמור הוא עשוי לשאת את מאסרו, או את יתרת מאסרו, במאסר מאחורי סורג ובריח בבית סוהר.

(ב) מאסר על תנאי למשך 6 חודשים, אותו לא יישא הנאשם אלא אם כן יעבור, תוך שלוש שנים מיום סיום נשיאת המאסר בעבודות שירות, עבירה לפי הוראות [פקודת הסמים המסוכנים](http://www.nevo.co.il/law/4216) מסוג פשע.

(ג) קנס בסך של 2,000 ₪, או 8 ימי מאסר תמורתו.

הקנס ישולם ב-4 תשלומים חודשיים, שווים ורצופים, החל מיום 01.10.2024 ובכל אחד בחודש שלאחריו. היה והנאשם לא ישלם את אחד התשלומים במועד תועמד כל יתרת הקנס לפירעון מידי.

(ד) פסילה מלקבל או להחזיק רישיון נהיגה למשך 3 חודשים על תנאי, והתנאי הוא שבמשך שנתיים מהיום לא יעבור הנאשם עבירה מהעבירות המנויות ב[פקודת הסמים המסוכנים](http://www.nevo.co.il/law/4216).

(ה) חילוט הכסף המזומן בסך של 15,750 ₪ שנתפס ברשות הנאשם, כאמור בהודעה שבסיפא לכתב האישום המתוקן.

ככל שנותר בתיק בית המשפט – או בתיקים קשורים – פיקדון שהופקד מטעם הנאשם, בהסכמת ההגנה יקוזז הפיקדון לתשלום הפיצויים והקנס, כאשר הנאשם יידרש לשלם רק את יתרת הסכום שתיוותר. ככל שתיוותר יתרת פיקדון היא תושב לנאשם או למי מטעמו, וזאת בהיעדר עיקול או מניעה אחרת על פי דין להשבת הפיקדון.

5129371ניתן בזה צו כללי, לעניין מוצגים, לשיקול דעתו של קצין משטרה. הסמים יושמדו.

54678313זכות ערעור בתוך 45 יום מהיום.

המזכירות תמציא גזר דין זה לשירות המבחן.

ניתן היום, י"ב אלול תשפ"ד, 15 ספטמבר 2024, במעמד הצדדים.

שאול אבינור 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)