|  |  |
| --- | --- |
| **בית משפט השלום בחיפה** | |
| ת"פ 37696-03-23 מדינת ישראל נ' אמויאל(עציר) |  |

|  |  |  |
| --- | --- | --- |
| בפני | **כבוד השופטת מריה פיקוס בוגדאנוב** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **לירן לאון אמויאל (עציר)** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

בתאריך 9.5.23, הורשע הנאשם, על סמך הודאתו בעובדות כתב האישום המתוקן (במ/1) ב-10 עבירות של סחר בסם מסוכן בניגוד לסעיף [13](http://www.nevo.co.il/law/4216/13)+ [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 (להלן: "**פקודת הסמים המסוכנים**").

**עובדות כתב האישום המתוקן:**

אישום 1:

בין התאריכים 26.1.23 – 25.2.23 התקיימה התכתבות בין הנאשם לבין ג'ייסון גיא יצחק (להלן: "**ג'ייסון**") באמצעות אפליקציית "ווטסאפ" במהלכה סיכמו ביניהם כי הנאשם ימכור לג'ייסון סמים מסוג חשיש או מריחואנה ולצורך ביצוע העסקה יגיע הנאשם בסמוך לביתו של ג'ייסון בטירת הכרמל.

בשלוש הזדמנויות שונות בין התאריכים 15.2.23 – 25.2.23 הגיע הנאשם סמוך לדירתו של ג'ייסון ומסר לו פעם אחת סם מסוכן מסוג מריחואנה במשקל שאינו ידוע למאשימה ושתי פעמים נוספות סם מסוכן מסוג חשיש במשקל שאינו ידוע למאשימה.

הנאשם קיבל בשתי הזדמנויות תמורה של 200 ₪ כל פעם, ובהזדמנות נוספת כסף מזומן בסכום שאינו ידוע למאשימה.

אישום 2:

בין התאריכים 23.12.22 – 31.12.22 התקיימה התכתבות בין הנאשם לבין עמיר אוגלבו (להלן: "**עמיר**") באמצעות אפליקציית "ווטסאפ" במהלכה סיכמו ביניהם כי הנאשם ימכור לעמיר סם מסוג קנבוס.

בין התאריכים 23.12.22 – 31.12.22 בשלוש הזדמנויות שונות הגיע עמיר לדירתו של הנאשם ולקח מהשולחן במטבח סם מסוכן מסוג קנבוס במשקל שאינו ידוע למאשימה ובתמורה השאיר עמיר לנאשם פעם אחת 300 ₪ במזומן ו-100 ₪ במזומן בשתי הזדמנויות נוספות כל פעם.

בהזדמנות נוספת הגיע הנאשם לדירתו של עמיר ומסר לו סם מסוכן מסוג קנבוס במשקל שאינו ידוע למאשימה ובתמורה מסר עמיר לנאשם 100 ₪ במזומן.

אישום 3:

בין התאריכים 10.2.23 – 3.3.23 התקיימו התכתבויות בין הנאשם לבין טל בניסתי (להלן: "**טל**") באמצעות אפליקציית "ווטסאפ" במהלכה סיכמו ביניהם כי הנאשם ימכור לטל סם מסוג קנבוס.

בתאריך 17.2.23, בשעה 15:00 לערך, הגיע טל לדירת הנאשם והנאשם מסר לטל סם מסוכן מסוג קנבוס במשקל שאינו ידוע למאשימה ובהמשך בתאריך 18.2.23 מסר טל לנאשם 200 ₪ במזומן.

בתאריך 27.2.23 בשעה 14:50 לערך, הגיע טל לדירת הנאשם. במעמד זה הנאשם מסר לטל סם מסוכן מסוג חשיש במשקל שאינו ידוע למאשימה. בתמורה מסר טל לנאשם כסף מזומן בסך של 150 ₪.

אישום 4:

בתאריך 23.2.23 בסמוך לשעה 11:31, התקיימה התכתבות בין הנאשם לאמיר אקמן (להלן: "**אמיר**") באמצעות אפליקציית "ווטסאפ" במהלכה סיכמו ביניהם כי הנאשם ימכור לאמיר סם מסוג קוקאין וכי לשם ביצוע עסקת הסמים יגיע הנאשם לעבודתו של אמיר בבת גלים (להלן: "**המקום**").

בתאריך 23.2.23, בשעה 15:30 לערך, הגיע הנאשם למקום. במעמד זה מסר הנאשם לטל סם מסוכן מסוג קוקאין במשקל של כ-1.5 גרם ובתמורה מסר אמיר לנאשם 600 ₪ במזומן.

אישום 5:

עובר לתאריך 4.3.23 סיפק הנאשם לאלכסנדר שווצוב (להלן: "**אלכסנדר**") סמים מסוכנים מסוג קנבוס וחשיש במספר הזדמנויות שונות בכמויות ובמועדים שאינם ידועים למאשימה ואגב כך צבר אלכסנדר חוב כספי של 1,800 ₪.

בתאריך 4.3.23, סמוך לשעה 14:55, התקיימה התכתבות בין הנאשם לאלכסנדר באמצעות אפליקציית "ווטסאפ" במהלכה סיכמו ביניהם כי הנאשם ימכור לאלכסנדר סם מסוג חשיש ולשם ביצוע עסקת הסמים יגיע הנאשם לביתו של אלכסנדר בזיכרון יעקב. בהמשך, בשעה 16:52 לערך, הגיע הנאשם לכניסה לחצר למקום מגוריו של אלכסנדר, ומסר לו חשיש במשקל שאינו ידוע למאשימה.

במעמד זה מסר אלכסנדר לנאשם סכום כסף הכולל חוב קודם.

**ראיות לעונש:**

המאשימה הגישה גיליון רישום פלילי של הנאשם הכולל הרשעה אחת של הנאשם מתאריך 11.9.22 בגין החזקת סמים שלא לצריכה עצמית (טע/2).

עוד הגישה המאשימה כתב אישום, הכרעת דין וגזר דין שניתנו ב[ת.פ 55139-02-21](http://www.nevo.co.il/case/27430823), במסגרת גזר הדין נגזר על הנאשם, בין היתר, מאסר על תנאי בן 6 חודשים שהוא חב הפעלה בתיק שבפניי (טע/3).

**טיעוני המאשימה:**

ב"כ המאשימה טענה בטיעוניה בכתב (טע/1) ובעל פה, כי הערכים המוגנים שנפגעו ממעשי הנאשם הם הגנה על שלום הציבור מנזקי השימוש בסמים מסוכנים ומהשפעתם הממכרת וההרסנית.

ב"כ המאשימה טענה כי יש לקבוע מתחם אחד לכלל האישומים בהם הורשע הנאשם נוכח סמיכות הזמנים של ביצוע העסקאות, זהות הקונים ומקום ביצוע העבירות.

ב"כ המאשימה הפנתה לפסיקה וטענה כי יש ללמוד ממנה כי מתחם העונש ההולם נע בין 12 ל-36 חודשי מאסר בפועל. יצוין כי בחלק מהפסיקה דובר על מספר רב יותר של עסקאות בכמויות גדולות יותר, כאשר לעבירות הסחר נלוו עבירות נוספות.

באשר לנסיבות הקשורות בביצוע העבירות נטען כי הנאשם ביצע עסקאות רבות של סמים מסוכנים אותם הפיץ בקרב הציבור.

באשר לנסיבות שאינן קשורות בביצוע העבירות נטען כי לנאשם הרשעה קודמת בעבירה של החזקת סמים מסוכנים שלא לצריכתו העצמית בגינה תלוי ועומד נגדו מאסר מותנה בן 6 חודשים. עוד נטען כי יש לראות בחומרה את העובדה כי הנאשם ביצע את העבירות בהיותו מרצה עונש מאסר בעבודות שירות, אשר הופקע עם מעצרו ואת יתרת הימים ריצה במאסר.

לאור האמור, ביקשה ב"כ המאשימה להשית על הנאשם 12 חודשי מאסר בפועל, הפעלת המאסר על תנאי מ-[ת.פ 55139-02-21](http://www.nevo.co.il/case/27430823) במצטבר לעונש שיוטל, מאסר על תנאי, קנס וחילוט סך של 4,500 ₪ ופלאפון שנתפסו.

**טיעוני הנאשם:**

ב"כ הנאשם טען כי העבירות שביצע הנאשם הן ברף נמוך היות והן בוצעו בפרק זמן קצר של פחות מחודשיים וחצי, כאשר במרבית האישומים הורשע הנאשם בסחר בסמים קלים מסוג קנביס וחשיש, בכמויות מזעריות, כאשר שווי העסקאות מסתכם במאות שקלים בלבד. באשר לאישום הרביעי בו הורשע הנאשם בסחר של סם מסוג קוקאין נטען כי מדובר במשקל קטן של סם, ועל כן, לא בכדי חזרה בה המאשימה עם תיקון כתב האישום מהבקשה להכריז על הנאשם כסוחר סמים.

ב"כ הנאשם טען כי הפסיקה אליה הפנתה המאשימה היא מיושנת ואין בכוחה כדי לבסס את המתחם לו היא עותרת. ב"כ הנאשם הפנה לפסיקה (טע/4) וביקש לקבוע כי מתחם העונש ההולם נע בין 6 ובין 15 חודשי מאסר בפועל. יצוין כי חלק מהפסיקה התייחסה לעבירות שונות מענייננו או לנסיבות שונות כאשר דובר על מספר מועט של עסקאות מהמקרה שבפניי.

עוד הפנה ב"כ הנאשם לפסיקה ממנה ביקש ללמוד על שיקול הדעת הרחב שיש לבית משפט בהפעלת מאסר על תנאי אם בכלל ובאופן הפעלתו (ת"פ 93387-11-20).

באשר לשיקולים שיש לשקול מחוץ למתחם, נטען, כי הנאשם הודה בביצוע העבירות, נטל אחריות על מעשיו, ויש להתחשב במצבו הרפואי היות ואובחן כזקוק לסיוע פסיכיאטרי. עוד נטען כי הנאשם מנהל אורח חיים נורמטיבי מלבד הרשעה אחת, במסגרתה נמצא מתאים לשיקום ונגזרו עליו 5 חודשי מאסר לריצוי בעבודות שירות.

עוד נטען, כי יש להתחשב בכך שצרכני הסמים לא הועמדו לדין ויש בכך משום אפליה כלפי הנאשם.

ב"כ הנאשם ביקש להשית על הנאשם 6 חודשי מאסר ולהפעיל מאסר על תנאי , באופן שמחציתו יהיה במצטבר ומחציתו בחופף לעונש שייגזר על הנאשם בתיק זה.

**דברי הנאשם:**

הנאשם הביע צער על מעשיו ואמר כי לא יחזור על ביצוע העבירות.

**דיון והכרעה:**

הנאשם הורשע בריבוי עבירות של סחר בסם מסוכן אשר בוצעו באופן דומה במהלך חודשיים וחצי וכחלק מתוכנית עבריינית אחת. על כן, מסכימה אני עם טענת הצדדים כי יש לראות את כל העבירות כאירוע עברייני אחד לפי מבחן "הקשר ההדוק" בהתאם להלכת ג'אבר ([ע"פ 4910/13](http://www.nevo.co.il/case/13093721) **ג'אבר נ' מ"י** (29.10.14)) ובגינו לקבוע מחתם עונש הולם אחד.

**מתחם העונש ההולם**

אין צורך להכביר במילים באשר לערכים המוגנים שנפגעו מביצוע עבירות הסמים על ידי הנאשם, שעניינם הגנה מפני הנזקים הישירים והעקיפים הנגרמים עקב השימוש בסמים. מדובר בצורך להגן, על בריאות גופו ונפשו של ציבור המשתמשים בסמים וכן להגן על החברה מפני הנזקים הנגרמים לה, עקב עבירות המתבצעות על ידי עבריינים על רקע השימוש בסמים ועל מנת לממן את הסמים.

בהקשר לעוצמת הפגיעה בערכים המוגנים יש לשקול, בין היתר, את השיקולים הבאים:

**היקף עסקאות הסם, סוג הסם היקפו ושוויו**: הנאשם היה מעורב בביצוע 9 עסקאות של סם מסוכן מסוג קנבוס וחשיש כאשר כמות הסם אינה ידוע למאשימה, אך מגובה התמורה ששולמה של מאות שקלים בודדים, ניתן להניח כי מדובר בכמויות קטנות. בנוסף הורשע הנאשם בעסקה אחת של סם מסוכן מסוג קוקאין במשקל של 1.5 גרם אשר תמורתו שולם סך של 600 ₪.

**התכנון שקדם לביצוע העבירות**: מטבען של עבירות סחר בסמים, מדובר בעבירות מתוכננות וכפי שעולה מהחלק הכללי של כתב האישום העבירות בוצעו על פי תכנית עבריינית ולשם הפקת רווח כלכלי גרידא.

**חלקו היחסי של הנאשם בביצוע העבירות**: הנאשם הוא זה שסיפק את הסמים ללקוחות לאחר סיכום איתם, ועל כן הוא האחראי היחידי על ביצוע העבירות.

**הנזק שנגרם מביצוע העבירות ופוטנציאל הנזק**: אמנם לא הוכח נזק ספציפי שנגרם מביצוע העבירות, אך ברור לכל כי קיים פוטנציאל גבוה לגרימת נזק לציבור בכללותו, וללקוחות שרכשו את הסמים בפרט.

**מידת הפגיעה בערכים המוגנים**: מהנימוקים המפורטים לעיל, בשים לב לתוכנית העבריינית לפיה פעל הנאשם, כמות העסקאות שביצע, פרק הזמן הקצר במהלכן בוצעו העבירות, סוג הסמים בהם סחר הנאשם (קנבוס, חשיש וקוקאין),כמות הסם הקטנה והתמורה הלא גדולה שקיבל עבור הסם המסוכן - אני קובעת כי מידת הפגיעה בערכים המוגנים היא בינונית.

**מדיניות הענישה הנהוגה:**

עיינתי בפסיקה אליה הפנו הצדדים, כאשר כל אחד מהצדדים ביקש לתמוך בה את המתחם שהוצע על ידו.

המאשימה הפנתה לפסיקה אשר חלקה ניתנה בטרם תיקון 113 ל[חוק העונשין](http://www.nevo.co.il/law/70301) כך שיש קושי ללמוד ממנה לעניין קביעת מתחם העונש ההולם. כמו כן המאשימה הפנתה לפסקי הדין הבאים:

* [עפ"ג 23775-04-15](http://www.nevo.co.il/case/20213688) **מדינת ישראל נ' מדמון** (21.6.15) שם הורשע הנאשם בביצוע של לפחות 16 עסקאות של סמים מסוכנים מסוג קנבוס וחשיש בכמויות קטנות ל-5 לקוחות, ביניהם קטין. בית משפט השלום קבע כי מתחם העונש ההולם לכל עבירת סחר נע ביו 4 ל- 12 חודשי מאסר בפועל והשית על הנאשם 15 חודשי מאסר בפועל וענישה נלווית כאשר בית המשפט המחוזי החמיר את העונש ל-24 חודשי מאסר בפועל. יצוין כי מדובר בנסיבות חמורות יותר מאחר ומדובר בכמות עסקאות גדולה יותר מענייננו וכאשר אחד מהלקוחות היה קטין.
* ב[ת"פ 9220-06-20](http://www.nevo.co.il/case/26726991) **מדינת ישראל נ' פינטו** (14.2.20) הנאשם לאחר הודאתו הורשע בביצוע עבירות של סחר בסם מסוכן, ניסיון בסחר מסוכן, החזקת סם שלא לצריכה עצמית ועבירות נוספות שלא בתחום הסמים. מדובר ב-29 עסקאות של מכירת סמים מסוג קנבוס בכמויות לא גדולות והחזקת סמים של כ-82 גרם של סם מסוכן מסוג קנבוס. לעבירות הסמים קבע בית המשפט מתחם העונש ההולם, שנע בין 24 ל-42 חודשי מאסר בפועל.

ב"כ הנאשם הפנה למספר פסקי דין אשר ביקש מהם ללמוד על מתחם העונש ההולם:

* ב[עפ"ג 53142-12-16](http://www.nevo.co.il/case/21827077) **רחמימוב נ' מדינת ישראל** (17.5.17) המערער הורשע בשני אישומים של עבירות סחר בסם מסוכן. באישום הראשון לאחר שהמערער קיבל מידי סוכן סך של 4,600 ₪ מסר המערער לסוכן 11 יחידות של סם מסוג קוקאין (כ-7 גרם נטו) כאשר במעמד זה מסר הסוכן למערער סך של 1,400 ₪ נוספים. באישום השני מסר הסוכן למערער סך של 11,000 ₪ בתמורה לסם מסוג קוקאין במשקל של 9.49 גרם נטו. בית משפט השלום קבע כי מתחם העונש ההולם לשתי עסקות סמים מסוג קוקאין במשקל של כ-16 גרם נע בין 13 ל- 32 חודשי מאסר בפועל ועל המערער נגזרו 16 חודשי מאסר בפועל וענישה נלוית הכוללים גם ענישה בשני תיקים מצורפים של החזקת סמים לצריכה עצמית. בית המשפט המחוזי קיבל את ערעור המערער ברוב דעות, לאחר שנשקלו שיקולי שיקום והפחית את עונש המאסר ל-6 חודשי מאסר לריצוי בעבודות שירות.
* ב[ת"פ 19625-03-18](http://www.nevo.co.il/case/23775015) **מדינת ישראל נ' משה עמוס** (24.10.19) הנאשם הורשע על פי הודאתו בעבירות של סחר בסם מסוכן בשני אישומים שונים. הנאשם מכר לסוכן משטרתי סם מסוכן מסוג קוקאין במשקל של כ- 30 גרם וכן 32 גרם של חומר נוסף, תמורת 18,000 ₪. בהזדמנות שניה מסר הסוכן לנאשם סכום של 18,000 ₪ בתמורה ל- 29 גרם נטו של סם מסוכן מסוג קוקאין. נקבע כי מתחם העונש ההולם לכל העסקאות נע בין 20 ל- 40 חודשי מאסר בפועל ועל הנאשם הושת לאחר נשקלו שיקולי שיקום עונש של 9 חודשי מאסר בפועל לריצוי בעבודות שירות, צו מבחן, מאסר על תנאי, קנס ופסילת רישיון נהיגה.
* ב[ת"פ 16107-03-18](http://www.nevo.co.il/case/23770755) **מדינת ישראל נ' לירן אבוטובול** (16.12.20) הנאשם הורשע באישום הראשון בעבירה של סיוע לסחר בסם מסוכן ובאישום השני בעבירה של סחר בסם מסוכן. באישום הראשון מסר נאשם 2 לסוכן משטרתי 28.10 גרם נטו של סם מסוכן מסוג קוקאין ובכך סייע לסחר בסם מסוכן ואילו באישום השני סחר הנאשם בסם מסוכן מסוג קוקאין בכמות של 30.51 גרם נטו.נקבע כי מתחם העונש ההולם לכל האישומים נע בין 10 ל-30 חודשי מאסר בפועל. על הנאשם הושת עונש של 6 חודשי מאסר לריצוי בעבודות שירות וענישה נלווית.

בנוסף מצאתי להפנות למספר פסקי דין נוספים:

* ב[רע"פ 6160/18](http://www.nevo.co.il/case/24943632) **רפאל מרואני נ' מדינת ישראל** (5.9.18), המבקש הורשע בעבירות של סחר בסם מסוכן. המבקש מכר סם מסוג קנבוס לשוטר בארבעה מועדים שונים, בכמות כוללת של 29.05 גרם בתמורה לסכום מצטבר של 2,500 ₪. בנוסף, מכר המבקש בשלושה מועדים שונים סם מסוג חשיש במשקל של גרם אחד בכל מועד בתמורה לסך מצטבר של 300 ₪. בית משפט השלום קבע כי **מתחם העונש ההולם בגין עבירות הסמים שלעיל נע בין 6 ל- 18 חודשי מאסר בפועל**. בנוסף, המבקש צירף תיק נוסף, במסגרתו הורשע בהחזקת סמים שלא לצריכה עצמית, הפרת הוראה חוקית ועבירות נוספות, כאשר עבירות אלו בוצעו על ידו תוך כדי ניהול התיק הראשון. בגין שני התיקים הושת על המבקש עונש של 10 חודשי מאסר בפועל וענישה נלווית. בית משפט מחוזי קיבל את ערעור המדינה וגזר על המבקש עונש של 17 חודשי מאסר בפועל. בקשת רשות ערעור שהוגשה לבית משפט עליון נדחתה.
* ב[רע"פ 6401/18](http://www.nevo.co.il/case/24975541) **אביעד ספיר נ' מדינת ישראל** (17.9.18), המבקש הורשע בבית משפט השלום בביצוע עבירות של סחר בסם מסוכן מסוג קנבוס, ניסיון לסחר בסם מסוכן ובתיווך סם מסוכן במסגרת 7 אישומים בכמויות שנעו בין 5-23 גרם. בגין עבירות אלה קבע בית משפט שלום מתחם **שנע בין 16 ל-36 חודשי מאסר** והשית על המבקש 12 חודשי מאסר בפועל, בניכוי ימי מעצרו וענישה נלווית לאחר שסטה ממתחם העונש ההולם בשל נסיבות אישיות ושיקולי שיקום. בית המשפט המחוזי דחה את ערעור המבקש על חומרת העונש, תוך שציין כי לא מצא מקום להתערב בקביעת מתחם העונש ההולם. בקשת רשות ערעור שהוגשה לבית משפט עליון נדחתה אף היא.
* ב[רע"פ 5996/09](http://www.nevo.co.il/case/6043717) **עכילה נ' מדינת ישראל** (26.7.09) (ניתן בטרם תיקון 113 ל[חוק העונשין](http://www.nevo.co.il/law/70301)), נדחתה בקשת רשות ערעור של נאשם שהורשע בעבירה אחת של סחר בסם מסוכן מסוג קוקאין במשקל 0.5 גרם, ושתי עבירות של עסקה אחרת בסם, ונדון ל- 18 חודשי מאסר בפועל.
* ב[עפ"ג 70430-01-20](http://www.nevo.co.il/case/26407216) **נאור עוזיאל נ' מדינת ישראל** (21.5.20) המערער הורשע בארבע עבירות של סחר בסם מסוכן מסוג קנבוס וחשיש. המערער הורשע גם בעבירה של החזקת סם מסוכן מסוג חשיש לצריכה עצמית. בית משפט השלום קבע כי **מתחם עונש ההולם נע בין מספר חודשי מאסר שניתן לבצע בעבודות שירות ל- 18 חודשי מאסר לצד ענישה נלווית.** המערער בעל עבר פלילי. בית משפט שלום מצא לסטות ממתחם העונש ההולם שקבע בשל שיקולי שיקום. על המערער נגזר עונש של 3 חודשי מאסר לריצוי בעבודות שירות, וענישה נלווית. ערעור שהוגש על ידי המערער לבית המשפט המחוזי נדחה.
* ב[עפ"ג 22792-06-20](http://www.nevo.co.il/case/26742584) **יעקובוב נ' מדינת ישראל** (30.7.20) המערער הורשע בארבעה אישומים של עבירות סחר והספקת סמים מסוכנים מסוג קנבוס בכמויות של מספר גרמים, וכן בעבירה של החזקת סמים לצריכה עצמית. בית משפט שלום קבע כי ארבעת אישומי הסחר מהווים אירוע אחד וקבע כי מתחם העונש ההולם נע **בין 10 ל- 20 חודשי מאסר לצד ענישה נלווית**. למערער עבר פלילי משמעותי. המערער נדון ל-12 חודשי מאסר בפועל והופעלו במצטבר שני חודשי מאסר על תנאי ברי הפעלה כך שנגזר על המערער לרצות סך הכל 14 חודשי מאסר בפועל. המערער הגיש ערעור לבית המשפט המחוזי. בשל מצב בריאותי של המערער הורה בית משפט מחוזי כי חודשיים של מאסר על תנאי שהופעלו במצטבר, ירוצו על ידו בחופף.
* ב[עפ"ג (מרכז-לוד) 5342-09-17](http://www.nevo.co.il/case/23133132) **עקיבא נ' מדינת ישראל** (3.12.2017), המערער הורשע על יסוד הודאתו, בשתי עבירות של סחר ותיווך בסם מסוכן מסוג קוקאין במשקל של פחות מ-2 גרם בכל אירוע, ובעבירה של החזקת סם מסוכן מסוג קנאביס לשימוש עצמי. למרות המלצת שירות המבחן לבטל את הרשעתו, **נקבע מתחם עונש הולם הנע בין 8 ל-18 חודשי מאסר לכל עבירת סחר**, ועל המערער הושת עונש של 6 חודשי מאסר לריצוי בדרך של עבודות שירות וענישה נלווית, לאחר שבית המשפט מצא לסטות ממתחם העונש ההולם משיקולי שיקום בשים לב לכך שהמערער עבר הליך גמילה ולאור תרומתו המשמעותית לחברה במסגרת שירותו הצבאי. ערעור שהוגש לבית המשפט המחוזי על ידי המערער נדחה.
* [ת"פ (קריות) 11744-11-18](http://www.nevo.co.il/case/25118939) **מדינת ישראל נ' סלפוי** (23.1.19) –הנאשם הורשע בעבירת החזקת סמים שלא לצריכה עצמית ובארבע עבירות סחר בסם מסוכן. הנאשם ביצע ארבע עסקאות בסם מסוכן מסוג קנבוס בכמויות קטנות. בית המשפט קבע כי **מתחם העונש ההולם נע בין 10 ל- 20 חודשי מאסר בפועל.** על הנאשם צעיר, בעל עבר פלילי שאינו מכביד, אשר הודה ללא שמיעת ראיות, נגזרו 10 חודשי מאסר בפועל לצד ענישה נלוות.
* ב[ת"פ (ת"א) 9860-10-15](http://www.nevo.co.il/case/20610310) **מדינת ישראל נ' רבאעה** (25.11.18), הנאשם כבן 21 בעת ביצוע העבירות, הורשע, לאחר שמיעת ראיות, בעבירה של סחר בסם מסוכן. הנאשם מכר לקונה שתי שקיות ובהן סם מסוג קוקאין במשקל של 0.5118 גרם נטו בתמורה לסכום כסף שגובהו אינו ידוע. לחובת הנאשם 5 הרשעות קודמות בעבירות רכוש, סמים ואלימות. בית משפט השלום קבע כי **מתחם העונש ההולם בגין האירוע נע בין 6 חודשי מאסר ועד 18 חודשי מאסר**. על הנאשם נגזרו 10 חודשי מאסר בפועל בצירוף ענישה נלווית. (יצוין כי בקשת הנאשם להארכת מועד להגשת נימוקי ערעור על גזר הדין נדחתה בבית המשפט המחוזי [עפ"ג (מחוזי- ת"א) 17498-01-19](http://www.nevo.co.il/case/25299332) (18.11.20)).

**לאור האמור לעיל, בהתחשב בנסיבות ביצוע העבירות ובשים לב למדיניות הענישה הנהוגה, אני קובעת כי מתחם העונש ההולם נע בין 8 ל- 24 חודשי מאסר בפועל בצירוף ענישה נלווית.**

לא מצאתי כי קיימות נסיבות חריגות המצדיקות חריגה ממתחם העונש ההולם אותו קבעתי לעיל לא לא לקולא ולא לחומרא.

**אשר לעונשו של הנאשם בתוך מתחם העונש ההולם:**

לקולא שקלתי את הודאתו המיידית של הנאשם בעובדות כתב אישום המתוקן, במסגרת הליך מוקד, שהובילה לחיסכון זמן שיפוטי ניכר, לקיחת אחריו על מעשיו והבעת חרטה.

כך גם שקלתי את גילו של הנאשם, שהוא בן 32, ולמעט הרשעה אחת, ניהל אורח חיים נורמטיבי ועד כה לא ריצה מאסרים מאחורי סורג ובריח.

לחומרה שקלתי את העובדה כי הנאשם ביצע את העבירות מושא תיק זה במהלך ריצוי מאסר בעבודות שירות, ועת שמאסר על תנאי מרחף מעל ראשו, ונראה כי הוא לא הורתע מהעונש שהוטל עליו בהליך קודם.

אציין כי לא מצאתי מקום לתת משקל לטענה בדבר אכיפה בררנית, מאחר ואין דין סוחר בסמים כדין מי שקונה סם לשימוש עצמי, ועל כן לא ניתן לטעון לאכיפה בררנית בהעדר זיהוי בנסיבות ביצוע העבירות.

**לאחר ששקלתי את השיקולים המפורטים לעיל אני גוזרת על הנאשם את העונשים הבאים:**

1. מאסר בפועל בן 8 חודשים, בניכוי ימי מעצרו מיום 6.3.23, מלבד 36 ימים בהם ריצה הנאשם מאסר בפועל בגין הפקעת עבודות השירות שהוטלו עליו ב[ת.פ. 55139-02-21](http://www.nevo.co.il/case/27430823).
2. אני מורה על הפעלת מאסר על תנאי בן 6 חודשים שהוטל על הנאשם ב[ת.פ. 55139-02-21](http://www.nevo.co.il/case/27430823) באופן שמחצית התנאי ירוצה בחופף ומחצית התנאי במצטבר לעונש שהוטל בתיק זה. **כך סה"כ על הנאשם לרצות 11 חודשי מאסר בפועל, בניכוי ימי המעצר כפי שפורט בסעיף א' לעיל.**

**מצאתי מקום לחפוף מחצית התנאי שהוטל על הנאשם נוכח העובדה כי זהו מאסרו הראשון של הנאשם, וכי בשל התיק הנוכחי הופקעו המשך ריצוי עבודות השירות והנאשם ריצה עונש מאסר, כשהוא במקביל נתון במעצר עד תום ההליכים ותקופה זו לא נוכתה מהעונש הנוכחי.**

1. מאסר על תנאי בן 7 חודשים למשך 3 שנים מיום שחרורו, והתנאי הוא שהנאשם לא יעבור בתקופת התנאי עבירה בניגוד ל[פקודת הסמים המסוכנים](http://www.nevo.co.il/law/4216) למעט עבירה של החזקה לשימוש עצמי, ויורשע בגינה.
2. קנס בסך 5,000 ₪ או 30 ימי מאסר תמורתו. הקנס ישולם עד ליום 1.1.24.

**הקנס ישולם לחשבון המרכז לגביית קנסות, אגרות והוצאות ברשות האכיפה והגבייה.**

**ניתן לשלם את הקנס באחת הדרכים הבאות:**

**בכרטיס אשראי – באתר המקוון של רשות האכיפה והגבייה, www.eca.gov.il**

**במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).**

**בהסכמת הצדדים אני מורה על חילוט הכסף המזומן בסך 4,500 ₪ והפלאפון שנתפס.**

**ניתן בזה צו להשמדת סמים שנתפסו במסגרת תיק זה.**

**5129371**

**54678313זכות ערעור לבית המשפט המחוזי בחיפה תוך 45 יום מהיום.**

ניתן היום, ג' סיוון תשפ"ג, 23 מאי 2023, במעמד הצדדים.

מריה פיקוס בוגדאנוב 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)