|  |  |
| --- | --- |
| **בית משפט השלום בירושלים** | |
| **ת"פ 33240-05-23 מדינת ישראל נ' אזרואל(עציר)** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ עוה"ד מתביעות ירושלים** |
|  | **נגד** | |
|  | **הנאשם** | **נהוראי-ניסים אזרואל (עציר)**  **ע"י ב"כ עוה"ד דוד ונטורה** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**כתב האישום המתוקן בו הודה הנאשם**

1. הנאשם הורשע על פי הודאתו בביצוע עבירה של **החזקת סם שלא לצריכה עצמית**, לפי [סעיף 7(א)(ג)](http://www.nevo.co.il/law/4216/7.a.c) רישא ל[פקודת הסמים המסוכנים](http://www.nevo.co.il/law/4216), וכן בביצוע 3 עבירות **סחר בסמים**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודה.
2. **מהאישום הראשון** עולה, כי ביום 30.4.2023 בשעת ערב נהג הנאשם ברכבו מסוג יונאי מ"ר 66-04-2-39 בסמוך לירושלים. ברכבו נתפסו 55 אריזות פלסטיק סגורות ובהן קנביס במשקל 190.2 גרם נטו; 30 סיגריות קנביס מאולתרות; 4 ניירות אלומיניום מקופלים ובהם חשיש במשקל 19.65 גרם; 5 אריזות שכללו מתקנים לעישון בסיגריה אלקטרונית ובהם חומר שהוא נגזרת של אינדוזל קרבוקסאמיד. בנוסף נתפסו בחזקתו 900 ₪ במזומן ושני טלפונים ניידים.
3. **מהאישום השלישי** עולה, כי באותו יום ביצע הנאשם עסקת סמים בכך שמכר לי"כ 10 גרם קנביס תמורת 300 ₪, כאשר העסקה תואמה בטלגרם והנאשם הגיע אליה ברכבו.
4. **מהאישום הרביעי** עולה, כי באותו יום ביצע הנאשם עסקת סמים מול נד"ט באותו אופן ובאותן נסיבות;
5. **מהאישום החמישי** עולה, כי יום לפני כן, ב-29.4.2023 ביצע הנאשם עסקת סמים עם ט"ש באותה שיטה ובאותן נסיבות.

**מהלך הדיון**

1. הנאשם נעצר ביום 30.4.2023 והוא נותר עצור מעצר ממש עד ליום 7.6.2023, אז נעצר בפיקוח אלקטרוני. ביום 12.7.2023 הודה לפניי בכתב האישום המתוקן כאמור לעיל, ובהסכמת הצדדים הוקלו תנאיו כך שהתאפשר לו לצאת לחלונות התאווררות בפיקוח מדי יום בשעות היום. במהלך חודש ספטמבר 2023 הייתה אמורה להידון בקשתו של הנאשם לצאת לעבודה, ואולם ביום 1.10.2023 נערך למשיב שימוע אצל הממונה על הפיקוח האלקטרוני בשב"ס, זאת נוכח הפרת תנאים משמעותית, במסגרתה התברר, כי ביום 29.9.2023 קרע הנאשם במתכוון את הצמיד האלקטרוני וברח ממקום מעצר הבית, ולאחר חזרתו אליו נעצר. הממונה עמד בהחלטתו גם על הפרה דומה קודמת של התנאים בחודש אוגוסט 2023, ובסופו של השימוע, החליט על מעצרו של הנאשם. ביום 3.10.2023 התקיים דיון לפני חברתי, כב' השופטת הבכירה פיינשטיין, שהחליטה על מעצרו של הנאשם עד לתום ההליכים נגדו נוכח הפרת התנאים. לכן, הוקדם מועד הטיעונים לעונש, כשהנאשם נתון מאחורי סורג ובריח.

**תסקיר שירות המבחן**

1. בעניינו של הנאשם הוגש תסקיר מקיף בחודש ספטמבר 2023, אם כי מדובר בתסקיר מעצר. נוכח הנסיבות בקשתי משירות המבחן להגיש תסקיר לעונש, ואולם ביום 5.11.2023 הודיע שירות המבחן, כי בשל מצב המלחמה, לא ניתן יהיה להגיש תסקיר, אלא בחודש דצמבר 2023, וחלף זאת המליץ להסתפק בתסקיר המעצר האמור לעיל. סברתי כי יש מקום לאמץ את המלצת שירות המבחן בהקשר זה, והצדדים לא התנגדו ואף טענו לעונש מכוח אותו תסקיר. בהקשר זה, מפנה ל[רע"פ 4759/22](http://www.nevo.co.il/case/28770699) **זניד נ' מ"י** (מיום 26.7.2022), שם אושרה החלטת בית משפט השלום והחלטת בית המשפט המחוזי, לעשות שימוש בתסקיר מעצר לצורך העונש, על אף הוראת החוק ובהסכמת הצדדים, על-מנת למנוע עיוות דין לנאשם, כתוצאה מהימשכות מיותר של הליכים.
2. ולגופם של דברים – מהתסקיר עולה כי הנאשם רווק, כבן 22. טרם מעצרו עבד במלון. הוא סיים 12 שנות לימוד במסגרת חוץ ביתית ללא תעודת בגרות. בשל קושי להסתגל למסגרות הופטר משירות צבאי. נסיבות ילדותו מורכבות ובמהלך נעוריו נשפט בשני תיקים בגין עבירות רכוש וקשירת קשר לפשע. במסגרת אותם תיקים, שיתוף הפעולה של הנאשם עם שירות המבחן לקה בחסר. המשיב קיבל אחריות לביצוע העבירות וטען כי ביצע אותן כדי להשיג רווח כספי קל. בדיקות שתן שמסר נמצאו נקיות משרידי סמים. שירות המבחן התרשם מצעיר בלתי מגובש בעל נטייה לאימפולסיביות, אשר עשה שימוש בסמים כדי להשתייך לקבוצת השווים. שירות המבחן הדגיש את תחושת המצוקה והבושה של הנאשם בשל מעשיו ובשל מעצרו בפיקוח אלקטרוני, שגרם לו ולמשפחתו מצוקה רבה.

**טיעונים לעונש**

1. הצדדים לא הגיעו להסכמה עונשית. מחד גיסא, ב"כ המאשימה טוענת כי יש להטיל על הנאשם מאסר בן שנה על בסיס מתחם שבין 10 ל-24 חודשי מאסר לכלל המעשים וענישה נלווית, וכן עתרה לחילוט המוצגים לרבות הרכב. מאידך גיסא, ביקש הסניגור להסתפק בימי מעצרו של הנאשם נוכח מכלול הנסיבות האישיות הקשות וקבלת האחריות.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערכים המוגנים,** העבירות אותן עבר הנאשם פוגעות בערכים המוגנים של בריאות הציבור, שלומו וביטחונו. עבירות של סחר בסמים מפיצות את נגע הסמים לכל דורש, ומדרדרות אנשים נורמטיביים להתמכרות לסמים, ולאחר מכן אף לביצוע פשיעה לצורך מימון הסמים. בענייננו מידת הפגיעה בערכים המוגנים בינונית-נמוכה.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירה מתוכננת שבוצעה למען בצע כסף. מדובר בהיקף נרחב יחסית של אירועי סחר שהתפרסו על מעט יותר מיממה, דבר המלמד על "מקצועיות" בהקשר זה. העבירות בוצעו בסיוע רכבו של הנאשם ובאמתחתו של הנאשם נתפסו סמים מחולקים מסוגים שונים להפצה, עובדה המלמדת שאילולא נתפס, היה ממשיך במעשיו, והכל למען רווח מהיר. הנאשם אחראי למעשיו, גרם נזקים לבריאותם של "לקוחותיו" השונים והמזדמנים, ופוטנציאל הנזק ממעשיו עלול היה להיות חמור בהרבה. לקולה, טיבם של הסמים והכמויות הלא גדולות שנמכרו בכל עסקה.
4. **אשר למדיניות הענישה הנוהגת,** סקירת הפסיקה בנסיבות דומות מלמדת על טווח עונשי שנע בין עבודות שירות לחודשי מאסר דו-ספרתיים מאחורי סורג ובריח.
5. [רע"פ 8388/22](http://www.nevo.co.il/case/29200734) **אביבי נ' מ"י** (מיום 8.12.2022) – הנאשם צירף מספר תיקים, ביניהם תיק החזקת סם קנביס במשקל 150 גרם במוניתו בגינו נקבע מתחם שבין של"ץ ל-6 חודשי מאסר. כן צירף תיק נוסף של 4 מקרי סחר בקנביס בנסיבות דומות למקרנו, לגביו נקבע מתחם שבין 10 ל-24 חודשי מאסר. בסופו של דבר הודה בארבעה תיקי סמים, ונדון ל-16 חודשי מאסר בפועל וענישה נלווית. מכאן יש לגזור לקולה.
6. [רע"פ 678/21](http://www.nevo.co.il/case/27365552) **יהודה נ' מ"י** (מיום 9.2.2021) – הנאשם הודה בלמעלה משמונים מקרי סחר בקנביס והחזיק בלמעלה מ-400 גרם קנביס עת נתפס. אושר מתחם שבין מספר חודשים ל-12 חודשי מאסר לכל אירוע סחר, ובסופו של דבר נגזרו עליו 13 חודשי מאסר. יש לגזור ממקרה זה לקולה.
7. [רע"פ 6401/18](http://www.nevo.co.il/case/24975541) **ספיר נ' מ"י** (מיום 17.9.2018) – הנאשם הורשע בריבוי מקרי סחר בקנביס. אושר מתחם שבין 16 ל-36 חודשי מאסר והוא נדון ל-12 חודשי מאסר בפועל. גם ממקרה זה, החמור ממקרנו, יש לגזור לקולה.
8. [עפ"ג (ירושלים) 13953-09-19](http://www.nevo.co.il/case/26015265) **מדינה נ' מ"י** (מיום 14.6.2020) – הנאשם ביצע עבירות רבות של סחר בסמים אותן תיאם בטלגרס. הוא נדון ל-8 חודשי עבודות שירות וענישה נלווית ובית המשפט המחוזי דחה את ערעורו על חומרת העונש. יצוין, כי תוצאה זו הייתה מטעמי שיקום.
9. **מתחם הענישה** – לפיכך, מתחם הענישה צריך לעמוד על 5 ועד 15 חודשים לכלל העבירות אליהן אני מתייחס כאל אירוע אחד, שכן מתקיים בין כלל המעשים מבחן "הקשר ההדוק" – מדובר בעבירות שבוצעו בפרק זמן קצר, באותה שיטת פעולה, עם אותם סוגי סמים, באותן כמויות ותמורת סכום זהה בכל פעם.

**נסיבות שאינן קשורות בביצוע העבירה**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מחד גיסא וקולה, הנאשם הודה במיוחס לו וחסך בזמן שיפוטי. עוד לזכותו גילו הצעיר ונסיבות חייו המורכבות, וכן משך שהותו במעצר והעובדה ששמר על ניקיון מסמים. מאידך גיסא ולחומרה, העובדה שלמרות גילו הצעיר יש לו עבר פלילי (הגם שאינו ממין העניין), ואופן התנהלותו בעת המעצר בפיקוח אלקטרוני, כאשר פעמיים קרע את הצמיד, עד שבפעם השנייה הופקע הפיקוח למעצר ממש.

**המיקום במתחם**

1. נוכח מכלול הנסיבות יש למקם את הנאשם בחלק הראשון של המתחם אך לא בתחתיתו. בשל היות הנאשם עצור לראשונה במשך זמן רב, העונש הראוי הוא מאסר בפועל, שלגביו יש לקחת בחשבון את תקופת שהותו בפיקוח אלקטרוני ואת ימי מעצרו במעצר ממש.

**גזירת הדין**

1. לפיכך, אני מחליט לגזור על הנאשם את העונשים הבאים:
2. 6 חודשי מאסר בפועל ויום אחד לריצוי בניכוי ימי מעצרו על-פי חישוב שב"ס שיכריע – הצדדים טענו לפניי כי תקופת המעצר בתיק זה עומדת על 4 חודשים ו-28 ימים במצטבר;
3. 7 חודשי מאסר על-תנאי, שלא יעבור הנאשם בתוך 3 שנים מיום שחרורו כל עבירת פשע לפי פקודת הסמים;
4. חודשיים מאסר על-תנאי, שלא יעבור הנאשם בתוך 3 שנים מיום שחרורו כל עבירת עוון לפי פקודת הסמים;
5. קנס בסך 2,500 ₪, או 10 ימי מאסר תמורתו אם לא ישולם. הקנס ישולם עד ליום 1.6.2024;
6. חילוט בסך 5,000 ₪ שדינו כדין קנס לתשלום 1.6.2024, זאת חלף הרכב שנתפס, אשר יש לשחררו לטובת הבעלים הרשומים. באחריות משטרת ישראל לבצע את הדבר;
7. התחייבות בסך 10,000 ₪ שלא לעבור כל עבירת סמים מסוג פשע לפי פקודת הסמים במשך שנתיים משחרורו של הנאשם. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

**מורה על חילוט הטלפונים והשמדת הסמים, הוכן על חילוט הכספים שנתפסו.**

**מכריז על הנאשם "סוחר סמים".**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד.**

יש לשלוח לשירות המבחן.

5129371זכות ערעור כחוק לבית המשפט המחוזי בירושלים בתוך 45 יום מהיום.

54678313

**ניתן היום, כ"ד חשוון תשפ"ד, 08 נובמבר 2023, במעמד הצדדים.**

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)