|  |  |  |  |
| --- | --- | --- | --- |
| **בית משפט השלום באילת** | | | |
| ת"פ 45794-05-23 מדינת ישראל נ' אוחנה | | |  |
| לפני | **כבוד השופט גיל אדלמן** | | | |
| בעניין: | **המאשימה** | **מדינת ישראל**  **ע"י ב"כ עוה"ד** **ליטל סגל מלכה** | | |
|  | **נגד** | | | |
|  | **הנאשם** | **יוסי אוחנה**  **ע"י ב"כ עוה"ד** **שושי מונפרד** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7.a) (א), [7](http://www.nevo.co.il/law/4216/7.c) (ג)

|  |
| --- |
| **גזר דין** |

1. הנאשם, יוסי אוחנה, הורשע על פי הודאתו, בעובדות כתב אישום מתוקן המייחסות לו החזקה ושימוש בסמים שלא לצריכה עצמית – עבירה לפי סעיף [7 (א)](http://www.nevo.co.il/law/4216/7.a) יחד עם [7 (ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג- 1973 (להלן: פקודת הסמים).
2. על פי עובדות כתב האישום המתוקן, ביום 7.5.2023 בשעה 18:00 לערך, החזיק הנאשם בביתו סמים מסוכנים שלא לצריכה עצמית כמפורט להלן.
3. במגירה הסמוכה למכשיר הטלוויזיה, החזיק בסם מסוכן מסוג קנבוס (להלן: קנבוס) במשקל של כ - 356 גרם נטו המחולק ל- 28 אריזות.
4. במחסן הצמוד למקום, בתוך מזוודה השייכת לנאשם, קנבוס במשקל של כ- 402 גרם נטו.
5. בשולחן בחדר, קנבוס במשקל של 127.78 גרם נטו מחולק ל- 5 אריזות.
6. במחסן הצמוד למקום, בתוך מזוודה השייכת לנאשם, קנבוס במשקל של כ- 479 גרם נטו מחולק ל- 19 אריזות.
7. במחסן הצמוד למקום, בתוך מזוודה השייכת לנאשם, קנבוס במשקל של כ- 752 גרם נטו.

כמו כן נתפסו במקום משקל אלקטרוני, שקיות חלוקה, מעטפות חלוקה ו- 180 ₪ במזומן.

סך הכל החזיק הנאשם בכ- 2,116 גרם סם מסוכן מסוג קנבוס שלא לצריכתו העצמית.

1. ביום 10.7.2023 הציגו הצדדים הסדר דיוני, בגדרו הודה הנאשם בעובדות כתב האישום המתוקן, והורשע על פי הודאתו בעבירה שפורטה לעיל; הנאשם הופנה לקבלת תסקיר שירות המבחן; לא היתה הסכמה בין הצדדים לעניין העונש.
2. שמיעת הטיעונים לעונש נדחתה מעת לעת, גם לאור המלצת שירות המבחן. סך הכל התקבלו שלושה תסקירים לעונש.
3. ביום 12.12.2024 נשמעו הטיעונים לעונש, התביעה הגישה טיעוניה בכתב, וההגנה טענה בעל פה; בנוסף הציגה באת כח הנאשם אסופת מסמכים רפואיים וכן הזמנה לחתונתו של הנאשם.
4. מחוות דעת עדכנית של הממונה על עבודות השירות אשר הוגשה ביום 9.1.2025 עלה כי הנאשם מתאים לריצוי עבודות שירות במגבלות.

תסקירי שירות המבחן

1. בעניינו של הנאשם הוגשו שלושה תסקירים. בתסקיר מיום 5.12.2023 פרט שירות המבחן את נתוניו האישיים של הנאשם, וכן את העובדה כי הוא בצו פיקוח מעצר מתאריך 16.3.2023.

התסקיר סקר את נסיבות חייו של הנאשם, הרקע לשימושו בסמים מסוכנים, ואת התייחסותו לעבירה בה הורשע.

שירות המבחן כתב כי הנאשם ביטא חרטה על מעשיו, אך התרשם כי הוא מתקשה לגלות הבנה כלפי חומרת ביצוע העבירה ועמדותיו כלפי שימוש בקנביס לצריכה עצמית הן מקלות.

שירות המבחן ציין כי קיימת נזקקות טיפולית אך מצבו הנפשי של הנאשם אינו מאפשר שילובו בקבוצה. לאור זאת, התבקשה דחייה מאת שירות המבחן, על מנת לבנות לנאשם תכנית טיפול.

בתסקיר השני, שהוגש ביום 25.2.2024, חזר שירות המבחן על התרשמותו כי הנאשם נעדר בשלות לתהליך טיפולי אשר דורש התמדה ועקביות. עוד נכתב בתסקיר, כי מתוך 7 מפגשים פרטניים אליהם זומן הנאשם, הוא הגיע ל- 5 מפגשים באיחור משמעותי ונעדר משני מפגשים ללא הודעה מראש על כך. שירות המבחן התרשם כי הנאשם מתקשה לשתף פעולה ולהתחייב להליכים המיועדים להטיב את מצבו.

שירות המבחן כתב עוד כי הנאשם אמנם עשה מאמצים להשתלב בטיפול אך אינו בשל להליך טיפולי ו-"כוחותיו דלים". שירות המבחן סבר כי ההליך המתנהל כנגד הנאשם והימצאותו בתנאים מגבילים, הפחיתו סיכון להישנות ביצוע עבירות דומות מצד הנאשם בעתיד.

לאור העובדה כי הנאשם לא השתלב בטיפול, לא בא שירות המבחן בהמלצה טיפולית לגביו, אך ציין כי אם בית המשפט ישקול להשית על הנאשם ענישה בדמות מאסר בפועל, אזי ההמלצה היא להטלת המאסר לריצוי בדרך של עבודות שירות.

1. בדיון שהתקיים ביום 4.6.2024 ביקש הנאשם הזדמנות אחרונה להוכיח את רצינות כוונותיו להשתלב בטיפול מטעם שירות המבחן, והמאשימה לפנים משורת הדין הסכימה לכך. משכך, ולמרות שבהחלטה קודמת לא סברתי כי ראוי להפנות את הנאשם לקבלת תסקיר נוסף, נעתרתי לבקשה.

בתסקיר שהוגש ביום 19.9.2024 התרשם שירות המבחן כי הנאשם עורך מאמצים לקידום מצבו על ידי פניה לגורמי שיקום בקהילה כגון בריאות הנפש וביטוח לאומי. שירות המבחן סבר כי הנאשם עדיין נעדר כוחות להתמיד בהליך טיפולי אינטנסיבי הדרוש לו בשירות המבחן.

עוד ציין שירות המבחן, כי שקל התאמתו של הנאשם לביצוע צו של"צ, אולם, הנאשם לא נמצא מתאים לכך.

בסופו של דבר, המליץ שירות המבחן על ענישה קונקרטית ומרתיעה שתבהיר לנאשם את משמעות מעשיו.

**הטיעונים לעונש**

1. המאשימה בטיעוניה לעונש ביקשה לקבוע כי מתחם העונש ההולם במקרה דנא נע בין 12 ועד 24 חודשי מאסר בפועל, מאסר מותנה וקנס, וטענה כי יש למקם את עונשו של הנאשם ברף הנמוך של המתחם, להשית עליו קנס כספי בסך 5,000 ₪, ומאסרים מותנים – 12 חודשי מאסר מותנה על עבירות סמים מסוג פשע ו- 6 חודשי מאסר מותנה על עבירות סמים מסוג עוון למשך 3 שנים.

התביעה עמדה על הערכים המוגנים בהם פגע הנאשם במעשיו, ביניהם שמירה על בריאותם הגופנית והנפשית של צרכני הסמים, ושל אלו הפוטנציאליים העלולים ליפול כנטל על הציבור. עוד הדגישה המאשימה את ערך ההגנה על הציבור מפני אלו העומדים בראש שרשרת ההפצה, בהחזיקם כמות גדולה של סמים שלא לצריכתם העצמית. ב"כ המאשימה טענה כי למרות שהנאשם החזיק סם המוגדר לעתים כ"קל", נוכח הכמות הגבוהה שהחזיק, פגיעתו של הנאשם בערכים המוגנים היא גבוהה.

הנאשם החזיק, כאמור, בכמות גדולה של סם, אשר : "היה מחולק ליותר מ- 50 אריזות והוסלק במספר מקומות שונים בביתו של הנאשם", דבר אשר מעיד על היותו חלק משרשרת הפצת סמים בתחומי העיר אילת ועל מסוכנותו הרבה של הנאשם.

המאשימה ציינה עם זאת, כי הנאשם נעדר עבר פלילי, לקח אחריות על ביצוע העבירה וחסך זמן שיפוטי יקר. הנאשם לא שיתף פעולה באופן מלא עם שירות המבחן ולא התקבלה כל המלצה טיפולית בעניינו, ומשכך, סברה המאשימה, כי אין לסטות ממתחם העונש ההולם.

המאשימה הפנתה לפסיקה מטעמה לתמיכה בעתירתה העונשית.

1. ההגנה טענה כי מתחם הענישה במקרה זה נע בין מאסר מותנה, ועד מאסר קצר הניתן לריצוי בדרך של עבודות שירות, ועתרה למקם את עונשו של הנאשם בתחתית המתחם, להסתפק בימי מעצרו בגין תיק זה ולהתחשב בתקופה הארוכה בה שהה בתנאים מגבילים.

ההגנה הדגישה את ההבחנה בפסיקה בין החזקת סמים מסוכנים הנחשבים ל "קלים", כמו במקרה דנא, לבין החזקת סמים הנחשבים לקשים הרבה יותר.

ההגנה הדגישה כי הנאשם נעדר עבר פלילי קודם, והוא סובל מבעיות רפואיות רבות (לנאשם נכות רפואית בסך 49%) עקב תאונת דרכים קשה בעברו, הנאשם מחזיק ברישיון רפואי לצריכת קנאביס. הסניגורית הוסיפה כי הנאשם סובל מחרדות, והסיבה בעטיה לא נרתם באופן מלא להליך טיפולי מול שירות המבחן אינה נובעת מזלזול או חוסר רצון אלא על בסיס התרשמות שירות המבחן מכוחותיו הדלים, בשל התמודדותו עם קשייו ותחלואיו. יחד עם זאת הדגישה הסניגורית כי מסוכנותו של הנאשם פחתה, כמצוין בתסקיר, וכי הנאשם עתיד להינשא ואף מצפה להולדת בנו הראשון.

1. הנאשם בדברו האחרון (הנאשם בכה) אמר: "אני קודם כל מכה על חטא במשך שנתיים. אני עומד כאן וזה לא המקום שלי, אני לא שם בחיים, אני עשיתי טעות מתוך מצוקה עצמית שלי ושיקול דעת לא נכון. אני לא יודע מה זה סוחר סמים, אני לא מכיר את העולם הזה, אני לא רוצה גם. לקחתי תרופות מאד לא נעימות והתופעות לואי מאד קשות לי כי אני אדם רגיש מאד מאד. ומעז יצא מתוק, אני אדם מאד מאמין ויש לי ערכים מאד גבוהים, מעולם לא מכרתי סמים, מעולם לא עשיתי משהו שלא לרוחי כמו שאני מכבד את עצמי אני מכבד את הבריות וזה חשוב לי. והשגיאה הזו לקחה אותי לטלטלה רצינית ,נפשית, לתהום כספי, תהומות נפשיים, הייתי במצבים לא טובים בגלל הטעות שעשיתי ואני לקוח אחריות. אני כל החיים עובד ומנסה להיות חלק מהחברה הרגילה למרות שאני לא רגיל, אני מטפל בעצמי בכל דרך. היום אני מחזיק הזמנה לחתונה שלי, ואני מצטער ואני רוצה הזדמנות עם עצמי כאזרח שמגיע לי, עם היכולות שלי, ואין לי יכולות ללכת לעבוד אז כן לשבת וללמוד תמיד רציתי, ולא רציתי שזה יפגע לי החיים, בדרך. אני מסתכל על הרישום הפלילי הזה, אני מצטער שהגעתי למעמד הזה בכלל, מכולכם פה ומהשם יתברך כמובן. אני מציג לבית המשפט את ההזמנה לחתונה. אני מצפה לילד בעזרת השם וזה הנס הכי גדול שקרה לי בחיים. המצוקות שחשבתי שהן מצוקות הבנתי שהן לא מצוקות. אני עומד מול בית משפט ומחפש את ההזדמנות הזו מעצמי וממך ותיתן לי אותה, אני דורש אותה מעומק הלב".

**דיון והכרעה**

מתחם העונש ההולם

1. הערכים המוגנים בהם פגע הנאשם, הם שמירה על בריאות הציבור, וההגנה מפני נגע הסמים והפצתם; ראו לעניין זה את לדוגמה את קביעת בית המשפט העליון במסגרת [ע"פ 2596/18](http://www.nevo.co.il/case/23827604) **זנזורי נ' מדינת ישראל** (12.8.2018) בפסקה 8), וכן את [ע"פ 972/11](http://www.nevo.co.il/case/5738608) **מדינת ישראל נ' יונה** (4.7.2012)).
2. מידת הפגיעה בערכים המוגנים במקרה דנא איננה מבוטלת, וזאת בשים לב לכמויות הסם בהם החזיק הנאשם – קנאבוס בכמות כוללת העולה על שני קילוגרמים. הסם היה מחולק למעל 50 אריזות ומפוזר במקומות שונים. כמו כן נתפסו במקום משקל אלקטרוני ואמצעי חלוקה.

הנאשם הורשע בעבירה של החזקת סם שלא לצריכה עצמית אשר הוגדרה בפסיקה כ"תאומתה הסטטוטורית של עבירת הסחר בסמים" (ראה דברי כב' השופט רובינשטיין ב[ע"פ 1345/08](http://www.nevo.co.il/case/5763166) **איסטרחוב נ' מדינת ישראל** (18.5.2009)).

1. מדיניות הענישה הנהוגה: מתחמי הענישה בעבירות של החזקת סם שלא לצריכה עצמית, בכמויות גדולות ובסמים מהסוג בו החזיק הנאשם, נעים, ברוב המקרים, בין מספר חודשי מאסר בפועל, הניתנים לריצוי בדרך של עבודות שירות, ועד 18 חודשי מאסר בפועל.
2. מצאתי להפנות לפסקי הדין הבאים, שחלקם הוגשו על ידי הצדדים.

* [עפ"ג (מרכז) 23768-01-23](http://www.nevo.co.il/case/29292443) **טייב נ' מדינת ישראל** (27.5.2024): המערער הורשע בהחזקת סם שלא לצריכה עצמית בכך שהחזיק ברכבו כ- 2 ק"ג קנבוס וכן חשיש. **נקבע מתחם ענישה הנע בין 8 ועד 20 חודשי מאסר בפועל.** על הנאשם נגזרו 11 חודשי מאסר בפועל, מאסרים מותנים, קנס בסך 3,500 ₪, פסילה מקבל או החזיק רישיון נהיגה למשך 6 חודשים, ופסילה מותנית מהחזיק או קבל רישיון נהיגה. בית המשפט המחוזי קיבל את הערעור על חומרת העונש נוכח הליך שיקומי ארוך שעבר, הקל את עונשו של המערער ל -9 חודשי מאסר לריצוי בדרך של עבודות שירות, והארכת צו המבחן ל- 18 חודשים.
* [ת"פ (אי') 9933-08-20](http://www.nevo.co.il/case/26900100) **מדינת ישראל נ' תדלה** (9.6.2021): הנאשם הורשע, לאחר ניהול הוכחות, בהחזקת סם שלא לצריכה עצמית בכך שהחזיק בתיק גב קנבוס במשקל של כ- 1,300 גרם. **נקבע מתחם ענישה הנע בין 6 ועד 18 חודשי מאסר בפועל**. על הנאשם, בעל עבר פלילי, הושתו 12 חודשי מאסר בפועל, הפעלת מאסר מותנה כך שבפועל ירצה 18 חודשי מאסר, מאסרים מותנים, קנס בסך 5,000 ₪ ופסילה מהחזיק או קבל רישיון נהיגה לתקופה של 12 חודשים.
* [ת"פ (י-ם) 21178-03-23](http://www.nevo.co.il/case/29472888) **מדינת ישראל נ' שמואל ואח'** (5.3.2024): הנאשם הורשע בעבירה של החזקת סם שלא לצריכה עצמית בכל שהחזיק בדירתו 10.753 קילוגרם קאנבוס המחולק ל- 290 אריזות. **נקבע מתחם ענישה הנע ממספר חודשי מאסר שיכול וירוצו בדרך של עבודות שירות ועד 15 חודשי מאסר בפועל.** על הנאשם, צעיר, ללא עבר פלילי הושתו 8 חודשי מאסר לרצוי בדרך של עבודות שירות, מאסרים מותנים, 12 חודשי פסילה מותנית מהחזיק או קבל רישיון נהיגה, התחייבות להימנע מעבירה בסך 5,000 ₪ וקנס בסך 2,500 ₪.
* [ת"פ (י-ם) 27605-10-20](http://www.nevo.co.il/case/27070444) **מדינת ישראל נ' משני ואח'** (3.1.2022): הנאשמים הורשעו בהחזקת סמים שלא לצריכה עצית בכך שהחזיקו ברכבם 1,723.41 גרם נטו קנביס. **נקבע מתחם ענישה הנע מחודש ועד 8 חודשי מאסר בפועל.** על הנאשמים, אשר לא עברו הליך טיפולי, נגזרו 4 חודשי מאסר בפועל, מאסרים מותנים, קנס בסך 2,500 ₪ והתחייבות בסך 5,000 ₪.
* [רע"פ 1830/16](http://www.nevo.co.il/case/21017469) **רקיבי נ' מדינת ישראל** (11.4.2016) : נדחתה בקשת ערעור של המבקש אשר הורשע בהחזקת סם שלא לצריכה עצמית בכך שהחזיק ברכב בו נהג חשיש במשקל שכ- 2.3 ק"ג. **בבית משפט השלום נקבע מתחם ענישה הנע מ- 6 חודשי מאסר בפועל ועד 15 חודשי מאסר בפועל.** הוטלו על הנאשם 8 חודשי מאסר בפועל, מאסרים מותנים וקנס בסך 4,000 ₪, וחילוט הרכב בו נתפסו הסמים. ערעורו של המבקש בבית המשפט המחוזי נדחה וכך גם ערעור לבית המשפט העליון אשר קבע כי : "העונש שהושת על המבקש אינו סוטה לחומרא ממדיניות הענישה שנקבעה בעניינים כגון דא".
* [ת"פ (ב"ש) 63029-12-20](http://www.nevo.co.il/case/27274743) **מדינת ישראל נ' שליף** (8.4.2021): הנאשם הורשע על פי הודאתו בעבירה של החזקת סם מסוכן שלא לצריכה עצמית. הנאשם החזיק ברכבו סם מסוכן מסוג קנבוס במשקל 1,033.6 גרם נטו וכן בסם מסוכן מסוג חשיש במשקל כולל של 1,125.5 גרם נטו שלא לצריכה עצמית (משקל כולל של 2.150 ק"ג**). נקבע מתחם ענישה הנע בין 6 ועד 18 חודשי מאסר בפועל, בצירוף עונשים נלווים.** על הנאשם נגזר עונש של 9 חודשי מאסר בפועל, מאסרים מותנים וקנס.
* [ת"פ (י-ם) 65951-07-20](http://www.nevo.co.il/case/26883653) **מדינת ישראל נ' גרמי** (13.5.2021) : הנאשם הורשע בעבירה של החזקת סם מסוכן מסוג קנבוס ברכבו במשקל של 1.4 ק"ג, הנאשם צעיר וללא עבר פלילי. **נקבע מתחם ענישה הנע בין מאסר קצר שיכול וירוצה בדרך של עבודות שירות ועד 18 חודשי מאסר.** בית המשפט גזר על הנאשם חודש מאסר שירוצה בעבודות שירות, מאסרים מותנים, פסילת רישיון נהיגה (בפועל ומותנה), קנס והתחייבות.
* [ת"פ (ק"ג) 67471-06-18](http://www.nevo.co.il/case/24343133) **מדינת ישראל נ' קרקוס** (27.1.2020): הנאשם הורשע על פי הודאתו בעבירות של החזקת סם לצריכה עצמית, החזקת סם שלא לצריכה עצמית והחזקת כלים להכנת סם שלא לצריכה עצמית. ברכבו החזיק הנאשם סך של 4 ק"ג נטו של סם מסוכן מסוג קנאביס. **בגין מכלול מעשי הנאשם נקבע מתחם ענישה הנע בין 9 חודשי מאסר שיכול וירוצו בדרך של עבודות שירות ועד 18 חודשי מאסר בפועל.** בית המשפט התחשב בעובדה כי הנאשם הודה בביצוע העבירה והביע צער וחרטה על מעשיו, כמו גם בגילו הצעיר ובמחויבותו בהליך השיקום והיותו אזרח יצרני ושומר חוק מזה כשנתיים וחצי, וגזר על הנאשם, תוך סטיה מהמתחם, צו של"צ בהיקף של 400 שעות, צו מבחן של 18 חודשים, הארכת מאסרים מותנים, קנס, הפעלת התחייבות, התחייבות, ופסילה על תנאי.
* [ת"פ (ב"ש) 14782-06-18](http://www.nevo.co.il/case/24282715) **מדינת ישראל נ' אלעול** (7.1.2020): הנאשם הורשע בעבירה של החזקת סם מסוכן שלא לצריכה עצמית בכך שהחזיק בביתו קנביס במשקל 3.8 ק"ג. **נקבע מתחם ענישה הנע בין 9 ועד 24 חודשי מאסר בפועל.** על הנאשם, צעיר נעדר עבר פלילי הושתו 9 חודשי מאסר לריצוי בדרך של עבודות שירות, מאסרים מותנים, קנס בסך 4,500 ₪, 90 ימי פסילה בפועל מהחזיק או קבל רישיון נהיגה, וצו מבחן למשך שנה.

1. לאור המפורט לעיל אני קובע כי מתחם העונש ההולם במקרה דנא נע בין 8 חודשי מאסר הניתנים לריצוי בדרך של עבודות שירות, ועד 18 חודשי מאסר בפועל.

**העונש המתאים לנאשם**

1. הנאשם, יליד 1985, נעדר עבר פלילי, הודה במיוחס לו בהזדמנות מוקדמת וכך חסך זמן שיפוטי יקר.
2. תסקירי שירות המבחן שהוגשו מלמדים על נסיבות חייו של הנאשם שאינן קלות. הנאשם מתמודד עם קשיים רפואיים וקשיים נוספים רבים, הוכר כנכה מטעם הביטוח הלאומי בשיעור של 49% נוכח הפרעת PTSD עמה מתמודד.

הנאשם התקשה להתמיד בעבודה שגרתית נוכח קשיים רפואיים ונפשיים כמפורט בתסקיר. על אף שניכר היה כי הנאשם נוטל אחריות על ביצוע העבירה בה הורשע, ואף גילה מוטיבציה לטיפול בקשייו השונים, התרשם שירות המבחן כאמור כי הנאשם איננו בשל לתהליך טיפולי קבוצתי הדורש התמדה ועקביות. בתסקיר האחרון שהוגש עלה כי הנאשם ערך מאמצים לקידום מצבו באמצעות פניה לגורמי שיקום בקהילה בתחום בריאות הנפש והביטוח הלאומי, אך כאמור נעדר כוחות מספקים לעמידה בקשר עם שירות המבחן וביצוע המוטל עליו. משכך, אף לא המליץ שירות המבחן על צו של"צ.

1. בדברו האחרון לעונש הביע הנאשם דברי חרטה כנים והתנצל על מעשיו. כמו כן ציין בהתרגשות את תכניותיו להינשא לבחירת ליבו ואת העובדה כי הם מצפים לילדם הראשון; יש בכך כדי להצביע על אופק שיקומי ומוטיבציה לניהול אורח חיים משפחתי ונורמטיבי.
2. עוד ראיתי לנגד עיני את העובדה כי הנאשם שהה במעצר משך כחודש וחצי לראשונה בחייו ואת העובדה כי ההליך המשפטי היווה גורם הרתעתי משמעותי, הן לפי דברי הנאשם והן לפי התרשמות שירות המבחן.
3. לאור האמור, החלטתי להטיל על הנאשם עונש ברף התחתון של מתחם הענישה, ואני משית עליו את העונשים הבאים:
4. 8 חודשי מאסר בפועל לריצוי בדרך של עבודות שירות במסגרת המועצה הדתית טבריה. הנאשם יחל בעבודות השירות ביום 10.2.2025.

הנאשם מוזהר כי אי עמידה בתנאי עבודות השירות או חריגה מהכללים, עלול להביא להפסקת ריצוי עונשו בדרך זו ונשיאת יתרת העונש תחת מאסר בפועל.

1. מאסר למשך 6 חודשים, אולם הנאשם לא יישא בעונש זה אלא אם יעבור עבירת סמים מסוג פשע תוך 3 שנים מהיום.
2. מאסר למשך 3 חודשים, אולם הנאשם לא יישא בעונש זה אלא אם יעבור עבירת סמים מסוג עוון תוך 3 שנים מהיום.
3. קנס על סך 2,500 ש"ח, או 12 ימי מאסר תמורתו. הקנס ישולם ב 10 תשלומים שווים ורצופים, החל מיום 2.3.2025 ובכל 2 לחודש שלאחר מכן. פיגור בתשלום אחד מן התשלומים שנקבעו לעיל, יעמיד לפירעון מיידי את יתרת הקנס בתוספת פיגורים כחוק.

**מוצגים – כל המוצגים יושמדו/יחולטו/יושבו, לשיקול דעת המאשימה.**

**פיקדונות – ככל וקיימים בתיק זה ובתיקי המעצר הקשורים יושבו לנאשם בהעדר מניעה חוקית לכך.**

**זכות ערעור לבית המשפט המחוזי בבאר שבע תוך 45 ימים.**

**5129371**

**54678313**

**ניתן היום, כ"ז טבת תשפ"ה, 27 ינואר 2025, בנוכחות הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

גיל אדלמן 54678313-/

נוסח מסמך זה כפוף לשינויי ניסוח ועריכה