|  |  |
| --- | --- |
| **בית משפט השלום בתל אביב -יפו** | |
| ת"פ 15315-06-23 מדינת ישראל נ' מנצור |  |

|  |  |  |
| --- | --- | --- |
| בפני | **כבוד השופטת ענת יהב** | |
| בעניין: | **המאשימה:** | **מדינת ישראל**  ע"י ב"כ עוה"ד איציק אמיר ועו"ד ליהי אזולאי |
|  | **נגד** | |
|  | **הנאשם:** | **אלעד מנצור**  ע"י ב"כ עוה"ד צפריר יגור |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [1](http://www.nevo.co.il/law/4216/1), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a), [36א](http://www.nevo.co.il/law/4216/36a)

[חוק העונשין, תשל"ז-1977](http://www.nevo.co.il/law/70301): סע' [40ד'](http://www.nevo.co.il/law/70301/40d.a)(א), [ב](http://www.nevo.co.il/law/70301/40d.b)

|  |
| --- |
| **גזר דין** |

1. **כללי**

הנאשם, יליד 1997, הודה והורשע על בסיס הודאתו ובמסגרת הסכמה דיונית, בעבירה של **סחר בסם מסוכן,** לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973 (להלן: **"פקודת הסמים"**) ועבירה של **החזקת סמים שלא לשימוש עצמי** לפי [סעיף 7 (א)+7(ג)](http://www.nevo.co.il/law/4216/7.a.;7.c) רישא לפקודת הסמים.

בהתאם לעובדות כתב האישום המתוקן, ביום 21.2.2023 בשעה 21:30 לערך, הגיע הנאשם ברכבו מסוג קיה לרח' מבצע קדש 43 בתל אביב. בנסיבות אלו, הגיע לרכב מר נדב יצחקי שמסר לנאשם סך של 800 ₪ ובתמורה קיבל מהנאשם שתי שקיות שהכילו סם מסוג קנביס במשקל כולל של 20.25 גרם נטו. כמו כן, החזיק הנאשם ברכבו סם מסוג קנביס במשקל של 300 גרם וסם מסוג חשיש במשקל של 20 גרם. עוד החזיק הנאשם ברכבו כסף מזומן בסך 10,840 ₪.

ההסכמה בין הצדדים לא כללה הסכמה לעניין העונש שראוי שיוטל עליו בסופו של יום, למעט הסכמה כי הנאשם יופנה לעריכת תסקיר שירות מבחן עבורו. עוד הסכימו הצדדים לחילוט של הכסף שנתפס 10,840 ₪ וכן ההפקדה הקיימת בתיק בסך של 35,000 ₪.

**תסקיר שירות המבחן**

מתסקיר שירות מבחן מיום 4.12.2024, לעניין נסיבותיו האישיות והמשפחתיות, עולה כי הנאשם, בן 27, רווק, גר עם אביו ואחיו בתל אביב. אינו עובד בשל מצב נפשי ובריאותי. הוריו התגרשו כשהיה בן 14, מתאר כי כיום מצוי בקשר יציב עם אמו. לא סיים את לימודיו. שירת שירות צבאי מלא וכיום לומד קורס מאמני כושר במכון וינגייט. בנוגע למצבו הנפשי, לפי דבריו, בעקבות שימוש בסמים חווה תחושות דיכאון ולחץ והופנה לטיפול פסיכיאטרי ומיוני 2024 נמצא במעקב במרפאה פרטית ומדיווח שהתקבל עולה כי הנאשם סובל מדיכאונות ומצבים נפשיים, כפי שמפורט בתסקיר. בנוגע למצבו הבריאותי, הנאשם סובל מבעיות ראייה הגורמות לו למיגרנה, לכן זכאי לנכות מטעם הביטוח הלאומי בשיעור של 40% ולאובדן כושר עבודה בשיעור של 100%.

הנאשם מסר כי החל לצרוך סמים בגיל 15 על רקע חברתי והתדרדר לשימוש יום יומי ולאחר הצבא החל להשתמש אף בסמים ממריצים באופן אינטנסיבי. הנאשם פנה בכוחות עצמו ובתמיכת אביו לטיפול ביחידה להתמכרויות בחודש אוגוסט 2023 ומאז משולב בתכנית טיפול הכוללת מתן בדיקות שתן 3 פעמים בשבוע, קבוצה טיפולית וטיפול פרטני אחת לשבוע. על פי דיווח שהתקבל מהיחידה, הנאשם משתף פעולה, לוקח חלק פעיל בשיחות ומצליח להגדיר מטרות טיפוליות.

בהתייחסו לעבירה, מסר כי בעת ביצוע העבירה היה מצוי בחובות בעקבות מצבו ההתמכרותי. נטל אחריות על ביצוע העבירה ושירות המבחן התרשם כי ההליך הפלילי היווה מציב גבול עבורו אשר הוביל אותו לשינוי אורחות חייו. עוד התרשם שירות המבחן מבחור צעיר, בעל כוחות ויכולות, שהתפתח ברקע קשיים ואתגרים משפחתיים שהשפיעו על המשך חייו וכיום עורך מאמצים לנהל אורח חיים נורמטיבי לצד בעיות אלו.

לסיכום, ציין שירות המבחן כי הנאשם נמצא בהליך טיפולי משמעותי מעל לשנה, נמנע משימוש בסמים, משתף פעולה בטיפול ונכרת התקדמות במצבו. לאור האמור לעיל, המליץ שירות המבחן על הטלת צו שירות לתועלת הציבור בהיקף של 200 שעות, הטלת מאסר מותנה וכן צו מבחן למשך שנה במסגרתו ימשיך הנאשם בטיפול במסגרת היחידה לטיפול בהתמכרויות והמשך בדיקות שתן.

בתסקיר שהתקבל מיום 27.1.25, ערך שירות המבחן תכנית מפורטת לפיה יבצע את שעות השל"צ במסגרת מט"ב – מרכז יום לקשיש בשכונת כפר שלם בתל אביב, בתפקידי סיוע לצוות וביצוע עבודות אחזקה.

1. **טיעוני הצדדים**

**ב"כ המאשימה,** הגישה גיליון רישיון תעבורתי של הנאשם. הפנתה לעובדות כתב האישום ולכך שהעבירות בוצעו על רקע רצונו של הנאשם להרוויח כסף; לערכים המוגנים שנפגעו ולנזקים שנגרמים לסביבה נוכח הפצת הסם. המאשימה עתרה למתחם ענישה שמתחיל מעבודות שירות והפנתה לפסיקה לתמיכה בעתירתה. באשר לעונש שיש להטיל על הנאשם, לנוכח העדר עבר פלילי הטיפול שעבר הודאת הנאשם ביקשה להטיל על הנאשם 6 חודשי מאסר בפועל בדרך של עבודות שירות (בכפוף לחוות דעת ממונה), מאסר מותנה, קנס, פסילה בפועל ועל תנאי וכן עתרה להכריז על הנאשם סוחר סמים.

**ב"כ הנאשם**, במסגרת הראיות לעונש, העיד את אביו של הנאשם, אשר תיאר את הדרך הארוכה והחיובית שעבר בנו בשנה האחרונה. תיאר את התקופה הקשה שעברה עליו, עת צפה בבנו שהיה משתמש בסמים, ללא יכולת לעזור לו וציין כי כיום נמצא בטיפול וביקש מבית המשפט לשפוט את בנו על פי מידת הרחמים. הסנגור, בטיעוניו, הפנה להודאת הנאשם בהזדמנות הראשונה, לשיתוף הפעולה כבר בתחנת המשטרה ולחיסכון בזמן השיפוטי כפועל יוצא מנטילת אחריות זו. עוד הפנה לנסיבותיו האישיות הקשות של הנאשם כפי שעולות מתסקיר שירות המבחן והגיש מסמך מהמרכז לטיפול בהתמכרויות (**עי/1**). המשיך והדגיש את התמודדות הנאשם אל מול קשייו הרבים והעדר עבר פלילי או תיקים חדשים שנפתחו במהלך תקופה זו וכן הפנה לכך שהנאשם פנה מיוזמתו להליך טיפולי ותיאר את הימים הקשים שעברו עליו בבית המעצר. בנוסף, הפנה למשך ההליך הטיפולי האינטנסיבי, כשנה וארבעה חודשים, שבו עומד ומתמיד. הפנה לכך שמדובר בסם שכיום נחשב לעבירה מנהלית, לכמויות ולהעדר אינדיקציות על כך שהנאשם סחר בסם.

ההגנה עתרה למתחם ענישה בנוגע לעבירת הסחר שמתחיל ממאסר מותנה ונע עד מספר חודשי עבודות שירות ולמתחם לעבירת ההחזקה שמתחיל ממאסר מותנה ונע עד חודש מאסר בעבודות שירות. לנוכח השינוי שעבר הנאשם בשנה האחרונה, העדר מסוגלות לבצע עבודות שירות כפי שעולה מתסקיר שירות המבחן ביקש להסתפק בענישה שיקומית, שירות לתועלת הציבור וצו מבחן.

**הנאשם,** תיאר את מצבו הנפשי בעקבות השימוש בסמים, הביע חרטה על ביצוע העבירה והדגיש שמבין שפעל מתוך פזיזות וכיום בעקבות הטיפול, קיבל כלים להתמודד עם מצבים קשים וביקש להתחשב במצבו ולא להטיל עונש מאסר בדרך של עבודות שירות.

1. **דיון והכרעה**

קביעת עונשו של הנאשם, יהיה לאור עקרון הבכורה- **עקרון ההלימה**, זאת תוך מתן יחס הולם בין חומרת העבירה המיוחסת לנאשם בנסיבותיה, מידת אשמו של הנאשם ובין סוג ומידת העונש אשר יוטל עליו. לצורך קביעה זו יש לבחון את **הערכים החברתיים** שנפגעו ממעשה זה ומידת הפגיעה בהם, **מדיניות הענישה הנהוגה** בבתי המשפט, **הנסיבות הקשורות בביצוע העבירה**, כמו גם **נסיבות אישיות של הנאשם** (תיקון 113 לחוק).

**הערכים המוגנים ונסיבות ביצוע העבירה**

הנאשם סחר בסם מסוג קנביס במשקל של 20.25 גרם נטו בתמורה ל-800 ₪ וכן החזיק ברכבו סם מסוג קנביס במשקל של 300 גרם וחשיש במשקל 20 גרם נטו וזאת שלא לצריכתו העצמית. העבירות בהן הורשע הנאשם, פוגעת בערכים החברתיים הנוגעים לשלומו ובריאותו של הציבור וכבר נקבע לא אחת, שפגיעתם של הסמים בחברה הינם רחבי היקף וכוללים הן את המשתמש הבודד אך גם את משפחתו והמעגל הקרוב, זאת לצד ההשפעה על החברה כולה. היקף רחב זה נעוץ בכך שמתקיימת פעילות פלילית לצורך סיפוק הדחף לצרוך סם, לעיתים זה נעשה תוך כדי ביצוע עבירות נוספות ונלוות למטרה זו. לנושא נגע הסמים והחשיבות שבעקירתו מהשורש ראו [ע"פ 3172/13](http://www.nevo.co.il/case/6987521) **סואעד נגד מדינת ישראל** (פורסם בנבו, 07.01.2014)].

הענישה בעבירות אלו נובעת מן הצורך להילחם בנגע הסמים עמד בית המשפט העליון בפסיקה ברורה ונוקבת. ראו [ע"פ 3172/13](http://www.nevo.co.il/case/6987521) **עלא סואעד נגד מדינת ישראל** (07.01.2014):

**"על פגיעתן הרבה של עבירות הסמים ועל תפקידו של בית המשפט במאבק בנגע הסמים לצד גורמים וגופים נוספים, עמד בית משפט זה פעמים רבות... אין ספור מילים נאמרו בדבר הצורך להכות בכל אחת ואחת מחוליות הפצת הסם... המאבק בנגע הסמים הוא סיזיפי ואל לנו להשלות את עצמנו כי ענישה מכבידה תביא לחיסול הנגע. כל עוד יהיה ביקוש לסמים יהיה גם היצע, כך גם בישראל וכך במדינות הים. אך המאבק אינו חסר תוחלת. גם אם לא ניתן לחסל את נגע הסמים לחלוטין, ניתן גם ניתן להקטין את היקפו ולצמצם את נזקיו."**

נוכח נסיבות החזקת הסם, מכירתו וסוג הסם, אני קובעת כי הפגיעה בערכים המוגנים הינה ברך הנמוך-בינוני.

**מדיניות הענישה ומתחם העונש ההולם**

עיון בפסיקת בתי המשפט מעלה כי מתחם העונש ההולם בעבירת **סחר בסם והחזקתו** הוא רחב ותלוי בסוג הסם, בכמות, חלוקתו למנות ומכלול נסיבות ההחזקה והמכירה. ניתן ללמוד על מתחם העונש ההולם בין היתר מפסקי הדין הבאים:

1. ברע"פ 35301-10-24 **בושרי נ' מדינת ישראל** (29.10.2024) - הנאשמת הורשעה בעבירה של סחר בסם מסוג קנבוס במשקל של 19.99 גרם נטו תמורת 1,000 ₪ ובהחזקה של קנבוס במשקל כולל של כ-250 גרם מחולק ל-30 אריזות וכן כסף מזומן. **בית המשפט קבע מתחם ענישה שנע ממאסר קצר שניתן לרצות בעבודות שירות ועד 12 חודשי מאסר בפועל**. נגזרו על הנאשמת 60 ימי מאסר בדרך של עבודות שירות לצד ענישה נלווית. ערעור ובקשת ערעור שהגישה הנאשמת נדחו.
2. [רע"פ 7858/19](http://www.nevo.co.il/case/26222649) **וקנין נ' מדינת ישראל** (28.11.2019) - הנאשם מכר 2 גר' חשיש בתמורה ל- 100 ₪ וכעבור חודש מכר לאחר 3.8 גר' קנבוס בתמורה ל- 200 ₪. בית המשפט קבע כי בהתחשב שמדובר בכמויות סם קטנות ובסכומי כסף זעומים **מתחם העונש ההולם נע ממאסר בפועל של מספר חודשים ועד 8 חודשי מאסר**. בית המשפט גזר על הנאשם תוך התייחסות לנסיבות חייו הקשות, הרשעותיו הקודמות הרבות וההליך הטיפולי שעבר, **עונש של 5 חודשי מאסר בפועל והפעיל את מאסריו המותנים בחופף זה לזה כך שסה"כ ירצה הנאשם עונש של 12 חודשי מאסר בפועל, זאת לצד מע"ת.** בית המשפט המחוזי ובית המשפט העליון דחו את הערעורים שהוגשו.
3. [עפ"ג (מחוזי ב"ש) 10519-09-22 **מדינת ישראל נ' מיקי מיכאל סוויסה** (נבו 02.04.2023)‏](https://www.nevo.co.il/psika_html/mechozi/ME-22-09-10519-862.htm)‏ - הנאשם הורשע על פי הודאתו בעבירות של החזקת סמים מסוכנים שלא לצריכה עצמית וניסיון לסחר בסמים מסוכנים. הנאשם תיאם עם אדם אחר מכירת סם מסוג קנבוס במשקל של כ-20 גרם תמורת 900 ₪. בהתאם לסיכום נפגשו השניים בחניית ביתו של הנאשם. באותו מעמד החזיק הנאשם בסם מסוג קנבוס במשקל כולל של כ-378 גרם נטו וכן החזיק בשני משקלים. הנאשם ניסה לסחור בסם מסוכן מסוג קנבוס אולם בעת שהלך להביא את הסם, נתפס בכף על ידי צוות השוטרים. **בית משפט קמא קבע כי מתחם העונש ההולם בין ענישה טיפולית ומאסר מותנה ועד 8 חודשי מאסר** וגזר את עונשו של הנאשם בתחתית מתחם זה בשים לב לגילו הצעיר, עברו הנקי ומאמציו הטיפוליים לחזרה למוטב. בית המשפט המחוזי קיבל את הערעור מצא בית המשפט שלערעור לגזור עליו 6 חודשי מאסר בעבודות שירות.
4. [עפ"ג (מרכז-לוד) 24923-01-20](http://www.nevo.co.il/case/26351617) **מדינת ישראל נ' אלבאז** (22.06.2020) - הנאשם הורשע על יסוד הודאתו בעבירות של סחר בסם מסוג קנבוס באמצעות יישומון הטלגרס במשך 3 שבועות לבגירים וקטינים, תמורת סכומים שנעו בין 150 ש"ח ל-2000 ₪. הנאשם נעדר עבר פלילי עבר הליך טיפול משמעותי ועלה על מסלול שיקומי. על אף האמור ערכאת הערעור קיבלה את הערעור על קולת העונש והשיתה עליו עונש של 15 חודשי מאסר.
5. [עפ"ג (תל-אביב) 13736-12-18](http://www.nevo.co.il/case/25207995) **מדינת ישראל נ' אשכנזי** (25.3.2019) - הנאשם הודה והורשע בעבירות של החזקת סם מסוכן שלא לצריכה עצמית וסחר בסם מסוכן. על פי עובדות כתב האישום, בשתי הזדמנויות שונות בתחילת שנת 2017 החזיק הנאשם בדירתו, שלא לצריכה עצמית, כ-26 גרם קנבוס (מריחואנה), אותם רכש משכנו תמורת 4,000 ₪ בכל פעם. ביום 26.3.17 החזיק הנאשם בדירתו, שלא לצריכה עצמית, 37.49 גרם קנבוס ועוד 2.32 גרם קנבוס כחשיש, יחד עם משקל אלקטרוני ושקיות קטנות היכולות לשמש לאריזת הסם. במהלכה של תקופה החל מיום 9.11.16 ועד ליום 18.3.17, בשש-עשרה הזדמנויות שונות, מכר הנאשם לאחרים – ארבעה במספר – קנביס במשקלים שנעו בין שני גרם לשבעה-עשר גרם, תמורת מאה ₪ לגרם. **בית משפט קמא קבע כי מתחם העונש ההולם לגבי כל עבירת סחר בין מאסר קצר לריצוי בעבודות שירות לבין עשרה חודשי מאסר בפועל, כעונש עיקרי**. כמו כן קבע כי מתחם העונש ההולם לגבי כל עבירת החזקה ייקבע אפוא בין מאסר מותנה לבין שמונה חודשי מאסר בפועל, כעונש עיקרי. בית המשפט קמא סטה ממתחם העונש ההולם משיקולי שיקום וגזר על הנאשם, בן 36, נעדר עבר פלילי, תוך התחשבות בנסיבותיו האישיות, ההליך הטיפולי שעבר וגמילתו מסם, עונש של צו של"צ בהיקף של 400 שעות לצד מע"ת, קנס בסך 2,000 ₪, התחייבות בסך 2,000 ₪, פסילה על תנאי, חילוט כספים וצו מבחן. בערעור שהוגש לבית המשפט המחוזי נגזרו על הנאשם עונש של 6 חודשי מאסר שירוצה בדרך של עבודות שירות וביטלו את צו השל"צ. יתר רכיבי הענישה נותרו בעינם.
6. ב[ת"פ (תל-אביב) 12807-02-20](http://www.nevo.co.il/case/26428467) **מדינת ישראל נ' אביתן** (4.10.2021) - הנאשם מכר לאחר סם מסוכן מסוג קנבוס במשקל 10 גרם בתמורה ל- 500 ₪. באותן הנסיבות, החזיק באופנועו סם מסוכן מסוג קנבוס במשקל של כ-130 גרם מחולק לשקיות. **בית המשפט קבע מתחם עונשי הולם הנע בין מספר חודשי מאסר שיכול וירוצו בעבודות שירות ועד ל-12 חודשי מאסר לריצוי בפועל, לצד ענישה נלווית**. נגזרו על הנאשם 65 ימי מעצר בדרך של עבודות שירות.
7. [ת"פ (י-ם) 38382-09-17](http://www.nevo.co.il/case/22997635) **מדינת ישראל נ' וקנין ואח'**- (23.9.2019) הורשעו הנאשמים בעבירות של סחר בסם מסוכן והחזקת סם. נאשם 1 מכר בצוותא עם אחר 9.18 גרם קוקאין לסוכן משטרתי תמורת 6,500 ₪ (אישום ראשון); שני הנאשמים מכרו 19.67 גרם קוקאין לסוכן משטרתי תמורת 11,800 ₪ (אישום שני); שני הנאשמים מכרו 15.0190 גרם קוקאין תמורת 8,550 ₪ (אישום רביעי); החזיקו קוקאין במשקל 49.69 גרם ונעצרו בטרם בוצעה מכירה(אישום חמישי). **עבור האישום הראשון נקבע מתחם ענישה הנע בין 8 ועד 20 חודשי מאסר; עבור האישום השני נקבע מתחם ענישה הנע בין 10 ועד 22 חודשי מאסר בפועל; עבור האישום הרביעי נקבע מתחם ענישה הנע בין 10 ועד 20 חודשי מאסר בפועל; עבור האישום החמישי נקבע מתחם ענישה הנע בין 10 ועד 20 חודשי מאסר בפועל.** בית המשפט החליט לחרוג לקולה מהמתחם משיקולי שיקום וגזר על נאשם 1 צו של"צ בהיקף של 600 שעות, צו מבחן למשך שנה, מאסר מותנה, קנס בסך 5,000 ₪, התחייבות להימנע מעבירה בסך 5,000; נאשם 2, צו של"צ בהיקף של 500 שעות, צו מבחן למשך שנה, מאסר מותנה, קנס בסך 4,000 ₪, התחייבות להימנע מעבירה בסך 5,000. שני הנאשמים הוכרזו כסוחרי סמים (ערעור שהוגש מטעם המדינה על קולת העונש נדחה בשל העובדה שהוגש באיחור של 4 ימים).

**נוכח כל האמור לעיל, כמות הסם, סוגו ונסיבות ההחזקה, אני קובעת כי מתחם העונש ההולם מתחיל ממספר חודשי מאסר שניתן לרצות בעבודות שירות ועד 12 חודשי מאסר בפועל, לצד ענישה נלווית.**

**שיקולי שיקום – סטייה לקולא**

[סעיף 40ד'(א)](http://www.nevo.co.il/law/70301/40d.a) ל[חוק העונשין](http://www.nevo.co.il/law/70301), מאפשר לבית המשפט לשקול חריגה לקולא מן המתחם ההולם שנקבע לעבירה המיוחסת. נקבע כי השימוש בסעיף זה יהא במשורה ורק אם מצא, כי הנאשם השתקם או שסיכוייו להשתקם הינם ממשיים ([ע"פ 7757/21](http://www.nevo.co.il/case/28092391) **מרזוקי נ' מדינת ישראל** (24.05.2022). ועוד נאמר בעניין זה, כי החריגה תעשה רק מקום ש"**ניכרים בפועל**" אותו שיקום או סיכוי (ראה [ע"פ 671/22](http://www.nevo.co.il/case/28280788) **אחמד אבו תנהא נ' מדינת ישראל** (20.10.2022), כאשר, גם אם שוכנע שהשיקום או הפוטנציאל מתקיימים בנאשם, עדיין (לפי סעיף קטן [ב](http://www.nevo.co.il/law/70301/40d.b)' לסעיף זה). בין כלל השיקולים, יש אף לשקול את חומרת העבירות ונסיבות ביצוען על מנת לקבוע שאירוע זה והנאשם יהיו זכאים לאותה הקלה, שכן, "**שיקולי השיקום, על אף חשיבותם, אינם חזות הכל ולצדם יש להתחשב בשיקולים נוספים, כדוגמת גמול והרתעה"** (שם ובפסיקה המאוזכרת).

עתירת ההגנה לעונש של מאסר מותנה ושל"צ מהווה סטייה לקולא מהמתחם אותו קבעתי וחריגה מטעמי שיקום נעשית על פי רוב בעקבות תסקיר של שירות המבחן המצביע על סיכוי ממשי לשיקום (ראו [ע"פ 6637/17](http://www.nevo.co.il/case/22938500) **קרנדל נ' מדינת ישראל** (18.4.2018).

בעניינו של הנאשם, כפי שפורט, הוגש תסקיר שירות מבחן אשר מלמד על כך שהנאשם החל בצריכת סמים בתקופת נערותו באופן יום יומי, ולאחר מכן, השימוש התגבר, והעמיק אף לשימוש אינטנסיבי בסם מסוג אקסטזי, קוקאין. הנאשם הפסיק את השימוש בסמים לאחר מעצרו, בכוחות עצמו ובתמיכת אביו, ומאז נמצא בטיפול הן בפן הנפשי בשל בעיות בתחום זה והן בפן הטיפולי הקבוצתי והפרטני (משך כשנה וארבעה חודשים). עוד, התרשם שירות המבחן שהנאשם נמצא בהליך טיפולי משמעותי, נמנע משימוש בסמים ומוסר בדיקות שתן נקיות, משתף פעולה בטיפולים וכן מגלה מוטיבציה לשינוי אורחות חייו. לכך יש להוסיף את דברי אביו, כפי שנשמעו בדיון שבפניי, אשר חווה את השינוי שעבר על בנו ופירט אודות הדרך החדשה בה נמצא הנאשם ועל הנחת שמסב לו האחרון בעקבות כך. לאור כל המפורט לעיל, הומלץ על ענישה בדמות של"צ שתאפשר לנאשם להמשיך בתהליך הטיפולי והרפואי וכן צו מבחן. לכך יש להוסיף את המכתב שהוגש מהעו"ס המטפלת בנאשם ביחידה לטיפול בהתמכרויות (עי\1), ממנו עולה כי הנאשם מסור ומחויב לתהליך הטיפולי ולנוכח כך מבקשת להימנע מהטלת עונש שיפגע בתהליך שעובר הנאשם.

**נסיבות שאינן קשורות לביצוע העבירה**:

הנאשם, בן 27, הודה בהזדמנות הראשונה ולקח אחריות מלאה על מעשיו. עוד עולה מתסקיר שירות המבחן שהמעצר וההליך הפלילי היוו גבול ברור עבורו. מדובר בעבירה ראשונה בחייו של הנאשם, העבירה בוצעה לפני כשנתיים, כאשר מאז עבר הנאשם הליך טיפולי ומעקב רפואי בנוגע למצבו. כיום, אינו צורך סמים והחל בלימודים במכון וינגייט על מנת לעבוד כמאמן כושר בסופו של יום. עוד יש להוסיף את מצבו הבריאותי של הנאשם וכן מצבו הנפשי, כפי שעולה מתסקיר שירות המבחן ומדברי סנגורו בפניי. שקלתי את התקופה בה היה עצור הנאשם וכן את השפעת המעצר עליו עד כדי אסיפת כוחות לשיקום עצמאי. הנאשם מביע רצון להתקדם בחייו, חרף מצבו הבריאותי (נכות בהיקף של 100%), על דרך של לימודי מקצוע ובכך יש לחזק את הנאשם. חשיבות יתרה לסיכויי הנאשם לשיקום היא מקום בו מדובר באדם צעיר ונעדר עבר פלילי (ראו: [ע"פ 6637/17](http://www.nevo.co.il/case/22938500) ‏**קרנדל נ' מדינת ישראל** ( (18.4.2018.

בסופו של יום, יש לקבוע האם יש בתסקיר אשר הוגש כדי לשקף תהליך שיקום משמעותי וניכר שאותו עבר הנאשם, כמו כן יש לקבוע האם יש בכך נימוק מהותי לשינוי מתחם הענישה, אך גם אם ייקבע שאכן כך, יש לקבוע האם הסטייה לקולא אמורה להיות בדמות של"צ או סטייה שונה מידתית יותר. לטעמי, האיזון בין חומרת העבירות, עבירת סחר בודדת ועבירת ההחזקה, מחד, אל מול אותו תהליך שעבר הנאשם, מצדיק את הסטייה אותה ביקשה ההגנה ועליה המליץ שירות המבחן אולם ראיתי לנכון להגדיל את היקף השעות לתועלת הציבור. בשאלת פסילת רישיון הנהיגה של הנאשם, לקחתי בחשבון את עברו התעבורתי של הנאשם אך יחד עם זאת, החלטתי להסתפק בפסילת רישיונו על תנאי.

**הכרזת הנאשם כ'סוחר סמים'**:

המאשימה עתרה להכריז על הנאשם כ'סוחר סמים' ולהורות על החילוט כפי שהוסכם בין הצדדים.

[סעיף 36א](http://www.nevo.co.il/law/4216/36a) ל[פקודת הסמים המסוכנים](http://www.nevo.co.il/law/4216) קובע כי " (ב) **בית המשפט שהרשיע אדם בעבירה של עסקת סמים והוכח לו כי הנידון הפיק רווח מעבירה של עסקת סמים או שהיה אמור להפיק רווח מעבירה כאמור, יקבע בהכרעת הדין, על פי בקשת תובע, שהנידון הוא סוחר סמים ומשעשה כן - יצווה בגזר הדין, כי בנוסף לכל עונש יחולט לאוצר המדינה כל רכוש של הנידון שהושג בעבירה של עסקת סמים, אלא אם כן סבר שלא לעשות כן מנימוקים מיוחדים שיפרט**".

מכאן, שעל מנת שבית משפט יקבע שנאשם הינו "סוחר סמים" על התביעה להוכיח שני תנאים מצטברים: **האחד**, שהעבירה בה הורשע הנאשם מהווה עבירה של "עסקת סמים" שמוגדרת [בסעיף 1](http://www.nevo.co.il/law/4216/1) ל[פקודת הסמים המסוכנים](http://www.nevo.co.il/law/4216) "כעבירה לפי פקודה זו שעונשה מאסר עשרים שנה ויותר". ו**השני**, על המאשימה להוכיח שהנאשם הפיק רווח מהעבירה או היה אמור להפיק רווח, ולא די בהעלאת השערה הגיונית או אפשרות סבירה שכך היה (ראו [ע"פ (מח' ת"א) 70441/04](http://www.nevo.co.il/case/2237307) **מ"י נ' מסלואווי** (9.2.2006)). הנאשם הורשע על פי הודאתו בעבירה של סחר בסם ויחד עם הסמים נתפס כסף מזומן בסך של 10,840 ₪. אמנם, לא מדובר בכמות גדולה של סם, אך נתפס סכום כסף משמעותי.

**בנסיבות האמורות, בקשת המאשימה מתקבלת ואני מכריזה על הנאשם סוחר סמים.**

**אשר על כן, אני גוזרת על הנאשם את העונשים הבאים**:

1. **6 חודשי מאסר על תנאי לתקופה של 3 שנים** והתנאי הוא שהנאשם לא יעבור עבירות שהינן פשע, בניגוד לפקודת הסמים.
2. **3 חודשי מאסר על תנאי לתקופה של 3 שנים** והתנאי הוא שהנאשם לא יעבור עבירות שהינן עוון, בניגוד לפקודת הסמים.
3. **4 חודשי פסילת רישיון וזאת על תנאי לשלוש שנים**.
4. **צו שעות לתועלת הציבור בהיקף של 300 שעות** בהתאם לתכנית שהוגשה על ידי שירות המבחן – במסגרת מט"ב מרכז יום לקשיש בשכונת כפר שלם בתל אביב, בתפקידי סיוע לצוות וביצוע עבודות אחזקה.
5. **צו מבחן למשך 18 חודשים.** הובהר לנאשם כי אם יפר את הצו ניתן יהיה לגזור עליו עונש שונה או נוסף.
6. בית המשפט מסביר לנאשם ומזהיר את הנאשם, שאם לא ימלא אחרי צו השל"צ וצו המבחן מכל בחינה שהיא או יעבור עבירה נוספת, בית המשפט יהיה רשאי לבטל את צו השל"צ או צו המבחן ולשפוט אותו מחדש, לרבות הטלת עונש נוסף על העבירה שבגינה ניתן הצווים. הנאשם הביע את נכונותו למלא אחר הוראות הצווים.

מתוקף סמכותי לפי 71א(ד) ל[חוק העונשין](http://www.nevo.co.il/law/70301) התשל"ז-1977 אני מורה לנאשם לבצע בדיקות שתן לצורך איתור שרידי סם בתקופה בה יהיה בפיקוח שירות המבחן בצו השל"צ וצו המבחן. מועדי הבדיקה יהיו על פי הזמנת שירות המבחן ולפי שיקול דעתו. מובהר לנאשם כי מילוי ההוראה או שימצאו שרידי סם בבדיקת שתן, יהיה רשאי שירות המבחן לפנות לבית המשפט לצורך הפקעת צו השל"צ וצו המבחן. דין אי מילוי הוראה זו כדין הפרת צו השל"צ וצו המבחן. בית המשפט יהיה רשאי לבטל את צו השל"צ וצו המבחן ולשפוט אותו מחדש, לרבות הטלת עונש נוסף על העבירה שבגינה ניתן הצו.

1. **מורה על חילוט** **בהסכמת הצדדים** **של הסכומים** 10,840 ₪ במזומן שנתפסו מהנאשם וכן סך של 35,000 ₪ שהופקדו בתמורה לשחרורו של הרכב אשר באמצעותו העבירות.

מכיוון שההליך הסתיים ונגזר דינו של הנאשם, **יש לבטל כל הערת אזהרה (דיספוזיציה) שניתנה על הרכב קיה ספורטז', מ.ר. 41805401.**

הסמים יושמדו. יתר המוצגים יחולטו/יושמדו/יושבו לבעליהם על פי החלטת קצין משטרה, **למעט הכסף שנתפס וסכום ההפקדה בתמורה לרכב ששוחרר, אלו יחולטו לטובת אוצר המדינה כפי שנקבע בגזר הדין**.

**זכות ערעור לבית המשפט המחוזי בתל אביב-יפו בתוך 45 ימים מהיום**.

**5129371המזכירות תעביר העתק לשירות המבחן.**

**54678313**

**ניתן היום, כ"ט טבת תשפ"ה, 29 ינואר 2025, במעמד הצדדים.**

ענת יהב 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)