|  |  |  |  |
| --- | --- | --- | --- |
| **בית משפט השלום בחיפה** | | | |
| ת"פ 26298-07-23 מדינת ישראל נ' אראלי | | |  |
| לפני | **כבוד השופטת, סגנית הנשיאה טל תדמור-זמיר** | | | |
| בעניין: | **המאשימה** | **מדינת ישראל** | | |
|  | **נגד** | | | |
|  | **הנאשם** | **עדן אראלי ע"י ב"כ עוה"ד** **דן אסלנוב** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

הנאשם הקים מעבדה לגידול סם מסוכן מסוג קנבוס, בהיקף של 146 שתילים, במשקל של כ-30 ק"ג והורשע על פי הודאתו בעבירות של יצור הכנה והפקה, החזקת סם מסוכן שלא לצריכה עצמית, החזקת חצרים לשם הכנת סמים והחזקת כלים.

**כתב האישום**

1. כתב האישום מלמד כי בין חודש יוני 2020 ובין חודש אוקטובר 2020, שכר הנאשם משרד בשדרות המגינים בחיפה, צייד את המשרד בגופי תאורה, 8 שנאים, מפוח, מזגן נייד, 2 בלוני חמצן, חומר דישון ומקרר וגידל בו 146 שתילים של סם מסוכן מסוג קנבוס במשקל כולל של 30.08 ק"ג נטו.

עוד עולה מכתב האישום כי במחסן נפרד שהנאשם שכר בסמוך למשרד, הוא החזיק סם מסוכן מסוג קנבוס במשקל של 0.7 ק"ג נטו.

**תסקיר המבחן**

2. התסקיר מיום 25.12.24 מלמד כי הנאשם, רווק בן 24, סיים 12 שנות לימוד במגמת מלונאות, קיבל פטור משירות צבאי על רקע מעורבות בפלילים ומזה כחצי שנה עובד בחברת הובלות.

בהתייחס לשימוש בחומרים פסיכו-אקטיביים, הנאשם מסר כי החל לעשות שימוש בקנביס בגיל 15 בנסיבות חברתיות ובהדרגה השימוש הפך אינטנסיבי ויומיומי, כאמצעי להרגעה עצמית. הנאשם מסר כי בתקופה שבה התגורר עם אביו בטירת הכרמל, גורמי אכיפת החוק רדפו אותו, לתפיסתו ללא סיבה, מה שגרם לו לתחושת לחץ וייאוש, והשימוש בקנביס סייע לו להתמודד עם תחושות אלה. עוד מסר כי לאחר ביצוע העבירות דנן הוא הפסיק את השימוש בכוחות עצמו ובדיקת שתן שמסר אכן נמצאה נקייה משרידי סם.

בהתייחס לביצוע העבירות, הנאשם לקח אחריות על גידול הסמים, אך טען כי גידל את הסם לשימוש עצמי, על רקע רצונו לחסוך בעלויות רכישת הסם. עוד טען כי באותה עת הושפע מהקשרים השוליים שניהל, ברם היום הוא מבין את חומרת מעשיו והשלכותיהם. הנאשם ביטא חרטה על ביצוע העבירות, ברם ציין כי אינו מוכן להיענש בגין מעשיו, מחמת חלוף הזמן מאז ביצוע העבירות ועד הגשת כתב האישום.

שירות המבחן התרשם כי בולטת אצל הנאשם נטייה ליחס את מעורבותו הפלילית לגורמים חיצוניים כגון החברה השולית שהשפיעה עליו, ברם הוא אינו מגלה תובנה ביחס לגורמים שהובילו אותו ליצירת קשר עם חברה זו ועודנו מחזיק עמדות שמבטאות חוסר אמון כלפי גורמי אכיפת החוק.

על רקע האמור, לאור הערכה שלפיה הנאשם ביצע את העבירות ממניעים כלכליים, על רקע דפוסיו השוליים וקושי בבחינת משמעות מעשיו והשלכותיהם האפשריות, ומאחר שהנאשם שלל צורך טיפולי בעת הנוכחית, שירות המבחן העריך שקיים סיכון לביצוע עבירות נוספות בעתיד ונמנע מהמלצה שיקומית בעניינו של הנאשם.

**תמצית טיעוני הצדדים והראיות לעונש**

3. **ב"כ המאשימה** הפנתה בטיעוניה הכתובים לעובדות כתב האישום וטענה כי במעשיו הנאשם פגע בערכים המוגנים שעניינם שמירה על הסדר החברתי, על שלטון החוק ועל שלום הציבור מפני הנזקים הישירים והעקיפים הצפויים משימוש בסמים. עוד הפנתה לפסיקה, כדי ללמד על מדיניות הענישה הנוהגת, עמדה על התכנון שקדם לביצוע העבירות, על הנזק שנגרם ושהיה צפוי להיגרם כתוצאה מביצוע העבירות, עמדה על היקף הסמים שנתפסו במשרד וטענה כי המתחם ההולם את מכלול הנסיבות, נע בין 18-36 חודשי מאסר בפועל. ב"כ המאשימה ציינה את הודאת הנאשם בעובדות כתב האישום, הפנתה לעברו הפלילי, לתסקיר, שנעדר המלצה טיפולית-שיקומית וטענה כי השיהוי בנקיטת ההליכים כנגד הנאשם אינו ניכר. סופם של טיעונים, ב"כ המאשימה ביקשה להשית על הנאשם מאסר ברף האמצעי של המתחם שהציעה, לצד מאסר על תנאי וקנס ולהורות על חילוט הרכוש ששימש לביצוע העבירות.

4. **ב"כ הנאשם** טען כי מתחמי הענישה בתיקים כגון דא נעים בין רף תחתון של עבודות שירות ובין 18 חודשי מאסר בפועל, בהפנותו לפסיקה כדי לתמוך הטענה. עוד הדגיש את חלוף הזמן, טען שעברו הפלילי של הנאשם אינו מכביד וכי במכלול השיקולים יש כדי למקם את העונש ברף התחתון של המתחם ולא ברף האמצעי, כבקשת המאשימה. לחילופין, ככל שבית המשפט יקבע מתחם שאינו מתחיל ממאסר בעבודות שירות, ב"כ הנאשם ביקש לחרוג מהמתחם מחמת חלוף הזמן, שלמעשה מעיד על שיקום.

5. **הנאשם** אמר שלא הבין נכון את קצינת המבחן, שהיום הוא נמצא במקום אחר בחיים, מתחתן עוד 3 חודשים ומצפה לילד וביקש שתינתן לו הזדמנות נוספת.

**מתחם העונש ההולם**

6. אשר לחומרת העבירה והפגיעה בערכים המוגנים - [פקודת הסמים המסוכנים](http://www.nevo.co.il/law/4216) והאיסורים שבה נועדו לשמור על בריאות הציבור ושלומו הגופני, לשמור על חוסנה של החברה ולמנוע תופעות שליליות שנלוות לשימוש בסמים ולהתמכרות להם. מכאן הודגש הצורך להטיל עונשים מחמירים ומרתיעים על עברייני סמים, בהלימה לחלקם בשרשרת הפצת הסם ונקבע כי ככלל, בעבירות סמים נסוגות נסיבותיו האישיות של נאשם מפני האינטרס הציבורי, שביטויו בהגנה על הציבור מפני הנזק הכבד שממיט הסם על צרכניו (ראו למשל, [ע"פ 211/09](http://www.nevo.co.il/case/5698919) **אזולאי נ' מדינת ישראל** (22.6.2010); [רע"פ 7681/13](http://www.nevo.co.il/case/10459115) **יוסף דקה נ' מדינת ישראל** (21.1.14); [רע"פ 8408/15](http://www.nevo.co.il/case/20787902) **שמעון חביב נ' מדינת ישראל** (9.12.15); [ע"פ 8436/20](http://www.nevo.co.il/case/27210766) **יעקב אמסלם נ' מדינת ישראל** (7.6.21)). כאשר מדובר בגידול סמים ב"מעבדת סמים", נלווית לעבירות חומרה יתרה ([ע"פ 2139/22](http://www.nevo.co.il/case/28437031) **שלום ג'נאח נ' מדינת ישראל** (14.7.22)) ובפסיקה נקבע כי כי ענישה מתאימה תעביר את המסר כי ניסיונות הקמת מעבדות סמים בהיקף נרחב - אינן בעלות תוחלת כלכלית ([ע"פ 4387/20](http://www.nevo.co.il/case/26797877) מדינת ישראל נ' דרור (8.2.21) בפסקה 13 לפסק הדין).

7. אשר למדיניות הענישה הנוהגת - עיון בפסיקה מעלה כי בשנים האחרונות ניכרת החמרה בענישה בעבירות של גידול סם, בנסיבות של מעבדה שהוקמה לשם כך (ראו למשל, [ע"פ 2596/18](http://www.nevo.co.il/case/23827604) **כפיר זנזורי נ' מדינת ישראל** (12.8.18); [ע"פ 5807/17](http://www.nevo.co.il/case/22841413) **דרחי ואח' נ' מדינת ישראל** (18.6.18); [ע"פ 4387/20](http://www.nevo.co.il/case/26797877) **מדינת ישראל נ' טל דרור** (8.2.21); [רע"פ 3287/21](http://www.nevo.co.il/case/27615803) **זארע עתמין נ' מדינת ישראל** (15.2.21); [ע"פ 2729/22](http://www.nevo.co.il/case/28550106) **מיכאל שיטרית נ' מדינת ישראל** (3.5.23)). עם זאת, מנעד הענישה בעבירות מסוג זה נותר רחב, משתנה ממקרה למקרה ותלוי, בין היתר, בכמות הסם (מספר השתילים והמשקל) ובנסיבותיו של הנאשם (עבר פלילי, שיקום, תסקיר חיובי וכיוצ"ב). אביא להלן מספר דוגמאות שיש בהן כדי ללמד על מדיניות הענישה הנוהגת בנסיבות דומות לנסיבות התיק דנן.

ב[רע"פ 174/21](http://www.nevo.co.il/case/27313460) **סויסה נ' מדינת ישראל** (25.2.21) דובר בנאשם שהקים מעבדה לגידול קנבוס בשתי יחידות ומחסן שאותם שכר בצמוד לבית קרקע וגידל סם במשקל כולל של 37.95 ק"ג נטו, ב-420 מכלים. בית משפט השלום קבע מתחם שנע בין 10-28 חודשי מאסר ומצא לחרוג מהמתחם, משיקולי שיקום, וגזר על הנאשם 9 חודשי מאסר בעבודות שירות, לצד עונשים נוספים. המדינה ערערה על קולת העונש ובית המשפט המחוזי קיבל את הערעור. נקבע כי בשים לב לכמות הסם, לתקופה שבמהלכה הוא גודל ולהשקעת המשאבים, על **המתחם לנוע בין 15-30 חודשי מאסר** והוטל על הנאשם מאסר בפועל למשך 12 חודשים (ניתן משקל להעדר עבר ולהליך שיקומי שבו הנאשם החל). בר"ע שהגיש הנאשם לבית המשפט העליון, נדחתה.

ב[רע"פ 2151/21](http://www.nevo.co.il/case/27502816) **שחף דהן נ' מדינת ישראל** (7.4.21), שאליו הפנתה המאשימה, דובר בשלושה נאשמים שהקימו בצוותא מעבדה שבה גידלו כ-100 שתילים של סם מסוכן מסוג קנבוס במשקל כולל של 23 ק"ג. בית משפט השלום קבע מתחם שנע בין 8-24 חודשי מאסר וגזר על כל נאשם מאסר בהתאם לחלקו בביצוע העבירות, כאשר על מר דהן הוטלו 9 חודשי מאסר בעבודות שירות. המדינה ערערה על קולת העונש ובית המשפט המחוזי קיבלת את הערעור והשית על הנאשם 18 חודשי מאסר. בר"ע שהגיש הנאשם לבית המשפט העליון, נדחתה.

ב[עפ"ג (מחוזי מרכז) 62843-07-17](http://www.nevo.co.il/case/22864707) **גאבר נ' מדינת ישראל** (24.12.17), שאליו הפנתה המאשימה, דובר בנאשם שהקים מעבדה במרתף ביתו וגידל במשך חודשיים 96 שתילי קנבוס במשקל כולל של 31.15 ק"ג. בית משפט השלום קבע מתחם שנע בין 16-30 חודשי מאסר והטיל על הנאשם 18 חודשי מאסר בפועל. ערעור הנאשם על חומרת העונש נדחה.

ב[עפ"ג (מחוזי נצרת) 61274-10-21](http://www.nevo.co.il/case/28460742) **מדינת ישראל נ' ניסים לוי** (7.6.22) דובר בנאשם שהקים מעבדה בביתו, וגידל עשרות שתילים של סם מסוכן מסוג קנבוס במשקל כולל של 44.36 ק"ג נטו. בית משפט השלום קבע מתחם שנע בין 10-24 חודשי מאסר ומצא לסטות מהמתחם משיקולי שיקום וגזר על הנאשם 9 חודשי מאסר בעבודות שירות, לצד עונשים נלווים. המדינה ערערה על קולת העונש ובית המשפט המחוזי קיבל את הערעור בחלקו, ונוכח תסקירים שהתקבלו בפניו, שלפיהם הנאשם אכן עבר הליך שיקומי, התערב אך בצו המבחן שהוטל על הנאשם והעמידו על 30 חודשים.

ב[עפ"ג (מחוזי חיפה) 4416-12-19](http://www.nevo.co.il/case/26236272) **מדינת ישראל נ' בלמס** (27.2.20), שאליו הפנה הסנגור, דובר בנאשם שהקים מעבדה, גידל בה 595 שתילים של סם מסוכן מסוג קנביס במשקל כולל של 21.8 ק"ג נטו, ועשה שימוש בחשמל באופן שהמונה של חברת החשמל לא יוכל לרשום את כמות החשמל שנצרכה בפועל בדירה. בית משפט השלום קבע מתחם שנע בין מאסר על תנאי ובין 24 חודשי מאסר בפועל והשית על הנאשם 5 חודשי מאסר בעבודות שירות, מאסר על תנאי וצו מבחן לתקופה של 12 חודשים. הנאשם ערער על חומרת העונש בעוד המאשימה ערערה על קולתו ובית המשפט המחוזי הציע לנאשם לחזור בו מהערעור ולמאשימה להסכים להאריך את תקופת המאסר בעבודות שירות ל-9 חודשים ואת צו המבחן ל-18 חודשים. הן הנאשם והן המאשימה אימצו את הצעות בית המשפט המחוזי.

בעפ"ג (מחוזי חיפה) **גרשומוב נ' מדינת ישראל** (21.2.19), שאליו הפנתה המאשימה, דובר בנאשם שהקים מעבדה, גידל בה כ-30 ק"ג קנביס ונטל חשמל שלא כדין (שווי החשמל לא פורט) ובית משפט השלום גזר עליו 20 חודשי מאסר בפועל לצד מאסר על תנאי, קנס ופיצוי. הנאשם ערער על חומרת העונש, ברם בהמלצת בית המשפט המחוזי חזר בו מהערעור, למעט לגבי רכיב הקנס, שבית המשפט המחוזי הורה על ביטולו (ניתן משקל למצבו הכלכלי של הנאשם ולתקופת המאסר שהוטלה עליו).

עוד ראו [ת"פ (חיפה) 4850-08-22](http://www.nevo.co.il/case/28823217) **מדינת ישראל נ' אטיאס** (ניתן על ידי ביום 5.11.24), שבו הוטלו 5 חודשי מאסר בפועל על נאשם שגידל בדירה עבור אחר 186 שתילי קנבוס במשקל של 37.82 ק"ג וגנב חשמל בסך של כ 18,000 ₪ (הנאשם הופנה לממונה על עבודות השירות, ברם לא שיתף עמו פעולה ולכן נקבעה תקופת מאסר לריצוי מאחורי סורג ובריח); [ת"פ (חיפה) 34425-05-21](http://www.nevo.co.il/case/27627557) **מדינת ישראל נ' קולסניקוב** (ניתן על ידי ביום 18.7.23), שבו הוטלו 9 חודשי מאסר בעבודות שירות על נאשם שגידל בשתי דירות שונות 150 שתילים במשקל כולל של כ-15 ק"ג והחזיק בנוסף קנבוס במשקל של 244.11 גרם נטו; [ת"פ (חיפה) 56032-02-22](http://www.nevo.co.il/case/28344142) **מדינת ישראל נ' אביחיסרה** (ניתן על ידי ביום 28.6.23), שבו הוטלו 9 חודשי מאסר בעבודות שירות על נאשם שגידל בשני מחסנים וביחידת דיור בחצר ביתו 183 שתילים של קנבוס ופרחי סם מיובשים במשקל כולל 43 ק"ג וגנב חשמל בסך של כ 17,000 ₪; [ת"פ (נצרת) 14474-03-20](http://www.nevo.co.il/case/26520727) **מדינת ישראל נ' בוזנח** (26.10.21), שבו הוטלו על הנאשם 9 חודשי מאסר בעבודות שירות, לאחר שבית המשפט מצא לחרוג מהמתחם, בגין גידול של 279 שתילי קנביס במשקל כולל של 32.44 ק"ג; [ת"פ (קריות) 16673-04-17](http://www.nevo.co.il/case/22526505) **מדינת ישראל נ טרגנו** (17.1.19), שאליו הפנה הסנגור, שבו בית המשפט חרג מהמתחם משיקולי שיקול והטיל על הנאשם 6 חודשי מאסר בעבודות שירות, על נאשם שגידל 534 שתילי קנבוס במשקל כולל של כ-38 ק"ג, גנב חשמל בסך כולל של כ-30,000 ₪ והחזיק קנבוס במשקל של כ-19 גרם נטו.

8. אשר לנסיבות ביצוע העבירה - יש ליתן את הדעת לתכנון שקדם לביצוע העבירות - שכירת משרד ומחסן ורכישת ציוד שישמש לגידול הסמים. עוד יש ליתן את הדעת למשך ביצוע העבירות (4 חודשים), למספר השתילים שהנאשם גידל (146), למשקל הסמים שהוא גידל (30.08 ק"ג) ולמשקל הסמים שהנאשם החזיק (0.7 ק"ג).

9. בהתחשב במכלול הנתונים שפורטו לעיל, אני בדעה כי מתחם העונש ההולם את נסיבות התיק דנן נע בין 9-24 חודשי מאסר בפועל.

**השיקולים לקביעת עונשו של הנאשם**

10. לזכות הנאשם עומדות הודאתו ונסיבותיו האישיות והמשפחתיות, כפי שהן מקבלות ביטוי בתסקיר המבחן. חלוף הזמן מאז ביצוע העבירות (למעלה מארבע שנים) עומד אף הוא לזכותו של הנאשם, הגם שאיני סבורה שמדובר בשיהוי קיצוני שיש בו כדי להביא לחריגה ממתחם העונש ההולם (ראו לעניין זה [ע"פ 7989/17](http://www.nevo.co.il/case/23155671) **פבל דשקוב נ' מדינת ישראל** (18.4.18)).

לחובת הנאשם עומד עברו הפלילי. עיון בתדפיס ת/1 מעלה כי לנאשם 3 הרשעות קודמות, האחרונה בגין שתי עבירות של מכירת משקה משכר לקטין, שנעברו לאחר ביצוע העבירות דנן.

הערכת שירות המבחן שלפיה קיים סיכון להישנות העבירות, אף היא עומדת לחובת הנאשם.

לדידי, הגם שאין במכלול השיקולים שפורטו לעיל כדי ללמד שקיים סיכוי של ממש שהנאשם ישתקם, יש בהם כדי לגזור את עונשו בתחתית המתחם שנקבע לעיל.

**סוף דבר**

הריני גוזרת על הנאשם את העונשים הבאים:

א. מאסר בפועל לתקופה של 9 חודשים, שירוצה בעבודות שירות באצטדיון רמת גן, בימים א'-ה', בטווח השעות המתאפשר ב[חוק העונשין](http://www.nevo.co.il/law/70301).

**הנאשם יתייצב לריצוי עבודות השירות בתאריך 8.6.25 בשעה 08:00,** ביחידת ברקאי - עבודות שירות, שלוחה צפון, במתחם כלא מגידו (צומת מגידו).

**הנאשם מוזהר כי מדובר בתנאי העסקה קפדניים וכל חריגה מכללי העבודה, לרבות שימוש באלכוהול/סמים במהלך העבודה, עלולה להביא להפסקה מנהלית של עבודות השירות וריצוי יתרת העונש במאסר בפועל.**

ב. מאסר על תנאי לתקופה של 6 חודשים למשך 3 שנים והתנאי הוא שהנאשם לא יעבור עבירת סמים מסוג פשע.

ג. קנס בסך של 4,000 ₪.

הקנס ישולם לחשבון המרכז לגביית קנסות, אגרות והוצאות ברשות האכיפה והגבייה, ב-8 תשלומים חודשיים רצופים ושווים, החל מיום 27.4.25, באחת הדרכים הבאות:

**בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il)

**במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

הציוד ששימש לביצוע העבירות - יחולט והסמים - יושמדו, הכל בחלוף המועד להגשת הערעור.

5129371

**54678313זכות ערעור תוך 45 יום.**

**ניתן היום, כ"ד אדר תשפ"ה, 24 מרץ 2025, בנוכחות הצדדים.**

**5129371**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

טל תדמור זמיר 54678313-/

נוסח מסמך זה כפוף לשינויי ניסוח ועריכה