|  |  |
| --- | --- |
| **בית משפט השלום בירושלים** | |
| ת"פ 51488-07-23 מדינת ישראל נ' מסארוה(עציר) |  |

|  |  |  |
| --- | --- | --- |
| לפני | **כבוד השופט ארנון איתן** | |
| בעניין: | **המאשימה** | **מדינת ישראל**  ע"י פרקליטות מחוז ירושלים |
|  | **נגד** | |
|  | **הנאשם** | **מוחמד מסארוה (עציר)**  ע"י ב"כ עוה"ד אחמד יאסין |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

1. הנאשם הורשע על פי הודאתו בעבירה של החזקת סם שלא לצריכה עצמית, לפי סעיף 7(א) בצירוף 7(ג) ל[פקודת הסמים המסוכנים](http://www.nevo.co.il/law/4216) (נוסח חדש) התשל"ג 1973.
2. על פי הנטען בכתב האישום המתוקן, עובר ליום 15.7.2023 בשעה 21:42, במהלך תקופה שאינה ידועה למאשימה, החזיק הנאשם ברכבו מסוג אופל אסטרה ל.ז 811753, 750 טבליות של סם מסוכן מסוג MDMA שלא לצריכתו העצמית (להלן: "הסמים").
3. את הסמים שהיו מחלוקים לאריזות קטנות החביא הנאשם מתחת לצמיג החלופי אשר ממוקם בתחתית תא המטען של הרכב.
4. ביום 15.7.2023 סמוך לשעה 21:42 הגיע הנאשם ברכב ובו בן דודו, יוסף מסארווה, מכיוון יהודה ושומרון למחסום אל ג'יב ליד גבעת זאב כאשר בכוונתם להיכנס לשטח ישראל. במהלך הבדיקה במחסום נתפסו הסמים על ידי כוחות הביטחון.
5. המאשימה הפנתה בטיעוניה לעונש לכמות הסם שנתפס, אופן חלוקתו, וכן האופן בו הוסתר. לדעת המאשימה מתחם העונש ההולם את העבירה בנסיבותיה הינו החל מ-15 חודשים ועד 60 חודשים. צוין, כי לחובת הנאשם רישום פלילי הכולל עבירות רכוש, סמים ואלימות, ובנסיבות אלו עתרה להטיל עליו 36 חודשים לצד ענישה נלווית.
6. הסנגור ביקש ליתן משקל מיוחד להודאת הנאשם ולקיחת האחריות נוכח טענות שעלו אודות כמות וסוג הסם שנדגם. הסנגור הוסיף, כי הכמות תוקנה באופן ניכר במסגרת הסדר הטעון. עוד צוין, כי אין המדובר בעבירת סחר, אלא החזקה, ולכך משקל באשר לרף החומרה שבמעשה.
7. בהתייחס לנסיבותיו האישיות של הנאשם צוין, כי הנאשם הינו בעל משפחה אשר נטל אחריות על המעשים, והעדיף להמשיך ולשהות במעצר בו הוא נתון משך כ-8.5 חודשים, מתוך מטרה לסיים את התיק ולפתוח בדרך חדשה לאחר שחרורו מהמאסר.
8. לדעת הסנגור יש לקבוע את המתחם החל מ-10 חודשים, ובנסיבות בהן הרישום הפלילי כולל עבירה דומה משנת 2013, אשר עשור חלף מאז ביצועה, יש לקבוע את עונשו של הנאשם בחלקו התחתון של המתחם, ולהטיל עליו עונש מאסר שלא יעלה על שנת מאסר.
9. הנאשם בסיום הביע צער על המעשה וביקש לשוב לחיק משפחתו.

**דיון:**

1. הערך החברתי אשר נפגע בעבירות סמים הינו ההגנה על הציבור מפני הנזקים החברתיים הישירים והעקיפים אשר נגרמים כתוצאה מסמים מסוכנים. בשל הנזק הישיר שאלה גורמים לחברה, שבו בתי המשפט והדגישו את הצורך כי העונש שייגזר יעביר מסר חד משמעי של הרתעה לעבריינים פוטנציאליים וישמש אות אזהרה לכל מי שמתכוון לקחת חלק במערכת הפצת הסם.
2. עיון בפסיקת בתי המשפט במקרים דומים מלמדת, כי טווח העונשים הינו רחב, כאשר במרביתם של המקרים בהם דובר בכמות סם גדולה, נגזרו עונשי מאסר בפועל, כאשר הפסיקה העוסקת בעבירה של החזקת סם שלא לצריכה עצמית, תלויה בנסיבותיו של כל מקרה, כאשר המתחם נגזר גם מסוג הסם והכמות שנתפסה.
3. ראו לדוגמה: [ע"פ 6931-08-09](http://www.nevo.co.il/case/4723244) עייש נגד מדינת ישראל בו נדחה ערעור ההגנה בגין עונש מאסר למשך 48 חודשים והפעלת מאסר על תנאי במצטבר, שהוטל על מערער לאחר שבביתו נמצאו 734 כדורים של סם מסוג MDMA.
4. ע"פ [8731/12](http://www.nevo.co.il/case/5608791)  לוגסי נ' מדינת ישראל (11.4.13) נדחה ערעור מטעם ההגנה במסגרתו הוטלו 22 חודשים לאחר שברכבו של המערער נתפסה חבילה ובה 992 טבליות של סם מסוג MDMA ובדירתו נמצאו 92.8 גרם חשיש וקופסה המכילה 500 ריבועי נייר של סם מסוכן מסוג LSD.
5. (ראו גם: [ע"פ 11776-09-18](http://www.nevo.co.il/case/24971990) אוחנה נגד מדינת ישראל (16.1.2019), [ת"פ 701-12-16](http://www.nevo.co.il/case/21702945)‏ מדינת ישראל נ' חליל עומר (1.10.2017), [רע"פ 3443/07](http://www.nevo.co.il/case/5896323) מחמוד מכאווי נגד מדינת ישראל נגד (26.7.2007), [ע"פ 1932/15](http://www.nevo.co.il/case/20118363) פיליפ בן סעדון נגד מדינת ישראל (17.4.2016)).
6. בהתייחס [לת"פ 691-09](http://www.nevo.co.il/case/25999719)  (מחוזי ירושלים) מדינת ישראל נגד אחמד אידריס (19.10.2020) אליו התייחסו הצדדים במסגרת טיעוניהם לעונש, אעיר שלטעמי אין לגזור את המתחם הראוי או העונש שהוטל מתיק זה למקרה שבפנינו. ראשית, כמות הסם ואופן חלוקתו שונים, ולכך השלכה על המתחם כאמור. בנוסף, באותו מקרה דובר בנאשם צעיר, נעדר רישום פלילי אשר שיתף פעולה עם גורמי הטיפול כעולה מתסקיר המבחן, ועל אף זאת הוטל עליו עונש מאסר לריצוי מאחורי סורג ובריח.
7. בענייננו, יש להביא בחשבון את נסיבות האירוע בהם: כמות וסוג הסם שנתפס, התכנון שבמעשה עת הסם הוחבא מתחת לצמיג חלופי אשר ממוקם בתחתית תא המטען של הרכב. בנוסף, הנאשם הגיע ברכבו מתחומי יהודה ושומרון לאזור גבעת זאב מתוך מטרה להפיץ את הסם בתחומי ישראל. כאמור, ברכב נתפסו 750 טבליות של סם מסוג MDMA מחלוקות לאריזות קטנות, כך שמידת הפגיעה בערך המוגן גבוהה, נוכח פוטנציאל משמעותי להפצת סם וגרימת נזק בקרב מספר גדול של אנשים, דבר שנכשל אך משום ערנות החיילים במחסום.
8. סבורני, כי בנסיבות אלו יש לקבוע את מתחם העונש ההולם החל מ-15 חודשים ועד 36 חודשים, לצד רכיבי ענישה נוספים.
9. בבחינת קביעת העונש המתאים לנאשם בתוך המתחם יש לשקול את הנסיבות הבאות: הנאשם הינו כבן 32 בעל משפחה, אשר נטל אחריות על האירוע במסגרת הודאה בכתב אישום מתוקן. הבאתי במסגרת שיקוליי גם את התיקון שנעשה בכתב האישום.
10. לחובת הנאשם רישום פלילי הכולל 9 הרשעות קודמות במגוון עבירות: רכוש אלימות וסמים. בשנת 2014 נדון הנאשם לשנת מאסר בגין ביצוע עבירה דומה, ובתקופה הקודמת לעבירה זו ריצה הנאשם מספר עונשי מאסר. לצד זאת, יש להביא במסגרת שיקוליי העונש את העובדה, כי מאז ביצוע עבירת הסמים הקודמת חלוף עשור, כאשר בגין ביצוע העבירות האחרונות, שאינן ממן העניין, ריצה הנאשם עונשי מאסר לתקופות קצרות מאוד.
11. באיזון בין שיקולים אלו, ראיתי לקבוע את עונשו של הנאשם בחלקו הבינוני תחתון של המתחם, ולהטיל עליו את העונשים הבאים:
12. מאסר למשך 22 חודשים בניכוי ימי המעצר.
13. מאסר למשך 10 חודשים וזאת על תנאי למשך 3 שנים מיום שחרורו מהמאסר שלא יעבור עבירה מסוג פשע מ[פקודת הסמים המסוכנים](http://www.nevo.co.il/law/4216).
14. מאסר למשך 5 חודשים וזאת על תנאי למשך 3 שנים מיום שחרורו מהמאסר שלא יעבור עבירה מסוג עוון מ[פקודת הסמים המסוכנים](http://www.nevo.co.il/law/4216).
15. תשלום קנס בסך 5000 ₪, אשר ישולם עד ליום 1.1.2025.

החוב מועבר למרכז לגביית קנסות, אגרות והוצאות ברשות האכיפה והגבייה, בהתאם למועדים והתשלומים שקבע בית המשפט.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il/)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **5129371במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

1. 54678313הסם יושמד.

**זכות ערעור לבית המשפט המחוזי בירושלים בתוך 45 יום מהיום.**

ניתן היום, כ"ז ניסן תשפ"ד, 05 מאי 2024, במעמד הנוכחים.

ארנון איתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)