|  |  |
| --- | --- |
| **בית משפט השלום בחיפה** | |
| ת"פ 21800-08-23 מדינת ישראל נ' לבצ'נקו(עציר) |  |

|  |  |  |
| --- | --- | --- |
| לפני | **כבוד השופטת מריה פיקוס בוגדאנוב** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **אולג לבצ'נקו (עציר)** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

הנאשם הורשע, לאחר הודאתו בעובדות כתב האישום המתוקן (במ/1), בביצוע ארבע עבירות של סחר בסם מסוכן, בניגוד [לסעיף 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), [נוסח חדש] תשל"ג-1973.

**עובדות כתב האישום המתוקן:**

במועדים הרלוונטיים לכתב האישום, שימש השוטר בן פרץ (להלן: "**הסוכן המשטרתי**"), כסוכן סמוי מטעם משטרת ישראל, ובמסגרת זו פעל באופן חשאי לשם איסוף ראיות ומידע כנגד עבריינים.

במועדים הרלוונטיים לכתב אישום זה שימש הנאשם כמוכר תחנה לממכר סם מסוכן מסוג קוקאין והרואין, ברח' נפתלי אימבר 1 בעיר חיפה (להלן: "**תחנת הסמים**").

**אישום מס' 1:**

בתאריך 12.7.23, בשעה 12:00 הגיע הסוכן המשטרתי לתחנת הסמים ובמעמד זה הנאשם לסוכן המשטרתי מנה של סם מסוכן מסוג קוקאין במשקל כולל 0.2006 גרם נטו (להלן: "**הסם המסוכן**") ובתמורה שילם הסוכן המשטרתי לנאשם סכום כספי בסך 100 ₪ (להלן: "**הסכום הכספי**").

**אישום מס' 2:**

בתאריך 19.7.23, בשעה 11:00 הגיע הסוכן המשטרתי לתחנת סמים ובמעמד זה הנאשם לסוכן המשטרתי מנה של סם מסוכן מסוג קוקאין במשקל כולל של 0.1676 גרם נטו (להלן: "**הסם המסוכן**") ובתמורה שילם הסוכן המשטרתי לנאשם סכום כספי בסך 100 ₪ (להלן: "**הסכום הכספי**").

**אישום מס' 3 :**

בתאריך 22.7.23 בשעה 11:00 הגיע הסוכן המשטרתי לתחנת הסמים ובמעמד זה מסר הנאשם לסוכן המשטרתי מנה של סם מסוכן מסוג קוקאין במשקל כולל של 0.2076 גרם נטו (להלן: "**הסם המסוכן**") ובתמורה שילם הסוכן המשטרתי לנאשם סכום כספי בסך 100 ₪.

**אישום מס' 4 :**

בתאריך 23.7.23 בשעה 14:30 הגיע הסוכן המשטרתי לתחנת הסמים ובמעמד זה מסר הנאשם לסוכן המשטרתי מנה של סם מסוכן מסוג קוקאין במשקל כולל של 0.2094 גרם נטו (להלן: "**הסם המסוכן**") ובתמורה שילם הסוכן המשטרתי לנאשם סך של 100 ₪.

**ראיות לעונש:**

ב"כ המאשימה הגישה גיליון הרשעות קודמות של הנאשם הכולל 6 הרשעות קודמות בעבירות סמים, רכוש ואלימות (טע/1).

**טיעוני הצדדים:**

**ב"כ המאשימה** טען כי הנאשם הורשע בביצוע 4 עסקאות של סם ממכר וקשה מסוג קוקאין, בכמות כוללת של 0.8 גרם, כאשר בכל עסקה קיבל הנאשם תשלום בסך של 100 ₪.

ב"כ המאשימה הפנה לפסיקה, וביקש ללמוד ממנה כי מתחם העונש ההולם נע בין 20 ל-40 חודשי מאסר בפועל. יצוין כי קיים קושי להקיש מהפסיקה, מאחר ודובר שם על הסדר טיעון גם לעניין העונש, אך אציין כי העונש שהושת שם נמוך מגבול התחתון של מתחם לו עתרה המאשימה, כאשר כמויות הסם היו גבוהות יותר מהכמות שמכר הנאשם בתיק שבפניי.

באשר לנסיבות שאינן קשורות בביצוע העבירות, נטען, כי לנאשם, יליד 1964, עבר פלילי הכולל 6 הרשעות קודמות, הוא ריצה בעבר מאסרים בפועל, ואין בעניינו אפיק שיקומי.

עם זאת, בשים לב להודאת הנאשם, ביקש ב"כ המאשימה להשית על הנאשם עונש ברף התחתון עד הבינוני של המתחם שהוצע על ידו.

עוד ביקש ב"כ הנאשם להשית על הנאשם מאסר על תנאי ארוך ומרתיע, קנס והתחייבות.

**ב"כ הנאשם** טען כי הנאשם הורשע בביצוע 4 עסקאות סם מסוג קוקאין, בכמות קטנה, כאשר שווי ארבעת העסקאות הוא 400 ₪ ומשכך, נסיבות ביצוע העבירות אינן חמורות.

ב"כ הנאשם טען כי יש להתחשב בכך שכתב האישום תוקן באופן משמעותי, כך שהנאשם הוא לא היה זה שניהל את תחנת הסמים, וחלקו לא היה דומיננטי בשרשרת הפצת הסם. כי מנהל תחנת הסמים לא נעצר ואף לא בוצע חיפוש בתוך המקום. בנוסף נטען כי בהתאם לתמליל השיחה בין הנאשם לסוכן, הנאשם אף ביקש מהסוכן לתת לו חלק ממנת הסם שמכר לו על כל המשתמע מכך.

ב"כ הנאשם טען כי המתחם שהוצע על ידי המאשימה חורג ממתחם הענישה במקרים דומים, ועומד בניגוד להנחיית התביעה מס' 01.01.01 לפיה בעבירות של סחר בסמים מסוג הרואין וקוקאין המתחם נע בין 8 ועד 18 חודשי מאסר בפועל, ובנסיבות מחמירות המתחם נע בין 18 ל-36 חודשי מאסר בפועל.

ב"כ הנאשם ביקש לקבוע מתחם אחד ל-4 עסקאות שנע בין 6 ל-12 חודשי מאסר בפועל.

עוד נטען כי יש להתחשב בכך שהנאשם כבן 60, גרוש ואב לשלושה ילדים בגירים, נסיבות חייו קשות והוא מכור לסמים.

באשר לעברו הפלילי של הנאשם נטען כי הרשעתו האחרונה היא משנת 2017 והפעם האחרונה שריצה מאסר היה בגין עבירות אלימות במשפחה בשנת 2009.

ב"כ הנאשם ביקש להתחשב במצב החירום השורר בארץ וטען כי תנאי המאסר במדינה כיום קשים מאוד.

לאור האמור, ביקש ב"כ הנאשם לגזור על הנאשם עונש בגבול התחתון של המתחם שהוצע על ידו.

**דברי הנאשם:**

הנאשם מסר כי היה במקום ביצוע העבירות בטעות.

**דיון והכרעה:**

הנאשם הודה והורשע בביצוע 4 עבירות של סחר בסם מסוכן מסוג קוקאין. מדובר בעבירות אשר בוצעו באופן דומה, באותו מקום ובאותו אופן ובהפרש של מספר ימים, ועל כן, יש לראות את כל העבירות כאירוע עברייני אחד לפי מבחן "הקשר ההדוק" ([ע"פ 4910/13](http://www.nevo.co.il/case/13093721) **ג'אבר נ' מ"י** (29.10.14)).

**מתחם העונש ההולם**

בית המשפט קובע את מתחם העונש ההולם בהתאם לעיקרון ההלימה, שביישומו על בית המשפט להתחשב בערך החברתי שנפגע מביצוע העבירה, במדיניות הענישה הנהוגה ובנסיבות הקשורות בביצוע העבירה ([ע"פ 8641/12](http://www.nevo.co.il/case/5573417) **מוחמד סעד נ' מ"י** (5.8.13)).

אין צורך להכביר במילים באשר לערכים המוגנים שנפגעו מביצוע עבירות הסמים על ידי הנאשם, שעניינם הגנה מפני הנזקים הישירים והעקיפים הנגרמים עקב השימוש בסמים. מדובר בצורך להגן, על בריאות גופו ונפשו של ציבור המשתמשים בסמים, וכן להגן על החברה מפני הנזקים הנגרמים לה, עקב עבירות המתבצעות על ידי עבריינים על רקע השימוש בסמים ועל מנת לממן את הסמים. פסיקת בתי המשפט הדגישה את נזקי הסחר בסמים והעבירות הנלוות לסחר בסמים ולעניין זה יפים דברי כב' השופט י. עמית ב[ע"פ 3172/13](http://www.nevo.co.il/case/6987521) **סואעד נ' מדינת ישראל** (6.1.14):

**"על פגיעתן הרבה של עבירות הסמים ועל תפקידו של בית המשפט במאבק בנגע הסמים לצד גורמים וגופים נוספים, עמד בית משפט זה פעמים רבות... אין ספור מילים נאמרו בדבר הצורך להכות בכל אחת ואחת מחוליות הפצת הסם... המאבק בנגע הסמים הוא סיזיפי ואל לנו להשלות את עצמנו כי ענישה מכבידה תביא לחיסול הנגע. כל עוד יהיה ביקוש לסמים יהיה גם היצע, כך גם בישראל וכך במדינות הים. אך המאבק אינו חסר תוחלת. גם אם לא ניתן לחסל את נגע הסמים לחלוטין, ניתן גם להקטין את היקפו ולצמצם את נזקיו".**

וגם ר' דבריו של כב' השופט הנדל ב[ע"פ 972/11](http://www.nevo.co.il/case/5738608) **מדינת ישראל נ' יונה** (4.7.12):

**"את נגע הסמים יש לעקור מן השורש. ייצור, הפצה, סחר וכמובן גם שימוש בסמים – כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה."**

בהקשר לעוצמת הפגיעה בערכים המוגנים יש לשקול, בין היתר, את השיקולים הבאים:

**היקף עסקאות הסם, סוג הסם היקפו ושוויו**: הנאשם היה מעורב בביצוע 4 עסקאות של סם מסוכן מסוג קוקאין במשקל כולל של כ-0.8 גרם. אמנם מדובר בכמויות קטנות של סם, אך מדובר בסם קשה, אשר נמכר על ידי הנאשם באופן שיטתי במספר הזדמנויות.

**התכנון שקדם לביצוע העבירות**: הנאשם שימש כמוכר בתחנה לממכר סמים ועל כן ברור כי קדם תכנון לביצוע העבירות והנאשם לא היה במקום "בטעות", כדבריו.

**חלקו היחסי של הנאשם בביצוע העבירות**: הנאשם היה זה שמכר סמים בפועל לסוכן המשטרתי, הגם שלא היה זה שניהל את התחנה. יחד עם זאת, הנאשם היווה חוליה משמעותית בשרשרת הפצת הסם. עם זאת, נתתי דעתי גם לעובדה כי הנאשם ביקש מהסוכן לחלוק עמו את מנת הסם שמכר, כך שברור כי מעשיו נבעו, בין היתר, מהתמכרותו לסמים ולשם מימונם.

**הנזק שנגרם מביצוע העבירות ופוטנציאל הנזק**: אמנם לא הוכח הנזק הספציפי שנגרם מביצוע העבירות, אך ברור לכל כי קיים פוטנציאל גבוה לגרימת נזק לציבור בכללותו, וללקוחות שרכשו את הסמים בפרט.

**מידת הפגיעה בערכים המוגנים**: בשים לב לסוג הסם והשיטתיות בביצוע מחד, ולכמות הקטנה שנמכרה מאידך, אני קובעת כי מידת הפגיעה בערכים המוגנים היא ממשית.

**מדיניות הענישה הנהוגה:**

* ב[רע"פ 1955/19](http://www.nevo.co.il/case/25538826) **אבו רקייק נ' מדינת ישראל** (01.04.19), המבקש הורשע בעבירה של סחר בסם מסוכן מסוג קוקאין ומעשה פזיזות ורשלנות ברכב. בהתאם לעובדות כתב האישום המבקש מכר לסוכן משטרתי 2 מנות סם מסוג קוקאין במשקל 1.0490 גרם. בית משפט השלום קבע כי מתחם העונש ההולם נע בין 14 ל-30 חודשי מאסר בפועל בגין שתי העבירות. הנאשם נעדר עבר פלילי נדון ל 14 חודשי מאסר בפועל בצירוף ענישה נלווית. ערעור שהוגש לבית המשפט המחוזי ובקשת רשות ערעור שהגיש המבקש לבית המשפט העליון נדחו.
* ב[רע"פ 8408/15](http://www.nevo.co.il/case/20787902) **חביב נ' מדינת ישראל** (09.12.15), המבקש הורשע בעבירות של סחר בסם מסוכן והחזקת סם מסוכן שלא לצריכה עצמית. המבקש ואחר נהגו לסחור בסמים מסוכנים, תוך תכנון ותאום טלפוני מקדים לעסקאות הסמים עם צרכני הסם. על פי עובדות האישום הראשון השניים הגיעו עם רכבם לתחנת דלק, שם נכנס הלקוח לחלקו האחורי של הרכב, מסר למבקש 600 ₪ וקיבל ממנו בתמורה שתי שקיות של סם מסוג קוקאין במשקל מצטבר של 1.1 גרם. על פי עובדות האישום השלישי, הגיעו השניים לתחנת דלק באמצעות רכבם, שם נטל המבקש מהגלגל הקדמי הימני של הרכב עשר אריזות פלסטיק המכילות סם מסוכן מסוג קוקאין במשקל כולל של למעלה מחמישה גרם, ומסר אותם לאחר תמורת סכום כסף. בנוסף, הורשע המבקש כי ביחד עם אחר החזיק אריזות המכילות סם מסוכן מסוג קוקאין במשקל של למעלה מ-15 גרם, שלא לצריכה אישית. בית משפט השלום קבע כי **מתחם העונש ההולם נע בין 8 ל 18 חודשי מאסר בפועל**. הנאשם בעל עבר פלילי משמעותי במגוון עבירות נדון ל -17 חודשי מאסר בפועל. ערעור שהגיש הנאשם לבית המשפט המחוזי ובקשת רשות ערעור שהגיש לבית המשפט העליון נדחו.
* ב[רע"פ 5353-17](http://www.nevo.co.il/case/22797714) **דגו טפרה נ' מדינת ישראל** (18.9.17) – המשיב הודה והורשע במסגרת הסדר דיוני בשלושה אישומים נפרדים, בשתי עבירות של תיווך בסם מסוכן מסוג קוקאין (במשקל של כ-1.16 גרם נטו ובמשקל של כ-4.55 גרם נטו), ובעבירה אחת של סחר בסם מסוכן מסוג קוקאין (במשקל של כ-2 גרם נטו), אותם מכר לסוכן. בית משפט השלום קבע כי מתחם העונש ההולם לעבירת הסחר בסם נע בין 6 ל-18 חודשי מאסר בפועל. המשיב ללא עבר פלילי, לקח אחריות על מעשיו, השתתף בקבוצה טיפולית והביע נכונות לעבור טיפול בשירות המבחן. שירות המבחן המליץ על ענישה של צו של"צ לצד הטלת צו מבחן. בית משפט השלום חרג ממתחם העונש ההולם לאור שיקולי שיקום והשית על המשיב עונש של 6 חודשי מאסר שירוצו בדרך של עבודות שירות, וענישה נלווית. ערעור המאשימה לבית המשפט המחוזי על קולת העונש התקבל. נקבע כי שיקולי השיקום אינם מצדיקים חריגה כה משמעותית ממתחמי הענישה הנהוגים בעבירות אותן ביצע המשיב המחייבות הטלת עונשי מאסר בפועל. בית המשפט המחוזי ציין כי מאחר שערכאת הערעור אינה ממצה את הדין, יושת על המשיב עונש של 7 חודשי מאסר בפועל מאחורי סורג ובריח. בקשת רשות ערעור שהוגשה על ידי המשיב לבית המשפט העליון נדחתה.
* ב[רע"פ 126/15](http://www.nevo.co.il/case/18793360) **חביף נ' מדינת ישראל** (13.1.15) הורשע המבקש, על יסוד הודאתו, במסגרת הסדר טיעון דיוני, ללא הסכמה עונשית, בעבירות של סחר בסם מסוכן, לפי [סעיף 13](http://www.nevo.co.il/law/4216/13) בצירוף [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216). המבקש מכר לסוכן סמוי מנות סם של קוקאין בשלוש הזדמנויות: במשקל של 0.3901 גרם נטו תמורת סכום של 460 ₪, במשקל של 0.8179 גרם נטו תמורת סכום של 800 ₪ ובתיווכו של חברו אשר הואשם יחד אתו, במשקל של 2.5056 גרם נטו תמורת סכום של 2,000 ₪. בית משפט השלום קבע כי מתחם העונש ההולם לכל מכירה, וכן לתיווך, נע בין 8 ל-18 חודשי מאסר בפועל, ולכל מעשה החזקת סם, נע בין שישה ל-12 חודשי מאסר בפועל. על המבקש הושתו 16 חודשי מאסר בפועל, הופעל במצטבר מאסר מותנה בן ארבעה חודשים כך שסה"כ ירצה המבקש 20 חודשי מאסר בפועל וענישה נלווית. ערעור שהגיש המבקש לבית המשפט המחוזי נדחה וכך גם בר"ע לבית המשפט העליון.
* ב[עפ"ג (מרכז-לוד) 33119-07-17](http://www.nevo.co.il/case/22832600) **סלאמה נ' מדינת ישראל** (26.12.2017), נדחה ערעורו של המערער, נעדר עבר פלילי, אשר הורשע, על יסוד הודאתו, בעבירה של סחר בסם מסוכן מסוג קוקאין במשקל של 1.77 גרם, ובעבירה של סיוע לסחר בסם מסוכן מסוג קוקאין במשקל 5 גרם. בית משפט השלום קבע **כי מתחם העונש ההולם נע בין 12 ל-28 חודשי מאסר**, ועל המערער הושת עונש של 12 חודשי מאסר בפועל. בדחותו את הערעור שהגיש המערער קבע בית המשפט המחוזי שהתחשבות בהליך שיקום, אינה מובילה בהכרח לסטייה מהרף התחתון של המתחם.
* ב[עפ"ג 37357-11-19](http://www.nevo.co.il/case/26191532) **מדינת ישראל נ' יוסף עראבי** (2.1.20) המשיב הורשע, על יסוד הודאתו, בחמש עבירות של סחר בסם מסוכן מסוג הרואין במשקלים שבין 0.9971 גרם נטו ועד 1.0394 גרם נטו וכן בחמש עבירות של החזקת סמים שלא לצריכה עצמית. בית משפט שלום קבע כי **מתחם העונש ההולם לאירוע כולו הוא בין 9 ובין 18 חודשי מאסר בפועל**. על המשיב, נגזרו 10 חודשי מאסר בפועל, 7 חודשי מאסר על תנאי ופסילת רישיון הנהיגה בפועל למשך 6 חודשים. המאשימה ערערה על קולת העונש, בית המשפט המחוזי, אישר את המתחם שנקבע, תוך ציון שהוא נוטה לקולא והחמיר בעונש המשיב והעמידו על 16 חודשי מאסר בפועל.
* ב[עפ"ג (מרכז-לוד) 5342-09-17](http://www.nevo.co.il/case/23133132) **עקיבא נ' מדינת ישראל** (3.12.2017), המערער הורשע על יסוד הודאתו, בשתי עבירות של סחר ותיווך בסם מסוכן מסוג קוקאין במשקל של פחות מ-2 גרם בכל אירוע, ובעבירה של החזקת סם מסוכן מסוג קנאביס לשימוש עצמי. למרות המלצת שירות המבחן לבטל את הרשעתו, נקבע מתחם עונש הולם הנע בין 8 ל-18 חודשי מאסר לכל עבירת סחר. על המערער הושת עונש של 6 חודשי מאסר לריצוי בדרך של עבודות שירות וענישה נלווית, לאחר שבית המשפט מצא לסטות ממתחם העונש ההולם משיקולי שיקום. בית המשפט התחשב בכך שהמערער עבר הליך גמילה, וכן התחשב בתרומתו המשמעותית לחברה במסגרת שירותו הצבאי. ערעור שהוגש לבית המשפט המחוזי על ידי המערער נדחה.
* ב[ת"פ (ת"א) 9860-10-15](http://www.nevo.co.il/case/20610310) **מדינת ישראל נ' רבאעה** (25.11.18), הנאשם כבן 21 בעת ביצוע העבירות, הורשע, לאחר שמיעת ראיות, בעבירה של סחר בסם מסוכן. הנאשם מכר לקונה שתי שקיות ובהן סם מסוג קוקאין במשקל של 0.5118 גרם נטו בתמורה לסכום כסף שגובהו אינו ידוע. לחובת הנאשם 5 הרשעות קודמות בעבירות רכוש, סמים ואלימות. בית משפט השלום קבע כי מתחם העונש ההולם נע בין 6 חודשי מאסר ועד 18 חודשי מאסר. על הנאשם נגזרו 10 חודשי מאסר בפועל בצירוף ענישה נלווית. (יצוין כי בקשת הנאשם להארכת מועד להגשת נימוקי ערעור על גזר הדין נדחתה בבית המשפט המחוזי [עפ"ג (מחוזי- ת"א) 17498-01-19](http://www.nevo.co.il/case/25299332) (18.11.20)).
* ב[ת"פ 73261-01-23](http://www.nevo.co.il/case/29354148) **מדינת ישראל נ' אלאעסם** (27.9.23) הנאשם הורשע לאחר הודאתו בארבע עבירות של סחר בסם מסוכן, שלוש מהן סחר הנאשם בסם מסוג קוקאין במשקל כולל של כ-0.9 גרם. עוד הורשע הנאשם בעבירות של סיוע לסחר בסם מסוכן ושלוש עבירות של החזקת סם מסוכן שלא לצריכה עצמית. בית משפט השלום קבע כי **מתחם העונש ההולם לכל העבירות נע בין 24 ל-48 חודשי מאסר בפועל**. על הנאשם נגזרו 26 חודשי מאסר בפועל וענישה נלווית.
* ב[ת"פ 40519-12-20](http://www.nevo.co.il/case/27248906) **מדינת ישראל נ' סתיתיה** (11.1.21) אליו הפנה ב"כ המאשימה, הורשע הנאשם, לאחר הודאתו, בשתי עבירות של סחר בסם מסוכן. עסקת הסחר הראשונה הייתה של 0.3999 גרם קוקאין תמורת 250 ₪, ועסקת הסחר השנייה הייתה של 2 יחידות במשקל של 0.8302 גרם קוקאין תמורת סכום לא ידוע. במסגרת הסדר טיעון עתרו הצדדים במשותף לעונש של 10 חודשי מאסר בפועל. בית המשפט כיבד את הסדר הטיעון וגזר על הנאשם 10 חודשי מאסר בפועל, מאסר על תנאי, קנס והתחייבות, פסילה ופסילה על תנאי.

**לאור האמור לעיל, בהתחשב בנסיבות ביצוע העבירות, הכוללות 4 עסקאות בסם מסוג קוקאין בכמות לא גדולה, לחלקו של הנאשם בביצוע העבירות ובשים לב למדיניות הענישה הנהוגה, אני קובעת כי מתחם העונש ההולם נע בין 10 ל- 20 חודשי מאסר בפועל, בצירוף ענישה נלווית.**

לא מצאתי כי יש מקום לחרוג ממתחם העונש ההולם לא לקולא, בהעדר ראיות לאפיק שיקומי בעניינו של הנאשם, ולא לחומרא.

**באשר לעונשו של הנאשם בתוך מתחם העונש ההולם:**

לקולא, שקלתי את הודאתו של הנאשם מיד עם תיקון כתב האישום, שהובילה לחיסכון זמן שיפוטי ניכר ולקיחת אחריות.

כן נתתי דעתי לגילו של הנאשם, כבן 60, לנסיבות חייו הלא פשוטות כפי שפירט ב"כ הנאשם בטיעוניו, ולעובדה כי הנאשם מכור לסמים.

לחומרא, שקלתי את העובדה כי לנאשם עבר פלילי (טע/1) הכולל 6 הרשעות קודמות בעבירות של סמים, רכוש ואלימות, וכי הנאשם ריצה בעבר מאסרים מאחורי סורג ובריח. עוד יצוין, כי הרשעתו האחרונה של הנאשם היא משנת 2017 בעבירות של החזקה ושימוש בסמים לצריכה עצמית.

**אשר על כן, בשים לב למכלול הנתונים אני גוזרת על הנאשם את העונשים הבאים:**

1. **מאסר בפועל בן 12 חודשים, בניכוי ימי מעצרו מיום 1.8.23.**
2. מאסר על תנאי בן 6 חודשים למשך 3 שנים מיום שחרורו, והתנאי הוא שהנאשם לא יעבור בתקופת התנאי עבירה בניגוד ל[פקודת הסמים המסוכנים](http://www.nevo.co.il/law/4216), למעט עבירה של החזקת סמים לצריכה עצמית, ויורשע בגינה.
3. קנס בסך 3,000 ₪ או 30 ימי מאסר תחתיו. הקנס ישולם עד ליום 1.8.24. **הקנס ישולם לחשבון המרכז לגביית קנסות, אגרות והוצאות ברשות האכיפה והגבייה.**

**ניתן לשלם את הקנס באחת הדרכים הבאות:**

**בכרטיס אשראי – באתר המקוון של רשות האכיפה והגבייה, www.eca.gov.il**

**במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).**

1. התחייבות כספית בסך 2,000 ₪ למשך 3 שנים מיום שחרורו להימנע מביצוע עבירה על פי [פקודת הסמים המסוכנים](http://www.nevo.co.il/law/4216), למעט עבירה של החזקת סמים לצריכה עצמית.

**ביהמ"ש הסביר לנאשם את משמעות ההתחייבות והזהירו כי אם יפר אותה יחויב בתשלום ההתחייבות, לרבות תקופת המאסר כפי שייקבע על ידי ביהמ"ש.**

**הנאשם:**

אני הבנתי את ההסבר של ביהמ"ש לגבי ההתחייבות ואני מתחייב בסכום של 2,000 ₪ להימנע ביצוע העבירות על פי [פקודת הסמים המסוכנים](http://www.nevo.co.il/law/4216), למעט עבירה של החזקת סמים לצריכה עצמית וזאת למשך 3 שנים מיום השחרור.

**ניתן בזה צו להשמדת הסמים שנתפסו במסגרת תיק זה.**

**5129371זכות ערעור תוך 45 יום לבית המשפט המחוזי בחיפה**.

54678313

ניתן היום, ח' כסלו תשפ"ד, 21 נובמבר 2023, במעמד הצדדים.

מריה פיקוס בוגדאנוב 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)