|  |  |
| --- | --- |
| **בית משפט השלום באילת** | |
| ת"פ 31579-08-23 מדינת ישראל נ' סויסה |  |

|  |  |  |
| --- | --- | --- |
| לפני | **כבוד השופט גיל אדלמן** | |
| בעניין: | **המאשימה** | **מדינת ישראל**  **ע"י ב"כ עוה"ד** **ליטל סגל מלכה** |
|  | **נגד** | |
|  | **הנאשם** | **יצחק סויסה**  **ע"י ב"כ עוה"ד** **יעל דארבי** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

המסגרת העובדתית

1. הנאשם, יצחק סוויסה (להלן: הנאשם), הורשע על פי הודאתו, בעובדות כתב אישום המייחס לו עבירה של החזקת סם שלא לצריכה עצמית לפי [סעיף 7(א)](http://www.nevo.co.il/law/4216/7.a) ו- [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973 (להלן: פקודת הסמים).

1. על פי עובדות כתב האישום, ביום 1.8.2023 בשעה 19:37 במחסום הצפוני על כביש 90 בקילומטר 17.8, עת בוצע חיפוש ברכב בו הגיע הנאשם (להלן: הרכב), החזיק הנאשם בסמים מסוכנים שלא לצריכתו העצמית כמפורט:
   1. 2 יחידות MDMA במשקך 1.8336 גרם נטו.
   2. 5 יחידות LSD.
   3. קוקאין במשקל 11.0489 גרם נטו.
   4. 4 יחידות של קטמין במשקל 12.03 גרם נטו.

עוד מתאר כתב האישום, כי ברכב נתפסו משקל אלקטרוני, כרטיסי ביקור המציעים רכישת סמים, "שקיות חלוקה", קשיות, "כפיות הסנפה" ומדבקות ממותגות.

1. ביום 18.2.2024 הציגו הצדדים הסדר טיעון, במסגרתו הודה הנאשם בכתב האישום, והורשע בעבירה כמפורט לעיל. לא היתה הסכמה בין הצדדים לעניין העונש. הנאשם הופנה לקבלת תסקיר שירות המבחן מבלי שהמאשימה תהיה כפופה להמלצותיו.
2. בדיון שהתקיים ביום 23.6.2024 לאור בקשת הנאשם, הופנה האחרון לקבלת תסקיר משלים מטעם שירות המבחן, וכן נשלח לקבלת חוות דעת מטעם הממונה על עבודות השירות.
3. ביום 30.9.2024 טענו הצדדים לעונש.
4. מחוות דעת הממונה על עבודות השירות אשר התקבלה ביום 6.8.2024, עלה כי הנאשם מתאים לביצוע עבודות שירות במגבלות.

תסקירי שירות המבחן

1. בעניינו של הנאשם הוגשו שני תסקירים. בתסקיר מיום 16.6.2024 פרט שירות המבחן כי הנאשם כבן 29, גרוש ואב לילד בן 8 ומועסק כעובד בחנות.

התסקיר סקר את הרקע המשפחתי של הנאשם, נסיבות חייו המורכבות, לימודיו ושירותו הצבאי החלקי. עוד ציין התסקיר את עברו הפלילי של הנאשם. שירות המבחן פרט אודות השימוש של הנאשם בסמים החל מגיל 15, והעובדה כי מגיל צעיר נחשף לחברה שולית וניהל אורח חיים התמכרותי. כמו כן נכתב בתסקיר כי כ- 6 חודשים לפני ביצוע העבירה, חברו הטוב של הנאשם נפטר בפתאומיות לנגד עיניו, והדבר הוביל את הנאשם לתחושות דיכאון, הסתגרות וכאב רגשי עמוק. הנאשם ביקש להימלט מתחושות אלו על ידי צריכת חומרים ממכרים.

התסקיר ציין כי הנאשם מוכר לשירות המבחן במסגרת הליך קודם משנת 2017 וכן מהליך המעצר בעניינו. במסגרת צו פיקוח מעצרים בגין ההליך דנא הוא שולב בקבוצה טיפולית. הנאשם שיתף פעולה והגיע באופן סדיר לפגישות הטיפוליות. בבדיקות השתן שמסר בשירות המבחן, לא נמצאו שרידי סם.

שירות המבחן ציין כי כאשר הנאשם נדרש להתמודד עם מצבים מורכבים, הוא עשוי להגיב בהתנהגות אלימה וחסרה גבולות. מאידך, הנאשם נטל אחריות על ביצוע העבירה ועודו שומר על רצף תעסוקתי.

מהתסקיר עלה כי הנאשם הביע חוסר נכונות להשתלב בהליך טיפולי (שלא במסגרת המעצר) אצל שירות המבחן ומשכך, לא בא התסקיר בהמלצה טיפולית.

קצינת המבחן המליצה על הטלת ענישה מוחשית בעלת גבולות ברורים בדרך של מאסר אשר ירוצה בדרך של עבודות שירות, וכן ענישה נלווית בדמות מאסר מותנה.

1. ביום 15.9.2024 הוגש לבית המשפט תסקיר נוסף בעניינו של הנאשם ממנו עלה כי הנאשם סיים את צו הפיקוח (מעצר) שהוטל עליו, נכח בכל הפגישות אך התקשה לשתף פעולה. עוד התרשם שירות המבחן כי לקיחת האחריות מצד הנאשם היא מילולית וחלקית. שירות המבחן סבר כי הנאשם אינו בשל להליך טיפולי ושב על המלצתו להשית על הנאשם עונש מאסר בדרך של עבודות שירות לצד ענישה נלווית.

טיעוני הצדדים לעונש

1. התביעה עתרה לקביעת מתחם ענישה הנע בין 8 ועד 18 חודשי מאסר וכן ענישה נלווית מרתיעה. התביעה ביקשה למקם את עונשו של הנאשם ברף הגבוה של המתחם נוכח עברו הפלילי והאמור בתסקירי שירות המבחן, מהם עלה כי מה שהניע את הנאשם הם "שיקולי רווח והפסד" . עוד עתרה המאשימה להשית על הנאשם ענישה נלווית בדמות מאסר מותנה מרתיע, קנס וכן פסילה בפועל מהחזיק או קבל רישיון נהיגה.

התביעה עמדה על הערכים המוגנים שנפגעו כתוצאה מביצוע העבירה בה הורשע הנאשם, שהם השמירה על בריאות ובטחון הציבור, וכן ההגנה על ביטחון הציבור מהפוטנציאל העברייני של צרכני הסמים, אשר התלות בסם ומימונו מובילה לביצוע עבירות נוספות מסוג רכוש ואלימות.

המאשימה טענה כי מידת הפגיעה בערכים המוגנים במקרה זה היא גבוהה, שכן בנוסף לסמים מסוכנים שונים אותם החזיק הנאשם, נמצאו ברכבו "כרטיסי ביקור המציעים רכישת סמים, שקיות חלוקה, כפיות הסנפה, מדבקות ממותגות..." דבר המעיד על כוונה ברורה להפצת הסמים.

המאשימה ביקשה שלא להיעתר להמלצת שירות המבחן וציינה כי הנאשם לא בשל להליך טיפולי ומתקשה לזהות בעייתיות בדפוסי התנהגותו.

התובעת הפנתה לפסיקה על מנת לתמוך בעתירתה העונשית וכן הגישה את גיליון עברו הפלילי של הנאשם (ת/1).

1. באת כח הנאשם טענה כי מתחם הענישה הראוי נע בין 6 ועד 16 חודשי מאסר. עוד ציינה כי מעיון בפסיקה ניתן לראות כי מתחמי הענישה במקרים דומים נעים בדרך כלל מ 6 חודשי מאסר ועד 18 חודשי מאסר, בהתחשב בנסיבותיו של כל מקרה. ההגנה ביקשה למקם את עונשו של הנאשם בשליש התחתון של המתחם. לשיטת הסנגורית, יש לאמץ את המלצת שירות המבחן ולהשית על הנאשם מאסר קצר אשר ירוצה בדרך של עבודות שירות.

הסניגורית טענה כי עקב אירוע טראומטי של פטירת חברו מול עיניו, בחר הנאשם כמפלט בעולם הסמים, במקום לפנות לטיפול; אך עקב מעצרו, עבר טיפול וערך שינוי מהותי בחייו – והראיה כי מסר בדיקות שתן נקיות, נכח בטיפול ושמר על רצף תעסוקתי.

ההגנה ביקשה להתחשב בכך שהנאשם הודה בעבירה המיוחסת לו ובכתב האישום ככתבו ולשונו ללא הקלות או שינויים, חסך זמן שיפוטי וכן הביע חרטה על מעשיו; עוד ציינה את חלוף הזמן מאז ביצוע העבירה והעובדה כי לא ביצע בתקופה זו עבירות נוספות.

באת כח הנאשם הדגישה כי הנאשם שהה במעצר במשך 20 יום ולאחר מכן כשישה חודשים במעצר בית מלא, ומיום 11.7.2024 הוא שוהה במעצר בית לילי.

הסנגורית ציינה כי השתת עונש מאסר בפועל תפגע בנאשם ברמה האישית, הכלכלית והמשפחתית. הנאשם נמצא בהליך של חדלות פירעון, ומפרנס את בנו הקטין; משכך ביקשה הסניגורית להימנע מענישה כלכלית.

ההגנה הפנתה לפסיקה על מנת לתמוך בעתירתה העונשית וכן הגישה מסמך לעניין הליכי חדלות פירעון בהם החל הנאשם (נ/1).

1. הנאשם בדברו האחרון אמר: "אני מצטער שהגעתי למצב כזה, הייתי בתקופה לא טובה בכלל, חבר שלי נהרג מול העיניים שלי, הייתי גר אצלו בבית, קיבלתי את זה לא קל. הגעתי לאילת כדי להיות עם עצמי תקופה, לקחתי דברים מסוימים, לא נגעתי בזה אבל עדיין לא הייתי צריך לקחת את זה עלי ואני באמת מצטער. זה לא יקרה שוב. לקחתי את החיים שלי בידיים, התחלתי לשלם מזונות, אני בהליך של חדלות פירעון, אני בשיקום, הקבוצה מאד עזרה לי, התחלתי לעבוד וזהו, זה לא יקרה יותר."

דיון והכרעה

1. הערכים המוגנים בהם פגע הנאשם במעשיו הם שמירה על בטחון ובריאות הציבור, והצורך למגר את נגע הסמים המסוכנים; ראו בעניין זה למשל את קביעת בית המשפט העליון ב[ע"פ 972/11](http://www.nevo.co.il/case/5738608) **מדינת ישראל נ' יונה** (4.7.2012) (להלן: עניין יונה):

"**את נגע הסמים יש לעקור מן השורש. ייצור, הפצה, סחר וכמובן גם שימוש בסמים – כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה**.

**ייתכן ועבירות הסמים הקשים הן כה נפוצות עד שהתרגלנו אליהן, ואולי אף אבדה לנו הרגישות למחיר שלא רק החברה משלמת אלא גם המשתמש עצמו**".

1. עוד נקבע בפסיקה, במסגרת [ע"פ 6029/03](http://www.nevo.co.il/case/5786821) **מדינת ישראל נ' שמאי** (9.2.2004):

"נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. **עונש הולם למחזיקי סמים שלא לשימוש-עצמי, קרי: למשולבים במערך ההפצה - מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה.** שתי תכליות מרכזיות אלו ניתן להשיג רק על ידי הטלת עונשים חמורים".

1. במקרה דנא, החזיק הנאשם סמים מסוכנים מסוגים שונים, הנחשבים כסמים קשים; הנאשם החזיק 11.0489 גרם סם מסוכן מסוג קוקאין – כמות גדולה שהיא מעל פי- 36 מהכמות שנקבעה ב[פקודת הסמים המסוכנים](http://www.nevo.co.il/law/4216) ככזו המיועדת לצריכה עצמית, על פי החזקה. הנאשם אף החזיק 5 יחידות של סם מסוכן מסוגLSD ; 4 יחידות סם מסוכן מסוג קטמין במשקל 12.03 גרם; כן נשא עמו הנאשם 2 יחידות סמים מסוכנים מסוג MDMA במשקל 1.8336.
2. הפסיקה עמדה על החומרה הייחודיות הגלומה בכל סם מסוכן כשלעצמו מהסוגים אותם החזיק הנאשם; כך לדוגמה ביחס לסם מסוכן מסוג קוקאין, ראה [ע"פ 8048/19](http://www.nevo.co.il/case/26246488) ‏**פיצ'חדזה נ' מדינת ישראל** (4.6.2020); ביחס לסם מסוכן מסוג קטאמין, אפנה לדברי בית המשפט ב[ת"פ (מרכז) 1352-08-22](http://www.nevo.co.il/case/28818888) **מדינת ישראל נ' אסייה** (10.8.2023): **"סם הקטמין, אף הוא נכלל בקבוצת הסמים הקשים, מכונה "סם המועדונים" או "סם האונס", לרוב נעדר טעם, צבע וריח וגורם לתופעות לוואי חמורות".**
3. במקרה דנא, בנוסף על הסמים המסוכנים נתפסו משקל אלקטרוני, כרטיסי ביקור המציעים רכישת סמים, "שקיות חלוקה", קשיות, "כפיות הסנפה" ומדבקות ממותגות. בנסיבות אלה ניתן להסיק כי הסמים יועדו להפצה. לפיכך, מצאתי לקבוע כי הפגיעה בערכים המוגנים אינה ברמה נמוכה.

1. הצדדים הגישו פסיקה על מנת לתמוך בעתירתם העונשית; ראיתי להתייחס לחלק מפסקי הדין, הרלוונטיים למקרה דנא, וכן לפסיקה נוספת.

* במסגרת [ת"פ (אי') 66114-01-23](http://www.nevo.co.il/case/29345893) **מדינת ישראל נ' מסראוה** (2.7.2023) הורשע הנאשם לאחר ניהול הוכחות בעבירה של החזקה/שימוש בסמים שלא לצריכה עצמית בכך שהחזיק בסם מסוכן מסוג קוקאין במשקל של 6.7576+- 0.8140 מחולק ל 26 שקיות חלוקה. **נקבע מתחם ענישה (ע"י מותב זה) הנע בין 6 חודשי מאסר ועד 16 חודשי מאסר בפועל בצירוף ענישה נלווית.** על הנאשם, בעל עבר פלילי הושתו 13 חודשי מאסר בפועל, הפעלת מאסר מותנה בן 6 חודשים כך שבסך הכל ירצה הנאשם 19 חודשי מאסר בפועל, מאסרים מותנים, קנס בסך 5,000 ₪ ופסילה בפועל מהחזיק או קבל רישיון נהיגה למשך 12 חודשים.
* במסגרת [ת"פ (טב') 58609-01-18](http://www.nevo.co.il/case/23579713) **מדינת ישראל נ' מלול** (20.9.2018) הורשע הנאשם בהתאם להודאתו בעבירה של יצוא, יבוא, מסחר והספקת סמים בכך שמכר לאחר סם מסוכן מסוג קוקאין תמורת סכום לא ידוע. **נקבע מתחם ענישה הנע בין 6 ועד 12 חודשי מאסר בפועל וענישה נלווית.** על הנאשם, צעיר בעל עבר פלילי, אשר נידון למאסר בדרך של עבודות שירות בעבר, הושתו 6 חודשי מאסר בפועל לריצוי בדרך של עבודות שירות, מאסרים מותנים, קנס בסך 6,000 ₪, פסילה בפועל מהחזיק או קבל רישיון נהיגה למשך 12 חודשים.
* במסגרת [רע"פ 5382/22](http://www.nevo.co.il/case/28854489) **דסיה נ' מדינת ישראל** (28.08.2022) הורשע הנאשם בהתאם להודאתו בעבירה של החזקת סמים שלא לצריכה עצמית, בכך שהחזיק בביתו סמים מסוגים שונים במשקלים שונים ובמקומות שונים בביתו: קנבוס במשקל 40.83 גרם, קנבוס 2.44 גרם, קנבוס 31.53 גרם וסם מסוג קוקאין 3.3859 גרם מחולק למנות. **נקבע מתחם ענישה הנע בין 8 ל 18 חודשי מאסר בפועל,** הנאשם בעל עבר פלילי קודם בין היתר בתחום עבירות הסמים נדון ל 10 חודשי מאסר בפועל. ערעור ובקשת רשות ערעור שהגיש הנאשם נדחו.
* במסגרת [רע"פ 1122/17](http://www.nevo.co.il/case/22217955) **גולדשטיין נ' מדינת ישראל** (5.7.2017), הנאשם הורשע בהתאם להודאתו בשני כתבי אישום הכוללים עבירה של נהיגה תחת השפעת סמים ושתי עבירות של החזקת סמים שלא לצריכה עצמית, באישום אחד הנאשם החזיק קוקאין במשקל 5.28 גר', ובאישום השני החזיק 9 מנות סם מסוג MDMA במשקל של 5.5 גר' ו- 27 מנות קוקאין במשקל 13.3731 גרם שלא לצריכה עצמית. בית משפט השלום גזר על הנאשם 6 חודשי מאסר שירוצו בעבודות שירות וענישה נלווית. בית המשפט המחוזי קבע כי **המתחם נע בין 10-24 חודשי מאסר והחמיר את עונשו של המבקש, ל-10 חודשי מאסר בפועל**. בקשת רשות ערעור נדחתה.
* במסגרת [עפ"ג (חי') 39900-01-21](http://www.nevo.co.il/case/27341127) **שגיר נ' מדינת ישראל** (25.2.2021) נדחה ערעורו של הנאשם נגד גזר הדין בעניינו. הנאשם הורשע בכך שהחזיק סם מסוכן מסוג קוקאין, שלא לצריכתו העצמית, במשקל של 16.0250 גרם (הנאשם גם ניסה להימלט משוטרים, והשליך את הסם במהלך מרדף משטרתי אחריו). בית משפט השלום סקר בהרחבה את מדיניות הענישה הנהוגה בקשר להחזקת סם מסוכן מסוג קוקאין שלא לצריכה עצמית, (ראו פסקה 10 לגזר הדין), **וקבע כי במקרה שם נע מתחם העונש ההולם בין 12 חודשי מאסר בפועל, ועד 24 חודשי מאסר.** בסופו של יום, הושתו על הנאשם 14 חודשי מאסר בפועל, כעונש עיקרי, בהתאם לנסיבותיו האישיות. בית המשפט המחוזי דחה את ערעור ההגנה נגד גזר הדין, וקבע, בין היתר, כי "נדגיש בעניין זה את המדיניות בנושא עבירות סמים ובכלל זה, בקשר לסמים מסוג קוקאין, כפי שנקבעה על ידי כב' השופט אלרון ב[ע"פ 8048/19](http://www.nevo.co.il/case/26246488) **פיצחדזה נ' מדינת ישראל** מיום 4.6.2020, כפי שמציין כב' השופט אלרון, מדיניות הענישה מחייבת הכבדת יד על מחזיקי סמים שלא לצריכה עצמית".
* במסגרת [עפ"ג (ת"א) 26655-04-14](http://www.nevo.co.il/case/16879489)‏ **‏חמדאן נ' מדינת ישראל** (10.9.2014) דחה בית המשפט המחוזי (בהסכמת ההגנה, לאור המלצת בית המשפט), את ערעור הנאשם נגד גזר הדין של בית משפט השלום. הנאשם הורשע בכך שהחזיק, שלא לצריכה עצמית, 12 שקיות קוקאין במשקל כולל של 5.2464 גרם נטו; הסם המסוכן היה מוסלק בתוך רכב. **בית משפט השלום קבע כי מתחם העונש ההולם במקרה שם נע בין 8 חודשי מאסר, ועד 18 חודשי מאסר**, והשית על הנאשם עונש בתחתית מתחם הענישה. ערעורו לבית המשפט המחוזי, נדחה בהסכמתו, כאמור.
* במסגרת [ת"פ (ב"ש) 20538-12-22](http://www.nevo.co.il/case/29206830) **מדינת ישראל נ' בן דוד** (20.3.2024) הורשע הנאשם על פי הודאתו בעבירה של החזקת סם שלא לצריכה עצמית בכך שהחזיק בסם מסוכן מסוג קוקאין במשקל 11 גרם מחולק ל- 6 יחידות, וכן סם מסוכן מסוג קנבוס 295 גרם מחולק ל- 7 יחידות, משקל אלקטרוני וכסף מזומן (6,740 ₪). **נקבע מתחם ענישה הנע בין 12 ועד 24 חודשי מאסר בפועל.** בית המשפט סטה מהמתחם לקולה משיקולי שיקום והשית על הנאשם 9 חודשי מאסר בפועל לריצוי בדרך של עבודות שירות, צו מבחן למשך שנה, מאסרים מותנים, קנס בסך 10,000 ₪, חילוט הכסף שנתפס, פסילה מותנית מהחזיק או קבל רישיון נהיגה והתחייבות להימנע מעבירה בסך 5,000 ₪.
* במסגרת [ת"פ (רח') 69325-10-21](http://www.nevo.co.il/case/28046884) **מדינת ישראל נ' פילבארי** (25.9.2024) הורשע הנאשם על פי הודאתו בעבירות של החזקת סמים שלא לצריכה עצמית והחזקת סמים לצריכה עצמית בכך שהחזיק 30 גרם סם מסוכן מסוג קנביס ו-12.32 גרם סם מסוכן מסוג קוקאין. **נקבע מתחם ענישה הנע בין 8 ועד 20 חודשי מאסר בפועל** והשית על הנאשם, בעל עבר פלילי רלוונטי, 12 חודשי מאסר בפועל, הפעלת מאסר מותנה כך שבסך הכל ירצה הנאשם 14 חודשי מאסר בפועל, מאסר מותנה, קנס בסך 3,000 ₪ ופסילה בפועל מהחזיק או קבל רישיון נהיגה למשך 6 חודשים.
* במסגרת [ת"פ (אי') 25175-10-21](http://www.nevo.co.il/case/27959034) **מדינת ישראל נ' מסארוה ואח'** (28.2.2022) הורשע הנאשם במסגרת כתב האישום הכולל שני אישומים, בהחזקת סם מסוכן מסוג קוקאין שלא לצריכתו העצמית. מדובר בכמות כוללת במשקל 13.3885 גרם. בנוסף, נתפסו משקלים אלקטרוניים, גזרי ניילון לחלוקה וכסף מזומן. **בית המשפט קבע מתחם ענישה הנע בין 12 ועד 24 חודשי מאסר בפועל.** על הנאשם, בעל עבר פלילי, הוטלו 15 חודשי מאסר בפועל בליווי רכיבי ענישה נוספים.

* במסגרת [ת"פ (אי') 3615-11-20](http://www.nevo.co.il/case/27120511) **מדינת ישראל נ' אבו הוידי ואח'** (28.2.2022) הורשע הנאשם בעבירה של החזקת סם מסוכן שלא לצריכתו העצמית. הנאשם החזיק סם מסוכן מסוג קוקאין במשקל של 10.5768 גרם, מחולק ל 24 יחידות. **בית משפט קבע כי מתחם העונש ההולם נע בין 6 חודשי מאסר, שניתן לרצות בדרך של עבודות שירות ועד ל 18 חודשי מאסר בפועל.** על הנאשם הושתו 10 חודשי מאסר בפועל, הופעל מאסר מותנה כך שסך הכל ירצה הנאשם 17 חודשי מאסר בפועל, מאסרים מותנים, פסילה מותנית מהחזיק או קבל רישיון נהיגה, קנס בסך 10,000 ₪, הפעלת התחייבות בסך 10,000 ₪ והתחייבות להימנע מעבירה.
* במסגרת [ת"פ (ק"ג) 49165-08-15](http://www.nevo.co.il/case/20534902) **מדינת ישראל נ' זיתון** (4.2.2018) הורשע הנאשם בהחזקת סם מסוכן שלא לצריכתו העצמית. הנאשם החזיק סם מסוג קוקאין במשקל של 8.46 גרם. **בית המשפט קבע מתחם הנע בין 7 חודשי מאסר ועד 18 חודשי מאסר בליווי רכיבי ענישה נוספים.** על הנאשם הוטלו 7 חודשי מאסר לריצוי בפועל וכן ענישה נלווית. כן הופעל נגדו מאסר מותנה, כשחלקו במצטבר וחלקו בחופף למאסר שהוטל.

1. אשר על כן, אני קובע כי **מתחם העונש ההולם במקרה דנא נע בין 7 חודשי מאסר ועד ל 17 חודשי מאסר בפועל, בצירוף ענישה נלווית.**

העונש המתאים לנאשם

1. לנאשם עבר פלילי, הכולל ארבע הרשעות קודמות בעבירות אלימות, והוא אף ריצה בעבר עונש מאסר בדרך של עבודות שירות. עם זאת, אין לחובת הנאשם הרשעות קודמות בגין עבירות נגד [פקודת הסמים המסוכנים](http://www.nevo.co.il/law/4216). לנאשם אף לא נפתחו תיקים חדשים מאז האירועים נשוא כתב האישום.
2. הנאשם בחר להודות במיוחס לו בכתב האישום כפי שהוא, ללא כל הבטחה להקלה בעונשו, וחסך זמן שיפוטי; בהודייתו אף ביטא הנאשם אחריות על מעשיו (אף אם שירות המבחן התרשם כי נטילת האחריות נעשתה לצורך הקלה בעונשו).
3. לא ניתן להתעלם מנסיבות חייו המורכבות של הנאשם אשר גדל ללא תמיכה הורית ועם מאפייני מצוקה רגשית כפי שפורט בתסקירי שירות המבחן. הנאשם חבר לחברה שולית בגיל צעיר מאד, נחשף לשימוש בסמים והסתבך בפלילים ללא יד מכוונת ותומכת. עם זאת, ועל אף עברו הפלילי, לא ריצה מעולם מאסר מאחורי סורג ובריח. טרם מעצרו בתיק זה חווה הנאשם אירוע טראומתי עת חברו הטוב נפטר בפתאומיות לנגד עיניו וכתוצאה מכך, וכחלק מההתמודדות, צרך חומרים ממכרים.
4. בהליך המעצר, במסגרת צו מבחן, שולב הנאשם בקבוצת הכנה לטיפול והגיע באופן קבוע למפגשים, על אף שהתקשה לשתף פעולה וליצור אינטראקציות עם שאר חברי הקבוצה. עם זאת החל לעבוד כל יום באופן מסודר ולדבריו ניתק קשריו עם חברה שולית.
5. הנאשם החל הליך של חדלות פירעון והכל במטרה לשקם את חייו ולפרנס את בנו. בדיקות שתן אותן מסר הנאשם נמצאו נקיות משרידי סמים.
6. אין צורך להכביר מילים בדבר חומרת העבירה בה הורשע הנאשם ונסיבותיה, וברי כי לא התקיימו התנאים המצדיקים סטייה לקולא ממתחם הענישה בשל שיקולי שיקום. עם זאת, ומשנמצא כי הנאשם מתאים לריצוי מאסרו בדרך של עבודות שירות, ולאור המלצת שירות המבחן מצאתי למקם את עונשו של הנאשם בשליש התחתון של המתחם. יש בכך אף לעודד את הנאשם להמשיך בשאיפותיו הנורמטיביות מתוך תקווה כי לא ישוב לחטוא.
7. הדברים עולים אף בקנה אחד עם רוח המלצות הוועדה הציבורית לבחינת מדיניות הענישה והטיפול בעבריינים בראשות שופטת בית המשפט העליון דליה דורנר, שהוגשו בשנת 2015, ולפיהן במקרים בהם ניתן להגשים את תכלית הענישה באמצעות ענישה הולמת מחוץ לכתלי הכלא יש להעדיף מסלול זה על פני ענישה מאחורי סורג ובריח. משכך, בהתלבטות שבין הטלת עונש של מאסר בפועל קצר יחסית, אל מול אפשרות הטלת מאסר בדרך של עבודות שירות לתקופה המירבית, מצאתי להעדיף את האפשרות השניה.
8. בהחלטתי אף הבאתי בחשבון את העובדה כי הנאשם שהה במעצר בגין האירועים נשוא כתב האישום משך 20 יום ולאחר מכן שהה במעצר בית מלא משך כ 5 חודשים עד שהותרה יציאתו לעבודה. הנאשם עדיין נתון בתנאים מגבילים בדמות מעצר בית לילי.
9. אשר על כן אני משית על הנאשם את העונשים הבאים:
10. **מאסר לריצוי בדרך של עבודות שירות** - למשך **9 חודשים.**

המאסר ירוצה במסגרת איחוד הצלה בית שמש, בהתאם לחוות הדעת הממונה על עבודות השירות. מאחר והמועד המומלץ לתחילת הריצוי חלף זה מכבר יחל הנאשם לרצות את עונשו ביום 1.12.2024.

הנאשם מוזהר בזאת כי עליו לקיים את הוראות הממונה על עבודות השירות והנחיות החוק, וכל חריגה מכללים אלו יש בה בכדי להביא להפסקת ריצוי עונשו בדרך זו ונשיאת יתרת העונש במאסר כפועל.

**שירות המבחן יבחן הכנת תכנית ליווי לנאשם בשים לב לתקופת המאסר שנקבעה לריצוי על דרך עבודות שירות.**

1. **מאסר מותנה** - מאסר למשך 8 חודשים, ואולם הנאשם לא יישא בעונש זה אלא אם יעבור עבירה לפי [פקודת הסמים המסוכנים](http://www.nevo.co.il/law/4216), מסוג פשע, במשך 3 שנים מהיום.
2. **מאסר מותנה** - מאסר למשך 4 חודשים, ואולם הנאשם לא יישא בעונש זה אלא אם יעבור עבירה לפי [פקודת הסמים המסוכנים](http://www.nevo.co.il/law/4216), מסוג עוון, במשך 3 שנים מהיום.
3. **התחייבות להימנע מעבירה** – הנאשם יתחייב כי אם יורשע בעבירה לפי פקודת הסמים מסוג פשע בתוך 3 שנים מהיום ישלם סכום של 3,000 ₪.

**מוצגים –** כל המוצגים יושמדו/יחולטו/יושבו, לשיקול דעת המאשימה.

פיקדונות ככל וקיימים בתיק זה ובתיקי המעצר הקשורים יושבו לידי הנאשם בהעדר מניעה חוקית לכך.

זכות ערעור לבית המשפט המחוזי בבאר שבע תוך 45 ימים.

**5129371**

**54678313**

**ניתן היום, ו' חשוון תשפ"ה, 07 נובמבר 2024, בנוכחות הצדדים.**

גיל אדלמן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)