|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 60028-09-23 מדינת ישראל נ' אבו סעיד** | | |  |
| **לפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל**  **ע"י ב"כ רפ"ק פיני ספיר, מתמחה**  **מטעם תביעות ירושלים** | | |
|  | **נגד** | | | |
|  | **הנאשם** | **מועתז אבו סעיד**  **ע"י ב"כ עוה"ד שלום בן-שבת** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

|  |
| --- |
| **גזר דין** |

**כתב האישום המתוקן בו הודה הנאשם**

1. הנאשם הורשע על פי הודאתו בביצוע עבירה של **החזקת סם שלא לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא ל[פקודת הסמים המסוכנים](http://www.nevo.co.il/law/4216). מעובדות כתב האישום עולה, כי ביום 18.9.2023 נתפס הנאשם במחסום ובוצע חיפוש ברכבו. במסגרת החיפוש נמצאו במקומות שונים ברכב, לרבות במקומות נסתרים 50 לוחות של חשיש במשקל כולל של 6.8 ק"ג ברוטו.

**מהלך הדיון**

1. ביום 18.9.2023 נעצר הנאשם ושוחרר לאחר הגשת כתב האישום עם בקשה למעצר תום הליכים, ביום 28.9.2023. ביום 24.12.2023 הודה הנאשם לפניי בכתב האישום המתוקן, מבלי שהצדדים הגיעו להסכמה עונשית, והוא נשלח לשירות המבחן ולממונה על עבודות השירות. באותו מעמד הוקלו תנאי מעצר הבית, כשניתן לנאשם "חלון" ללא פיקוח לצורך יציאה לעבודה בשעות הבוקר. בהמשך התרתי לנאשם לצאת לעבודה סדירה אך כפי שהבנתי, הנאשם לא הצליח להשתלב בעבודה בסופו של דבר. לא נרשמו לחובת הנאשם הפרות או פתיחה של תיקים חדשים.

**תסקיר שירות המבחן**

1. מהתסקיר שהוגש בעניינו של הנאשם עולה כי הנאשם כבן 35, נשוי ואב לארבעה ילדים קטנים, ללא רישום פלילי. טרם מעצרו עבד בעבודות שונות, האחרונה שבהם כנהג הסעות. אשתו עובדת כמורה. הנאשם מגיע מרקע משפחתי נורמטיבי, הוא סיים 12 שנות לימוד ויש לו בגרות חלקית. לאורך כל חייו עבד הנאשם בתחומים שונים וברצף והוא רואה חשיבות רבה בשמירה על מקור פרנסה לו ולמשפחתו. הנאשם קיבל אחריות מלאה למעשים, ציין כי נתבקש להעביר חבילות ע"י אדם מיישוב מגוריו תמורת 4,000 ₪, והגם שחשד שמדובר במעשה פסול, ביצע אותו בשל התמריץ הכספי שהיה בצדו. הנאשם שלל נזקקות טיפולית, והתייצב למתן 4 בדיקות שתן, מתוך 7 אליהן הוזמן, כאשר לא מסר הסברים לאי התייצבותו לבדיקות שהחמיץ. הבדיקות שמסר נמצאו נקיות. שירות המבחן התרשם מאדם נורמטיבי, אך מאדם שאינו מכיר בחומרת מעשיו באופן מלא ואינו מכיר בצורך שלו בטיפול. לכן נמנע שירות המבחן מהמלצה טיפולית והמליץ על הטלת עונש מוחשי ומרתיע.

**חוות הדעת של הממונה על עבודות השירות**

1. הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם נמצא כשיר לבצע עבודות שירות בפארק המשחקים באר שבע החל מיום 13.8.2024.

**טיעונים לעונש**

1. הצדדים לא הגיעו להסכמה עונשית. מחד גיסא, ב"כ המאשימה עתר למתחם עונש שבין שנה לשנתיים מאסר וביקש להשית על הנאשם מאסר בפועל לתקופה של שנה, וכן עתר להטלת ענישה נלווית וחילוט התפוסים לרבות הרכב. מאידך גיסא, ב"כ הנאשם טען כי יש להסתפק בעונש קצר בעבודות שירות בהינתן מכלול הנתונים עליהם עמד. שני הצדדים היפנו לפסיקה.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערכים המוגנים,** במעשיו פגע הנאשם בערכים המוגנים של שלום הציבור, ביטחונו ובריאותו. מידת הפגיעה בערכים המוגנים ניכרת.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: הנאשם החביא ברכבו במקומות שונים כמות מסחרית של סם מסוג חשיש, ולטענתו הובילו עבור אחר תמורת סכום כספי משמעותי (4,000 ₪), כל זאת ממניע כספי. למרות שהנאשם, לדבריו שלו, חשד כי מדובר ביוזמה פסולה, לא נמנע מביצוע המעשים בשל בצע כסף, ואם לא היה נתפס, היה ממיט קשיים מרובים על הציבור צורך הסמים שלא בטובתו. בשל מקצועיות המשטרה, מימוש הפוטנציאל נמנע. הנאשם אחראי באופן מלא למעשיו החמורים.
4. **אשר למדיניות הענישה הנוהגת,** סקירת הפסיקה בנסיבות דומות מלמדת על הטלת מאסר בפועל.
5. [רע"פ 8630/21](http://www.nevo.co.il/case/28180177) **האמער נ' מ"י** (מיום 21.12.2021) – אדם שהחזיק 3.5 ק"ג חשיש במחסן בחו"ל נדון ל-11 חודשי מאסר על בסיס מתחם שבין 10 ל-30 חודשי מאסר.
6. [רע"פ 4894/21](http://www.nevo.co.il/case/27782907) **אלטוחי נ' מ"י** (מיום 18.7.2021) – נאשם שסחר ב-12 פלטות חשיש במשקל של למעלה מקילוגרם נדון לשנת מאסר על בסיס מתחם ששיאו 13 חודשים, נוכח הסדר טיעון שבו הגבילה עצמה המאשימה בטיעוניה.
7. [רע"פ 3084/21](http://www.nevo.co.il/case/27596218) **יגודאייב נ' מ"י** (מיום 12.5.2021) – נאשם שהגיע לבצע עסקה ב-9 ק"ג חשיש ובפועל נמצאו ברכבו 10 ק"ג חשיש נדון ל-12 חודשי מאסר בפועל.
8. [רע"פ 1830/16](http://www.nevo.co.il/case/21017469) **רקיבי נ' מ"י** (מיום 11.4.2016) – נאשם שהחזיק ב-2.3 ק"ג חשיש מחולק לחבילות נדון ל-8 חודשי מאסר בפועל על בסיס מתחם שבין 6 ל-15 חודשי מאסר.
9. **מתחם הענישה** – לפיכך, מתחם הענישה צריך לעמוד על 8 חודשי מאסר שיכול שירוצו בעבודות שירות ועד ל-20 חודשי מאסר.

**נסיבות שאינן קשורות בביצוע העבירה והמיקום במתחם**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מחד גיסא ולקולה, הודאת הנאשם במיוחס לו, היעדר עבר פלילי, והיעדר הפרה של התנאים המגבילים. מאידך גיסא ולחומרה, עצם הכשל המשמעותי של הנאשם והיעדר תובנה לצורך שלו בטיפול, כפי שעמד על כך שירות המבחן. במכלול הנסיבות, יש למקם את הנאשם בתחילת המתחם ולהעדיף את שליחתו למאסר בעבודות שירות על פני שליחתו למאסר. זאת מאחר שידוע, בהתאם לממצאי דו"ח וועדת דורנר והדו"חות הנלווים, כי שליחת אדם למאסר ראשון קצר עלולה להזיק יותר מאשר להועיל, לנאשם עצמו ולחברה בכללותה, הן מבחינת האפקט הקרימינוגני והמדרדר של המאסר על הנאשם, והן בשל עלויותיו המרובות של עונש המאסר בפועל.

**גזירת הדין**

1. לפיכך, אני מחליט לגזור על הנאשם את העונשים הבאים:
2. **8 חודשי מאסר, אשר ירוצו בעבודות שירות בפארק המשחקים באר שבע, וזאת על פי חוות דעת הממונה על עבודות השירות. מתקופה זו יש לנכות את ימי המעצר ע"פ חישוב שב"ס שיכריע.** על הנאשם להתייצב ביום 13.8.2024 עד לשעה 08:00 במשרד הממונה על עבודות שירות בבאר שבע לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולים להביא להפקעת העבודות ולהמרת העונש בעונש מאסר של ממש;
3. 8 חודשי מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת סמים מסוג פשע;
4. חודש מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת סמים מסוג עוון;
5. קנס בסך 7,000 ₪, או 45 ימי מאסר תמורתו אם לא ישולם. הקנס ישולם עד ליום 1.10.2024;
6. התחייבות בסך 20,000 ₪ שלא לעבור כל עבירת סמים מסוג פשע במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס;
7. מורה על השמדת הסמים וחילוט הכספים שנתפסו.
8. אשר לרכב – חלף חילוט הרכב ניסן ל"ז 4827164, קובע כי על הנאשם להפקיד סך של 3,000 ₪ וזאת עד ליום 1.10.2024 כתנאי לשחרורו והשבתו לידיו. סכום זה נוסף לקנס שקבעתי ויהווה שורת חיוב נפרדת. ככל שלא יופקד הסכום האמור במועד, תהא רשאית המדינה לחלטו.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ככל שהנאשם יבקש לקזז את ההפקדה, עליו להגיש בקשה לאחר התייצבות הנאשם לריצוי העונש.**

יש לשלוח לשירות המבחן ולממונה על עבודות שירות.

**5129371זכות ערעור כחוק לבית המשפט המחוזי בירושלים בתוך 45 יום מהיום.**

**54678313**

**ניתן היום, א' תמוז תשפ"ד, 07 יולי 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה