|  |  |
| --- | --- |
| **בית משפט השלום בירושלים** | |
| ת"פ 55287-10-23 מדינת ישראל נ' אמסולום(עציר) |  |

|  |  |  |
| --- | --- | --- |
| לפני | **כבוד השופט ארנון איתן** | |
| בעניין: | **המאשימה** | **מדינת ישראל**  ע"י יחידת תביעות מחוז ש"י |
|  | **נגד** | |
|  | **הנאשם** | **שי אמסולום (עציר)** ע"י ב"כ עוה"ד דוד הלוי |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

**כתב האישום:**

1. הנאשם הורשע ע"פ הודאתו, במסגרת הסדר טיעון, בכתב אישום מתוקן המייחס לו ריבוי עבירות של החזקה/שימוש בסמים שלא לצריכה עצמית, לפי [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973.
2. על פי הנטען באישום הראשון, בתאריך 22.10.2023 בשעה 16:51 או בסמוך לכך, בצומת מישור אדומים, ברכב בעל ל.ז. 2494932 החזיק הנאשם בסם מסוכן מסוג Cocaine במשקל 8 גרם נטו, מחולק, וכן החזיק בסם מסוג m-Chloromethcathinone במשקל 3.4171 גרם נטו, בנוסף לכך החזיק הנאשם בשקיות קטנות וכסף מזומן בסך 5300 ₪.
3. על פי הנטען באישום השני, בתאריך 26.6.2023 בשעה 15:58 או בסמוך לכך, בוצע חיפוש על פי צו בית משפט ברחוב חוט השני 14 במעלה אדומים.
4. באותן הנסיבות, החזיק הנאשם ב-9 מנות סם מסוכן מסוג Cocaine במשקל כולל של 5 גרם, וכן סם מסוכן מסוג m-Chloromethcathinone במשקל 3.1839 גרם נטו, שלא לצריכתו העצמית, ללא היתר כדין או רישיון מאת המנהל.
5. על פי הנטען באישום השלישי, בתאריך 2.1.2024 בשעה 10:20 או בסמוך לכך, בוצע חיפוש מטעם בית המשפט בכתובת אריה בעהם 2/10 בירושלים.
6. באותן הנסיבות, החזיק הנאשם בחדרו בסם מסוכן מסוג Cocaine במשקל 3.0049 גרם נטו וכן 3 טבליות סם מסוכן מסוג MDMA, שלא לצריכתו העצמית, ללא היתר או רישיון מאת המנהל.
7. בנוסף, החזיק הנאשם בשקיות וכסף מזומן בסך 1,200 ₪.

**ראיות המאשימה לעונש:** רישום פלילי.

**ראיות ההגנה לעונש:**

1. הגב' לימור שחר, אחות הנאשם תיארה את הנאשם, כאדם שתמיד נחלץ לעזרה ונמצא לצידה, אב למופת המצוי בקשר קרוב עם זוגתו וילדיו, וכי רק לפני מספר חודשים נולדה ילדתו החמישית. לדבריה, הנאשם מביע חרטה על מעשיו, ומאז מעצרו ילדיו ואשתו במצב נפשי מורכב.
2. בת זוגו של הנאשם, הגב' סימה אסף, מסרה כי לבני הזוג ילדה משותפת כבת 5 חודשים, וילדים לוחמים בצבא. לדבריה, מאז מעצרו, כל המשפחה התפרקה. לדבריה, הנאשם זקוק לעזרה.

**תמצית טיעוני הצדדים:**

1. המאשימה הפנתה לרישומו הפלילי של הנאשם, לחובתו 3 הרשעות קודמות בעבירות אלימות ורכוש בגינן ריצה תקופת מאסר ממושכת. לעניין נסיבות ביצוע העבירות ציינה המאשימה, כי הנאשם החזיק בסך הכול 16 גרם מסוג קוקאין, 6 גרם כלורומט וטבליות מסוג MDMA. המאשימה הפנתה לחומרת העבירות, ולכך שהחזקה אינה לשימוש עצמי, אלא מאופיינת כמעשה שנעשה לצורך סחר בס, כפי שעולה הן מחלוקת המנות והן מסכומי הכסף שנתפסו. לעניין הערכים המוגנים שנפגעו הפנתה המאשימה לכך שהנאשם פגע בערכי בריאות ושלום הציבור, בשלטון החוק ובמלחמה בנגע הסמים.
2. המאשימה ביקשה לקבוע מתחם ענישה של 10-20 חודשי מאסר בגין האישום הראשון, 8-18 חודשי מאסר בגין האישום השני, ו- 14-32 חודשים בגין האישום השלישי, ומתחם ענישה כולל שבין 14 ל-32 חודשים. את עונשו של הנאשם ביקשה לקבוע בחלקו התחתון של המתחם, כך שיוטלו עליו 16 חודשי מאסר בפועל, מאסר על תנאי, קנס והתחייבות. עוד ביקשה, לחלט את הכספים שנתפסו ולהורות על השמדת הסמים, להכריז על הנאשם "סוחר סמים" ולהורות על חילוט הרכוש, הכסף והרכב עמו ביצע את העבירות.
3. לדעת ב"כ הנאשם, על מתחם הענישה להתחיל מ-3 חודשי מאסר שיכול ויבוצעו בעבודות שירות, ובמקרה דנן, יש לראות בכל האירועים כאירוע אחד, בגינו יש לקבוע מתחם עונש אחד. על פיו, אין לראות בצירוף הכמויות שנתפסו כיחידה אחת של 16 גרם קוקאין, אלא כהחזקה של מספר כמויות קטנות. הסניגור הפנה לפסיקה בה נקבעו מתחמי ענישה נמוכים מאלו אותם ביקשה המאשימה לקבוע. לדבריו, על מתחם הענישה עבור החזקה של 16 גרם קוקאין לנוע בין 3 חודשים ל-12 חודשי מאסר. עוד הפנה הסניגור לכך שלנאשם אין רישום פלילי בעבירות סמים, ולכך שהמדובר באיש משפחה, אבל לילדים. לדבריו, מעצרו של הנאשם היווה עבורו גורם מרתיע שלא לשוב ולבצע את העבירות פעם נוספת, ובנסיבות בהן הנאשם עצור משך 3.5 חודשים, קיימת הצדקה להסתפק בתקופת זו. לחילופין נטען, שככל וקיימת הצדקה להטיל על הנאשם עונש מאסר נוסף, ניתן לבצעו במסגרת עבודת שירות.
4. הנאשם מסר, כי לא צרך סמים משך תקופת מעצרו. לדבריו מעד לאחר תקופה ארוכה. הנאשם ביקש סליחה מבת זוגתו וילדיו, וביקש את חמלת בית המשפט. הנאשם הוסיף, שהפנים את הטעויות שעשה, וכי לא ישוב לבצע אותן.

**דיון:**

1. במקרה דנן, ועל אף העובדה שהמדובר בשלושה אירועים שנסיבותיהם דומות, הרי שיש לקבוע מתחם ענישה נפרד לכל אחד מהאישומים. המדובר במועדים שונים שחלפו ביניהם פרקי זמן ארוכים יחסית, והעבירות בוצעו במקומות שונים.
2. הערכים המוגנים בהם פגע הנאשם במעשיו הינם בריאות ושלום הציבור, שלטון החוק והמלחמה בנגע הסמים.
3. בפסיקה נקבע ביחס לעבירות של החזקת סם שלא לצריכה עצמית כי אלו חמורות ביותר.
4. ב[ע"פ 6029/03](http://www.nevo.co.il/case/5786821) **מדינת ישראל נ' גולן שמאי** (נבו 9.2.2004) קבע בית המשפט העליון כי:

"נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".

1. בביתו וברכבו של הנאשם נתפסו בשלושה מועדים שונים סמים מסוגים שונים (קוקאין במשקל העולה על 16 גרם, 6 גרם כלורומט וטבליות מסוג MDMA). באירוע הראשון הסמים היו מחולקים, ובאירוע זה ובאירוע השלישי החזיק הנאשם גם בשקיות חלוקה קטנות. בנוסף, באירוע הראשון נתפס כסף מזומן בסכום של 5,300 ₪, ובאירוע השלישי נתפס כסף מזומן בסכום של 1,200 ₪. כלל הממצאים שנתפסו ברכבו של הנאשם מבססים את המסקנה, כי החזקת הסמים נועדה לשם הפצת הסם. חומרה נוספת קיימת בעובדה שפרקי זמן ארוכים יחסית מפרידים בין האירועים, בהם שב הנאשם ומבצע את אותן עבירות, ואף שהוא נעצר בכל פעם ומשוחרר הוא אינו מורתע מכך, אלא פועל באופן פורץ גבולות, ובלא חשש.
2. לעניין פסיקה נוהגת ראו לדוגמה:
3. ב[עפ"ג (מרכז) 65932-01-20](http://www.nevo.co.il/case/26402047) **מדינת ישראל נ' אלי לולו** (נבו 16.6.2020) נקבע מתחם עונש הולם שבין 9 ל-18 חודשי מאסר בפועל בגין החזקת כ-16 גרם קוקאין בביתו של הנאשם.
4. ב[ת"פ (שלום ת"א) 21280-11-18 **מדינת ישראל נ' אליאב לוי** (נבו 06.02.2024)‏](https://www.nevo.co.il/psika_html/shalom/SH-18-11-21280-110.htm)‏ הנאשם החזיק בביתו בסם מסוג קוקאין במשקל 23.56 גרם נטו. נקבע כי מתחם העונש ההולם נע מ-8 חודשי מאסר שיכול וירוצו בעבודות שירות ועד 18 חודשי מאסר בפועל, לצד ענישה נלווית.
5. ב[ת"פ (ירושלים) 65985-03-17](http://www.nevo.co.il/case/22369038) **מדינת ישראל נ' טבול** (11.9.2019) הנאשם החזיק בביתו בירושלים סם מסוג קוקאין במשקל 19.96 גרם נטו, שלא לצריכתו העצמית. בית המשפט קבע כי מתחם העונש ההולם בתיק הסמים נע בין 8 ל-18 חודשי מאסר.
6. ב[ת"פ (תל-אביב) 50520-12-17](http://www.nevo.co.il/case/23433613) **מדינת ישראל נ' סעדה**  (3.5.2020)הנאשם הודה והורשע בעבירה של החזקת סם מסוכן שלא לצריכה עצמית. הנאשם החזיק בדירתו, בשקית בארון הבגדים, 172 מנות סמים מסוכנים מסוג קוקאין, במשקל כולל של 25.0824 גרם נטו. בית המשפט קבע כי מתחם העונש ההולם, במקרה זה, נע בין 9 חודשי מאסר בפועל לבין 24 חודשי מאסר בפועל.
7. ב[ת"פ (שלום נת') 40146-05-21 **מדינת ישראל נ' שגיב צמח** (נבו 11.07.2023)‏](https://www.nevo.co.il/psika_html/shalom/SH-21-05-40146-982.htm)‏ הנאשם החזיק בארון הבגדים בביתו סם מסוכן מסוג קוקאין במשקל 13 גרם בשתי שקיות ניילון שקופות. נקבע מתחם ענישה שבין 18-8 חודשי מאסר בפועל.
8. ב[ת"פ (שלום ת"א) 29729-10-18 **מדינת ישראל נ' אליה בוצ'ה** (נבו 07.09.2022)‏](https://www.nevo.co.il/psika_html/shalom/SH-18-10-29729-814.htm)‏ הנאשם הורשע בכך שבעת שרכב על קטנוע החזיק בתחתוניו 17 גרם קוקאין מחולק ל-22 מנות שלא לצריכה עצמית. נקבע שמתחם העונש ההולם נע בין 9 ל-20 חודשי מאסר בפועל.

(ראו גם: [רע"פ 1830/16](http://www.nevo.co.il/case/21017469) **רקיבי נגד מדינת ישראל** (נבו 1.4.2016), [ת"פ 14782-06-18](http://www.nevo.co.il/case/24282715) **מדינת ישראל נגד אלעול** (נבו 7.1.2020)). [רע"פ 7675/13](http://www.nevo.co.il/case/10459111) **סעפין נ' מדינת ישראל** (נבו 26.1.14) [רע"פ 7005/14](http://www.nevo.co.il/case/18107527) **דגן נ' מדינת ישראל** (30.11.14), [ת"פ 7502-01-19](http://www.nevo.co.il/case/25287682) **מדינת ישראל נגד נחמן האמער** (נבו 18.6.2020)).

1. אציין, כי בכל המקרים בהם הוטלו עונשים בדרך של עבודות שירות, המדובר היה במקרים חריגים, שבהם על-פי רוב מתקיימים שיקולי שיקום, ובנסיבות בהן לא התבקש תסקיר מבחן בעניינו של הנאשם, אינם רלוונטיים למקרה דנן.
2. בנסיבות המקרה דנן, יש לקבוע את מתחם העונש ההולם כדלהלן: ביחס לאישום הראשון, החל מ-6 חודשי מאסר ועד 12 חודשים. ביחס לאישומים 2 ו-3 ביחס לכל אישום, החל ממספר חודשים שניתן לבצעם בעבודת שירות ועד 6 חודשים, לצד ענישה נלווית.
3. בבחינת העונש המתאים לנאשם בתוך המתחם, הבאתי במסגרת שיקוליי את הנסיבות הבאות: הנאשם הינו כבן 47 אב ל-5 ילדים, אשר הודה ונטל אחריות על המעשים והביע צער על מעורבותו בהן. הנאשם אמנם נעדר רישום פלילי בתחום הסמים, אך קיים רישום פלילי בעבירת תקיפה הגורמת חבלה של ממש (בת זוג) משנת 2021 בגינה ריצה מאסר בעבודת שירות למשך 9 חודשים, ועבירות גניבה ואיומים ישנות (2012 ו-2007 בהתאמה). הבאתי במסגרת שיקוליי גם את העובדה שהנאשם עצור משך כ-4 חודשים.
4. מהטעמים אותם פירטתי לעיל, ובשים לב לעובדה שרישומו הפלילי של הנאשם אינו כולל עבירות מתחום סמים, ראיתי לקבוע את עונשו בתחתית המתחם, כך שיוטלו עליו העונשים הבאים:
5. 9 חודשי מאסר בניכוי ימי המעצר בתיק זה.
6. מאסר למשך 5 חודשים, וזאת על תנאי למשך 3 שנים מיום שחרורו מהמאסר, שלא יעבור על כל עבירת אלימות מסוג פשע או עבירת פשע מ[פקודת הסמים המסוכנים](http://www.nevo.co.il/law/4216).
7. מאסר למשך 3 חודשים, וזאת על תנאי למשך 3 שנים מיום שחרורו מהמאסר, שלא יעבור על כל עבירת אלימות מסוג עוון, או עבירת סמים מסוג עוון מ[פקודת הסמים המסוכנים](http://www.nevo.co.il/law/4216).
8. התחייבות בסך 4000 ₪ שלא לעבור כל עבירה לפי [פקודת הסמים המסוכנים](http://www.nevo.co.il/law/4216), וזאת במשך שנתיים מהיום. הנאשם הבין את מהותה של ההתחייבות והסכים לה. רשמתי לפניי את התחייבות הנאשם בע"פ.
9. 60 ימי פסילה מלקבל או מלהחזיק ברישיון. הרישיון יופקד בתוך 7 ימים מעת שחרורו של הנאשם מהמאסר.
10. שישה חודשי פסילה מלקבל או מלהחזיק ברישיון נהיגה, אשר לא ירוצו אלא אם יעבור הנאשם על כל עבירה לפי [פקודת הסמים המסוכנים](http://www.nevo.co.il/law/4216), זאת תוך שנתיים מיום שחרורו מהמאסר.
11. בהסכמה, אני מכריז על הנאשם "סוחר סמים" ומורה על חילוט הכספים בסך כולל של 17,000 ₪ (10,000 ₪ שהופקדו בתמורה לשחרור הרכב, ו-7000 ש"ח שנתפסו בעת המעצר). בכפוף לכך ישוחרר רכב נושא לוחית רישוי מספר: 2494932. יתרת ההפקדה שהופקדה במסגרת הליכי המעצר תושב לאמו של הנאשם.
12. הסמים יושמדו.

5129371

**54678313זכות ערעור לבית המשפט המחוזי בתוך 45 יום.**

**ניתן היום, ב' ניסן תשפ"ד, 10 אפריל 2024, במעמד הנוכחים.**

ארנון איתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)