|  |  |
| --- | --- |
| **בית משפט השלום בתל אביב -יפו** | |
| ת"פ 3376-11-23 מדינת ישראל נ' ברדלי פטרק |  |

|  |  |  |
| --- | --- | --- |
| בפני | **כבוד השופטת אביטל אמסלם- גלבוע** | |
| בעניין: | **המאשימה:** | **מדינת ישראל**  ע"י ב"כ עוה"ד |
|  | **נגד** | |
|  | **הנאשם:** | **סקוט ברדלי פטרק**  ע"י ב"כ עוה"ד ירון פורר |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7.a)(א), [7](http://www.nevo.co.il/law/4216/7.c)(ג), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40יא](http://www.nevo.co.il/law/70301/40ja)

|  |
| --- |
| **גזר דין** |

1. בהכרעת דין מיום 29/10/24, זוכה הנאשם מעבירה של החזקת סם שלא לצריכה עצמית והורשע בעבירה של החזקת סם לצריכה עצמית בהתאם [לסעיפים 7(א)](http://www.nevo.co.il/law/4216/7.a) ו-[7(ג)](http://www.nevo.co.il/law/4216/7.c) ל[פקודת הסמים המסוכנים](http://www.nevo.co.il/law/4216) [נוסח משולב], תשל"ג – 1973 (להלן – **פקודת הסמים)**.
2. על פי כתב האישום המתוקן, ביום 18/10/23 בשעה 11:30, החזיק הנאשם בדירתו ברחוב ארלוזורוב 4א בגבעתיים, 5 שקיות המכילות 27.2988 גרם נטו סם מסוכן מסוג מתאמפטאמין וכן שקית המכילה 1.0087 גרם סם מסוכן מסוג קטמין. המאשימה ייחסה לנאשם עבירה של החזקת סם שלא לצריכה עצמית, לאור כמות הסם העולה על הכמות המוגדרת ככמות המשמשת לצריכה עצמית. הנאשם לא כפר ביסודות העובדתיים של העבירה, אך טען כי הסם שנתפס בביתו שייך לו ומשמש אותו לצריכתו העצמית.
3. כאמור בפתיח, לאחר שבחנתי את הראיות שהוצגו מטעם הצדדים, שמעתי את עדות הנאשם ובחנתי את סיכומי הצדדים- מצאתי לאמץ את גרסתו של הנאשם והוא זוכה מעבירה של החזקת סם שלא לצריכה עצמית והורשע בעבירה של החזקת סם לצריכה עצמית.

**טיעוני ב"כ הצדדים**

1. ב"כ המאשימה הפנתה לערכים המוגנים שנפגעו כתוצאה מביצוע העבירה – שמירה והגנה על שלמות הגוף, בריאותו ובטחונו של האדם והציבור. המאשימה טענה כי הפגיעה בערכים המוגנים היא ברמה גבוה שכן הנאשם עשה שימוש בסמים בדירתו יחד עם אחרים ופוטנציאל הנזק בהקשר זה הוא רחב.
2. באשר לנסיבות שאינן קשורות בביצוע העבירה, הפנתה המאשימה לעברו הפלילי של הנאשם הכולל הרשעה אחת מיום 1/2/22 בעבירה של סחר בסמים מסוכנים, על ידי בית המשפט המחוזי בתל אביב ([ת"פ 38450-09-20](http://www.nevo.co.il/case/27008959)). בגין הרשעה זו נגזרו על הנאשם 9 חודשי מאסר אשר ירוצו בעבודות שירות, קנס בסך 10,000 ₪, מע"ת בן 10 חודשים למשך 3 שנים מיום מתן גזר הדין והתנאי הוא שלא יעבור עבירת סמים מלבד עבירה של החזקת סם לצריכה עצמית או שימוש עצמי. בנוסף הוטל על הנאשם צו מבחן לתקופה של 18 חודשים. המאשימה הפנתה לכך שבמסגרת ההליך בבית המשפט המחוזי, נתן ביהמ"ש אמון בנאשם, והלך לקראתו כברת דרך כאשר סטה ממתחם העונש ההולם לקולא. בעשותו כך, הסתמך בית המשפט המחוזי על תסקיר חיובי שהוגש מטעם שירות המבחן, אשר התרשם מלקיחת אחריות של הנאשם ונכונותו לערוך שינוי משמעותי בחייו. פסק דין זה אמור היה להרתיע את הנאשם מלהסתבך שוב בעבירות סמים ומלהחזיק בביתו סם מסוכן בכמות גבוה פי עשרות מונים מהכמות המותרת בחוק. מאסר על תנאי שהוטל על הנאשם במסגרת ההליך בבית המשפט המחוזי, לא חל כעת לאור הרשעתו של הנאשם בעבירה של החזקת סם לצריכה עצמית, אבל מן הראוי היה שהנאשם ייקח את ההזדמנות שניתנה לו ולא יתחיל שוב שימוש בסמים.
3. המאשימה ציינה כי התקשתה למצוא פסיקה אשר תואמת את נסיבות התיק דנן שכן מדובר בסם מסוכן בכמות גבוהה, אך סעיף העבירה הינו לשימוש עצמי. בנוסף, מרבית גזרי הדין הרלוונטים לסם נשוא כתב האישום, הם בעבירות סחר בסם מסוכן. תחת הסתייגות זו הציגה המאשימה פסיקה ועתרה לקבוע בעניינו של הנאשם מתחם עונש הנע בין 15 ל-30 חודשי מאסר לריצוי בפועל, ולמקם את הנאשם באמצע המתחם. בנוסף עתרה להשית על הנאשם ענישה נלווית בדמות קנס ומאסר על תנאי.
4. ב"כ הנאשם, בטיעוניו לעונש, עתר להשית על הנאשם עונש בדמות מאסר על תנאי וקנס ולא לאמץ את מתחם העונש לו עותרת המאשימה, שכן הוא מתעלם מן הקביעה ולפיה לא מדובר בהחזקת סם שלא לצריכה עצמית. הפסיקה אליה הפנתה המאשימה עוסקת בענישה בגין ביצוע עבירות חמורות יותר, אשר בית המשפט מתייחס אליהן באופן שונה דרמטית ואין לאמץ את הגישה ולפיה הנאשם פגע באחרים.
5. ההגנה הפנתה לכך שהנאשם היה עצור בגין המעשה שבבסיס כתב האישום בין התאריכים 19/10/23-24/10/23 ולאחר מכן שוחרר בתנאים של מעצר בית בו שהה עד ליום 25/6/24. הנאשם שוחרר למעצר בבית ללא פיקוח, לאור העובדה שלא יכול היה להציג פיקוח שכזה, אך דווקא נסיבות אלה, בדידותו של הנאשם והעובדה שהיה צפון בביתו משך חודשים ארוכים, לבד, מבלי שנעזר או נתמך בקרובי משפחתו- אלה מלמדים על תנאים קשים בהם שהה משך חודשים ארוכים. עוד צוין כי הנאשם סובל ממצב רפואי מורכב כפי שעלה גם מפסק דינו של בית המשפט המחוזי בדיון הקודם (לא אשוב על האבחון על מנת שלא לפגוע יתר על המידה בפרטיותו של הנאשם). הנאשם נעזר בשליחים לצורך הספקת מוצרים יומיומיים.
6. ההגנה ביקשה לקחת בחשבון את גילו המתקדם של הנאשם, היותו גרוש ואב ל-3 בנות, סב לנכדות, אשר הצטיין לאורך חייו בתחום האקדמי והגיע להישגים נאים בתחום המקצועי. ברקע הדברים נטייתו המינית של הנאשם, גירושיו, ההסתרה בה נאלץ לחיות במשך שנים והייסורים שחווה עקב הנתק ממשפחתו, מבנותיו, החשובות לו כל כך. הנאשם התייסר עקב מעשיו ומבכה על אורח חייו.
7. הנאשם בדברו האחרון לעונש הביע חרטה על מעשיו, התחבר לדברי המאשימה בכך שלמד לקח, שאפשר להגיד לא, ולסלק מסביבתו ומביתו חומרים אשר אינם צריכים להיות בקרבתו. ביום 17/12/24 התקבל מכתבו של הנאשם, בהסכמת הצדדים, בו הוא מבקש להוסיף מספר מילים לעניין העונש. הנאשם ציין כי שהה במעצר בית מוחלט מחודש נובמבר ועד לסוף חודש אפריל ולאחר מכן שהה עוד חודשיים במעצר בית לילי. העדר חופש מוחלט לצאת מביתו היה בעבורו עונש כבד מאוד וגרם לו לדיכאון. הנאשם ציין כי עד מתן הכרעת הדין, בנותיו שוחחו עמו לעתים רחוקות מאוד, שכן סברו שימצא אשם בסעיף העבירה החמור ולא היו מוכנות לסלוח לו על כך. משכך, סבור הנאשם, כי על אף ששהה במעצר בית משך תקופה ארוכה, בעבורו היה זה עונש מאסר בפועל ממש ועל כן הוא מבקש להימנע לחלוטין מלגזור עליו עונש מאסר ואפילו עונש מאסר צופה פני עתיד.

**דיון**

8. בהתאם לתיקון 113 ל[חוק העונשין](http://www.nevo.co.il/law/70301), התשל"ז – 1977, העיקרון המנחה בענישה הנו קיומו של יחס הולם בין חומרת מעשה העבירה בנסיבותיו ומידת אשמו של הנאשם ובין סוג ומידת העונש המוטל עליו. לצורך קביעת מתחם העונש ההולם, יתחשב בית המשפט בערך החברתי המוגן אשר נפגע מביצוע העבירה, במידת הפגיעה בערך החברתי, במדיניות הענישה הנהוגה ובנסיבות הקשורות בביצוע העבירה.

9. הערכים החברתיים שנפגעו כתוצאה מהעבירה בה הורשע הנאשם נוגעים לשלמות הגוף, וכאשר מדובר בכמות גבוהה של סמים, קיימת גם פגיעה בשלום הציבור. הנאשם החזיק בסמים מסוג קטאמין ומטאמפטמין, האחרון הוא סם ממריץ ומסוכן והכמות הגבוהה גורמת לכך שהפגיעה בערכים החברתיים, בשים גם לסוג העבירה המיוחסת לנאשם, היא נמוכה עד בינונית.

**מדיניות הענישה הנהוגה**

10. בבחינת מדיניות הענישה ההולמת בעבירות מסוג זה, יש לקחת בחשבון את הקושי באיתור פסיקה רלוונטית, שכן הנאשם הורשע בעבירה קלה יותר של החזקת סם לצריכה עצמית ובפועל החזיק כמות גדולה של סם. משום כך, בבחינת מדיניות הענישה, תוצג פסיקה בעניין עבירה של החזקת סם שלא לצריכה עצמית, כאשר ההבדל המהותי בין סעיפי העבירה יילקח בחשבון בעת קביעת מתחם העונש לנאשם.

1. [ת"פ 60015-02-23](http://www.nevo.co.il/case/29434861) (אילת) **מדינת ישראל נ' בוחבוט** (21.9.2023): הנאשם, נעדר עבר פלילי, הורשע בעבירה של החזקה ושימוש בסמים לצריכה עצמית וזוכה מעבירה של החזקה ושימוש בסמים שלא לצריכה עצמית. הנאשם החזיק בסם מסוג קוקאין במשקל של 19.73 גר' ובית המשפט קבע כי מתחם העונש ההולם נע בין מספר חודשי מאסר, שניתן לרצות בדרך של עבודות שירות ועד 12 חודשי מאסר בפועל. על הנאשם הושתו 190 ימים של מאסר בפועל אותם כבר ריצה, וכן מאסרים על תנאי.
2. [ת"פ 8510-08-20](http://www.nevo.co.il/case/26898357) (תל אביב-יפו) **מדינת ישראל נ' דמסאש** (20.6.2024): הנאשם הורשע על יסוד הודאתו בשני כתבי אישום. האחד, בעבירה של החזקת סם מסוכן מסוג קנאביס שלא לצריכתו העצמית, בו קבע בית המשפט מתחם עונש הנע בין מאסר צופה פני עתיד ל-12 חודשי מאסר בפועל. בכתב האישום השני, הנאשם הורשע בעבירה של החזקת סם קנאביס לצריכה עצמית ובית המשפט קבע שמתחם העונש נע בין מאסר צופה פני עתיד ל-6 חודשי מאסר בפועל. על הנאשם נגזרו 6 חודשי מאסר על תנאי וענישה נלווית.
3. [ת"פ 5714-08-24](http://www.nevo.co.il/case/32750986) (רמלה) **מדינת ישראל נ' נתנאל דיעי** (24/12/24): הנאשם, בעל עבר פלילי ומאסרים מותנים בתחום הסמים, הורשע בעבירה של החזקת סם מסוג קוקאין שלא לצריכה עצמית. בית המשפט קבע כי מתחם העונש ההולם נע בין 9-20 חודשי מאסר בפועל וגזר על הנאשם עונש של 13 חודשי מאסר בפועל, תוך הפעלת המאסרים על תנאי (חופפים זה לזה ובמצטבר לעונש בתיק הנדון).
4. [ת"פ 37722-08-17](http://www.nevo.co.il/case/22925443) (תל אביב-יפו) **מדינת ישראל נ' לוגסי ואח'** (7.3.2022): הנאשם, בעל עבר פלילי, הורשע על יסוד הודאתו בשתי עבירות של אספקת סם מסוכן והחזקת סם לצריכה עצמית. בית המשפט קבע כי מדובר באירוע אחד וכי מתחם העונש ההולם נע בין מספר חודשי מאסר שיכול וירוצו בעבודות שירות ועד 12 חודשי מאסר, לצד ענישה נלווית. על הנאשם נגזרו 4 חודשי מאסר בפועל, מאסר על תנאי וקנס.
5. [ת"פ 72806-02-19](http://www.nevo.co.il/case/25496997) (אילת) **מדינת ישראל נ' דניאל טובול** (23/12/21): הנאשם הורשע בעבירה של החזקת סם מסוג קנאביס במשקל של 253 ג' שלא לצריכתו העצמית. בית המשפט קבע כי מתחם העונש נע בין מאסר על תנאי בתוספת קנס ועד למספר חודשי מאסר אשר ניתן לרצותם בעבודות שירות. בית המשפט אימץ את עתירת ההגנה וביטל את הרשעתו של הנאשם, חרג לקולא ממתחם העונש והטיל עליו של"צ בהיקף של 200 שעות ופיצוי לעמותת אל-סם בסך של 2,000 ₪.
6. **בהתחשב בכלל האמור לעיל אני קובעת כי מתחם העונש ההולם בעניינו של הנאשם נע בין מאסר צופה פני עתיד ל-9 חודשי מאסר בפועל שיכול וירוצו בעבודות שירות.**
7. בתוך מתחם העונש יש להתחשב בנסיבות הקשורות בביצוע העבירה:
8. **התכנון שקדם לביצוע העבירה והנזק שנגרם**

הנאשם החזיק סמים בכמות גבוה בדירתו, אך לאחר שמיעת עדותו ובחינת חומרי החקירה, קיבלתי את גרסתו ולפיה הסמים הובאו לדירה על ידי שני תיירים שביקרו אצלו לצורך מפגש מיני מזדמן והם נותרו בדירה. הנאשם הוביל את השוטרים למקום הימצאות הסמים וסיפר בהזדמנות הראשונה את נסיבות הגעת הסמים לביתו, התרשמתי מעדותו של הנאשם שהותיר אותם בביתו כפי שעושה בחפצים רבים אחרים, גם כאלה שאין בהם שימוש. משכך, איני סבורה שקיים תכנון מקדים לביצוע העבירה.

1. **רישומו הפלילי של הנאשם**

לחובת הנאשם עבר פלילי- הרשעה מיום 1.2.2022 בעבירה של יצוא, יבוא, מסחר, הספקה סמים מסוכנים, עבירה לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודת הסמים. הנאשם נדון על ידי בית המשפט המחוזי בתל אביב לעונש של 9 חודשי מאסר לריצוי בדרך של עבודות שירות, 10 חודשי מאסר על תנאי למשך 3 שנים, קנס בסך 10,000 ש"ח וצו מבחן לתקופה של 18 חודשים.

1. בהתאם [לסעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301), יש לקחת בחשבון נסיבות שאינן קשורות בביצוע העבירה:
2. **נסיבותיו האישיות של הנאשם**

הנאשם בן 64, יליד ארה"ב, בעל תואר שני ושלישי במתמטיקה, גרוש ואב ל -3 בנות. הנאשם סובל ממחלה כרונית ומתמודד עם סרטן העור. היה מחלוצי ענף התקשורת באינטרנט, הקים חברת סטארט אפ ובהמשך גם שימש כראש מחלקה בחברת סקייפ. הצלחתו בפן העסקי והמקצועי הביאה להישגים אישיים וכלכליים משמעותיים, אך בד בבד, לצד ההצלחה, החל הנאשם להשתמש בסמים מסוכנים ולהתמכר להם. הנאשם סיפר כי בקרב הקהילה הגאה משמשים הסמים ברקע מפגשים מיניים והשימוש הפך להיות תכוף. עם הסתבכותו של הנאשם בפלילים חלה פגיעה ונתק ביחסיו עם בנותיו, אשר הביעו אכזבה רבה ממנו. הנאשם סיפר כי לאחר תקופה ארוכה של ניקיון ושיקום, גילה להפתעתו שמשפחתו התכנסה לחגוג יחד את חגי תשרי והוא לא הוזמן. המשבר שפקד אותו, הוא שעמד ברקע המפגש עם התיירים, והשימוש בסם.

1. **הפגיעה של העונש בנאשם ומשפחתו**

הנאשם סיפר כי הסתבכותו הנוספת בפלילים הביאה לכך שבנותיו ומשפחתו התרחקו ממנו. לדבריו, שיקום הקשרים המשפחתיים, תלוי במידה רבה באופן שבו יסתיים ההליך. יש לקחת בחשבון בהקשר זה גם את מעצר הבית הארוך בו שהה הנאשם, בתנאים של ניתוק מוחלט מחברים ומשפחה, ללא מעגל תומך ובבדידות קשה.

1. **נטילת אחריות, חזרתו למוטב או מאמציו לחזור למוטב;**

הנאשם הביע צער ממשי על הסתבכותו הפלילי. הנאשם הבין, כפי שטען, כי הימצאותו של סם מסוכן בקרבתו, כמי שהיה מכור לסמים, היא בבחינת פרצה קוראת לגנב. הנאשם סיפר כי המשיך במאמצי הניקיון והטיפול, עבר הליך גמילה ארוך בעבר והבין את ההשלכות הקשות של שימוש והחזקת סם על מהלך חייו.

15. בהתחשב בכלל הנתונים והשיקולים שהובאו לעיל, אני מטילה על הנאשם את העונשים הבאים:

1. מאסר על תנאי בן 9 חודשים; הנאשם לא יישא עונש זה אלא אם בתקופה של 3 שנים מהיום יעבור עבירת סמים מסוג פשע.
2. מאסר על תנאי בן 6 חודשים, הנאשם לא יישא עונש זה אלא אם בתקופה של 3 שנים מהיום יעבור עבירת סמים מסוג עוון.
3. קנס בסך של 5,000 ₪. ככל שהופקד פיקדון בתיק על-ידי הנאשם, הקנס יקוזז מהפיקדון ויתרה תוחזר לנאשם או לגורם אחר לפי בקשת הנאשם, בהיעדר מניעה על-פי דין. במידה ולא ניתן לקזז את ההפקדה, הקנס ישולם ב--- תשלומים שווים ורצופים, החל מיום --- וב-1 לחודש שלאחריו.

באם תשלום אחד מן התשלומים לא יפרע במועדו, יעמוד כל הקנס לפירעון מידי.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

• בכרטיס אשראי – באתר המקוון של רשות האכיפה והגבייה, [www.eca.gov.il](http://www.eca.gov.il)

• מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000

• במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).

1. מוטלת על הנאשם התחייבות בסך של 10,000 ש"ח ₪ שלא יעבור בתוך שנתיים מהיום עבירה לפי פקודת הסמים מסוג פשע.

הנאשם התחייב בפניי.

**מוצגים – יוחזרו לבעלים ובהעדרם יחולטו או יושמדו לפי החלטת קצין ממונה.**

**5129371זכות ערעור לבית המשפט המחוזי בתל-אביב תוך 45 יום מהיום**

**54678313**

**ניתן היום, ז' טבת תשפ"ה, 07 ינואר 2025, במעמד הצדדים.**

אביטל אמסלם גלבוע 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)