|  |  |
| --- | --- |
| **בית משפט השלום בחיפה** | |
| ת"פ 38735-11-23 מדינת ישראל נ' אברמובה |  |

|  |  |  |
| --- | --- | --- |
| לפני | **כבוד השופטת, סגנית הנשיאה טל תדמור-זמיר** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **גילאור אברמובה ע"י ב"כ עוה"ד** **גיל דהן** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[חוק העונשין, תשל"ז-1977](http://www.nevo.co.il/law/70301): סע' [40ד](http://www.nevo.co.il/law/70301/40d)

|  |
| --- |
| **גזר דין** |

הנאשם הורשע על פי הודאתו בכתב אישום מתוקן בעבירות של החזקת סם מסוכן שלא לצריכה עצמית, נהיגה תחת השפעת סמים, נהיגה בזמן פסילה ונהיגה ללא ביטוח.

**כתב האישום המתוקן**

1. מעובדות כתב האישום המתוקן עולה כי בתאריך 13.11.23, סמוך לשעה 02:40, נהג הנאשם ברכב פרטי בחיפה, בעודו מחזיק במקומות שונים ברכב סמים מסוכנים מסוגים שונים, שהוחזקו בשקיות ואריזות שונות, כמפורט להלן: קנבוס במשקל של כ 0.36 גרם נטו; 18 יחידות של סם מסוכן מסוג MDMA; קטמין במשקל של 2.9073 גרם נטו; 5 יחידות של סם מסוכן מסוג קוקאין במשקל של 4.9874 גרם נטו; 4 יחידות של סם מסוכן מסוג M-CHLOROMETHCATHINONE במשקל של 3.9588 גרם נטו; ו-20 בולי נייר של סם מסוכן מסוג LSD. לצד הסמים החזיק הנאשם כסף מזומן בסך של 4,600 ₪ ו-69 דולר ובאותן נסיבות הוא נהג כשהוא תחת השפעת סמים, כשהוא פסול מלנהוג - פסילה שניתנה על ידי משרד הרישוי - וכשאין לנהיגה כיסוי ביטוחי.

**תסקיר המבחן**

2. **התסקיר מיום 9.9.24** מלמד כי הנאשם, רווק בן 24, השלים 12 שנות לימוד עם בגרות חלקית במסגרת של קידום נוער, לאחר שהושעה מבית הספר על רקע בעיות התנהגות ונשר מבית ספר מקצועי על רקע קשיי הסתגלות. עוד עולה מהתסקיר כי הנאשם גויס לצבא, אך ביצע עריקות, שוחרר על רקע אי התאמה ועבד בעבודות מזדמנות, בעיקר כשליח. במסגרת עבודתו, הנאשם היה מעורב בשלוש תאונות דרכים, האחרונה בשנת 2022 שבה הוא נפגע בעמוד השדרה, באגן ובראש ולאחריה אובחן כסובל מ PTSD ומצוי בהליכים להכרה מול ביטוח לאומי. התסקיר מוסיף ומלמד כי לאחרונה הנאשם קיבל אישור שימוש בקנביס רפואי וכי לאורך השנים הוא צבר חובות כבדים בגין אי תשלום קנסות, חשבונו עוקל ובימים אלה הוא פועל להסדרת חובותיו.

בהתייחס לעבירות שבהן הוא הורשע, הנאשם קיבל אחריות חלקית, מסר שרכש את הסמים במשותף עם קבוצת חברים, לקראת מסיבת רווקים וכי הכסף המזומן שנתפס אצלו היה כספו האישי. עוד מסר שלא ידע שרישיונו נשלל על ידי משרד הרישוי, הכחיש שהיה תחת השפעת סמים וטען כי נמצא חיובי לקנביס נוכח שימוש קודם.

בהתייחס לדפוס השימוש בסמים, הנאשם מסר כי החל להשתמש בקנביס בגיל 20, כדי להקל על כאבים שמהם סבל בעקבות התאונות שעבר וכדי להקל במצבו הנפשי, אך שלל שימוש בסמים אחרים (למעט שימוש חד פעמי בסם מסיבות, לאחר פטירת אביו) ולא הביע צורך בטיפול בתחום ההתמכרויות (שירות המבחן ציין כי במסגרת הליך המעצר הנאשם הופנה ליחידה לטיפול בהתמכרויות, שם מסר לגורמי הטיפול מידע שונה). עם זאת, הנאשם ביטא רצון להשתלב בטיפול, לצורך עבודה על מיומנויות תקשורת ושיח רגשי, דפוסי התנהגות של בריחה והימנעות, אולם התקשה להסביר כיצד חלקים אלה באישיותו באים לידי ביטוי בהתנהגותו באופן כללי או בעת ביצוע העבירות הנדונות כאן.

שירות המבחן התרשם כי הנאשם מתייחס לעבירות בצמצום רב, שרב הנסתר על הגלוי ביחס להתנהלותו המתוארת בכתב האישום המתוקן ושהרצון להשתלב בטיפול נובע ממוטיבציה חיצונית, לצורך שיפור מצבו בהליך המשפטי ולא מתוך הבנה של חומרת מעשיו. לצד האמור, צוין כי לאחר שהנאשם לא שולב ביחידה לטיפול בהתמכרויות, על רקע השימוש בלו בקנביס רפואי, הוא פנה מיוזמתו בתחילת חודש מאי 2024 למסגרת "בית חם", שאינה מפוקחת על ידי השירות, שם הוא משתתף במפגשים קבוצתיים, בפגישות פרטניות ומוסר בדיקות שתן.

על רקע האמור, שירות המבחן העריך שקיים סיכון להישנות עבירות דומות בעתיד ונמנע מהמלצה טיפולית בעניינו של הנאשם.

**תמצית טיעוני הצדדים והראיות לעונש**

3. **מר אליהו קפה**, נציג "בית חם", העיד כי הנאשם הגיע למסגרתם לפני חמישה חודשים, מקבל שיחות פרטניות, מוסר בדיקות שתן נקיות (למעט קנביס, שאותו הוא מחזיק ברישיון) ומשתף פעולה.

4. **ב"כ המאשימה** הפנתה בטיעוניה הכתובים לעובדות כתב האישום וטענה כי במעשיו הנאשם פגע בערכים המוגנים שעניינם הגנה על שלום הציבור במובן הרחב, בהיות הסם מחולל פשיעה ובמובן הצר, בהיבט של בריאות צרכני הסמים. עוד טענה כי הנאשם אף פגע בערכים המוגנים שעניינם שמירה על ציבור המשתמשים בדרך, הפנתה לפסיקה, כדי ללמד על מדיניות הענישה הנוהגת, הן בעבירות סמים והן בעבירות התעבורה שבהן הנאשם הורשע, עמדה על כמות הסמים השונים שהנאשם החזיק וטענה כי על המתחם לנוע בין 12-24 חודשי מאסר. ב"כ המאשימה ציינה כי אין לנאשם עבר פלילי, הפנתה לעברו התעבורתי, כמו גם לתסקיר, שלא בא בהמלצה טיפולית, וביקשה להשית על הנאשם מאסר ברף האמצעי של המתחם שהציעה, מאסר על תנאי, קנס, 12 חודשי פסילה במצטבר לכל פסילה אחרת, פסילה על תנאי ולחלט את הכספים שנתפסו אצל הנאשם.

בטיעוניה בעל פה, ב"כ המאשימה ביקשה שלא ליתן משקל לעדותו של מר קפה, כיוון ש"בית חם" היא מסגרת שאינה מפוקחת על ידי שירות המבחן ודומה כי הנאשם מנסה לעקוף את המסלול המקובל כדי לעבור טיפול.

5. **ב"כ הנאשם** טען בטיעוניו הכתובים כי משכתב האישום אינו מציין כמה זמן הנאשם החזיק בסמים, יש להניח לטובתו שמשך ההחזקה בהם היה קצר וכי המתחם ההולם, בנסיבות, נע בין מספר חודשי מאסר, שיכול שירוצו בעבודות שירות ובין 14 חודשי מאסר בפועל. עוד עמד על נסיבותיו האישיות של הנאשם, על השתלשלות העניינים מאז מעצרו של הנאשם ועד היום וביקש שלא לאמץ את המלצות התסקיר, שאינן מתיישבות עם העובדה שהנאשם פנה מיוזמתו לטיפול בבית חם, לאחר שביחידה לטיפול בהתמכרויות לא הסכימו לטפל בו, אך משום שהוא מטופל בקנביס רפואי. ב"כ הנאשם הדגיש את הודאת הנאשם, את העובדה כי אין לחובתו הרשות קודמות, וביקש, נוכח מכלול השיקולים, לחרוג מהמתחם שהוא הציע מטעמי שיקום, להסתפק בתקופה שבה הנאשם היה פסול מאז שחרורו למעצר בית ועד היום ולהסתפק בחילוט הכסף שנתפס אצל הנאשם, מבלי להשית קנס.

בטיעוניו בעל פה ב"כ הנאשם חזר על טיעוניו הכתובים.

6. **הנאשם** אמר שהוא מביע חרטה על מעשיו ולוקח עליהם אחריות מלאה. עוד אמר כי הטיפול בבית חם עוזר לו מאוד, גם מבחינת ההליך המשפטי וגם בהיבטים אחרים (הגם שלא פירט). לבסוף הנאשם אמר שהוא רוצה להתחתן, להקים משפחה וביקש להתחשב בו.

**מתחם העונש ההולם**

7. אשר לחומרת העבירה והפגיעה בערכים המוגנים- [פקודת הסמים המסוכנים](http://www.nevo.co.il/law/4216) והאיסורים שבה נועדו לשמור על בריאות הציבור ושלומו הגופני, לשמור על חוסנה של החברה ולמנוע תופעות שליליות שנלוות לשימוש בסמים ולהתמכרות לו. מכאן הודגש הצורך להטיל עונשים מחמירים ומרתיעים על עברייני סמים, בהלימה לחלקם בשרשרת הפצת הסם (ראו למשל, [ע"פ 211/09](http://www.nevo.co.il/case/5698919) **אזולאי נ' מדינת ישראל** (22.6.2010); [ע"פ 6165/16](http://www.nevo.co.il/case/21477662) **כהן נגד מדינת ישראל** (19.7.2017); [רע"פ 8408/15](http://www.nevo.co.il/case/20787902) **שמעון**

**חביב נ' מדינת ישראל** (9.12.15)). עוד נקבע כי ככלל, בעבירות סמים נסוגות נסיבותיו האישיות של נאשם מפני האינטרס הציבורי, שביטויו בהגנה על הציבור מפני הנזק הכבד שממיט הסם על צרכניו ([רע"פ 1267/23](http://www.nevo.co.il/case/29396498) **נתנאל בלקר נ' מדינת ישראל** (6.3.23) (להלן: "**עניין בלקר**")). לעניין השפעתו ההרסנית של סם הקוקאין, ראו [ע"פ 972/11](http://www.nevo.co.il/case/5738608) **מדינת ישראל נ' יניב יונה** (4.7.12)) ולעניין השפעתו של סם ה-MDMA, ראו [עפ"ג (מחוזי י-ם) 29138-07-17](http://www.nevo.co.il/case/22828581) **מדינת ישראל נ' גית** (17.8.17)).

אשר לעבירה של **נהיגה תחת השפעת סמים,** הרי שהיא מסכנת לא אך את הנהג עצמו, אלא את כלל המשתמשים בדרך. נהג שעושה שימוש ברכב בהיותו נתון תחת השפעת סם, מפחית את טיב ומהירות תגובותיו ומכאן שהוא מהווה סכנה ופוגע בביטחון הציבור בכללותו.

אשר לעבירה של **נהיגה בזמן פסילה,** יש בה לא רק דופי פלילי, אלא אף דופי מוסרי כפול, סיכון מובהק לעוברי דרך וכן קשיים במימוש פיצויים בעקבות תאונות דרכים, אם יהיו תוצאה של אותה נהיגה. ערך נוסף שנפגע על ידי ביצוע עבירה של נהיגה בפסילה הוא השמירה על שלטון החוק וחובת הכיבוד והציות לו.

8. אשר למדיניות הענישה הנוהגת - בעבירות של **נהיגה תחת השפעת משקאות משכרים ונהיגה בזמן פסילה** מתחם הענישה רחב וכולל רכיבים של מאסר על תנאי או מאסר בעבודות שירות, לצד פסילה בפועל שנעה בין חודשים ספורים ובין 24 חודשים, בהתאם לנסיבותיו של כל מקרה ומקרה (ראו [פ"ל (חיפה) 7750-02-19](http://www.nevo.co.il/case/25466841) **מדינת ישראל נ' נברובסקי** (ניתן על ידי ביום 18.7.22) וההפניות שם).

אף **בעבירה של החזקת סם מסוכן שלא לצריכה עצמית** מנעד הענישה רחב ותלוי בנסיבות ביצוע העבירה, לרבות בכמות הסמים שהוחזקו ובסוגם. אביא להלן מספר דוגמאות, דומות, ככל שניתן, למקרה דנן, כדי שניתן יהיה ללמוד מהן לענייננו, בשינויים המחויבים.

ב[רע"פ 1473/18](http://www.nevo.co.il/case/23750765) **אוחיון נ' מדינת ישראל** (22.8.18) דובר בנאשם שהחזיק סך הכל 5 יחידות של סם מסוכן מסוג קוקאין, במשקל של כ-2 גרם. בית משפט השלום קבע מתחם שנע בין מאסר על תנאי ובין שנת מאסר בפועל וגזר על הנאשם מאסר על תנאי לצד עונשים נלווים. המדינה ערערה על קולת העונש ובית המשפט המחוזי קיבל את הערעור, קבע כי על מתחם העונש ההולם לנוע בין 6-12 חודשי מאסר, נוכח סוג הסם ומשקלו, ובסופו של יום מצא לחרוג מהמתחם משיקולי שיקום והשית על הנאשם חודשיים מאסר בעבודות שירות. בר"ע שהגיש הנאשם לבית המשפט העליון, נדחתה.

ב[רע"פ 1122/17](http://www.nevo.co.il/case/22217955) **אלון גולדשטיין נ' מדינת ישראל** (5.7.17), שאליו הפנתה המאשימה, דובר בנאשם שהחזיק קוקאין במשקל 5.28 גרם, לצד 27 מנות קוקאין במשקל של 13.3731 גרם ולצד 9 מנות סם

מסוג MDMA במשקל של 5.5 גרם. בית משפט השלום גזר על הנאשם 6 חודשי מאסר בעבודות שירות ועונשים נלווים, ברם המדינה ערערה על קולת העונש ובית המשפט המחוזי קיבל את הערעור, קבע כי המתחם ההולם את מעשיו של הנאשם נע בין 10-24 חודשי מאסר והשית עליו 10 חודשי מאסר בפועל. בר"ע שהנאשם הגיש לבית המשפט העליון, נדחתה.

ב[עפ"ג (מחוזי ב"ש) 22358-04-24](http://www.nevo.co.il/case/30593551) **מחרום נ' מדינת ישראל** (26.5.24), שאליו הפנתה המאשימה, דובר בנאשם שהחזיק בביתו 19 יחידות של קוקאין ו-MDMA מעורבבים יחד במשקל 9.3613 (+/- 0.1653) גרם נטו; 1 יחידה של MDMA; 9 יחידות קנבוס במשקל 69.21 גרם נטו; 2 יחידות קנבוס במשקל 19.66 גרם נטו; 3 יחידות קנבוס במשקל 29.93 גרם נטו; חשיש במשקל 38.46 גרם נטו; חשיש במשקל 19.31 גרם נטו; משקל אלקטרוני וכסף מזומן בסך 1,700 ₪ ו-200 אירו. בית משפט השלום קבע מתחם שנע בין 16-34 חודשי מאסר וגזר על הנאשם 22 חודשי מאסר בפועל (מאסר על תנאי בן 3 חודשים הופעל חציו בחופף וחציו במצטבר, כך שנקבע כי הנאשם לרצות 23.5 חודשי מאסר), לצד עונשים נלווים. הנאשם ערער על חומרת העונש, ברם בית המשפט המחוזי דחה את הערעור.

ב[ת"פ (ירושלים) 55287-10-23](http://www.nevo.co.il/case/30112999) **מדינת ישראל נ' שי אמסולום** (10.4.24) דובר בנאשם שהחזיק בשלושה מועדים שונים (ברכבו ובשתי דירות שונות), קוקאין במשקל כולל של 8 גרם נטו, כשהם מחולקים למנות; m-Chloromethcathinone במשקל כולל של כ- 6.6 גרם נטו + 3 טבליות, כמו גם 1,200 ₪ במזומן ושקיות. בית המשפט קבע מתחם נפרד לכל אישום (לאישום הראשון נקבע מתחם שנע בין 6-12 חודשי מאסר ולכל אחד משני האישומים הנוספים נקבע מתחם שנע בין מספר חודשי מאסר שניתן לרצות בעבודת שירות ובין 6 חודשי מאסר) וגזר על הנאשם 9 חודשי מאסר בפועל.

ב[ת"פ (תל אביב-יפו) 17751-11-21](http://www.nevo.co.il/case/28073106) **מדינת ישראל נ' פלוני** (10.3.24) נדון נאשם שבעת שרכב על אופנוע, החזיק כ-8 גרם קוקאין, כ-20 גרם מתיל-מת-קאטינון, כ-9 גרם קטאמין, כ- 14 גרם MDMA , 15 יחידות LSD ו-20 גרם קנביס. בית המשפט קבע מתחם שנע בין 12-24 חודשים, ברם מצא לחרוג מהמתחם משיקולי שיקום והשית על הנאשם 6 חודשי מאסר בעבודות שירות, לצד צו מבחן ועונשים נלווים.

ב[ת"פ (ירושלים) 54838-11-22](http://www.nevo.co.il/case/29163724) **מדינת ישראל נ' אלדד פטורי** (6.3.24) דובר בנאשם שיוחסו לו 5 אישומים. הרלבנטי לענייננו הוא האישום הראשון, שעניינו החזקת סם מסוכן שלא לצריכה עצמית. הנאשם החזיק ברכבו 4 שקיות שהכילו סם מסוג MDMA במשקל כולל של 3.91 גרם, שקית נוספת ובה 7 שקיות שהכילו יחד סם מסוג CHLOROMETHCATHINONE-M במשקל של 6.93 גרם, 4 אריזות שהכילו 17 ריבועי נייר של סם מסוג LSD ושקית נוספת שהכילה סם מסוג קוקאין במשקל של 0.46 גרם נטו. בהמשך היום, בחיפוש שנערך בביתו נמצאה שקית ובה 0.97 גרם סם מסוג MDMA ו-2 ריבועי נייר של סם מסוג LSD. ארבעת האישומים הנוספים ייחסו לנאשם עבירות של סחר בסם מסוכן מסוג קוקאין באמצעות רשת ה"טלגרם". בית המשפט קבע מתחם כולל שנע בין 10-20 חודשי מאסר בפועל, ברם מצא לחרוג מהמתחם משיקולי שיקום והטיל על הנאשם 7 חודשי מאסר בעבודות שירות, לצד עונשים נלווים.

ב[ת"פ (חיפה) 8968-11-22](http://www.nevo.co.il/case/29106670) **מדינת ישראל נ' בוזגלו** (ניתן על ידי ביום 18.2.24) דובר בנאשם שהחזיק סם מסוכן מסוג MDMA במשקל של 3.7083 גרם נטו וסם מסוג קוקאין במשקל של 3.9081 גרם נטו, בשתי שקיות שונות בתוך ארון בגדים בחדרו. קבעתי מתחם כולל שנע בין 7-18 חודשי מאסר ועל הנאשם הוטלו 8 חודשי מאסר בעבודות שירות, לצד עונשים נלווים.

ב[ת"פ (באר שבע) 51149-02-22](http://www.nevo.co.il/case/28336164) **מדינת ישראל נ' אריאל שלמה** (19.7.23) דובר בנאשמת שהחזיקה בביתה 5 יחידות סם מסוכן מסוג MDMA ו-26 יחידות של סם מסוכן מסוג LSD ובתא הכפפות ברכבה החזיקה סם מסוכן מסוג MDMA במשקל של 0.6731 גרם. הנאשמת הורשעה לאחר שמיעת ראיות, נקבע מתחם שנע בין 6-24 חודשי מאסר בפועל ובית משפט מצא לחרוג מהמתחם משיקולי שיקום והשית על הנאשמת צו של"צ.

ב[ת"פ (קריות) 30678-02-22](http://www.nevo.co.il/case/28315280) **מדינת ישראל נ' מקמיל** (5.3.23), שאליו הפנה ב"כ הנאשם, דובר בנאשם שהחזיק סם מסוכן מסוג קנבוס במשקל כולל של כ-300 גרם, לצד MDMA וקטמין במשקל כולל של 9.1568 גרם נטו. בית המשפט קבע מתחם שנע בין 6-14 חודשי מאסר, ברם מצא לחרוג מהמתחם משיקולי שיקום והשית על הנאשם צו מבחן, צו של"צ, מאסר על תנאי וקנס.

[ע"פ 9910-17](http://www.nevo.co.il/case/23751286) **אלבטינה גריפולינה נ' מדינת ישראל** (3.5.18), שאליו הפנתה המאשימה, דן בנסיבות חמורות מענייננו, ובכמויות סמים גדולות יותר (הרואין במשקל של 40.15 גרם, חשיש במשקל של כ-58 גרם, וקוקאין במשקל של 21.751 גרם) ולכן לא מצאתי להקיש ממנו לענייננו.

9. אשר לנסיבות ביצוע העבירה - יש ליתן את הדעת לריבוי ומגוון הסמים שהנאשם החזיק, למשקלם, לעובדה שהנאשם החזיק בסמים מחוץ לביתו ולכך שלצד הסמים נתפס כסף מזומן בסך של 4,600 ₪. עוד נתתי דעתי לכך שהנאשם נהג תחת השפעת סמים וכשהוא נתון בפסילה שהוטלה עליו על ידי משרד הרישוי.

10. בהתחשב במכלול הנתונים שהובאו לעיל, אני בדעה כי מתחם העונש ההולם את נסיבות התיק דנן נע בין 9-18 חודשי מאסר בפועל, לצד עונשים נלווים.

**השיקולים לקביעת עונשו של הנאשם**

11. שיקולים רבים עומדים לזכות הנאשם - הודאתו; הבעת הצער; העדר עבר פלילי; ונסיבותיו האישיות המורכבות, לרבות מצבו הבריאותי והנפשי, כפי שהם מקבלים ביטוי בתסקיר המבחן ובשלל המסמכים שאותם הגיש הנאשם. העובדה כי הנאשם פנה מיוזמתו לטיפול ב"בית חם", לאחר שלא נמצא מתאים להשתלב ביחידה לטיפול בהתמכרויות, מחמת השימוש שהוא עושה בקנביס רפואי, אף היא עומדת לזכותו. אלא שאיני סבורה כי די בכל אלה כדי להביא לחריגה ממתחם העונש ההולם. אנמק.

12. בתיקון 113 לחוק הביע המחוקק דעתו כי יש ליתן לשיקולי שיקום משנה חשיבות, בקבעו כי זהו השיקול היחיד שמצדיק חריגה לקולה מ"מתחם העונש ההולם" ([סעיף 40ד](http://www.nevo.co.il/law/70301/40d) לחוק וראו גם [ע"פ 6637/17](http://www.nevo.co.il/case/22938500) **אליזבת קרנדל נ' מדינת ישראל** (18.4.18)). עם זאת, בית המשפט שב והבהיר כי שיקולי שיקום אינם חזות הכל, והשאלה אם הליך טיפולי שנאשם מסוים עבר עולה כדי "שיקום", או מלמד על סיכויי שיקומו, היא עניין שנתון לשיקול דעתו של בית המשפט שדן בעניין ([רע"פ 7150/21](http://www.nevo.co.il/case/28032816) **בניהו מנשירוב נ' מדינת ישראל** (28.10.21); [ע"פ 126/22](http://www.nevo.co.il/case/28226828) **מדינת ישראל נ' פלוני** (27.4.22)).

המסמכים שהוגשו לעיוני, לצד עדותו של מר קפה, מלמדים כי לפני כמחצית השנה פנה הנאשם ל"בית חם" ושולב בתכנית טיפולית שכוללת שיחות פרטניות ובדיקת שתן. אלא מאי? שעסקינן במסגרת שאינה מפוקחת על ידי שירות המבחן/שירותי הרווחה ואין בדו"ח שהוגש על ידה כדי ללמד כי הנאשם השתקם או שיש סיכוי של ממש שהוא ישתקם. כל שצוין בדו"ח הוא כי הנאשם נתרם מההליך ומשתף פעולה. הא ותו לא. יתרה מזאת, העבירות שבהן הורשע הנאשם בוצעו לפני זמן לא רב, קרי, אין עסקינן באירוע ישן, שחלוף הזמן ממנו, כשלעצמו, יכול ללמד כי הנאשם השתקם.

לא זאת אף זאת - שירות המבחן התרשם כי הנאשם התייחס לביצוע העבירות בצמצום, הׅרבה להשליך את האחריות על גורמים חיצוניים וניכר כי בקשתו להשתלב בטיפול נובעת ממקור חיצוני בלבד, כדי להשיג רווח בהליך דנן. מכאן שירות המבחן לא בא בהמלצה טיפולית בעניינו של הנאשם. בנסיבות אלה, בהעדר נימוקים "כבדי משקל" לסטייה מהמלצה השלילית של שירות המבחן, איני רואה לסטות ממנה (השוו: [בש"פ 5066/21](http://www.nevo.co.il/case/27801295) **מדינת ישראל נ' מוחמד חלאף** (23.7.21); [בש"פ 6466/22](http://www.nevo.co.il/case/29030159) **מוחמד דכה נ' מדינת ישראל** (7.11.22)).

אם לא די בכל אלה, אזי שלנגד עיני עמד גם עברו התעבורתי של הנאשם. עיון בתדפיס ת/1 מלמד כי אך כ-4 חודשים לפני ביצוע העבירות מושא התיק דנן, הנאשם נתפס כשהוא נוהג תחת השפעת סמים ועינינו הרואות שלא היה בכך כדי למנוע ממנו לשוב ולבצע אותה עבירה.

לאור הנימוקים שפורטו לעיל, לא שוכנעתי שקיים סיכוי ממשי שהנאשם ישתקם ולכן איני רואה לחרוג ממתחם העונש ההולם. במכלול השיקולים שעומדים לזכות הנאשם יש כדי למקם את עונשו של הנאשם בתחתית המתחם שקבעתי ולהורות כי הוא ירצה את המאסר שיוטל עליו בעבודות שירות.

**סוף דבר**

הריני גוזרת על הנאשם את העונשים הבאים:

א. מאסר בפועל לתקופה של 9 חודשים, שירוצה בעבודות שירות בבית עלמין תל רגב, בימים א'-ה', בטווח השעות המתאפשר על פי [חוק העונשין](http://www.nevo.co.il/law/70301).

**הנאשם יתייצב לריצוי עבודות השירות בתאריך 20.3.25 בשעה 08:00,** ביחידת ברקאי - עבודות שירות, שלוחה צפון, במתחם כלא מגידו (צומת מגידו).

**הנאשם מוזהר כי מדובר בתנאי העסקה קפדניים וכל חריגה מכללי העבודה, לרבות שימוש באלכוהול/סמים במהלך העבודה, עלולה להביא להפסקה מנהלית של עבודות השירות וריצוי יתרת העונש במאסר בפועל.**

ב. מאסר על תנאי לתקופה של 6 חודשים למשך 3 שנים והתנאי הוא שהנאשם לא יעבור עבירת סמים מסוג פשע או עבירה של נהיגה בשכרות או עבירה של נהיגה תחת השפעת משקאות משכרים או עבירה של נהיגה בפסילה.

ג. אני פוסלת את הנאשם מלקבל או להחזיק רישיון נהיגה לתקופה של 12 חודשים בפועל. מניין ימי הפסילה יחל מיום 20.12.23, שאז נפסל הנאשם עד תום ההליכים המשפטיים נגדו.

ה. אני פוסלת את הנאשם מלקבל או להחזיק רישיון נהיגה לתקופה של 6 חודשים על תנאי למשך 3 שנים והתנאי הוא כי הנאשם לא יעבור עבירה של נהיגה בשכרות או נהיגה תחת השפעת משקאות משכרים או עבירה של נהיגה בפסילה.

ו. מורה על חילוט הכספים שנתפסו אצל הנאשם, כמפורט בכתב האישום.

הסמים - יושמדו, בחלוף המועד להגשת הערעור.

**5129371**

**54678313זכות ערעור תוך 45 יום מהיום.**

**ניתן היום, כ"ז שבט תשפ"ה, 25 פברואר 2025, בנוכחות הצדדים.**

ה טל תדמור זמיר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)