|  |  |
| --- | --- |
| **בית משפט השלום בירושלים** | |
| ת"פ 41597-11-23 מדינת ישראל נ' סלאימה(עציר) |  |

|  |  |  |
| --- | --- | --- |
| לפני | **כבוד השופט ארנון איתן** | |
| בעניין: | **המאשימה** | **מדינת ישראל**  באמצעות פרקליטות מחוז ירושלים |
|  | **נגד** | |
|  | **הנאשם** | **מועאז סלאימה (עציר)**  ע"י ב"כ עוה"ד יהודה שושן |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

1. הנאשם הורשע על פי הודאתו, ובמסגרת הסדר טעון, בכתב אישום מתוקן המייחס לו עבירה של החזקת סם שלא לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) התשל"ג 1973.
2. על פי הנטען בכתב האישום המתוקן, במהלך תקופה שאורכה אינה ידועה למאשימה, החזיק הנאשם בביתו ברחוב בראס אל עמוד בירושלים, סם מסוג קוקאין במשקל כולל ברוטו של 17 גרם, מחלוקים לאריזות.
3. המאשימה הפנתה בטיעוניה לעונש, לנסיבות האירוע כמופרט באישום, הערכים המוגנים בהם פגע הנאשם במעשיו בהם: שלום הציבור ובריאותו. המאשימה ביקשה לקבוע מתחם עונש הולם שבין 18 חודשים ל-36 חודשים. צוין שקיימת הסכמה, כי הנאשם יוכרז "סוחר סמים" ויחולט רכוש שנתפס. עוד צוין, כי לנאשם רישום פלילי משמעותי, הגם שאינו כולל עבירות סמים, ועל כן יש לקבוע את עונשו בחלקו הבינוני- תחתון של המתחם, ולהטיל עליו 22 חודשי מאסר, לצד ענישה נלווית, לרבות רכיב של פסילה בפועל לשיקול דעת בית המשפט.
4. הסנגור ציין בטיעוניו כי ההגעה להסדר טעון נעוץ היה בכשלים ראייתיים. לדבריו, אין המדובר בהחזקה של יותר משני אריזות, ובמשקל כולל של 17 גרם ברוטו, נתון המבסס לטענתו מסקנה, כי הסם הוחזק לצריכה עצמית, אף שהודה והורשע בהחזקה שאינה לצורך עצמי. עוד צוין, כי אין לחובת הנאשם רישום פלילי הכולל עבירות סמים.
5. בהתייחס למתחם העונש ההולם צוין, כי יש לקבוע אותו החל ממספר חודשי מאסר שניתן לבצעם בעבודת שירות ועד 12 חודשים. את עונשו של הנאשם ביקש לקבוע בתחתית המתחם כך שיוטלו עליו עונש מאסר למשך 6 חודשים ויום. לביסוס טענותיו הגיש הסנגור פסיקה אליה אתייחס בהמשך.

**דיון:**

1. הערכים המוגנים בהם פגע הנאשם במעשיו הינם שלום הציבור ובריאותו. המדובר בהחזקת סם הנמנה על קבוצת הסמים הקשים במשקל של כ-17 גרם ברוטו, כאשר הוא מחולק לאריזות.
2. בהתייחס למדיניות הענישה הנוהגת, אפנה לפסקי הדין הבאים:
3. ב[עפ"ג (מרכז) 65932-01-20](http://www.nevo.co.il/case/26402047) מדינת ישראל נ' אלי לולו (16.6.2020) נקבע מתחם עונש הולם שבין 9 ל-18 חודשי מאסר בפועל בגין החזקת כ-16 גרם קוקאין בבית (ומתחם עונש הולם שבין שנה לשנתיים וחצי מאסר בגין החזקת כ-34 גרם קוקאין בבית.
4. [ת"פ 40959-05-19](http://www.nevo.co.il/case/25705593) מדינת ישראל נ' גבאי – הורשע נאשם בהחזקת 20 גרם של סם מסוכן מסוג קוקאין ובנוסף הורשע בהחזקת סם מסוג קנבוס במקומות שונים בביתו ובמספרה השייכת לאביו. נקבע מתחם ענישה שבין 9 חודשי מאסר שניתן לשאת בדרך של עבודות שירות במקרים מתאימים ועד לעונש של 24 חודשי מאסר בפועל ברף העליון. על הנאשם הושת עונש של 5 חודשי מאסר בדרך של עבודות שירות בשל חריגה משיקולי שיקום.
5. [ת"פ (שלום ת"א) 21280-11-18](http://www.nevo.co.il/case/25131323) מדינת ישראל נ' אליאב לוי (נבו 06.02.2024)‏‏ "בהתאם לעובדות כתב האישום, שהוכחו, הרי שביום 11.8.2016 בשעה 17:00 לערך, ברחוב אלי הכהן 2/4 באזור, החזיק הנאשם בחדר ביתו, במגירה בשידה, בסם מסוג קוקאין במשקל 23.56 גרם נטו ללא היתר וללא רישיון להחזיקם." בשים לב לנסיבות ביצוע העבירה במקרה זה, הכמות, ההחזקה בביתו של הנאשם, וכי לא נמצא ציוד נוסף או כל אינדיקציה ברורה להפצה, אני קובעת שמתחם העונש ההולם נע מ-8 חודשי מאסר שיכול וירוצו בעבודות שירות ועד 18 חודשי מאסר בפועל, לצד ענישה נלווית.
6. ב[עפ"ג 37749-10-22](http://www.nevo.co.il/case/29072600) באסם אסמאעיל נ' מדינת ישראל, שם הנאשם הורשע בביצוע עבירות של החזקת סם קוקאין בשקית שהכילה סם במשקל 23.6202 גרם, 5 גרם מתוכם לשימושו העצמי והיתר שלא לצריכה עצמית, החזקת כלים אסורים ושידול להשמדת ראייה. בית המשפט קבע מתחם שנע בין 18 עד 33 חודשי מאסר בפועל.
7. [ת"פ (ירושלים) 65985-03-17](http://www.nevo.co.il/case/22369038) מדינת ישראל נ' טבול (11.9.2019)- הנאשם הודה והורשע בעבירות של החזקת סם שלא לצריכה עצמית ובתיק הצירוף ב-7 עבירות של אי תשלום מס במועד בגין חשבונית שהוצאה. מעובדות כתב האישום בתיק הסמים עולה כי הנאשם החזיק בביתו בירושלים סם מסוג קוקאין במשקל 19.96 גרם נטו, שלא לצריכתו העצמית. בית המשפט קבע כי מתחם העונש ההולם בתיק הסמים נע בין 8 ל-18 חודשי מאסר.
8. [ת"פ (תל-אביב) 50520-12-17](http://www.nevo.co.il/case/23433613) מדינת ישראל נ' סעדה (3.5.2020) - הנאשם הודה והורשע בעבירה של החזקת סם מסוכן שלא לצריכה עצמית. מעובדות כתב האישום המתוקן, עולה כי החזיק הנאשם בדירתו, בשקית בארון הבגדים, 172 מנות סמים מסוכנים מסוג קוקאין, במשקל כולל של 25.0824 גרם נטו. בית המשפט קבע כי מתחם העונש ההולם, במקרה זה, נע בין 9 חודשי מאסר בפועל לבין 24 חודשי מאסר בפועל.
9. עפ"ג [4757-09-12](http://www.nevo.co.il/case/4140033)  דהן נ' מדינת ישראל (21.3.13) נידון עניינו של נאשם שהורשע בהחזקת סם מסוג קוקאין במשקל של 17.2 גרם נטו מחולק ל-6 אריזות ונידון ל-12 חודשי מאסר בפועל.
10. [ת"פ (שלום נת') 40146-05-21](http://www.nevo.co.il/case/27634608) מדינת ישראל נ' שגיב צמח (נבו 11.07.2023)‏‏ "ביום 12.5.21 החזיק הנאשם בארון הבגדים בביתו סם מסוכן מסוג קוקאין במשקל 13 גרם בשתי שקיות ניילון שקופות. נקבע מתחם ענישה שבין 18-8 חודשי מאסר בפועל.
11. [ת"פ (שלום ת"א) 29729-10-18](http://www.nevo.co.il/case/25048298) מדינת ישראל נ' אליה בוצ'ה (נבו 07.09.2022)‏‏ "הנאשם הורשע על סמך הודאתו בכך שב-4.10.2018 בעת שרכב על קטנוע החזיק בתחתוניו 17 גרם קוקאין מחולק ל-22 מנות שלא לצריכה עצמית.". בהתחשב בנסיבות העבירה (ובראשן סוג הסם וכמותו), בערך המוגן שנפגע ובמידת הפגיעה בו ובמדיניות הענישה הנוהגת, אני קובע שמתחם העונש ההולם נע בין 9 ל-20 חודשי מאסר בפועל.
12. [עפ"ג (ירושלים) 7474-09-17](http://www.nevo.co.il/case/22956321) מדינת ישראל נ' שגב (26.2.2017) - הנאשם הודה והורשע בעבירות החזקת סם מסוכן שלא לצריכה עצמית. במהלך חיפוש שנערך בקצביה שבבעלותו של הנאשם, נמצאה שקית ובה סם מסוג קוקאין במשקל כולל של 31.37 גרם, אשר היה בין שני מזרנים שהיו במשרדו של הנאשם בסמוך לשולחנו האישי. בית המשפט קמא קבע כי מתחם הענישה ההולם במקרה זה נע בין עונש מאסר בן 8 חודשים ועד מאסר לריצוי בפועל למשך 18 חודשים.
13. [עפ"ג (תל-אביב) 6761-02-15](http://www.nevo.co.il/case/20106875) יאיר כהן נ' מדינת ישראל (29.4.2015) שבו נקבע מתחם עונש הולם שבין 8 ל-18 חודשי מאסר בפועל למי שהחזיק בביתו כ-5 גרם קוקאין.
14. בהתייחס לפסיקה שהוגשה על ידי המאשימה, הרי שבאותם מקרים היה המדובר בכמויות גדולות יותר של סם ובנסיבות חמורות יותר: במסגרת רע"פ 9910/17 ובכל הנוגע לנאשמת, המדובר היה בהחזקה של 40.15 גרם של סם מסוג הירואין ו- 54.87 סם מסוג חשיש, וביחס לנאשם החזקה של סם מסוג קוקאין במשקל 21.751 גרם שלא לצריכה עצמית, וחשיש במשקל 3.26 גרם. ביחס לנאשמת נקבע מתחם שבין שנתיים לארבע שנים, וביחס לנאשם בין 15 חודשים ועד 36 חודשים. על שניהם הוטל עונש מאסר למשך 24 חודשים. ב[ת"פ 8418-06-19](http://www.nevo.co.il/case/25753765) מדינת ישראל נגד ועקנין (19.1.2020) בגין החזקה של 23 גרם קוקאין, שנתפסו ברכב בעת נסיעה מלוד לירושלים. נקבע מתחם שבין 16 חודשים ועד 32 חודשים, ועל הנאשם הוטלו 24 חודשי מאסר.
15. ביחס לפסקי הדין שהוגשו על ידי ההגנה יש לציין את הדברים הבאים: ב[ת"פ 50520-12-17](http://www.nevo.co.il/case/23433613) מדינת ישראל נ' סעדה (3.5.2020), הוטלו 9 חודשים בעבודות שירות בגין החזקה של 25.0824 גרם נטו, כאשר בית המשפט ממקד את שיקוליו במסגרת גזר הדין ביחס לסיכויי השיקום הקיימים בעניינו של הנאשם. [ת"פ 56394-02-23](http://www.nevo.co.il/case/29431197) מדינת ישראל נגד שפיר (15.2.2024) החזקה בסמים מסוגים שונים לרבות קוקאין במשקל קטן של 3.37 ועוד. על הנאשם הוטלו 4 חודשי מאסר בעבודות שירות, בין היתר נוכח המלצה מצד שרות המבחן, והליך טיפולי שהחל אותו הנאשם לא סיים. במסגרת [ת"פ 46099-08-23](http://www.nevo.co.il/case/29952120) דובר בהסדר טעון סגור, ביחס לנאשם 5, ועל כן אין לגזור ממנו את רמת הענישה למקרה שבפנינו, כך גם ביחס ל[ת"פ 335-07-21](http://www.nevo.co.il/case/27750642).
16. סבורני, כי בנסיבות המקרה שבפניי, מחד, העובדה שהסם נתפס בביתו של הנאשם, ומנגד לכך שהסם היה מחולק לאריזות, נתון המבסס הנחה כי אלו נועדו להפצה, יש לקבוע את המתחם החל מ-9 חודשים ועד 18 חודשים, לצד ענישה נלווית.
17. בבחינת העונש המתאים לנאשם בתוך המתחם יש להביא במסגרת שיקוליי את הנסיבות הבאות:
18. הנאשם כבן 25 נטל אחריות על המעשים בבית המשפט.
19. לחובת הנאשם רישום פלילי הכולל 5 הרשעות קודמות, הכוללות שלושה פרטי אישום מבית משפט לנוער שהתיישנו בשנת 2019, ושתי הרשעות מהשנים 2020, בעבירות של ביצוע עסקה בנשק, ניסיון הצתה ועבירות ממניע גזעני. בגין עבירות אלו נדון הנאשם ביום 19.11.2020 למאסר בפועל למשך 28 חודשים. הנאשם ריצה מאסר קצר נוסף בחופף לעונש מאסר זה בגין הרשעה בעבירה של החזקת סכין, ועל אף זאת, לא פסק מביצוע עבירות. לצד זאת, יש להביא במסגרת שיקולי הענישה את העובדה כי רישומו הפלילי של הנאשם אינו כולל עבירות מתחום הסמים, וכן ליתן משקל לנסיבות האירוע, בהן הסם נתפס בבית.
20. באיזון בין שיקולים אלו שפורטו לעיל, ראיתי לקבוע את עונשו של הנאשם בחלקו הבינוני- תחתון של המתחם ולהטיל עליו את העונשים הבאים:
21. מאסר למשך 12 חודשים בניכוי מי המעצר.
22. מאסר למשך 5 חודשים וזאת על תנאי למשך 3 שנים מיום שחרורו מהמאסר שלא יעבור עבירה מסוג פשע מ[פקודת הסמים המסוכנים](http://www.nevo.co.il/law/4216).
23. מאסר למשך 3 חודשים וזאת על תנאי למשך 3 שנים מיום שחרורו מהמאסר שלא יעבור עבירה מסוג עוון מ[פקודת הסמים המסוכנים](http://www.nevo.co.il/law/4216).
24. בהסכמת הצדדים אני מכריז על הנאשם "סוחר סמים" ומורה על חילוט הרכוש שנתפס.
25. תשלום קנס בסך 6000 ₪, אשר ישולם עד ליום 4.8.2024.

החוב מועבר למרכז לגביית קנסות, אגרות והוצאות ברשות האכיפה והגבייה, בהתאם למועדים והתשלומים שקבע בית המשפט.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il/)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

1. פסילה למשך 3 חודשים וזאת על תנאי למשך 3 שנים מיום שחרורו מהמאסר שלא יעבור כל עבירה מ[פקודת הסמים המסוכנים](http://www.nevo.co.il/law/4216).

**5129371**

**54678313זכות ערעור לבית המשפט המחוזי בתוך 45 יום.**

**ניתן היום, כ"ג אדר ב' תשפ"ד, 02 אפריל 2024, במעמד הנוכחים (הנאשם בוויעוד חזותי).**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה