|  |  |
| --- | --- |
| **בית משפט השלום בירושלים** | |
| **ת"פ 34196-02-24 מדינת ישראל נ' שרביט** |  |

|  |  |  |
| --- | --- | --- |
| לפני | **כבוד השופט דוד שאול גבאי ריכטר** | |
| בעניין: | **המאשימה** | **מדינת ישראל**  **ע"י ב"כ רפ"ק פיני ספיר, מתמחה**  מתביעות ירושלים |
|  | **נגד** | |
|  | **הנאשם** | **שי שרביט**  **ע"י ב"כ עוה"ד שלום בן שבת** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [19א](http://www.nevo.co.il/law/4216/13)

|  |
| --- |
| **גזר דין** |

**כתב האישום המתוקן**

1. הנאשם הורשע על פי הודאתו בביצוע **שתי עבירת של סחר בסמים**, לפי סעיפים 13 ו-[19א](http://www.nevo.co.il/law/4216/13) לפקודת הסמים ובעבירה של **החזקת סם שלא לצריכה עצמית**, לפי סעיפים [7(א)(ג)](http://www.nevo.co.il/law/4216/7.a.;7.c) רישא לפקודת הסמים. באישום הראשון והשני מתוארות שתי עסקאות שביצע הנאשם ביום 4.2.2024 וביום 6.2.2024 באמצעות יישומון טלגרם ובשימוש ברכבו כדי להוציא לפועל את העסקאות. בעסקה הראשונה מכר לש' 10 גרם קנביס תמורת 500 ₪; בעסקה השנייה מכר לר' 5 גרם קנביס תמורת 300 ₪. באישום השלישי מתואר, כי ביום 6.2.2024 נעצר הנאשם כשהוא נוהג ברכבו ובו נתפסו כ-282 גרם קנביס מחולק למנות.

**מהלך הדיון**

1. הנאשם נעצר ביום האירוע, 6.2.2024 ונותר במעצר עת הוגשו נגדו כתב אישום עם בקשה למעצרו עד לתום ההליכים נגדו. ביום 15.2.2024 שוחרר הנאשם למעצר בית מלא. ביום 13.3.2024 הודה הנאשם לפניי בכתב אישום מתוקן ללא הסדר לעונש, ונשלח לשירות המבחן להכנת תסקיר וכן נשלח לממונה על עבודות השירות לקבלת חוו"ד. תנאי מעצר הבית הוקלו למעצר בית לילי.

**תסקירי שירות המבחן**

1. בעניינו של הנאשם הוגשו שני תסקירים מהם עולה, כי מדובר בנאשם באמצע שנות השלושים לחייו, נשוי ואב לארבעה ילדים בטווח הגילים 1-13. הוא גדל במשפחה נורמטיבית, סיים 12 שנות לימוד וכן שירת שירות צבאי. לאחר מכן עבד בעבודות בתחום המסעדנות, כשכיר וכעצמאי, אך בשל המשבר בתקופת הקורונה נקלע לחובות וכיום נמצא בהליך חדלות פירעון ועובד כעוזר מנהל באתר בניה תחת פיקוחו של אחיו במסגרת העבודה. הנאשם קיבל אחריות למעשיו והביע עליהם חרטה. הנאשם שלל שימוש בסמים לאורך חייו. הנאשם שלל בעיית התמכרות ומסר בדיקות שתן נקיות מסמים. הנאשם הביע אמביוולנטיות להשתתפות בקבוצה טיפולית. שירות המבחן התרשם שמדובר בנאשם שיש בו רצון ונכונות לחיות חיים נורמטיביים ולשמור על החוק. עוד התרשם השירות, כי העבודה מחזקת אצלו דפוסים נורמטיביים ומתפקדים בחייו. לכן שירות המבחן המליץ שעל מנת שאורך חייו ותעסוקתו לא ייפגעו, יוטל עליו צו של"ץ בהיקף 250 שעות, בשילוב בחינה מעמיקה יותר של המקרה של הנאשם ושילובו בקבוצה טיפולית במסגרת שירות המבחן תחת צו מבחן.
2. בתסקיר המשלים שהוגש לבקשתי עלה, כי הנאשם אכן השתלב בקבוצה טיפולית בה החל להשתתף, ואף הוא מסר שהיא מיטיבה עמו, אך מדובר בשלב טיפולי התחלתי. שירות המבחן חזר על המלצתו.

**חוות הדעת של הממונה על עבודות השירות**

1. הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם נמצא כשיר לבצע עבודות שירות בבית העלמין גבעת שאול בירושלים החל מיום 5.12.2024.

**טיעונים לעונש**

1. הצדדים לא הגיעו להסכמה עונשית. מחד גיסא, ב"כ המאשימה עתר להטיל על הנאשם עונש של מאסר בעבודות שירות לתקופה של 8 חודשים וענישה נלווית. כמו כן נתבקש חילוט. מאידך גיסא, הסניגור ביקש לאמץ את המלצת שירות המבחן.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערכים המוגנים,** העבירות אותן עבר הנאשם פוגעות בערכים המוגנים של שלום הציבור, ביטחונו ובריאותו. הפצת סמים לכל דורש מגלמת בתוכה באופן מובנה פגיעה בערכים מוגנים אלו, ובנסיבות המקרה מדובר בפגיעה ברמה בינונית-נמוכה.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירות מתוכננות שבוצעו מתוך רצון להשגת רווח כלכלי ומכאן חומרתן, נוסף לעובדה שהסמים נמכרו לכל דורש. הנאשם הצטייד בכמות גדולה יחסית של סמים מחולקים למנות רבות, ומשמעות הדבר שתכנן להפיצם באופן נרחב מזה שבוצע בפועל. טיבם של הסמים שנתפסו עם הנאשם נחשבים ל"סמים קלים", ואולם הפסיקה אינה רואה בכך נתון המפחית את חומרת המעשים. במעשיו הנאשם גרם נזק לאלו שהופצו להם הסמים ואלה שהשתמשו בהם. פוטנציאל הנזק עלול היה להיות משמעותי. הנאשם אחראי באופן מלא למעשיו.
4. **אשר למדיניות הענישה הנוהגת,** סקירת הפסיקה בנסיבות דומות מלמדת על טווח עונשי רחב המוטל על נאשמים שבין של"ץ בנסיבות של שיקום ועד למאסר ממש לתקופה לא ארוכה.
5. [רע"פ 678/21](http://www.nevo.co.il/case/27365552) **יהודה נ' מ"י** (מיום 9.2.2021) – נסיבות של למעלה מ-80 מקרי סחר בקנביס בהיקפים שונים והחזקת סם שלא לצריכה עצמית. אושר מתחם שבין מס' חודשים לשנת מאסר לכל אירוע סחר ועונש כולל של 13 חודשי מאסר בפועל.
6. [רע"פ 6401/18](http://www.nevo.co.il/case/24975541) **ספיר נ' מ"י** (מיום 17.9.2018) – הנאשם הורשע בריבוי מקרי סחר בקנביס בהיקפים גדולים. אושר מתחם שבין 16 ל-36 חודשי מאסר ועונש של שנת מאסר.
7. [עפ"ג (ירושלים) 27783-03-20](http://www.nevo.co.il/case/26536237) **מ"י נ' אבן צור** (מיום 30.10.2020) – נסיבות של סחר ב-18 מקרים בקנביס לרבות מול קטינים. הואיל והנאשם עבר תהליך שיקומי אושר עונש של של"ץ בהיקף 300 שעות כחריגה משיקולי שיקום.
8. [עפ"ג (ירושלים) 13953-09-19](http://www.nevo.co.il/case/26015265) **מדינה נ' מ"י** (מיום 14.6.2020) – ריבוי עבירות סחר בקנביס באמצעות הטלגרם – אושר עונש של 8 חודשי מאסר בעבודות שירות וענישה נלווית.
9. **מתחם הענישה** – לפיכך, מתחם הענישה צריך לעמוד על חודשיים ועד לשנת מאסר למכלול המעשים, אליהם יש להתייחס כאל אירוע אחד, משום שמתקיים ביניהם קשר הדוק נוכח סוג הסמים, היקף המכירות, שיטת הפעולה ומועדי המכירות שהתרכזו ביום אחד.

**נסיבות שאינן קשורות בביצוע העבירה והמיקום במתחם**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם אב ל 4 ילדים קטינים, ללא עבר פלילי, שעד להסתבכותו תפקד באופן נורמטיבי. לא נפתחו לו תיקים חדשים והוא לא הפר תנאים. שירות המבחן דיווח כי הנאשם הביע נכונות להשתלב בקבוצה טיפולית, ויש לברך על כך ובפועל הדבר נעשה. יש לסטות ממתחם העונש ולהטיל על הנאשם עונש בדמות של"ץ, וזאת הן מטעמי היות הנאשם אדם נורמטיבי שזהו הכשל היחיד שלו, הן מטעמי שיקום והמשך השיקום נוכח השתלבות הנאשם בטיפול בשירות המבחן. סברתי שהטלת מאסר בעבודות שירות יפגע בהמשך חייו הנורמטיביים של הנאשם וביכולת השיקום שלו, וכן יפגע בסמוכים על שולחנו, ויש להימנע מכך.

**גזירת הדין**

1. לפיכך, אני מחליט לגזור על הנאשם את העונשים הבאים:
2. של"ץ בהיקף 250 שעות שיבוצע במסגרת מתנ"ס יובלים ע"פ התוכנית שהכין שירות המבחן. תחילת השל"ץ ביום 1.5.2025. הנאשם הוזהר מפני השלכות אי ביצוע השל"ץ כראוי ויכולת בית המשפט לגזור עליו מחדש כל עונש לרבות מאסר בפועל.
3. 6 חודשי מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת סמים מסוג פשע;
4. חודשיים מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת סמים מסוג עוון;
5. קנס בסך 2,000 ₪, או 8 ימי מאסר תמורתו אם לא ישולם. הקנס עד ליום 1.5.2025;
6. התחייבות בסך 10,000 ₪ שלא לעבור כל עבירת פשע לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס;
7. צו מבחן למשך שנה מהיום. הנאשם הוזהר לגבי השלכות הפרת צו המבחן;
8. **מכריז על הנאשם סוחר סמים, ומורה על חילוט המוצגים והכספים. הרכב הוחזר כך שאין מקום לחלטו.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**5129371ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד. מובהר כי ככל שבוצעו חילוטים, לא יושבו הכספים.**

**54678313**

5129371יש לשלוח לשירות המבחן ולממונה על עבודות שירות.

**ניתן היום, ד' אדר תשפ"ה, 04 מרץ 2025, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה