|  |  |  |  |
| --- | --- | --- | --- |
| **בית משפט השלום בבאר שבע** | | | |
| ת"פ 63404-02-24 מדינת ישראל נ' אבו כף(עציר) | | |  |
| לפני | **כבוד השופט יריב בן דוד** | | | |
| בעניין: | **המאשימה** | **מדינת ישראל – תביעות נגב** | | |
|  | **נגד** | | | |
|  | **הנאשם** | **רפע אבו כף (עציר) – בעצמו**  **ע"י ב"כ עוה"ד פאולה ברוש** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [14](http://www.nevo.co.il/law/4216/14), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ג](http://www.nevo.co.il/law/70301/40c.a)(א), [40ט](http://www.nevo.co.il/law/70301/40i), [186](http://www.nevo.co.il/law/70301/186.a)(א), [40יא](http://www.nevo.co.il/law/70301/40ja)

|  |
| --- |
| **גזר דין** |

רקע

* 1. הנאשם הורשע על פי הודאתו בביצוע שלוש עבירות סחר בסם מסוכן ועבירת תיווך לסחר בסמים, לפי [סעיפים 13](http://www.nevo.co.il/law/4216/13) בשילוב [19א](http://www.nevo.co.il/law/4216/19a) ו-[14](http://www.nevo.co.il/law/4216/14) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: "**פקודת הסמים**") בהתאמה. בנוסף, הורשע הנאשם בביצוע עבירת החזקת סכין שלא כדין, בניגוד [לסעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין**").

על פי עובדות כתב האישום המתוקן:

1. **אישום 1** (עבירת סחר) – ביום 17.1.24 בסמוך לשעה 10:50, התקשר אל הנאשם סוכן משטרתי (להלן: "**הסוכן**") ומסר לו כי הוא צריך "שניים מהגבוה" והשניים תיאמו מפגש. בהמשך ובסמוך לשעה 11:00 נפגשו השניים, והנאשם מסר לסוכן סם מסוג קוקאין במשקל כולל של 0.154 גרם בתמורה ל-300 ₪.
2. **אישום 2** (עבירת סחר) – ביום 21.1.24 בסמוך לשעה 12:40, התקשר הסוכן אל הנאשם ומסר לו "איפה לבוא אני צריך אחד" והשניים תיאמו נקודת מפגש בבאר-שבע. בהמשך ובסמוך לשעה 13:00, נפגשו השניים, והנאשם מסר לסוכן סם מסוג קוקאין במשקל של 0.1754 בתמורה ל-200 ₪.
3. **אישום 3** (עבירת סחר) – ביום 29.1.24 בסמוך לשעה 11:00, התקשר הסוכן אל הנאשם ומסר לו כי הוא צריך "ב-300" והשניים תיאמו נקודת מפגש בבאר-שבע. בהמשך ובסמוך לשעה 12:20, נפגשו השניים, והנאשם מסר לסוכן סם מסוג קוקאין במשקל של 0.3117 גרם בתמורה ל-300 ₪.
4. **אישום 5** (תיווך והחזקת סכין) – ביום 18.2.24 בסמוך לשעה 12:10 , התקשר הסוכן לנאשם ומסר לו "אני צריך ב-300", הוסיף שנמצא אצל חבר בבאר-שבע, ונקבע כי אדם אחר ימסור את הסמים לחבר של הסוכן. בסמוך לשעה 12:50, נפגש סוכן משטרתי (אחר) עם שניים אחרים, ואחד מהם, אשר הגיע מטעם הנאשם, מסר לסוכן האחר שתי יחידות סם מסוג קוקאין במשקל כולל של 0.0634 גרם, בתמורה ל-300 ₪.

בסמוך לאחר מכן, נעצר הנאשם בקרבת מקום כשהוא מחזיק בסכין.

טיעונים לעונש

* 1. בדיון שנערך ביום 30.10.24, הגישה המאשימה רישום פלילי ותעבורתי (**ת/1** ו-**ת/2** בהתאמה), וכן טיעונים לעונש בכתב (**ת/3**).
  2. **ב"כ המאשימה** הפנתה לערכים המוגנים שנפגעו, ובראשם הגנה על בריאות הציבור, שלום הציבור וסיכון מפני ביצוע עבירות פליליות ומפני הנזקים החברתיים הישירים והעקיפים אשר נגרמים כתוצאה מהפצת סמים מסוכנים.

**לשיטת המאשימה, מידת הפגיעה בערכים המוגנים היא משמעותית ביותר ומתחם העונש ההולם לו עתרה הינו מתחם אחיד לכלל האירועים הנע** **בין 20 ל-50 חודשי** **מאסר** (במסגרת הטיעונים בכתב, נטען למתחם עונשי הנע בין 28 ל-50 חודשי מאסר – יב"ד)

נוכח הודאת הנאשם אשר לצדה חסכון בזמן שיפוטי, ועבר פלילי הכולל 9 הרשעות קודמות בעבירות מגוונות מאידך, עתרה המאשימה לענישה ברף הבינוני של מתחם הענישה. בנוסף, עתרה להטלת מאסרים מותנים ארוכים ומרתיעים, קנס משמעותי, פסילת רישיון נהיגה, והתחייבות.

* 1. **ב"כ הנאשם** ציינה את הודאתו בביצוע העבירות בהזדמנות הראשונה ואת החסכון בזמן שיפוטי יקר הנלווה לה.

ב"כ הנאשם טענה כי הסוכן פעל באופן פסול בכך ששב וחזר אל הנאשם במשך חודש, ולא הפסיק לאחר מכירה אחת או שתיים.

**ב"כ הנאשם טענה כי מתחם העונש ההולם לענייננו הוא בין 8 ל-18 חודשי מאסר, וכי המתחם לעבירת החזקת סכין הוא בין מע"ת למספר חודשי עבודות שירות.**

ב"כ הנאשם טענה כי אין לחובת הנאשם רישום פלילי קודם בעבירות של סחר בסמים.

ב"כ הנאשם טענה כי העבירות בוצעו לצורך מימון רכישת סמים עבור הנאשם עצמו.

לפיכך נטען כי יש למקם את עונשו בשל הנאשם בשליש התחתון של המתחם.

* 1. ב"כ הצדדים הפנו לפסיקה אשר תומכת לשיטתם במתחם הענישה לו עתרו.
  2. בדבריו האחרונים, מסר **הנאשם**:

"אני מצטער על מה שעשיתי ואני לא התכוונתי לסחור בסמים אלא להשיג את המנה שלי. נפלתי לסמים קשים ולא התכוונתי לסחור ולעשות כסף. יש לי עבר בתעבורה אבל לא התכוונתי לעשות כסף, זה כדי להשיג את המנה שלי והיום אני בהכנה לטיפול כבר שישה חודשים ורציתי לצאת לקהילה לטפל בעצמי ולא ניתנה לי הזדמנות ולא הרמתי ידיים והלכתי להכנה לטיפול ואני רוצה להמשיך בדרך. אני מאמין בבית המשפט שייתן לי הזדמנות"

מתחם העונש ההולם

* 1. מתחם העונש ייקבע בהתאם לעקרון ההלימה ([סעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301)) תוך מתן משקל לערכים החברתיים שנפגעו מביצוע העבירות, למידת הפגיעה בהם ולמדיניות הענישה הנהוגה, והכל בנסיבות הקשורות בביצוע העבירה.
  2. הערכים החברתיים שפקודת הסמים מבקשת להגן עליהם הם שמירה על בריאות הציבור וביטחונו מפני נגע הסמים ונזקים חברתיים, כלכליים וגופניים אשר נגרמים בעטיו. זאת, גם בבחינת נזקים ישירים למשתמשים עצמם וגם נזקים עקיפים אשר נגרמים לציבור בכללותו, למשל בדמות עבירות רכוש אותן עוברים חלק לא מבוטל מהמכורים לסמים. בעבירת החזקת הסכין, פגע הנאשם גם בביטחון הציבור ובערכי סדר חברתי ושלטון החוק.

ר' לעניין עבירות הפצת הסמים את דברי כב' השופט נ' סולברג ב[ע"פ 6990/13](http://www.nevo.co.il/case/11269774) **מוסא ח'טיב נ' מדינת ישראל** (נבו 24.02.2014)

"קשה להגזים בהערכת הנזק הנגרם מייצור, הפצה, סחר ושימוש בסמים. נזק ממוני, גופני ונפשי, המקיף את החברה בכללותה, ואיננו נעצר במשתמש או במעורבים הישירים בביצוע העבירות: "לעולם נזכור עבירת סמים מה היא, ומה הם ערכי-החברה שאנו נדרשים להגן עליהם. מעבר מזה עומדים המערערים – הם ואחרים שכמותם – אנשים שעיניהם אל בצע-כסף, ומעבר מזה עומדים צרכני הסם, אנשים אומללים שגופם ונפשם מכורים לסם. אותם עלובים תלו עצמם בסם, ואנשים רעים כמערערים מנצלים תלות זו עד-תום לגריפת כסף-רע לכיסיהם. המערערים מוכרים סם-מוות למי שמכרו את גופם לסם, ועל יסקאות-מכר אלו זוכים הם בתמורה כספית. למותר להזכיר את שרשרת העבירות הנדרשת מעסקאות הסם: צרכנים שאין הפרוטה מצויה בכיסם פושטים על אחרים, שודדים אותם, פורצים לבתיהם, תוקפים אותם, והכול כדי להשיג מימון לרכישתו של הסם. המערערים אינם חבים, כמובן, מבחינה משפטית בעבירות שעוברים אחרים, אך לעת גזירת העונש נביא כל אלה במניין" ([ע"פ 4998/95](http://www.nevo.co.il/case/5988308) **מדינת ישראל נ' קרדוסו**, פ"ד נא(3) 769, 787 (1997)"

שלוש מהעבירות בהן הורשע הנאשם הן מהסוג החמור שבפקודת הסמים – עבירות הסחר בסמים. סוג זה של עבירות מרחיב באופן ניכר את מידת הפגיעה בערכים המוגנים נוכח מרכזיותם של הסוחרים והמייבאים בתוך המערך הלוגיסטי ממנו ניזונים צרכני הסם. באשר לסוג זה של עבירות, יפים גם דבריו הבאים של כב' השופט נ' סולברג:

"יבואני סמים וסוחריו המרכזיים הם אלו שיוזמים ומניעים את התהליך, אולם תפקיד חשוב וממשי בפגיעה בערכים המוגנים מסור גם לכל יתר חברי החוליות המרכיבות את השרשרת, מגדול ועד קטן: "וידענו מכבר כי בלא חוליות-הביניים המרכיבות את השרשרת יתקשו עברייני הסמים העיקריים לבצע את זממם. כנדרש מכאן, חובה היא המוטלת עלינו להיאבק בכל חוליה וחוליה ולנתק את השרשרת" ([ע"פ 7757/04](http://www.nevo.co.il/case/5821045) **בורשטיין נ' מדינת ישראל**, פ"ד נט(5) 218, 232 (2005)"

העבירה הרביעית בה הורשע הנאשם הינה עבירת תיווך לעסקת סחר בסם. פקודת הסמים קובעת בסעיף 19א ענישה זהה של 20 שנות מאסר גם לעבירת הסחר וגם לעבירת התיווך, שתיהן עבירות המקדמות הפצת סמים, ואף בדברי בית המשפט שלעיל ניתן למצוא ביטוי לחומרתה בהיותה חולית ביניים משמעותית בשרשרת הפצת הסם.

בגזירת העונשים, התייחסו בתי-המשפט לעבירת התיווך באופן שונה – פעם תוך קביעת מתחם זהה לעבירת הסחר [ר' למשל מטה את [רע"פ 126/15](http://www.nevo.co.il/case/18793360) **טל חביף נ' מדינת ישראל** (נבו 13.01.2015) – יב"ד], ופעם מתחם עונש נמוך מעט [ר' למשל מטה את [רע"פ 5353/17](http://www.nevo.co.il/case/22797714) **דגו טפרה נ' מדינת ישראל** (נבו 18.09.2017) – יב"ד].

ר' גם האמור ב[בש"פ 5714/03](http://www.nevo.co.il/case/6028537) **יזהר ג'ובני נ' מדינת ישראל** (נבו 06.07.2003):

"בא-כוח העורר טען כי העורר הינו בגדר מתווך ולא בגדר סוחר. לטעמי, אין זה מעלה או מוריד, זאת מאחר ואין לומר כי תיווך בעסקת סמים הינה פחות ערך מאשר סחר בסמים, אדרבא: תיווך משמש חוליה בשלשלת, ושבירת חולייה אחת עשויה לשבור את השלשלת כולה ... כך שאין הבדל בין סחר בסמים לבין תיווך בעסקת סמים לעניין בחינת מסוכנות העורר"

* 1. אשר לעבירת החזקת הסכין בה הורשע הנאשם, בית המשפט העליון התייחס לא אחת לתופעת ה"סכינאות", ר' למשל האמור ב[ע"פ 7682/18](http://www.nevo.co.il/case/25092075) **מוחמד עלקם נ' מדינת ישראל** (נבו 04.04.2019):

"בית משפט זה נדרש פעמים רבות – רבות מדי – להיקפה ולנזקיה

של תופעת ה'סכינאות'. ההצטיידות בסכינים, בין ל'הגנה עצמית', בין לתכלית אחרת, מהווה 'מכפיל כוח' שיוצר פוטנציאל לנזק משמעותי עצום ורב. אכן, "סכין הנישאת על גוף במערכה הראשונה סופה שהיא נשלפת וננעצת בגופו של הזולת במערכה השנייה" ... יש להרתיע מפני תופעה זו על דרך של ענישה מחמירה;"

* 1. מעיון בפסיקה הקיימת במקרים דומים, עולה התמונה הבאה:

1. [רע"פ 5353/17](http://www.nevo.co.il/case/22797714) **דגו טפרה נ' מדינת ישראל** (נבו 18.09.2017)

הנאשם הורשע על פי הודאתו בשתי עבירות של תיווך בסם ובעבירה של סחר בסמים. כלל העסקות היו בסם מסוג קוקאין. עסקות התיווך היו במשקלים של 1.15 גרם ו-4.54 גרם ואילו עסקת הסחר הייתה במשקל של 2 גרמים. **בית-משפט השלום קבע 3 מתחמים נפרדים: שני מתחמים שבין 4 ל-12 חודשי מאסר לכל עסקת תיווך ומתחם שבין 6 ל-18 חודשי מאסר לעסקת הסחר**. {נגזרו על הנאשם 17 חודשי מאסר בפועל נוכח שיקולי שיקום, וחרף עבר פלילי מכביד. הערעור ובקשת הרשות לערעור נדחו}.

1. [רע"פ 126/15](http://www.nevo.co.il/case/18793360) **טל חביף נ' מדינת ישראל** (נבו 13.01.2015)

הנאשם הורשע על פי הודאתו בעבירות של סחר בסמים מסוכנים, בכך שמכר קוקאין לסוכן סמוי ב-3 הזדמנויות: בראשונה – 0.39 גרם תמורת 460 ₪, בשנייה 0.81 גרם תמורת 800 ₪ ובשלישית, בתיווכו של חבר, 2.5 גרם תמורת 2,000 ₪. נקבע כי מתחם עונש הולם לכל מכירה, ולרבות לתיווך ינוע **בין 8 ל-18 חודשי מאסר**. {נגזרו על הנאשם 16 חודשי מאסר בפועל והפעלת מע"ת בן 4 חודשים במצטבר}. במסגרת דחיית בקשת הרשות לערעור, קבע בית-המשפט העליון כי מתחמי הענישה שנקבעו הולמים ואף מקלים.

1. [עפ"ג (מח' ב"ש) 45595-10-23](http://www.nevo.co.il/case/30122347) **אבו רקייק נ' מדינת ישראל** (נבו)

הנאשם הורשע על פי הודאתו בשלוש עבירות של סחר ועבירה נוספת של אספקת סם, בכל אחת מהעסקאות המדובר בכ-0.2 גרם קוקאין בתמורה לכ-200 ₪. **המתחם שנקבע לכלל העבירות יחדיו נע בין 15 ל-28 חודשי מאסר** {בהעדר עבר פלילי והליך טיפולי חיובי שעבר הנאשם, הוא נדון ל-16 חודשי מאסר. בית-המשפט המחוזי נתן משקל משמעותי יותר לשיקולי השיקום והפחית הענישה ל-12 חודשי מאסר}.

1. [ת"פ (שלום ב"ש) 35342-09-23](http://www.nevo.co.il/case/30039168) **מדינת ישראל נ' דנילוב** (נבו, 1.5.24)

הנאשם הורשע על פי הודאתו בפני מותב זה בביצוע שתי עבירות סחר ועבירת תיווך יחידה. כלל העבירות בוצעו מול סוכן משטרתי, במשקלים של כ-0.3 גרם לכל עסקה, בתמורה של כ-300 ₪ בכל פעם. **המתחם שנקבע נע בין 16 ל-32 חודשי מאסר**. בהעדר עבר פלילי ונסיבות נוספות, נדון הנאשם ל-18 חודשי מאסר.

1. [ת"פ (שלום ב"ש) 4179-06-21](http://www.nevo.co.il/case/27670645) **מדינת ישראל נ' אבו עסה** (לא פורסם 13.6.22)

הנאשם (1) הורשע על פי הודאתו במהלך ישיבת ההוכחות השנייה, בביצוע שלוש עסקאות סחר בסם קוקאין לסוכן משטרתי במשקלים של 0.41 גרם, 0.29 גרם ו- 0.41 גרם, ובהחזקת סכין וכן סם נוסף (קוקאין), שלא לצריכה עצמית במשקל 2.49 גרם ברכב. **המתחם שנקבע לכלל העבירות נע בין 16 ל-28 חודשי מאסר** {נגזרו על הנאשם, אשר קיים לחובתו עבר פלילי לא רלוונטי, 17 חודשי מאסר בפועל}.

1. [ת"פ (שלום ב"ש) 4730-11-21](http://www.nevo.co.il/case/28057232) **מדינת ישראל נ' אבו עמרה** (נבו 21.02.2023)

הנאשם (1) הורשע על פי הודאתו בעבירת סחר ובשתי עבירות תיווך לעסקת סחר בסמים מסוכנים, בכך שביצע 3 עסקות עם סוכנת משטרתית – האחת במשקל של 0.6 גרם, השנייה במשקל של 0.4 גרם והשלישית במשקל 0.5 גרם. בשלושת המקרים התמורה הייתה 500 ₪. **המתחם שנקבע נע בין 14 ל-28 חודשי מאסר** {בהעדרו של עבר פלילי, נדון הנאשם ל-14 חודשי מאסר ולרבות פסילת רישיון נהיגה לתקופה של שנה}.

1. [ת"פ (שלום ב"ש) 8917-06-22](http://www.nevo.co.il/case/28663680) **מדינת ישראל נ' אלנבארי** (נבו 12.2.2023)

הנאשם הורשע על פי הודאתו בשלוש עבירות של סחר בסמים, בכך שביצע מול סוכנת משטרתית 3 עסקאות בסם קוקאין, פעם במשקל 0.8 גרם, פעם במשקל 0.9 ובפעם השלישית מסר לידיה 1.8 גרם קוקאין ו-6.4 גרם קנביס בתמורה מצטברת של 1,800 ₪. **המתחם שנקבע נע בין 15 ל-30 חודשי מאסר** {בהעדר עבר פלילי וגילו הצעיר, נדון הנאשם ל-15 חודשי מאסר בפועל}.

* 1. אשר לעבירות של החזקת סכין, ר' לדוגמה:

1. [רע"פ 8181/20](http://www.nevo.co.il/case/27186396) **נעים אלקיעאן נ' מדינת ישראל** (נבו 26.11.2020)

הנאשם הורשע לאחר שמיעת ראיות בעבירת החזקת סכין שלא כדין. הנאשם החזיק בנוסף לסכין ברכבו גם אלה ומסכה. **המתחם שנקבע נע בין מאסר קצר שניתן לרצותו בעבודות שירות לבין 12 חודשי מאסר בפועל**. על הנאשם נגזרו 5 חודשי מאסר בפועל והופעל מע"ת (סה"כ 7.5 חודשי מאסר). בית-המשפט המחוזי לא מצא להתערב במתחם העונש אולם עקב נסיבותיו האישיות של הנאשם (מחלה גנטית נדירה) הקלו בעונשו של הנאשם לכדי 5.5 חודשי מאסר (כולל הפעלת המע"ת) ובשל טעות בהפעלת המע"ת באופן חלקי, הוחלט כי יבצע 4 חודשי מאסר מאחורי סורג ובריח ואת השאר (3 חודשים) – בעבודות שירות. בקשת הרשות לערעור נדחתה.

1. [רע"פ 1297/22](http://www.nevo.co.il/case/28334199) **דניאל ממן נ' מדינת ישראל** (נבו 01.03.2022)

הנאשם הורשע על פי הודאתו בעבירת החזקת סכין, בכך שהחזיק ברכבו סכין "קומנדו" מתקבעת באורך 15 ס"מ. **המתחם שנקבע נע בין מאסר מותנה לבין מספר חודשי מאסר שניתן לרצותם בעבודות שירות**. בשל קיומן של 2 הרשעות ישנות (אחת באלימות) ואי ודאות לגבי חזרתו של הנאשם למוטב,נדון הנאשם ל-7 חודשי מאסר בעבודות שירות. ערעורו ובקשת רשות הערעור של הנאשם נדחו.

1. [עפ"ג (מח' ב"ש) 64930-02-24](http://www.nevo.co.il/case/30478569) **סבג נ' מדינת ישראל** (15.5.24)

הנאשם הורשע על פי הודאתו בעבירת החזקת סכין שלא כדין בכך שהחזיק מתחת לשטיח ברכבו סכין. **המתחם שנקבע נע בין מאסר קצר שניתן לרצותו בעבודות שירות לבין שנת מאסר בפועל.** ביהמ"ש מצא כי ניתן להסתפק בהפעלת המאסר המותנה בן 9 חודשים, כך שירצה תקופה זאת במסגרת של עבודות שירות. לאחר ששמע את הערות בית-המשפט המחוזי, הנאשם חזר בו מן הערעור.

1. [עפ"ג (מח' חי') 50228-10-22](http://www.nevo.co.il/case/29086287) **טרביה נ' מדינת ישראל** (לא פורסם 26.1.23)

הנאשם הורשע על פי הודאתו בעבירת החזקת סכין שלא כדין לאחר שהתקבל דיווח במוקד החירום המשטרתי על חמישה בחורים בתחנת דלק כשלאחד מהם סכין, ובהגעת המשטרה למקום נמצא סכין בידי הנאשם. **המתחם שנקבע נע בין מספר חודשי מאסר שניתן לרצותם בעבודות שירות לבין 12 חודשי מאסר**. עתירת הנאשם לאי הרשעתו נדחתה אולם בשל שיקולי שיקום, אימץ בית-המשפט את המלצת שירות המבחן וגזר דינו ל-180 שעות של"צ ומאסר מותנה. ערעורו של הנאשם נדחה.

* 1. יש לזכור כי מדיניות הענישה הנהוגה הינה אך חלק ממכלול השיקולים הנשקלים בבואו של בית-המשפט לקבוע את מתחם העונש ההולם, זאת לצד **מידת** הפגיעה בערכים החברתיים המוגנים ו**נסיבות** הקשורות בביצוע העבירה.
  2. בבחינת נסיבות הקשורות בביצוע העבירה ([סעיף 40ט](http://www.nevo.co.il/law/70301/40i) ל[חוק העונשין](http://www.nevo.co.il/law/70301)) נשקלו הבאים:

התכנון והתחכום הקשורים בביצוע העבירה: עובדות כתב האישום מלמדות על נאשם המתמצא ונטוע היטב בעולם הסמים. ראיה לכך היא גישתו המידית של הנאשם למלאי סמים בכפוף לביקוש - עובדות כתב האישום מלמדות על חלוף פרק זמן קצר בלבד מהרגע בו התקשר הסוכן אל הנאשם, ועד שסיפק את מבוקשו. זאת ועוד, הנאשם פעל בתחום הפצת הסמים על פני ציר זמן לא קצר של חודש ימים. על פי מכלול נתוני כתב האישום ניתן לראות בנאשם כמי שערוך ומוכן לספק סמים על פי דרישה טלפונית ללא קושי לוגיסטי כלשהו, ובזמינות ונגישות מידיים.

הנזק ופוטנציאל הנזק מביצוע העבירה: רכיבים אלו נגזרים בראש ובראשונה מסוג וכמות הסם בהם סחר ותיווך הנאשם. עסקינן בארבע עסקאות בסמים בכמויות קטנות יחסית. ויחד עם זאת, מדובר בסם מסוג קוקאין, אשר נחשב לסם "קשה". ר' האמור לעניין השפעת סם הקוקאין ב[ע"פ 972/11](http://www.nevo.co.il/case/5738608) **מדינת ישראל נ' יניב יונה** (נבו 04.07.2012):

"הקוקאין נחשב, ולא בכדי, לסם קשה. זאת הן בשל השפעותיו על גוף האדם, והן בשל פוטנציאל ההתמכרות הגבוה שטמון בו. על פי רוב, לאחר נטילת הסם חווה המשתמש תחושה חזקה של אופוריה. לאחר האופוריה מגיעה ההתרסקות, שמתאפיינת בתשישות, שינה, דיכאון ממושך – וצורך עז להשיג מנת סם נוספת. נמצא גם שהמוח מסתגל במהירות לאפקט האופוריה, וכתוצאה מכך המשתמש צורך כמויות הולכות וגדלות מהסם. הגדלת מנת הסם מעצימה את הפגיעה שנגרמת למשתמש ובכלל זאת פרנויה, פאניקה ושיבוש בפעילות החשמלית של הלב עד כדי פוטנציאל להתקף או לדום לב ... הפגיעה ביחיד חוזרת חלילה לפגיעה בחברה. השימוש בסם מסוג קוקאין יוצר צורך להמשיך ולהשתמש. כתוצאה מכך עליו לחפש מקורות כספיים למימון רכישת הסם, לאו דווקא בדרכים חוקיות, תוך שהוא חווה הידרדרות מתמדת בתפקוד הפיזי והקוגנטיבי שלו. "

הסיבות שהביאו את הנאשם לבצע את העבירות: נטען מפי הנאשם (בדבריו האחרונים) כי מטרתו הייתה לממן רכישת סמים עצמית נוכח התמכרותו. עם זאת, לא התבקש תסקיר שירות מבחן אשר למניעיו של הנאשם, ולא נוספו לכתב האישום המתוקן עובדות בעניין זה. סבורני כי דברי הנאשם לא עולים בקנה אחד עם נסיבות התיק וכי מדובר בענייננו במניע ה"רגיל" לביצוע עבירות מסוג זה – הפקת רווח כלכלי מידי וקל על חשבון בריאות הציבור ובניגוד לחוק, גם אם עשה הנאשם שימוש בחלק מרווחיו לרכישת סמים לשימושו.

חלקו היחסי של הנאשם בביצוע העבירה: הנאשם נותן את הדין לבדו, מבלי שידוע טיב הקשר "העסקי" בינו לבין שותפיו לעבירות על אף שברור מהנתונים הכתובים כי לא פעל לבד. עם זאת, הנאשם נמצא במוקד עסקאות הסם, ולא בכדי הורשע על פי הודאתו בשלוש עבירות של סחר בסמים (ולא בעבירות סיוע לסחר בסמים למשל), ורק באישום מס' 5 הורשע בעבירה שאינה עבירת סחר בסמים. ודוק, גם בעבירת התיווך לסחר בסמים שבאישום מס' 5, פועלו של הנאשם היה מרכזי ודומיננטי המשיק לעבירת סחר בסמים אקטיבית, וכלל קביעת מיקום העסקה ומחירה. ודוק, הנאשם נתפס ונעצר בסמוך למקום העסקה (בעודו מחזיק סכין), בבחינת ביצוע "ליווי" אישי לעסקת תיווך זו.

**בהתאם לאמור לעיל, סבורני כי הפגיעה בערכים המוגנים היא ברמה משמעותית ומצאתי לקבוע מתחם ענישה כולל (נוכח אופן פעולה דומה מול אותו סוכן בסמיכות זמנים יחסית) הנע בין 18 ל-32 חודשי מאסר בפועל.**

שיקולי הענישה בתוך מתחם העונש

* 1. בגזירת העונש המתאים לנאשם בתוך מתחם העונש, נשקלו הנסיבות הבאות שאינן קשורות בביצוע העבירה ([סעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301)):

עבר פלילי: לחובת הנאשם 9 הרשעות קודמות, בין השאר בעבירות של נהיגה פוחזת ברכב, סמים, רכוש ואלימות. הנאשם ריצה מספר תקופות מאסר בעברו, האחרונה שבהם למשך 14 חודשים משנת 2022.

עבר תעבורתי: לחובת הנאשם 27 הרשעות תעבורה, בין השאר בעבירות של נהיגה ללא רישיון, נהיגה בזמן פסילת בימ"ש, ונהיגה תחת השפעת סמים, בגינן נגזרו עליו עונשי מאסר בפועל.

נטילת האחריות של הנאשם על מעשיו: הודאת נאשם מגלמת קבלת אחריות על ביצוע המעשים, נלווה לה חסכון משמעותי מזמנם של עדי התביעה ובהם שוטרים, ובזמן שיפוטי יקר. לא התבקש תסקיר שירות המבחן אשר יעמיק בדבר מידת נטילת האחריות, הבנת הנאשם את הפסול שבמעשים וסיכויי שיקומו.

* 1. **בשים לב לאמור, מצאתי כי יש למקם את עונשו של הנאשם בתחילת השליש השני של מתחם הענישה.**

סוף דבר

* 1. נוכח האמור, אני דן את הנאשם לעונשים הבאים:

1. 24 חודשי מאסר בפועל בניכוי ימי מעצרו בתיק זה.
2. 9 חודשי מאסר על תנאי לתקופה של 3 שנים מתום ריצוי מאסרו, שלא יעבור כל עבֵרת סמים מסוג פשע.
3. 4 חודשי מאסר על תנאי לתקופה של 3 שנים מתום ריצוי מאסרו, שלא יעבור כל עבֵרת סמים מסוג עוון או עבירה של החזקת סכין.
4. קנס כספי בסך 6,000 ₪ או 30 ימי מאסר תמורתו. הקנס ישולם ב-6 תשלומים חודשיים שווים ורצופים, החל מיום 1.4.25 ובמשך כל 01 לחודש שלאחריו. לא ישולם אחד התשלומים במועדו, תעמוד כל היתרה לפירעון מידי ויתווספו תוספות פיגור כחוק, וזאת מעבר לזכותה של המאשימה לבקש הפעלת מאסר חלף הקנס.
5. פסילה מלקבל או להחזיק רישיון נהיגה למשך 6 חודשים מיום השחרור מהמאסר. על הנאשם להפקיד את רישיון הנהיגה במזכירות בית-המשפט ולחלופין למלא תצהיר מתאים במזכירות בית-המשפט. הפסילה תהיה במצטבר לכל פסילה אחרת, אם קיימת.
6. פסילה מלקבל או מלהחזיק רישיון נהיגה על תנאי למשך 6 חודשים.

הפסילה תופעל אם תוך תקופה של 3 שנים מיום השחרור מהמאסר, יעבור הנאשם כל עבירת סמים, עבירת נהיגה ללא רישיון נהיגה או נהיגה בפסילה.

**את הקנס ניתן לשלם כעבור 3 ימים מהיום באחת מהדרכים הבאות:**

* **תשלום בכרטיס אשראי באמצעות האתר המקוון של רשות האכיפה והגבייה בכתובת: www.eca.gov.il.**
* **תשלום בשירות עצמי באמצעות מוקד שירות טלפוני של מרכז הגבייה, בטלפון שמספרו 35592\* או, 073-205-5000.**
* **תשלום במזומן בכל סניף של בנק הדואר, בהצגת תעודת זהות בלבד (אין צורך בהצגת שוברי תשלום)**

מוצגי הסמים והסכין יושמדו.

המזכירות תסגור את התיק.

**5129371זכות ערעור בתוך 45 יום לבית המשפט המחוזי**.

**54678313**

**ניתן היום, כ"ט טבת תשפ"ה, 29 ינואר 2025, בנוכחות הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

יריב בן דוד 54678313-/

נוסח מסמך זה כפוף לשינויי ניסוח ועריכה