|  |  |
| --- | --- |
| **בית משפט השלום בבאר שבע** | |
| ת"פ 67359-02-24 מדינת ישראל נ' צליח(עציר) |  |

|  |  |  |
| --- | --- | --- |
| לפני | **כבוד השופט, סגן הנשיא אבישי כהן** | |
| בעניין: | **המאשימה** | **מדינת ישראל**  **ע"י ב"כ עו"ד שירלי אוחיון** |
|  | **נגד** | |
|  | **הנאשם** | **אמיר צליח (עציר) – בעצמו**  **ע"י ב"כ עו"ד לאון קרסנוברודסקי ממשרד עו"ד אלכס גאוסקין** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a), [287א](http://www.nevo.co.il/law/70301/287a), [40 יא'](http://www.nevo.co.il/law/70301/40ja), [415](http://www.nevo.co.il/law/70301/415)

[פקודת התעבורה [נוסח חדש]](http://www.nevo.co.il/law/5227): סע' [43](http://www.nevo.co.il/law/5227/43)

|  |
| --- |
| **גזר דין** |

ביום 19.09.24 **הציגו הצדדים הסדר דיוני** אשר במסגרתו כתב האישום תוקן, הנאשם הודה והורשע במיוחס לו בכתב האישום בעבירות הבאות:

**שתי עבירות של סחר בסמים**, עבירה לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a)  ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973.

**ארבע עבירות של הפרת הוראה חוקית**, עבירה על [סעיף 287א](http://www.nevo.co.il/law/70301/287a) ל[חוק העונשין](http://www.nevo.co.il/law/70301), התשל"ז – 1977.

**שתי עבירות הסתייעות ברכב לעבור עבירה**, עבירה לפי [סעיף 43](http://www.nevo.co.il/law/5227/43) ל[פקודת התעבורה](http://www.nevo.co.il/law/5227), תשכ"א – 1961.

**עבירה אחת של קבלת דבר במרמה,** עבירה לפי [סעיף 415](http://www.nevo.co.il/law/70301/415) ל[חוק העונשין](http://www.nevo.co.il/law/70301), התשל"ז – 1977.

**עבירה אחת של החזקת סכין**, עבירה לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), התשל"ז – 1977.

ההסדר לא כלל הסכמה לעניין העונש.

**כתב האישום המתוקן**

ביום 13.07.23 במסגרת הליך [מ"ת 12644-05-23](http://www.nevo.co.il/case/29629204) הורה כבוד השופט נ' אבו טהה בבית המשפט המחוזי בבאר שבע על השמתו של הנאשם בתנאים מגבילים הכוללים "מעצר בית מלא" ב"חוות הסוסים" באזור התעשייה בעיר רהט, בפיקוחם של ערבים שנקבעו. בהמשך לכך, ביום 28.12.23 הורה בית המשפט על העתקת כתובת מעצר הבית לבית אמו של הנאשם ברחוב זיסו 14/31 בבאר שבע (להלן: "ההוראה החוקית").

במועדים הרלוונטיים לכתב האישום שימשו השוטרים אלירן בן עזרא (להלן: "הסוכן אלירן") ונתנאל לייבוביץ (להלן: "הסוכן נתנאל") כסוכנים משטרתיים למיגור תופעת הסחר בסמים.

**על פי עובדות האישום השני**, ביום 25.01.24 סמוך לשעה 12:45, פנה הסוכן נתנאל לנאשם בכך ששלח לו הודעה בישומון "ווצאפ" וביקש לרכוש ממנו סמים בכך ששלח את ההודעה "אני צריך ב-200 חממה", בתגובה השיב הנאשם לסוכן נתנאל כי הוא [הנאשם] ישלח לו מיקום, ועל הסוכן להגיע למיקום לצורך רכישת הסם.

בהמשך לכך, הציע הנאשם לסוכן כי הוא יגיע אליו, ובתמורה למשלוח ישלם לו 230 ₪ במקום 200 ₪ עליהם סיכמו, הסוכן נתנאל השיב בחיוב להצעתו של הנאשם.

בהמשך למתואר, סמוך לשעה 14:40 הגיע הנאשם ברכב מסוג טויוטה ל.ז. 108-78-601 לשכונת נחל עשן בבאר שבע, בסמוך ל"סופר פארם" כאשר הוא יושב במושב הנוסע הקדמי, ובמושב הנהג יושב אחר, במעמד זה ניגש הסוכן נתנאל לנאשם, מסר לו סכום של 230 ₪, והנאשם מסר לו בתמורה סם מסוכן מסוג קנבוס במשקל 4.17 גרם נטו.

במעשיו המתוארים לעיל סחר הנאשם בסם מסוכן מבלי שהיה לו היתר כדין או אישור מאת המנהל לכך. כמו כן במעשיו אלו הסתייע הנאשם ברכב על מנת לעבור עבירה.

במעשיו המתוארים לעיל הפר הנאשם את ההוראה החוקית שניתנה כשורה מאת בית המשפט.

**על פי עובדות האישום השלישי,** ביום 31.01.24 סמוך לשעה 17:00 פנה הסוכן נתנאל לנאשם בכך ששלח לו הודעה באמצעות יישומון "ווצאפ" בכך שאמר לו "אני צריך ב-200, יש לך משהו טוב?", הנאשם השיב בחיוב, ותיאם להיפגש עם הסוכן נתנאל ברחוב החשמונאים בבאר שבע.

בהמשך למתואר לעיל, סמוך לשעה 17:40, הגיע הנאשם ברכב מסוג טויוטה ל.ז. 108-78-601 לרחוב החשמונאים כאשר הוא יושב במושב הקדמי, ובמושב הנהג יושב אחר, אז ניגש אליו הסוכן נתנאל ומסר לו סכום של 230 ₪ ובתמורה מסר לו הנאשם סם מסוכן מסוג קנבוס במשקל 5.64 גרם נטו.

במעשיו המתוארים לעיל סחר הנאשם בסם מסוכן מבלי שהיה לו היתר כדין או אישור מאת המנהל, וכן הסתייע ברכב לשם ביצוע עבירה.

במעשיו המתוארים לעיל הפר הנאשם את ההוראה החוקית שניתנה כשורה מאת בית המשפט.

**על פי עובדות האישום הרביעי,** ביום 13.02.24 סמוך לשעה 20:00 פנה הסוכן נתנאל לנאשם בכך ששלח לו הודעה באמצעות יישומון "ווצאפ" בכך שאמר לו "יש מצב לוורוד", כאשר הוא מתכוון לסם מסוכן המכונה בעגה העבריינית "דוסה" וצבעו וורוד, בתגובה השיב לו הנאשם "מה? דוסה?" והסוכן נתנאל השיב לו בחיוב, אז תיאם הנאשם להיפגש עם הסוכן נתנאל בכך שאמר לו להגיע אליו לשכונה ג' בבאר שבע בסמוך למרכול "סופר תהילה".

בהמשך למתואר לעיל, סמוך לשעה 20:45, הגיע הסוכן נתנאל למקום המפגש המתואם כפי שפורט לעיל, עדכן את הנאשם כי הוא במקום, והנאשם השיב לו "אני יורד", אז הגיע הנאשם, פגש בסוכן נתנאל אשר מסר לו סכום של 250 ₪, ואילו הנאשם מסר לו בתמורה שקית ניילון אטומה ובתוכה חומר שטיבו אינו ידוע במשקל 1.9167 גרם נטו.

במעשיו המתוארים לעיל, קיבל הנאשם במרמה מהסוכן נתנאל 250 ₪.

במעשיו המתוארים לעיל הפר הנאשם את ההוראה החוקית שניתנה כשורה מאת בית המשפט.

**על פי עובדות האישום החמישי,** ביום 15.02.24 סמוך לשעה 11:50, פנה הסוכן נתנאל לנאשם וביקש לרכוש ממנו סמים בכך שביקש ממנו "אני צריך ב-300 חממה", הנאשם נעתר לכך ושאל את הסוכן נתנאל האם יוכל לבוא אליו לשכונה ג', הסוכן נתנאל השיב לו כי הוא מעוניין שהנאשם יגיע אליו לרחוב מבצע עובדה בעיר באר שבע.

בהמשך לכך, סמוך לשעה 12:50 הגיע הנאשם למקום המפגש המתואם כמתואר לעיל, אז בוצע מעצר על ידי צוות שוטרים שהמתינו במקום.

במעמד המתואר לעיל, החזיק הנאשם בסכין, שלא למטרה כשרה, מחוץ לתחום ביתו או חצירו.

במעשיו המתוארים לעיל הפר הנאשם את ההוראה החוקית שניתנה כשורה מאת בית המשפט.

**טיעוני הצדדים**

**ב"כ המאשימה** (להלן: "המאשימה") הגישה גיליון רישום פלילי (התקבל בהסכמה וסומן **ת/1**).

לדברי המאשימה מדובר בנאשם אשר הורשע בבית משפט לנוער בעבירה של סיוע לשוד מזוין ונדון לשלושה חודשי עבודות שירות, בתיק הנוכחי לא עבר הליך טיפולי כלשהו.

ב"כ המאשימה עותרת לקביעת מתחם אחד בכל האירועים, לדבריה מדובר על מספר מכירות אשר התרחשו בזמן היותו תחת מעצר בית מלא. המאשימה עותרת לקביעת מתחם עונש מחמיר הנע בין 20-40 חודשי מאסר בפועל לכל האירועים ולמקמו ברף הבינוני במתחם ולהשית עליו עונשים נלווים.

המאשימה הפנתה ל[**רע"פ 7996/12**](http://www.nevo.co.il/case/5605484) **אליהו יוסף נגד מדינת ישראל**, אשר מדובר במי שהורשע בעבירת סחר וגם בהחזקה לשימוש עצמי. מדובר במכירה של קנביס במשקלים מאוד מאוד נמוכים ומכירה אחת של קוקאין במשקל של פחות מגרם, נעדר עבר פלילי להבדיל מהנאשם כאן ומי שלגביו הוגשו תסקירים חיוביים ובית המשפט העליון אישרר עונש מאסר בפועל של 21 חודשים.

ביחס לעבירת הסכין, הוסיפה המאשימה כי העובדה שהנאשם מחזיק סכין וגם מבצע עבירות סמים, הדבר מעיד על אדם בעל דפוסים עברייניים, מעבר לכך שהנאשם מסכן את הציבור בביצוע עבירות סמים ולא ירא מהחוק בכך שיוצא מביתו לביצוע העבירות שעה שמצוי במעצר בית.

**ב"כ הנאשם** טען לעניין העונש כי יש לתת משקל לכך שהסוכן יצר קשר עם הנאשם.  
לדבריו, בעבירות הסחר נשוא כתב האישום מדובר על משקלים קטנים של קנביס, והפסיקה מתייחסת לכך בהתאם.

לעניין הפרת ההוראה החוקית, החזקת סכין וקבלת דבר במרמה טען כי המתחמים הרלוונטיים בנסיבות העניין מתחילים מענישה צופה פני עתיד ועד לחודשי מאסר ספורים. הגיש טבלת פסיקה התומכת בדבריו.

לעניין מתחם העונש הסכים כי יש לקבוע מתחם אחד. לדבריו, יש לראות את כל אירועי כתב האישום כסובבים סביב אותו הציר. לעניין החזקת הסכין, לא מדובר באירוע בנסיבות מחמירות.

לסיכום טען למתחם אחד על כלל העבירות שינוע בין 10-18 חודשי מאסר בפועל תוך מיקום העונש בתחתית המתחם.

**דיון והכרעה**

**קביעת מתחם העונש ההולם**

קביעת מתחם העונש ההולם למעשה העבירה נעשה בהתאם לעקרון ההלימה. לשם קביעת מתחם העונש ההולם יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.

כתב האישום מתאר מס' אירועים ועבירות שונות אשר התקיימו (ברובם) בין הסוכן הסמוי לבין הנאשם. טווח הזמנים הקצר בין האירועים והדמיון הרב בין כלל נסיבות האירועים והעבירות מלמד על קשר הדוק בין העבירות ועל מסכת עבריינית אחת. מכאן כי ראוי לקבוע מתחם עונש אחד, המביא בחשבון כי מדובר במס' אירועים שונים ומס' עבירות שונות. (ראה [ע"פ 4910/13](http://www.nevo.co.il/case/13093721) **ג'אבר נ' מדינת ישראל,** 29.10.14; [רע"פ 4760/14](http://www.nevo.co.il/case/17023776) **קיסלמן ואח' נ' מדינת ישראל** 07.05.15; [דנ"פ 2999/16](http://www.nevo.co.il/case/21473042) **מזרחי נ' מדינת ישראל** 22.05.16).

**הערכים החברתיים שנפגעו;** עבירות סמים בכללותן, ובראשן עבירת הסחר בסמים, פוגעות בערכים החברתיים של הגנה על שלום הציבור, ביטחונו ובריאותו מפני הפגיעה ההרסנית הכרוכה בשימוש בסמים. בנוסף לכך, יש צורך לפעול למניעת אותם נזקים כלכליים וחברתיים עקיפים הנגרמים עקב הפצת סמים והשימוש בהם, כאשר פעמים רבות משתמשי הסם נופלים כנטל על החברה, ולעיתים נגררים, לביצוע עבירות נלוות אשר מבוצעות לצורך מימון צריכת הסמים.

במקרה דנן מדובר בסחר בסם קנבוס אשר היה ונותר בגדר סם מסוכן, ראה הנאמר ב[ע"פ 170/07](http://www.nevo.co.il/case/5681787) **מטיס נ' מדינת ישראל** (2007), ביחס לסם הקנאביס, כי גם סמים קלים מהווים לעיתים קרובות את יריית הפתיחה להתמכרות לסמים קשים יותר וכי גם בשימוש בהם עצמם טמונה סכנה.   
בית המשפט העליון שב והדגיש כי סם קנבוס היה ועודנו נותר סם מסוכן (ראה [רע"פ 174/21](http://www.nevo.co.il/case/27313460) **סויסה נ' מדינת ישראל** (25.02.21); [רע"פ 8759/21](http://www.nevo.co.il/case/28190928) **אלעד קסלר נ' מדינת ישראל** (23.12.21) וככלל מגמת הענישה בעבירות סמים, היא של החמרה והרתעה (ראה [ע"פ 8048/19](http://www.nevo.co.il/case/26246488) פיצ'חדזה נ' מדינת ישראל, פסקה 11)

**הערכים החברתיים שנפגעו** כתוצאה מביצוע עבירה של החזקת סכין, הם הגנה על שלומו ובטחונו של הציבור. בפסיקה נשמעו קולות רבים המדגישים את החומרה הגלומה בעבירה של החזקת סכין, באשר לפוטנציאל הנזק העלול להיגרם מביצוע עבירה זו.

בחינת **מדיניות הענישה הנוהגת** מעלה כי במקרים דומים הוטלו על נאשמים עונשים שונים וזאת בהתאם לנסיבות המקרה כמפורט להלן:

1. [רע"פ 8388/22](http://www.nevo.co.il/case/29200734) **עידן אביבי נ' מדינת ישראל** (9.12.22) נדון עניינו של נאשם אשר הורשע ע"פ הודאתו בביצוע שמונה עבירות סחר בסמים, שלוש עבירות של החזקת סם שלא לצריכה עצמית, שתי עבירות של קשירת קשר לביצוע פשע ועבירת שיבוש משפט. בית המשפט הדגיש לחומרה את זלזולו של הנאשם במערכות אכיפת החוק בכך שלא נמנע מביצוע עבירות סמים גם לאחר שהוסרו ממנו התנאים המגבילים שהוטלו עליו בגין עבירות אלו. בית המשפט גזר על המבקש 16 חודשי מאסר בפועל, מאסרים על תנאי וענישה נלווית. ערעורו לבית המשפט המחוזי נדחה, תוך שנקבע כי לנוכח ריבוי העבירות ונסיבותיהן, העונש שנקבע הינו "מתון". בית המשפט העליון ציין כי הגשת הבר"ע בנסיבות אלו הינה בבחינת "עזות מצח" של המבקש, ודחה את ערעורו.
2. [רע"פ 957/22](http://www.nevo.co.il/case/28303615) **חבושה נ' מדינת ישראל** (8.2.22). נדון עניינו של נאשם אשר הורשע בביצוע חמש עסקאות סחר בקנאביס והחזקת עשרות יחידות סם. לאחר שהוגשו שני תסקירים חיוביים נגזר עונשו של המבקש ל 6 חודשי מאסר בעבודות שירות ועונשים נלווים. ערעורו לבית המשפט המחוזי נדחה, תוך שנקבע כי העונש מקל עמו. בית המשפט העליון חזר על קביעה זו, ודחה את בקשתו לרשות ערעור.
3. [עפ"ג 58296-05-19](http://www.nevo.co.il/case/25725793) (מחוזי ב"ש) **אלהואשלה נ' מדינת ישראל** [פורסם בנבו] (10.7.19) התקבל ערעורו של מי שהורשע בעבירה של סחר בסם קנבוס במשקל של 7.3 גרם תמורת 300 ₪ לסוכן משטרתי, כך שעונשו - 9 חודשי מאסר לריצוי בעבודות שירות - **הופחת ל-7 חודשי מאסר בפועל לריצוי בדרך של עבודות שירות**. בקבלו את הערעור ציין בית המשפט בהעדר עבר פלילי קודם והתרשמות שירות המבחן לפיה אינו בעל דפוסים עבריינים מושרשים שהביע מוטיבציה לנהל אורח חיים נורמטיבי .
4. [רע"פ 1720/11](http://www.nevo.co.il/case/5787128) **מיכאל גליק נ' מדינת ישראל**, (07.03.11) דחה בית המשפט העליון, בקשת רשות ערעור של נאשם אשר הורשע בהתאם להודאתו ב-3 עבירות של סחר בסם מסוג חשיש ותיווך בסם, מכירה לסוכן משטרתי, הנאשם נדון ל 8 חודשי מאסר בפועל וענישה נלוות, חרף המלצת שירות המבחן להטלת עונש מאסר לריצוי בדרך של עבודות שירות נוכח הליך השיקום שעבר הנאשם.
5. רע"פ  **אבו זניד נ' מדינת ישראל** (27.6.12), המבקש הורשע בעבירה של החזקת סכין. בית משפט השלום השית על המבקש צו של"צ בהיקף של 180 שעות ללא הרשעה, בימ"ש המחוזי קיבל ערעור המדינה והרשיע המבקש, בקשת רשות הערעור נדחתה בבימ"ש העליון.

**בחינת מידת הפגיעה בערכים המוגנים במקרה דנן מעלה כי הפגיעה הינה משמעותית.** עבירות של סחר בסם הינן על פי הגדרתן ברף הגבוה של עבירות הסמים וזאת על אף כי מדובר בכמויות קטנות**.**

**בחינת הנסיבות הקשורות בביצוע העבירה** מעלה כי הנאשם ביצע את כלל העבירות נשוא כתב האישום תוך הפרה בוטה של ההוראה החוקית שהוטלה עליו על ידי בית המשפט, קרי הפרת "מעצר בית מלא" שהוטל עליו בהחלטה שיפוטית ובמסגרת ההפרה ביצע עבירות פליליות נוספות. הנאשם הפר את הוראות בית המשפט ברגל גסה וביצע עבירות חמורות של מכירת סמים לאור יום, החזקת סכין וקבלת דבר במרמה.

**מכלל הדברים האמורים, לאחר שנתתי את דעתי לסוג העבירות בהם הורשע הנאשם, למדיניות הענישה הנוהגת בעבירות מסוג זה – מצאתי לקבוע כי מתחם העונש ההולם ינוע בין 13 ועד 26 חודשי מאסר בפועל.**

**עונשו של הנאשם**

במקרה הנידון, לא קיימים שיקולים אשר מצדיקים סטייה מהמתחם לחומרא או לקולא.  
הנאשם בחר שלא להמתין לקבלת תסקיר לעניין העונש בעניינו ולפיכך אין כל המלצה טיפולית או שיקומית.

בהתאם להוראות [סעיף 40 יא'](http://www.nevo.co.il/law/70301/40ja) ל[חוק העונשין](http://www.nevo.co.il/law/70301), בגזירת העונש המתאים לנאשם בגדרי מתחם העונש ההולם, יתחשב בית המשפט בשיקולים שאינם קשורים בנסיבות ביצוע העבירה.  
ראשית, יינתן משקל לשיקולי הרתעת היחיד והרבים בשים לב לשכיחותן של עבירות הסמים, נפיצותן וחומרתן.

לחומרה, נתתי דעתי לעברו הפלילי של הנאשם, אשר למרות גילו הצעיר, לחובתו הרשעה מנוער מתחום האלימות. לפיכך, מצאתי למקם את עונשו של הנאשם בשליש התחתון של מתחם העונש, שלא בתחתיתו.

הנאשם הצטער על מעשיו בפני בית המשפט וטען כי ביצע עבירות אלו עקב צורך כספי. הנאשם לא השתלב בתכנית טיפולית אשר יכולה להצביע על רצון לשנות את אורח חייו.

לצד זאת, אביא בחשבון את גילו הצעיר של הנאשם, כבן 22 שנים, את הודאת הנאשם אשר בעשותו כך חסך זמן שיפוטי יקר ערך.

לא אתעלם מכך שהנאשם הסתייע ברכב על מנת לעבור את העבירות ובהתאם אטיל עליו רכיבי ענישה בדמות פסילת רישיון נהיגה. עם זאת, נתתי דעתי לעובדה כי הנאשם לא היה הנהג ברכב ולפיכך ועל מנת לאפשר לנאשם פוטנציאל שיקומי לאחר שחרורו, לא אמצה הדין איתו ברכיב זה.

אשר לרכיבי ענישה כלכליים בדמות קנס כספי, בהינתן כי ברקע ביצוע העבירה עמד השגת רווח כספי קל ומהיר, ברי כי לא ניתן להוציא אותו פטור מעונש ברכיב זה.

**סוף דבר**

לאחר שחזרתי ושקלתי את מכלול השיקולים המתבקשים לבחינת עונשו של הנאשם בתוך המתחם אותו קבעתי, אני גוזר עליו את העונשים הבאים:

1. 15 חודשי מאסר בפועל בניכוי ימי מעצרו בגין תיק זה.
2. 7 חודשי מאסר על תנאי למשך 3 שנים מיום שחרורו שלא יעבור עבירות סמים מסוג פשע.
3. 3 חודשי מאסר על תנאי למשך 3 שנים מיום שחרורו שלא יעבור עבירות סמים מסוג עוון ולרבות עבירה של החזקת סכין והפרת הוראה חוקית.
4. קנס בסך 5,000 ₪ או 50 ימי מאסר תמורתו. הקנס ישולם ב-10 תשלומים שווים ורצופים החל מיום 1.5.25 וב-1 לכל חודש שאחריו עד לסיום מלוא תשלום הקנס.
5. התחייבות בסך 3,000 ₪ שלא לעבור כל עבירה בה הורשע ולרבות כל עבירה על [פקודת הסמים המסוכנים](http://www.nevo.co.il/law/4216) למשך שנתיים מיום שחרורו.
6. פסילת רישיון נהיגה לתקופה של 4 חודשים מיום שחרורו. הנאשם מצהיר בפני כי אינו מחזיק רישיון נהיגה כדין ולפיכך אני מורה כי הפסילה תיכנס לתוקף מיד עם שחרורו ללא צורך בהפקדת רישיון נהיגה.
7. פסילה על תנאי לתקופה של 6 חודשים למשך שנתיים מיום שחרורו ככל ויעבור עבירה של נהיגה בפסילה או עבירה כלשהיא על [פקודת הסמים המסוכנים](http://www.nevo.co.il/law/4216).
8. 5129371מורה על השמדת הסמים והסכין.

**54678313**

**ניתן היום, י"ח כסלו תשפ"ה, 19 דצמבר 2024, בנוכחות הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אבישי כהן 54678313-/

נוסח מסמך זה כפוף לשינויי ניסוח ועריכה