|  |
| --- |
| **בית משפט השלום בחדרה** |
| **ת"פ 1404-03-24 מדינת ישראל נ' יחיאלוב(עציר)**  תיק חיצוני: 87190/2024 |

|  |  |  |
| --- | --- | --- |
| **בפני** | **כב' סגנית הנשיאה, השופטת ליזי פרוינד** | |
| **מאשימה** | | **מדינת ישראל** |
| **נגד** | | |
| **נאשמים** | | **מסלי יחיאלוב (עציר)** |

בהמשך לגזר הדין אשר ניתן ב-21.5.24 ותקלת המחשב, להלן גזר הדין המלא על נימוקיו.

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19 א'](http://www.nevo.co.il/law/4216/19a)

|  |
| --- |
| **גזר דין** |

**רקע**

הנאשם, הורשע בהתאם להודאתו בביצוע עבירה של **סחר בסמים מסוכנים, לפי** [**סעיף 13**](http://www.nevo.co.il/law/4216/13) **ו-**[**19 א'**](http://www.nevo.co.il/law/4216/19a) **ל**[**פקודת הסמים המסוכנים**](http://www.nevo.co.il/law/4216) **(נוסח חדש) תשל"ג-1973.**

על פי המתואר בעובדות כתב האישום המתוקן, ביום 31.1.24 יצר הנאשם קשר טלפוני עם אחר (להלן: "הקונה") במטרה למכור לו סמים מסוכנים מסוג קוקאין. בהמשך לתיאום הטלפוֹני, נפגשו בהמשך אותו היום השניים בישוב חריש והנאשם מכר לקונה סם מסוכן מסוג קוקאין במשקל 1.6244 גרם נטו תמורת 450 ₪.

**טיעוני הצדדים וראיות לעונש**

-הוגשו גיליון הרישום הפלילי וכן פרוטוקול דיון וגזר הדין בו הוטל על הנאשם מאסר מותנה בר הפעלה בענייננו.

-בן דודו של הנאשם ביקש לספר כי מתעתד לשמש לו עוגן תעסוקתי בעבודות חיפוי בניין, לכשישתחרר.

**המאשימה** עמדה על הערכים המוגנים שנפגעו ולמידת הפגיעה בהם אשר לשיטתה הנה ברף הבינוני. הודגש רוחב נזקי הסמים אשר פוגעים בציבור הרחב כמחוללי עבירות נוספות ומימון ארגוני פשיעה וטרור. נוכח סוג הסם-קוקאין והתכנון המקדים שנלווה בהכרח לביצועה של העבירה סבורה המאשימה שמתחם הענישה נע בין 8 ל- 18 חודשי מאסר בפועל.

באשר לנסיבות שאינן קשורות בביצוע העבירה, לימדה כי מדובר בנאשם יליד 1990, בעל עבר פלילי לרבות סחר בסמים שאף ריצה מאסרים בפועל, כמו כן לחובתו מאסר על תנאי בר הפעלה אותו ביקשה להפעיל במצטבר. לאור האמור ובהעדר אינדיקציה לחרוג מן המתחם ביקשה למקם את המקרה ברף הענישה הבינוני של המתחם לצד ענישה נלווית.

**ב"כ הנאשם** הפנה לנסיבות תחילתו של תיק זה אז הוחשד הנאשם בפרשיה של הברחת סמים לשב"ס כשבמסגרתתרגילי חקירה נעצרו גם בני משפחתו; לבסוף הוגש כתב אישום שונה בתכלית לקולה, וודאי לאחר תיקונו. הסנגור טען כי בשל כך שהיה עצור חודש ימים הסכים הנאשם למעצרו עד תום ההליכים, מצב שונה מזה בו היה נמצא אילו לכתחילה יוחס לו מה שהואשם בו לבסוף. ביקש להעניק משקל ללקיחת האחריות ולכך שהודה בהזדמנות הראשונה. לטענת ההגנה מדובר ב"אחוות נרקומנים" בין חברים, המהווה מעידה חד פעמית ללא רווח.

עוד הודגש כי לנאשם שתי בנות קטנות, פעוטות ממש, והדבר מכביד על מצבו של הנאשם במעצר ומהווה בסיס רצונו לשינוי ומפנה בתובנתו.

הסנגור חלק על המתחם שהציגה המאשימה אשר לשיטתו בהסתמך על פסיקה שהגיש, צריך להיות נמוך משמעותית.

**הנאשם** טען גם הוא שהמעצר סייע לו להבין את הלקח נוכח הריחוק משתי בנותיו הקטנות אותן הגדיר כסיבה לשינוי.

**דיון והכרעה**

**קביעת מתחם העונש ההולם**

הערכים החברתיים שנפגעו כתוצאה ממעשיו של הנאשם, אשר סחר בסמים קשים, כאשר ידועה הזיקה ההדוקה, בין נגע הסמים, לבין התחוללותה של פשיעה, הינם ההגנה על שלום הציבור ובריאותו.

נוכח העובדה שמדובר בעסקה אחת אך של סם מסוג קוקאין ובמשקל של פי חמישה מן המוגדר ככמות לצריכה עצמית, הפגיעה הנה בינונית נמוכה.

במסגרת הנסיבות הקשורות בביצוע העבירה, יש לתת את הדעת לכך שהמעשים מלמדים על תכנון מראש כמפורט בכתב האישום, עת הנאשם היה זה שיצר את הקשר הטלפוני, תיאם וסיפק את הסם לא לפני שהצטייד בו לצורך הסחר.

אין צורך להכביר מילים, אודות הנזק בהפצת סמים מסוכנים הגורר אחריו השלכות קשות על הציבור, על צרכני הסם, וידועה היטב הזיקה לעבירות רכוש ואלימות.

בחינת **מדיניות הענישה הנוהגת** מעלה כי במקרים דומים הוטלו על נאשמים עונשי מאסר במנעד רחב כמפורט להלן:

**רע"פ 53537/17** [**טפרה**](http://www.nevo.co.il/case/22797714)  **נ' מדינת ישראל** - הנאשם הורשע בעבירות של תיווך וסחר בסם מסוכן. הנאשם תיווך סם מסוג קוקאין, במשקל 1.1592 גרם נטו, תמורת 1,500 ₪, מכר סם מסוג קוקאין במשקל 2.0174 גרם נטו, תמורת 2,500 ₪, בהמשך, תיווך בין שוטר לאחר, לצורך רכישת סם מסוג קוקאין קבע מתחם לעבירות הסחר שנע בין 6 ל-18 חודשים. בשים לב להליך השיקומי, הסתפק בית המשפט בחצי שנת מאסר בעבודות שירות, וענישה נלווית. בית המשפט המחוזי קיבל את ערעור המדינה, והעמיד את העונש על 7 חודשי מאסר בפועל. בקשת רשות ערעור נדחתה.

[**רע"פ 65/15**](http://www.nevo.co.il/case/18784698) **מסראוה נ' מדינת ישראל**– הנאשם הורשע בעבירות של סחר בסמים מסוכנים, מכר לשוטר סמוי בשתי הזדמנויות קוקאין, בתמורה ל-200 ₪, נקבע מתחם של 6 עד 18 חודשים לכל אירוע. הנאשם עבר הליך גמילה מסמים, עונשו הועמד על 6 חודשי מאסר בעבודות שירות. ערעורים לבית המשפט המחוזי והעליון נדחו.

[**רע"פ 126/15**](http://www.nevo.co.il/case/18793360) **טל חדיף נ' מדינת ישראל**– הנאשם הורשע בעבירות של סחר בסם מסוכן, בכך שמכר לסוכן סמוי, סם מסוכן מסוג קוקאין ב-3 הזדמנויות שונות, במשקלים של 0.3901 גרם, במשקל של 0.8179 גרם, ובפעם השלישית, בתיווכו של חבר, מכר מנת סם במשקל של 2.5056 גרם נטו. בית משפט השלום קבע מתחם שנע בין 8 ל-18 חודשים לכל אירוע של מכירת סם, וגזר לו 16 חודשי מאסר בפועל, הפעיל מאסר מותנה במצטבר, כך שסך הכל הטיל עליו 20 חודשי מאסר בפועל לצד ענישה נלווית. בית המשפט המחוזי קבע שהמתחם שנקבע הנו מתחם מתון במיוחד.

[**רע"פ 8408/15**](http://www.nevo.co.il/case/20787902) **חביב נ' מדינת ישראל** – הנאשם הורשע בעבירות של סחר בסמים מסוג קוקאין, תוך תכנון ותיאום טלפוני מוקדם והחזקת סם מסוכן, שלא לצריכה עצמית. הנאשם סחר בקוקאין במשקל 1.1 גרם נטו, תמורת 600 ₪, וכן סחר יחד עם אחר בסם מסוכן מסוג קוקאין במשקל של 5 גרם, והחזיק בדופן גלגל ימני של רכב, סם מסוג קוקאין, במשקל של 15 גרם, שלא לצריכה עצמית. בית משפט השלום קבע מתחם שנע בין 8 ל-18 חודשים לכל אחד משלושת האישומים. הנאשם עבר הליך שיקומי, ונגזרו לו 17 חודשי מאסר בפועל, לצד רכיבי ענישה נוספים. ערעורים לבית המשפט המחוזי ולעליון נדחו.

[**עפ"ג (מרכז) 29484-12-19**](http://www.nevo.co.il/case/26265593) **מדינת ישראל נ' פינקלשטיין** – הנאשם הורשע ב-2 עבירות של סחר בסם מסוכן מסוג קוקאין. במקרה אחד מכר 4.886 גרם נטו של קוקאין, ובמקרה השני 1 גרם נטו. בית המשפט קבע מתחם של 8 עד 18 חודשי מאסר לכל אירוע, וסטה מהמתחם משיקולי שיקום, והסתפק בהטלת של"צ.

לאור כל האמור לעיל, אני קובעת כי **מתחם העונש ההולם** בענייננו הוא בין 7 ל-18 חודשי מאסר.

במקרה זה לא נטען כי קיימים שיקולים אשר מצדיקים חריגה מהמתחם, לחומרה או לקולה.

**גזירת העונש המתאים לנאשם**

אין ספק כי מאסרו של הנאשם יכביד על בנותיו והתפתחותן. דא עקא, אין לו לנאשם להלין אלא על עצמו. עיון בגזר הדין בו הוטל המאסר המותנה אותו מבקשים להפעיל כעת מלמד כי גם אז כשבתו היתה בת מספר חודשים ובזמן שאשתו בהריון נוסף, טען שהן ואבהותו מהוות נקודת שינוי ועבורן יימנע מלחזור לסורו. הנה כי כן, בחלוף שנה בלבד וכשהוא כבר אב לשתיים שב וביצע את אותה עבירה בדיוק. לכך צבר חומרה ועל כן דבריו לא יזכו היום לאמון או משקל ממשי. לא זו אף זו גם הזדמנות לריצוי העונש הקודם בעבודות שירות, לא השכיל הנאשם לנצל.

יחד עם זאת נתתי דעתי לקיומה של עסקה בודדת, להודאתו המידית וחסכון בזמן שיפוטי ולעובדה כי מלבד העבירה האחרונה, עברו הפלילי הקודם ישן באופן יחסי.

כמו כן הענקתי משקל לתקופת המעצר שבה שהה הנאשם כפי שפירט הסנגור, ובזמן מלחמה.

**סוף דבר**

באיזון בין השיקולים השונים, אני גוזרת **על הנאשם את העונשים הבאים**:

לאחר ששקלתי כל שהובא בפניי מצאתי לגזור על הנאשם את העונשים הבאים:

1. שבעה חודשי מאסר בניכוי ימי מעצרו.
2. אני מורה על הפעלת המאסר המותנה בן ששת החודשים מ[ת"פ 5561-04-21](http://www.nevo.co.il/case/27514829) כך ששלושה חודשים מתוכו ירוצו בחופף לעונש הנ"ל ויתרתו במצטבר.

בסך הכל ירצה הנאשם 10 חודשי מאסר בפועל.

1. מאסר על תנאי למשך 6 חודשים והתנאי הוא שהנאשם לא יעבור בתוך שלוש שנים מיום שחרורו כל עבירה מסוג פשע לפי [פקודת הסמים המסוכנים](http://www.nevo.co.il/law/4216).
2. קנס בסך 3,000 ₪. הקנס ישולם ב-6 תשלומים שווים ורצופים מיום 1.9.24 ובכל 1 לחודש שלאחריו.
3. 5129371הנאשם יתחייב היום כי היה ובתוך שלוש שנים מהיום יעבור עבירה מסוג פשע לפי פק' הסמים המסוכנים ישלם לטובת אוצר המדינה סך של 5,000 ₪.

54678313זכות ערעור כחוק.

ניתנה היום, י"ח אייר תשפ"ד, 26 מאי 2024, בהעדר הצדדים.

ליזי פרוינד 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)