|  |  |
| --- | --- |
| **בית משפט השלום באילת** | |
| ת"פ 40886-04-24 מדינת ישראל נ' שיטרית(עציר) |  |

|  |  |  |
| --- | --- | --- |
| לפני | **כבוד השופט גיל אדלמן** | |
| בעניין: | **המאשימה** | **מדינת ישראל**  **ע"י ב"כ עוה"ד** **שירלי הדר** |
|  | **נגד** | |
|  | **הנאשם** | **משה מוריס שיטרית (עציר)**  **ע"י ב"כ עוה"ד** **אחמד ותד** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

**גזר דין**

**המסגרת העובדתית**

1. הנאשם, משה מוריס שטרית (להלן: הנאשם), הורשע על פי הודאתו, בעובדות כתב אישום מתוקן המייחס לו עבירת סחר בסמים מסוכנים – עבירה לפי [סעיף 13](http://www.nevo.co.il/law/4216/13) ו- [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973 (להלן: פקודת הסמים).
2. על פי עובדות כתב האישום המתוקן, ביום 27.3.2024 בשעה 18:30 יצר קצין משטרה (להלן: השוטר) קשר טלפוני עם הנאשם, ותיאם עמו רכישה של סם מסוכן, במסגרת עסקת סמים מבוימת.

כעשרים דקות לאחר מכן, בשעה 18:47, נפגשו הנאשם והשוטר במרכז מור באילת; הנאשם מכר לשוטר סם מסוכן מסוג קוקאין במשקל 0.6951 גרם נטו, וקיבל בתמורה סך של 400 ₪.

כתב האישום המתוקן מוסיף ומתאר כי ביום 10.2.2024 יצרה אחרת קשר טלפוני עם הנאשם או מי מטעמו, בכוונה לרכוש סמים מסוכנים. באותו היום בשעה, שאינה ידועה במדויק, נפגש הנאשם או מי מטעמו עם האחרת בעיר אילת.

עוד מספר כתב האישום, כי ביום 27.3.2024 החזיק הנאשם במשקל אלקטרוני ביחידת דיור בה התגורר.

1. במסגרת הליך גישור שהתקיים ביום 10.11.2024 הציגו הצדדים הסדר דיוני, בגדרו הודה הנאשם בכתב האישום המתוקן, והורשע על פי הודאתו בעבירה שפורטה לעיל; לא היתה הסכמה בין הצדדים לעניין העונש.
2. ביום 24.11.2024, טענו הצדדים לעונש, כשההגנה הגישה טיעוניה לעונש בכתב (נ/1).

**הטיעונים לעונש**

1. המאשימה בטיעוניה ביקשה לקבוע מתחם ענישה הנע בין 8 חודשי מאסר ועד 18 חודשי מאסר בפועל, ולקבוע את עונשו של הנאשם ברף העליון של המתחם. המאשימה עתרה להשית על הנאשם 18 חודשי מאסר בפועל, להפעיל מאסר מותנה בן 8 חודשים, התלוי ועומד נגדו במצטבר לעונש המאסר, להטיל מאסרים מותנים משמעותיים, קנס גבוה ומרתיע והתחייבות להימנע מעבירה בסך 10,000 ₪.

התביעה עמדה על הערכים המוגנים שנפגעו כתוצאה ממעשי הנאשם: פגיעה בשלום הציבור במובן הרחב, הגנה מפני נגע הסמים המהווה מחולל פשיעה על כל גווניה: רכוש, אלימות, תעבורה וסמים וכן הגנה על גופם של צרכני הסמים.

התביעה טענה כי מידת הפגיעה בערכים המוגנים היא גבוהה, וזאת נוכח סוג הסם – קוקאין, שהינו "סם שגורם להתמכרות חזקה ביותר", והפנתה לפסיקה רלוונטית ביחס לטענתה זו.

אשר לעונש המתאים לנאשם, הפנתה התביעה לכך שהנאשם נדון לפני כשנתיים בגין עבירה דומה ואף עומד ותלוי נגדו מאסר מותנה, אשר לא הרתיע אותו מלשוב על מעשיו. משכך, יש מקום להשתת עונש ברף הגבוה של המתחם.

התביעה הגישה פסיקה על מנת לתמוך בעמדתה העונשית.

1. ב"כ הנאשם בטיעוניו עתר למתחם ענישה הנע בין 6 ועד 12 חודשי מאסר בפועל. הסניגור ביקש למקם את עונשו של הנאשם ברף הבינוני - תחתון של המתחם.

לשיטת ההגנה, יש לזקוף לטובת הנאשם את העובדה כי נטל אחריות על מעשיו וחסך זמן שיפוטי יקר. כן ביקש ב"כ הנאשם "לשים דגש על נסיבותיו האישיות של הנאשם".

ההגנה הפנתה לפסיקה על מנת לתמוך בעתירתה העונשית.

1. הנאשם בדברו האחרון אמר: "אני לוקח אחריות על מה שעשיתי, עשיתי טעות יש לי חובות שלחו אותי למקומות האלה ואני לא אחזור על זה".

**דיון והכרעה**

מתחם העונש ההולם

1. הנאשם סחר בסם מסוכן מסוג קוקאין במסגרת עסקת ביום עת מסר את הסם לשוטר בעבור אתנן כספי.
2. הערכים המוגנים בהם פגע הנאשם, הם השמירה על בריאותם הגופנית והנפשית של צרכני סמים, וכן ההגנה על הציבור מפני משתמשי הסמים אשר נוהגים בדרך עבריינית על מנת לממן את מנת הסם הבאה. הדברים מקבלים משנה תוקף כשמדובר בסם מסוג קוקאין, אשר הפסיקה עמדה על היותו סם קשה וממכר – כפי שיפורט להלן.

מידת הפגיעה של הנאשם בערכים המוגנים במקרה דנא אינה ברף הגבוה ביותר, נוכח כמות הסם המסוכן מושא כתב האישום המתוקן, והעובדה שאין מדובר בביצוע עסקאות סם רבות אלא בעסקה בודדת שהושלמה, תמורת סכום של 400 ₪.

1. עם זאת, סם הקוקאין הוגדר בפסיקה כ- "נמנה בין הרעים והמרים שבסמים המסוכנים, בשל טבעו הממכר והתלות הגבוהה הנוצרת בו, ומחמת השפעותיו ההרסניות על גוף האדם ונפשו ועל החברה כולה ([ע"פ 972/11](http://www.nevo.co.il/case/5738608) **מדינת ישראל נ' יונה** (4.7.2012))".
2. מדיניות הענישה הנהוגה: הצדדים הגישו פסיקה לתמיכה בעמדתם; מצאתי לנכון להתייחס לפסקי הדין הרלוונטים לענייננו וכן לפסיקה נוספת:

* במסגרת [ת"פ (ב"ש) 35299-09-23](http://www.nevo.co.il/case/30039121) **מדינת ישראל נ' אל אעסם** (20.6.2024) הורשע הנאשם על פי הודאתו בשתי עבירות של סחר בסם מסוכן בכך שבשתי הזדמנויות מכר לסוכן משטרתי סם מסוכן מסוג קוקאין במשקל של 0.28 גרם תמורת 300 ₪. **נקבע מתחם ענישה הנע בין 14 ועד 28 חודשי מאסר בפועל.** על הנאשם, בעל עבר פלילי, הושתו 18 חודשי מאסר והפעלת מאסר מותנה כך שבפועל ירצה הנאשם 21 חודשי מאסר בפועל וכן ענישה נלווית.
* במסגרת [ת"פ (חד') 1404-03-24](http://www.nevo.co.il/case/30485207) **מדינת ישראל נ' יחיאלוב** (26.5.2024) הורשע הנאשם על פי הודאתו בעבירה של סחר בסם מסוכן בכך שמכר לאחר קוקאין במשקל 1.6244 גרם נטו תמורת 450 ₪. **נקבע מתחם ענישה הנע בין 7 ועד 18 חודשי מאסר בפועל**. על הנאשם הושתו 7 חודשי מאסר בפועל, הופעל מאסר מותנה בן 6 חודשים מחציתו במצטבר כך שבפועל ירצה הנאשם 10 חודשי מאסר בפועל, וכן הוטלה ענישה נלווית.
* במסגרת [רע"פ 126/15](http://www.nevo.co.il/case/18793360) **חביף נ' מדינת ישראל** (13.1.2015) הורשע המבקש בבית משפט השלום בסחר בסם מסוכן מסוג קוקאין בשלוש הזדמנויות במשקל 0.39, 0.81 ו-2.5 גרם נטו. **נקבע מתחם ענישה הנע בין 8 ועד ל-18 חודשי מאסר בגין כל עבירת סחר.** לאחר התחשבות משמעותית לקולא בהליך שיקום אותו עבר, נידון המבקש ל-16 חודשי מאסר בפועל, וכן הופעל מאסר מותנה בן 4 חודשים (סה"כ 20 חודשים), ועונשים נוספים. בית המשפט המחוזי דחה את ערעורו על גזר דינו של בית משפט השלום וכן נדחתה בקשת רשות ערעורו על ידי בית המשפט העליון.
* במסגרת [עפ"ג (ב"ש) 38553-12-20](http://www.nevo.co.il/case/27246390) **עודה נ' מדינת ישראל** (7.4.2021) נדחה ערעורו של המערער נגד גזר הדין שניתן בבית משפט השלום. המערער הורשע בשתי עבירות של סחר בסם מסוכן מסוג קוקאין ובעבירה של החזקת סם מסוכן שלא לצריכתו העצמית. בית משפט השלום קבע מתחם עונש הנע בין 20-48 חודשי מאסר. על הנאשם הושת עונש של 27 חודשי מאסר בפועל בנוסף לרכיבים נלווים. בית המשפט המחוזי דחה את הערעור בקובעו כי מדיניות הענישה הנוהגת בעבירות הסמים מסוג זה היא של חומרה מובהקת. עוד נקבע כי מתחמי העונש ההולם על מכירת סמים קשים בסדרי גודל של גרם אחד או שניים עומדים על פי הגישה המתונה בין 8 ל 18 חודשי מאסר. נקבע כי העונש אשר הוטל על המערער הולם את חומרת מעשיו ואין מקום להתערב בו.
* במסגרת [עפ"ג (י-ם) 1434-12-18](http://www.nevo.co.il/case/25193405) **מדינת ישראל נ' נסים** (13.3.2019) הוגש ערעור המדינה על גזר דינו של המשיב אשר הורשע על פי הודעתו בשלוש עבירות של סחר בסם מסוכן בכך שמכר סם מסוכן מסוג קוקאין לסוכן משטרתי, בשלוש הזדמנויות שונות (במשקלים של - 2.47 גרם נטו תמורת 2,200 ₪, 2.35 גרם נטו תמורת 2,500 ₪, 2.37 גרם נטו תמורת 2,000 ₪. **בית המשפט קמא קבע כי מתחם העונש ההולם בגין כל העבירות נע בין 5 חודשי מאסר שאפשר וירוצו בדרך של עבודות שירות ועד 12 חודשי מאסר.** בית המשפט המחוזי קבע כי " בהתחשב בכך שמדובר בשלוש עבירות של סחר בסם מסוכן מסוג קוקאין, תמורת בצע כסף, יש לקבוע כי **המתחם מתחיל במספר חודשי מאסר בפועל, שלא לריצוי בעבודות שירות, והרף העליון שלו עומד על 24 חודשים**", וקבע כי הנאשם ירצה 8 חודשי מאסר בפועל חלף המאסר לריצוי בעבודות שירות. יתר חלקי גזר הדין נותרו בעינם.

1. אשר על כן, אני קובע כי מתחם הענישה במקרה דנא נע בין 6 חודשי מאסר, ועד 15 חודשי מאסר בפועל.

העונש המתאים לנאשם

1. הנאשם, בן 37, ולחובתו 13 הרשעות קודמות בעבירות סמים, אלימות ורכוש. עברו הפלילי אף כולל הרשעה לפני כשנתיים, בתחום עבירות הסמים המסוכנים, מסוג פשע, בגינה ריצה מאסר ממושך, זאת בנוסף למאסרים קודמים שהוטלו על הנאשם - גם הם תוצר הרשעתו בעבירות סמים מסוג פשע.
2. הנאשם ביצע את העבירה מושא התיק דנא לאחר שחרורו ממאסר, כאשר מעל ראשו תלוי ועומד מאסר מותנה בן 8 חודשים. מדובר בעבירות דומות, ויש טעם בטיעוני המאשימה לפיהם נראה כי ההליכים המשפטיים ואף ריצוי עונש מאסר, לא הרתיעו את הנאשם מלשוב ולחזור על מעשיו.
3. למרבה הצער, נראה כי הנאשם בחר לשוב ולנהוג בדרך עבריינית, והוא שב ונכנס לבית הסוהר, וראיתי ליתן להתנהלותו ולעברו הפלילי משקל לחומרא במיקום העונש בגדרי המתחם.
4. עם זאת, הנאשם הודה בהזדמנות מוקדמת בעבירה המיוחסת לו, נטל אחריות על מעשיו, ובדברו האחרון הביע חרטה על מעשיו; בכך אף חסך זמן שיפוטי יקר.
5. הנאשם עצור מחודש אפריל 2024, משך כשמונה חודשים.
6. אשר על כן, אני משית על הנאשם את העונשים הבאים:
7. **מאסר בפועל** - מאסר למשך 11 חודשים בניכוי ימי מעצרו בהתאם לרישומי שב"ס.
8. **הפעלת מאסר על תנאי** - מפעיל בזאת מאסר על תנאי שהוטל על הנאשם ביום 25.4.2022 בתיק פלילי מספר 40360-11-21 של בית משפט השלום באילת, לתקופה של 8 חודשים. המאסר המותנה יופעל חציו בחופף לעונש המאסר שהוטל על הנאשם בגזר דין זה וחציו בחופף לו.

**סך הכל ירצה הנאשם 15 חודשי מאסר בפועל החל מיום מעצרו.**

1. **מאסר מותנה** - מאסר למשך 9 חודשים, ואולם הנאשם לא יישא בעונש זה אלא אם יעבור עבירה לפי פקודת הסמים המסוכנים, מסוג פשע, במשך 3 שנים מיום שחרורו.
2. **מאסר מותנה** - מאסר למשך 4 חודשים, ואולם הנאשם לא יישא בעונש זה אלא אם יעבור עבירה לפי פקודת הסמים המסוכנים, מסוג עוון, במשך 3 שנים מיום שחרורו.
3. **קנס** - בסך **3,000 ש"ח** או מאסר למשך 12 יום תחתיו; הקנס ישולם תוך 120 ימים. פיגור בתשלום אחד מן התשלומים שנקבעו לעיל, יעמיד לפירעון מיידי את יתרת הקנס שטרם שולמה ויחייב את הנאשם בתשלום תוספת פיגורים כחוק.

**תשומת לב הנאשם כי ניתן לשלם את הקנס כעבור 3 ימים מהיום, ללא צורך בשובר תשלום, באמצעות הצגת תעודת זהות:**

* בכרטיס אשראי – באתר המקוון של רשות האכיפה והגבייה, [www.eca.gov.il](http://www.eca.gov.il).
* מוקד שירות טלפוני בשרות עצמי (מרכז גבייה) **–** בטלפון 35592\* או בטלפון 073-2055000;
* במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).

מוצגים **–** כל המוצגים יושמדו/יחולטו/יושבו, לשיקול דעת המאשימה.

זכות ערעור לבית המשפט המחוזי בבאר שבע תוך 45 ימים.

**5129371**

**54678313**

**ניתן היום, י"ז כסלו תשפ"ה, 18 דצמבר 2024, בנוכחות הצדדים.**

גיל אדלמן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)