|  |  |
| --- | --- |
| **בית משפט השלום באילת** | |
| ת"פ 34232-05-24 מדינת ישראל נ' אדרי(עציר) ואח' |  |

|  |  |  |
| --- | --- | --- |
| לפני | **כבוד השופט גיל אדלמן** | |
| בעניין: | **המאשימה** | **מדינת ישראל**  **ע"י ב"כ עוה"ד ליטל סגל מלכה** |
|  | **נגד** | |
|  | **הנאשם** | **זיו אדרי (עציר)**  **ע"י ב"כ עוה"ד** **איילון בירנבויים** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [14](http://www.nevo.co.il/law/4216/14), [19א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [29(א)](http://www.nevo.co.il/law/70301/29.a)

**גזר דין**

1. הנאשם, זיו אדרי (להלן: הנאשם), הורשע על פי הודאתו בעובדות כתב אישום מתוקן המייחס לו עבירות של תיווך בסמים מסוכנים לפי [סעיף 14](http://www.nevo.co.il/law/4216/14) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג-1973 (להלן: פקודת הסמים) וסחר בסמים מסוכנים –לפי [סעיפים 13](http://www.nevo.co.il/law/4216/13) יחד עם [19א'](http://www.nevo.co.il/law/4216/19a) לפקודת הסמים יחד עם [סעיף 29(א)](http://www.nevo.co.il/law/70301/29.a) ל[חוק העונשין](http://www.nevo.co.il/law/70301), תשל"ז – 1977. כתב האישום המקורי הוגש נגד שני נאשמים נוספים; בהמשך נמחק כתב האישום נגד אחד מהם ועניינו של נאשם נוסף, תלוי ועומד, וגזר דין זה לא בעניינו.
2. על פי עובדות כתב האישום המתוקן, בחלק הכללי, במועדים הרלוונטיים לכתב האישום הופעל סוכן סמוי מטעם משטרת ישראל (להלן: הסוכן), לצורך איסוף ראיות נגד סוחרי סמים באילת.

בין הנאשם לבין הסוכן הייתה היכרות מוקדמת.

על פי **העובדות המתוארות באישום הראשון**, בתאריך 6.12.2023 בשעה 20:12 לערך יצר הסוכן קשר עם הנאשם באמצעות יישומון "אינסטגרם" ושאל אותו אם הוא יכול לעזור לו. בשעה 22:27 לערך התקשר הנאשם אל הסוכן באמצעות יישומון "וואטסאפ", והאחרון ביקש "5 מהגבוה", כשהוא מתכוון לסם מסוכן מסוג קוקאין; הנאשם השיב כי הוא "חוזר אליו.

עוד מתואר באישום הראשון כי בשעה 22:32 לערך התקשר הנאשם אל הסוכן באמצעות יישומון "וואטסאפ" ואמר: "רוצה וואלה משהו הכי טוב באמא שלי 2300"; הסוכן השיב כי הוא סומך על הנאשם, והאחרון אמר: "תקשיב באחריות בוא איתי לשם קח אותי ואני אשחרר לך את זה שם במקום אפילו ותראה באמא שלי אני אומר לך אם אתה מבשל אותו יוצא לך מה שאתה רוצה יוצא לך משם אם אתה יודע לבשל".

בהמשך לכך, בשעה 22:51 בערך, אסף הסוכן את הנאשם מביתו. כאשר נכנס הנאשם לרכבו של הסוכן, ביקש ממנו את הכסף עליו סיכמו, והסוכן שילם לו. אז אמר הנאשם לסוכן לנסוע למספרה מסוימת באילת. במהלך הדרך למספרה ענה הנאשם לטלפון; הנאשם שוחח עם אלמוני (להלן: האחר) ואמר לו כי "הגיע למקום", זאת, תוך כדי שהאחר כיוון אותו למקום בו הוא נמצא. בסמוך לכך הגיע האחר למקום, הנאשם יצא מהרכב, והשניים התחבקו. הנאשם מסר לאחר חלק מהכסף, קיבל ממנו את הסמים המסוכנים, נכנס חזרה לרכב, ומסר לסוכן את הסמים. בהמשך לאמור, החזיר הסוכן את הנאשם לביתו.

במעשיו אלו תיווך הנאשם עסקה בסם מסוכן של 5.0935 גרם קוקאין בתמורה ל 2,300 ₪.

על פי **העובדות המתוארות באישום השני,** ביום 22.12.2023 בשעה 20:08 לערך, יצר הסוכן קשר עם הנאשם באמצעות יישומון "אינסטגרם", ושאל אם הנאשם יכול לעזור לו "כמו פעם שעברה", כשהוא מתכוון ל- 5 גרם של סם מסוכן מסוג קוקאין ; הנאשם השיב: "בודק".

כתב האישום מספר כי "בין הסוכן לנאשם היתה התקשרות בה עדכן הנאשם כי בעוד 20 דקות ידבר איתו". בסמוך לשעה 20:42 התקשר הנאשם אל הסוכן ואמר לו: "וואלה יש לי משהו בהרבה יותר טוב באותו מחיר, רק תחכה חצי שעה הבן אדם הלך להביא לי את זה". כשהסוכן הלין על ההמתנה, ענה לו הנאשם: "לא תקשיב הבן אדם לא ענה לי...ניסיתי לחפש אותו מצאתי אותו אשתו ענתה לי...אז הוא אמר אין בעיה יש משהו בהרבה יותר טוב גם זה לא ההוא שהלכנו שאז אליו אתה מבין אני מביא לך נצנצים באמא שלי מבריק".

עוד מתואר בעובדות האישום השני כי בהמשך, התקשר הנאשם לסוכן וביקש ממנו לבוא לאסוף אותו עם רכבו. בסמוך לשעה 21:22 אסף הסוכן את הנאשם מביתו, הוציא מכיסו 2,300 ₪, ספר את הכסף בנוכחות הנאשם, והשניים נסעו ל"מרכז מור" באילת. כשהגיעו למקום, בעודם ממתינים, אמר הנאשם לסוכן: "אם אתה אוהב את זה...אולי אני אגיד לו בפעם הבאה שבמקום 1800 שיעשה לך מחיר, זה משהו שהתחלתי לקחת ממנו חדש, אני לעצמי בן שרמוטה למה זה קריסטל אני מבשל אותו...לא מבין מה יוצא לי משם אבל'ה ואמל'ה".

בסמוך, הגיע למקום אחר (נאשם 3), פתח את הדלת האחורית והתיישב מאחורי הנאשם. נאשם 3 מסר 4.5948 גרם נטו סם מסוכן מסוג קוקאין לנאשם, שהעביר אותם מיד לסוכן, והנאשם העביר 2,300 ₪ שקיבל מהסוכן לנאשם 3.

במעשים אלו סחרו הנאשם והנאשם 3 בצוותא ב- 4.5948 סם מסוכן מסוג קוקאין תמורת 2,300 ₪.

1. במסגרת הליך גישור שהתקיים ביום 10.11.2024 הודה הנאשם בעובדות כתב האישום המתוקן, והורשע בעבירות כאמור.
2. ביום 8.12.24 נשמעו הטיעונים לעונש.
3. מטעם המאשימה הוגשו הרשעותיו הקודמות של הנאשם וכן מאסרים מותנים התלויים ועומדים נגדו (ת/1 ו- ת/2). מטעם ההגנה הוגשו אישורים רפואיים ואישור מביטוח לאומי על קבלת קצבת נכות (נ/1 - נ/4).

**הטיעונים לעונש**

1. המאשימה טענה כי בשל העובדה שהעבירות בוצעו בסמיכות זמנים, יש לראותן כמסכת עבריינית אחת, המצדיקה קביעת מתחם עונשי כולל. עם זאת, פרטה התביעה את השקפתה העונשית ביחס לכל עבירה בנפרד; אשר לאישום הראשון (עבירת תיווך בסם מסוכן) טענה כי המתחם העונשי נע בין 14 ועד 30 חודשי מאסר בפועל. ביחס לאישום שני (סחר בסם מסוכן) גרסה כי מתחם העונשי נע בין 18 חודשי מאסר בפועל ועד 36 חודשי מאסר בפועל.

המאשימה טענה כי יש לקבוע מתחם עונשי כולל, לכל העבירות אותן ביצע הנאשם, הנע בין 24 חודשי מאסר בפועל ועד 48 חודשי מאסר בפועל.

המאשימה ביקשה להשית על הנאשם 36 חודשי מאסר בפועל, וכן עתרה להפעלת שני עונשי מאסר מותנים העומדים נגדו במצטבר זה לזה, להטיל מאסר מותנה ארוך ומרתיע, קנס גבוה, התחייבות להימנע מעבירה גבוהה, פסילה בפועל מהחזיק או קבל רישיון נהיגה לשנתיים, ופסילה מותנית. כן עתרה המאשימה להכרזתו של הנאשם כסוחר סמים ובהתאם להורות על חילוט מכשירי טלפון שנתפסו בחזקתו.

המאשימה עמדה על הערכים המוגנים אשר נפגעו כתוצאה ממעשיו של הנאשם. הנאשם תיווך וסחר בסמים קשים מסוג קוקאין שהשפעתם היא רעה וקשה; הפצת הסמים מהווה מחולל פשיעה בכל הגוונים וסוחרי הסמים מפיקים לכיסם רווחים קלים. משום כך, הפגיעה בערכים המוגנים היא ברף הגבוה. המאשימה הפנתה לפסיקה בעניין זה.

התובעת הדגישה כי עסקינן במי שביצע את העבירות בהן הורשע, עת שעומדים ותלויים כנגדו מאסרים מותנים - מאסר מותנה בן 12 חודשים בגין עבירות סמים מסוג פשע ומאסר מותנה בן 3 חודשים בגין עבירות סמים מסוג עוון; הרשעתו האחרונה של הנאשם היתה לפני כשנתיים ובסך הכל בעברו 7 הרשעות קודמות - רובן בעבירות סמים. התביעה הדגישה כי אותם מאסרים מותנים, שהוטלו בעבר על הנאשם, לא הרתיעו אותו מלשוב ולבצע עבירות נוספות, ומשכך, אין מדובר במעידה חד פעמית, אלא בדרך חיים.

המאשימה הפנתה לפסיקה מטעמה, התומכת לשיטתה בעתירתה העונשית.

1. בא כוח הנאשם טען כי מתחם הענישה הראוי, ביחס לכל העבירות בהן הורשע הנאשם, נע בין מספר חודשי מאסר שיכול וירוצו בדרך של עבודות שירות ועד 15 חודשי מאסר בפועל. לעניין הפעלת המאסרים המותנים, עתר הסניגור להפעלת התנאי בגין עבירות הפשע בלבד, ובאופן חופף עד כמה שניתן לכל עונש שיושת על הנאשם.

לשיטת ההגנה, עבירת הסחר בסמים המתוארת באישום השני דומה באופייה ונסיבותיה לעבירת תיווך, והסוכן, שהיה חברו של הנאשם בעבר, הוא זה אשר יזם את הפניה אליו; נטען כי אלמלא פנייתו של הסוכן, ספק אם הנאשם היה מבצע את העבירות. יתרה מכך, על פי ההגנה, הנאשם לא החזיק את הסמים המסוכנים בעצמו, אלא כמתואר בעובדות כתב האישום המתוקן, היה עליו ליצור קשר עם אדם שלישי, משמע אין מדובר בסוחר סמים שמרוויח כסף, אלא במי שביקש לסייע לחברו.

הסניגור הדגיש כי הנאשם הודה בהזדמנות ראשונה וחסך זמן שיפוטי יקר לרבות העדת הסוכן על כל המשתמע מכך. עוד ציין הסניגור את מצבו הנפשי והרפואי של הנאשם הסובל מחרדות, הסביר שזו הסיבה בעתיה הוא לא הצליח להתמיד בהליך הטיפולי, וביקש להתחשב במצבו הרפואי נפשי במיקומו במתחם הענישה שיקבע. ההגנה תמכה טיעוניה בהלכת לופליאנסקי ([ע"פ 5669/14](http://www.nevo.co.il/case/17954217) **לופליאנסקי נ' מדינת ישראל** (29.12.2015), שם קבע בית המשפט העליון כי ישנם מקרים בהם ניתן לחרוג לקולא ממתחם הענישה גם בהעדר שיקולי שיקום, אלא מטעמי צדק.

הסנגור הוסיף כי הנאשם מתפרנס מקצבת ביטוח לאומי וביקש שלא לחלט את הכסף והטלפון שנתפס. ההגנה הדגישה את היותו של הנאשם בן להורים נורמטיביים התומכים בו ומסייעים לו כלכלית, בעודם מטפלים בשני אחיו, שהם בעלי צרכים מיוחדים.

ב"כ הנאשם הגיש פסיקה לתמיכה בעמדתו העונשית.

1. הנאשם בדברו האחרון אמר כך: "אם תסתכל ברישום הפלילי שלי אני ב 2021 נשפטתי וישבתי בבית סוהר על סחר בסמים. מאז ועד המקרה עם הסוכן לא סחרתי בסמים אפילו פעם אחת. נכון השתמשתי בסמים, והיה הסיפור של נשק שחבר החביא לי בבית. גם 5 חודשים לפני המקרה עם הסוכן עברתי לירושלים כדי להפסיק קשר עם עבריינים ולפתוח דף חדש. עד המקרה עם הסוכן לא סחרתי בסמים. המקרה עם הסוכן, הייתי חייב לו, הוא היה יושב ומעשן איתי והייתי חייב לו אז ארגנתי אתו, לא כל כך רציתי לעשות והא שכנע אותי, אני יודע שאני אצא אני לא אסחור בסמים ולא אתקרב לעבריינים. להגדיר אותי כסוחר בסמים? מ- 2001 עד היום לא היה סחר בסמים. לא סחרתי וגם לא אסחור ואמשיך את השיקום של עצמי כי בקהילה לא הצלחתי בגלל שאני הומו ועשו עלי חרם. אני את השיקום שלי אעשה ויש לי הורים שיעזרו לי. אני מצטער שהגעתי שוב לבית משפט וזה רק בגלל שהפילו אותי עם הסוכן".

**דיון והכרעה**

1. הצדדים עתרו, ובצדק, לקביעת מתחם ענישה כולל, ביחס לכל העבירות בהן הורשע הנאשם בהתאם למבחנים שנקבעו בהלכת ג'אבר ([ע"פ 4910/03](http://www.nevo.co.il/case/6223687) **ג'אבר נ' מדינת ישראל** (29.10.2014)).
2. הערכים המוגנים בהם פגע הנאשם הם השמירה על בריאותם הגופנית והנפשית של צרכני הסמים, וכן ההגנה על הציבור הרחב מפני משתמשי הסמים אשר נוהגים בדרך עבריינית על מנת להשיג אמצעים כספיים למימון מנת הסם הבאה.
3. מידת הפגיעה של הנאשם בערכים המוגנים איננה מבוטלת; הנאשם סחר ותיווך ב-2 הזדמנויות בסם מסוכן מסוג קוקאין במשקל של כ-5 גרם כל פעם.
4. סם הקוקאין הוגדר בפסיקה כ-"נמנע בין הרעים והמרים שבסמים המסוכנים, בשל טיבו הממכר והתלות הגבוהה הנוצרת בו, ומחמת השפעותיו ההרסניות על גוף האדם ונפשו ועל החברה כולה" ([ע"פ 972/11](http://www.nevo.co.il/case/5738608) **מדינת ישראל נ' יונה** (4.7.2012)).
5. לא ניתן להתעלם מהזמינות הגבוהה של הנאשם להשגת הסמים, ומהטרמינולוגיה וחילופי הדברים שבין הנאשם לסוכן, המפורטים בעובדות כתב האישום המתוקן, מהם ניתן ללמוד על כך שהנאשם נטוע עמוק בעולם הסמים.

כן נתתי דעתי לכך שעל אף שהאישום הראשון מייחס לנאשם עבירת תיווך סם מסוכן, הרי שנסיבות העבירה מלמדות על מעורבות הנאשם בהליך וכן קבלת חלק מהכסף תמורת הסם לחזקתו.

מנגד ראיתי לנגד עיני את העובדה שהעבירות בוצעו אל מול מי שהיתה לנאשם היכרות מוקדמת עמו, וביקש את סיועו.

1. מדיניות הענישה הנהוגה: הצדדים הגישו פסיקה לתמיכה בעמדתם; מצאתי לנכון להתייחס לפסקי הדין המפורטים להלן וכן לפסיקה נוספת:

* במסגרת [ת"פ (אי') 48646-08-19](http://www.nevo.co.il/case/25981371) **מדינת ישראל נ' גית** (16.1.2020) הורשע הנאשם בעבירות של החזקת סמים שלא לצריכה עצמית, בהספקת סם מסוכן, וביבוא, יצוא, מסחר, הספקת סמים מסוכנים בכך שהחזיק 3.7 גרם סם מסוכן מסוג קוקאין; סיפק לסוכן 0.96 גרם סם קנבוס ומכר לסוכן סם מסוג קוקאין במשקל 4.9278 גרם נטו תמורת 3,500 ₪. נקבע מתחם ענישה הנע מ 14 ועד 42 חודשי מאסר בפועל. על הנאשם, בעל עבר פלילי, הושתו 21 חודשי מאסר בפועל, מאסרים מותנים, פסילה מקבל או החזיק רישיון נהיגה למשך 24 חודשים, פסילה מותנית, וחילוט הכספים שנתפסו.
* במסגרת [ת"פ (אי') 28565-05-24](http://www.nevo.co.il/case/30670277) **מדינת ישראל נ' אלמלם** (24.11.2024) הורשע הנאשם בעבירות של יצוא, יבוא, מסחר, הספקה סמים מסוכנים, הספקת סמים מסוכנים והחזקת סמים שלא לצריכה עצמית בכך שמכר לסוכן סם מסוכן מסוג קטמין במשקל של 4.7903 גרם בתמורה ל 1,100 ₪; מסר לסוכן סם מסוג קטמין במשקל 4.5882 גרם והחזיק סם מסוג קוקאין במשקל 8.5067 ומתילמטקטינון במשקל 14.2733 גרם נטו. **נקבע מתחם ענישה (על ידי מותב זה) הנע בין 12 חודשי מאסר, ועד 26 חודשי מאסר בפועל.** על הנאשם, צעיר בעל עבר פלילי, נגזרו 15 חודשי מאסר והפעלת מאסר מותנה כך שסך הכל ירצה 16 חודשי מאסר בפועל, מאסרים מותנים, קנס בסך 2,000 ₪ , פסילה מהחזיק או קבל רישיון נהיגה למשך 12 חודשים וחילוט הכספים. **(בתיק זה הוגש ערעור על קולת העונש מטעם המאשימה (**[**עפ"ג (ב"ש) 71255-12-24**](http://www.nevo.co.il/case/33397964)**) שטרם נדון).**
* ההגנה הפנתה לת"פ (אי') 64624-05-24 **מדינת ישראל נ' טרבה** (14.10.2024), הדומה בנסיבותיו וחלק מאותה פרשייה, בו הורשע הנאשם בעבירות של הספקת סמים מסוכנים, יצוא, יבוא, מסחר, הספקה סמים מסוכנים והחזקת סמים לצריכה עצמית בכך שמסר לסוכן 4.7839 גרם סם מסוג קוקאין, מכר לסוכן 4.6621 גרם סם מסוג קוקאין בתמורה ל 2,300 ₪ והחזיק מתילמטקטינון במשקל 1.8438 גרם נטו, קוקאין במשקל 0.3896 ו – 5 יחידות סם MDMA לצריכתו העצמית. **נקבע מתחם ענישה (על ידי מותב זה) הנע בין 10 חודשי מאסר, ועד 24 חודשי מאסר בפועל.** על הנאשם, צעיר בעל עבר פלילי, אשר סובל ממחלת עור קשה, הושתו 12 חודשי מאסר בפועל, מאסרים מותנים, קנס בסך 3,000 ₪ ופסילה מהחזיק או קבל רישיון נהיגה למשך 12 חודשים.

נגד גזר הדין הוגש ערעור מטעם המאשימה [[עפ"ג (ב"ש) 50288-11-24](http://www.nevo.co.il/case/33279714) **מדינת ישראל נ' טרבה** (9.1.2025)] שהתקבל. בית המשפט המחוזי קבע כי היה מקום לקבוע מתחם ענישה "גבוה יותר במספר חודשים הן ברף התחתון והן ברף העליון, בשים לב לכך שמדובר בשלושה אישומים ובמתחם עונש אחד לכולם". עוד נקבע כי לא היה מקום למקם את עונשו של המשיב בתחתית המתחם נוכח עברו הפלילי וחלקו המרכזי בביצוע העבירות, והחמיר את עונשו של המשיב ל- 20 חודשי מאסר בפועל, וכן פסילה מהחזיק או קבל רישיון נהיגה למשך 24 חודשים; שאר רכיבי גזר הדין נותרו על כנם.

* במסגרת [עפ"ג (מחוזי י-ם) 1434-12-18](http://www.nevo.co.il/case/25193405) **מדינת ישראל נ' נסים** (13.3.2019) הורשע המשיב בשלוש עבירות סחר בסם מסוכן בכך שמכר לסוכן 2.47 גרם סם מסוג קוקאין תמורת 2,200 ₪; 2.35 גרם סם קוקאין תמורת 2,500 ₪; 2.37 גרם סם קוקאין תמורת 2,000 ₪. **בית משפט השלום קבע מתחם ענישה הנע בין 5 חודשי מאסר בפועל שניתן לרצותם בדרך של עבודות שירות ועד 12 חודשי מאסר.** על המשיב, בעל עבר פלילי לא רלוונטי אשר מעולם לא ריצה מאסר בפועל, נגזרו 6 חודשי מאסר לריצוי בדרך של עבודות שירות, מאסרים מותנים, קנס בסך 10,000 ₪ וצו מבחן למשך 18 חודשים. בית המשפט המחוזי קיבל את ערעור המדינה על קולת העונש, **קבע כי יש לקבוע מתחם שתחתיתו במספר חודשי מאסר בפועל שלא לריצוי בדרך של עבודות שירות ועד 24 חודשי מאסר,** והשית על הנאשם 8 חודשי מאסר בפועל. יתר רכיבי גזר הדין נותרו על כנם.
* במסגרת [ת"פ (י-ם) 28451-09-17](http://www.nevo.co.il/case/22978420) **מדינת ישראל נ' לוי** (10.11.2019) הורשע הנאשם בעבירה של סחר בסם מסוכן בצוותא בכך שמכר יחד עם שניים סם מסוכן מסוג קוקאין במשקל 9.9630 גרם לשוטר סמוי תמורת 6,500 ₪. **נקבע מתחם ענישה הנע מ -3 חודשי מאסר ועד 10 חודשי מאסר.** בית משפט חרג לקולא מהמתחם משיקולי שיקום והשית על הנאשם, שהיה בן 18.5 בעת ביצוע העבירה, צו של"צ בהיקף שך 250 שעות, קנס בסך 3,000 ₪, מאסר מותנה וצו מבחן בהיקף של 12 חודשים.
* במסגרת [ת"פ (י-ם) 38382-09-17](http://www.nevo.co.il/case/22997635) **מדינת ישראל נ' וקנין ואח'** (23.9.2019) הורשעו הנאשמים בעבירות של סחר בסם מסוכן והחזקת סם. נאשם 1 מכר לסוכן סם קוקאין במשקל 9.18 תמורת 6,500 ₪ (להלן: אישום ראשון), שני הנאשמים מכרו לסוכן סם מסוג קוקאין במשקל 19.67 תמורת 11,800 ₪ (להלן: אישום שני), שני הנאשמים מכרו לסוכן סם קוקאין במשקל 15.0190 גרם תמורת 8,550 ₪ (להלן: אישום רביעי), הנאשמים החזיקו 49.69 גרם סם קוקאין תמורת 25,000 ₪ (להלן: אישום חמישי). **מתחם העונש ההולם בגין האישום הראשון נע בין 8 עד 20 חודשי מאסר בפועל; עבור האישום השני, נקבע מתחם הנע בין 10 ועד 20 חודשי מאסר בפועל; עבור האישום הרביעי נקבע מתחם הנע בין 10 ועד 20 חודשי מאסר בפועל; עבור האישום החמישי נקבע מתחם הנע בין 10 ועד 20 חודשי מאסר בפועל.** בית המשפט סטה ממתחם הענישה (עבור שני הנאשמים) משיקולי שיקום וגזר על נאשם 1 צו של"צ בהיקף של 600 שעות, צו מבחן למשך שנה, מאסר מותנה, קנס בסך 5,000 ₪, התחייבות להימנע מעבירה בסך 5,000 ₪ וחילוט כספים שנתפסו. על נאשם 2 נגזרו צו של"צ בהיקף של 500 שעות, צו מבחן למשך שנה, קנס בסך 4,000 ₪, התחייבות להימנע מעבירה בסך 5,000 ₪ וחילוט הכספים שנתפסו.

\*ערעור המדינה על קולת העונש הוגש באיחור ונדחה בשל כך [[עפ"ג (י-ם) 24890-11-19](http://www.nevo.co.il/case/26175657) **מדינת ישראל נ' וקנין ואח'** (17.11.2019)].

* במסגרת [רע"פ 8408/15](http://www.nevo.co.il/case/20787902) **חביב נ' מדינת ישראל** (9.12.2015) נדחתה בקשת רשות ערעור של המבקש אשר הורשע על פי הודאתו בעבירות של סחר בסם מסוכן, והחזקת סם מסוכן שלא לצריכה עצמית בכך שמכר יחד עם אחר סם מסוג קוקאין במשקל של 1.1 גרם תמורת 600 ₪; מסר לאחר תמורת כסף 10 אריזות פלסטיק המכילות מעל 5 גרם סם מסוכן מסוג קוקאין; החזיק עם אחר מעל 15 גרם קוקאין ברכבם. בית משפט השלום **קבע מתחם ענישה הנע בין 8 ועד 18 חודשי מאסר בפועל לכל אחד משלושת האישומים.** על המבקש נגזרו 17 חודשי מאסר בפועל, מאסר מותנה וקנס בסך 1,500 ₪. בית המשפט המחוזי דחה את ערעורו של המבקש וקבע כי "בית משפט השלום צדק כאשר נמנע לחרוג לקולה ממתחם עונשו של המבקש משיקולי שיקום". גם בית המשפט העליון קבע כי לא היה מקום לחרוג לקולה משיקולי שיקום נוכח כמות הסם הגדולה ורמת התכנון והתחכום בה בוצעו מעשיו של המבקש.
* [רע"פ 126/15](http://www.nevo.co.il/case/18793360) **חביף נ' מדינת ישראל** (13.1.2015): המבקש הורשע בבית משפט השלום בסחר בסם מסוכן מסוג קוקאין בשלוש הזדמנויות במשקל 0.39, 0.81 ו-2.5 גרם נטו. **נקבע מתחם עונש הולם הנע בין 8 ועד 18 חודשי מאסר בגין כל עבירת סחר בסם.** לאחר התחשבות משמעותית לקולא בהליך שיקום אותו עבר, נידון המבקש ל-16 חודשי מאסר בפועל, וכן הופעל מאסר מותנה בן 4 חודשים (סה"כ 20 חודשים), ועונשים נוספים. בית המשפט המחוזי דחה את ערעורו על גזר דינו של בית משפט השלום, וכן נדחתה בקשת רשות ערעורו על ידי בית המשפט העליון.
* [עפ"ג (מרכז) 15880-12-19](http://www.nevo.co.il/case/26248763) **אביטן נ' מדינת ישראל** (18.2.2018): נדחה ערעורו של המערער אשר הורשע בשתי עבירות של סחר בסם מסוכן וכן סיוע לסחר בסם מסוכן בכך שהעביר לסוכן משטרתי קוקאין במשקל של 9.9895 גרם תמורת 5,500 ₪ וכן מסר לסוכן משטרתי קוקאין במשקל 10 גרם תמורת 5,400 ₪. **בבית משפט השלום נקבע מתחם עונש הנע בין 12 לבין 24 חודשי מאסר**, ועל המערער נגזרו 15 חודשי מאסר בפועל, מאסר מותנה, קנס, וענישה נלווית. בית המשפט המחוזי דחה בהסכמת הצדדים את הערעור ביחס לחומרת העונש, זאת בכפוף לביטול רכיב הפסילה בפועל שהוטל על המערער ע"י בית המשפט קמא.
* [עפ"ג (מרכז) 33119-07-17](http://www.nevo.co.il/case/22832600) **סלאמה נ' מדינת ישראל** (26.12.2017) נדחה ערעורו של נאשם, נעדר עבר פלילי, אשר הורשע על פי הודאתו בסחר בסם קוקאין במשקל 1.77 גרם ובסיוע לסחר בסם קוקאין במשקל 5 גרם. **בית משפט השלום קבע מתחם הנע בין 12 ל- 28 חודשי מאסר בפועל** והשית עליו שנת מאסר, מאסר מותנה, קנס בסך 10,000 ₪ ופסילה מותנית מהחזיק או קבל רישיון נהיגה. בית המשפט המחוזי קבע כי: **"גזר הדין של בית המשפט קמא משקף כראוי את מדיניות הענישה הראויה".**
* במסגרת [ת"פ (ב"ש) 35299-09-23](http://www.nevo.co.il/case/30039121) **מדינת ישראל נ' אל אעסם** (20.6.2024) הורשע הנאשם על פי הודאתו בשתי עבירות של סחר בסם מסוכן בכך שבשתי הזדמנויות מכר לסוכן משטרתי סם מסוכן מסוג קוקאין במשקל של 0.28 גרם תמורת 300 ₪. **נקבע מתחם ענישה הנע בין 14 ועד 28 חודשי מאסר בפועל.** על נאשם, בעל עבר פלילי הושתו 18 חודשי מאסר והפעלת מאסר מותנה כך שבפועל ירצה הנאשם 21 חודשי מאסר בפועל, מאסרים מותנים, קנס בסך 15,000 ₪, התחייבות להימנע מעבירה בסך 10,000 ₪, חילוט סכומי הכסף שנמצאו, פסילה מקבל או מהחזיק רישיון נהיגה למשך 12 חודשים, הפעלת פסילה מותנית כך שסך הכל ירצה 18 חודשי פסילה בפועל, פסילה מותנית מהחזיק או מקבל רישיון הנהיגה.
* במסגרת [ת"פ (נצ') 27864-06-19](http://www.nevo.co.il/case/25777732) **מדינת ישראל נ' זגורי ואח'** (30.1.2020) הורשע הנאשם 1 בשתי עבירות של סחר בסם מסוכן ובעבירה של עסקה אחרת בסם בכך שמכר וסיפק בהתאמה, לסוכן משטרתי, קוקאין במשקל הנע בין 1.8 ועד 5.12 גרם. תמורת הסם קיבל הנאשם תמורה במזומן הנעה בין 1,500 ל- 2,500 ₪, תוך תכנון מוקדם וחבירה לאחרים. **נקבע מתחם ענישה הנע בין 12 ועד 30 חודשי מאסר בפועל.** על הנאשם, הנעדר עבר פלילי בעבירות סמים, הסובל ממחלה כרונית (קרוהן) הושתו 17 חודשי מאסר בפועל, מאסר מותנה, וקנס בסך 3,000 ₪.

**אשר על כן, לאור כל האמור לעיל, מתחם הענישה ביחס לכל העבירות אותן ביצע הנאשם נע בין 14 חודשי מאסר בפועל ועד 28 חודשי מאסר בפועל.**

**העונש המתאים לנאשם**

1. הנאשם הודה בעובדות כתב האישום המתוקן ובכך חסך זמן שיפוטי רב, לרבות את העדתו של הסוכן משטרתי על כל המשאבים וההיערכות הכרוכה בכך. מצאתי להעניק להודייתו של הנאשם משקל משמעותי בשיקולים לקולא.
2. הנאשם בן 33, ולחובתו עבר פלילי הכולל 7 הרשעות קודמות, רובן עבירות מתחום הסמים מסוג עוון ופשע וכן עבירות נוספות. בגין הרשעתו האחרונה משנת 2022 הוטל על הנאשם, בין היתר, עונש של מאסר בפועל לתקופה של 12 חודשים. כן הושתו עליו מאסרים מותנים בגין עבירות סמים מסוג עוון פשע. הנאשם עבר את העבירות מושא התיק דנא, בעת שאותם מאסרים מותנים תלויים ועומדים נגדו, ולא היה בהם כדי להרתיעו.
3. ההגנה ביקשה להשית על הנאשם עונש החורג לקולא ממתחם העונש ההולם נוכח מצבו הרפואי והנפשי הקשה של הנאשם. הוגש מסמך אישור מביטוח לאומי על מתן קצבת נכות מיום 1.1.2023 בהיקף של 46%. עוד הוגשו מסמכים רפואיים מיום 1.8.2023, 28.5.2023 ו- 9.1.2022 מהם עולה כי הנאשם סובל מתחלואים שונים ומורכבות נפשית ומטופל תרופתית. על פי טיעוני הסניגור: "מדובר במי שסובל סבל משמעותי תוך התמודדות עם מצב מורכב, בהרבה פעמים מבודד מעצירים אחרים".
4. ברי כי יש להתחשב בנתוניו הבריאותיים של הנאשם בקביעת העונש המתאים, בפרט בהיותו נושא עונש מאסר, ואכן הענקתי להם משקל. עם זאת, אין מדובר חלילה במצב בריאותי אשר יש בו בכדי לסכן את חייו או לקצר בצורה ניכרת את תוחלת חייו (ראו הלכת לופוליאנסקי). משכך, איני שותף לטיעוני ההגנה לפיהם יש לראות בנתוניו של הנאשם כנסיבה המצדיקה סטייה לקולא ממתחם הענישה.
5. בדברו האחרון לעונש אמר הנאשם כי עם שחרורו ממאסר בכוונתו להסתייע בהוריו ולהשתקם – יש לקוות כי כך אכן יעשה.
6. נוכח עברו הפלילי של הנאשם הכולל הרשעות בעבירות לפי פקודת הסמים המסוכנים, ומנגד הודאתו במיוחס לו ומצבו הרפואי, החלטתי למקם את עונשו בחלקו האמצעי של המתחם (ומעט פחות מכך), הכל כמפורט להלן.

אשר על כן, מצאתי להטיל על הנאשם את העונשים הבאים:

1. **מאסר** - מאסר בפועל לתקופה של 20 חודשים. תקופת מאסרו תחושב מיום מעצרו בהתאם לרישומי שב"ס.
2. **הפעלת מאסר על תנאי** – מורה על הפעלת מאסר מותנה לתקופה של 12 חודשים אשר הוטל על הנאשם ביום 6.7.2022 במסגרת [ת"פ 54368-04-22](http://www.nevo.co.il/case/28566376).
3. **הפעלת מאסר על תנאי** – מורה על הפעלת מאסר מותנה לתקופה של 3 חודשים אשר הוטל על הנאשם ביום 6.7.2022 במסגרת ת"פ 54368-04-22.

המאסרים המותנים יופעלו בחופף זה לזה וזאת בין היתר, בשל העובדה כי הוטלו במסגרת אותו גזר דין ומופעלים שניהם בגין אותן העבירות בהן הורשע הנאשם בתיק דנן. המאסר המותנה בן 3 חודשים הופעל בשל היותו מסווג לעבירת עוון הכלולה בתוך העבירות בגינן הורשע הנאשם. משכך לא מצאתי להורות על הפעלת המאסרים המותנים באופן מצטבר.

נוכח הודייתו של הנאשם במיוחס לו ונטילת האחריות על מעשיו, מצאתי להורות על הפעלת המאסר המותנה בן 12 החודשים כך שמחציתו תרוצה בחופף למאסר שהוטל עליו בגזר דין זה ומחציתו במצטבר לו. **למען הסר ספק, סה"כ ירצה הנאשם מאסר בן 26 חודשים שימנו מיום מעצרו בהתאם לרישומי שב"ס.**

1. **מאסר על תנאי** - מאסר על תנאי לתקופה של 9 חודשים. הנאשם יישא בעונש זה אם בתקופה של שלוש שנים מיום שחרורו יעבור עבירת סמים מסוג פשע.
2. **מאסר על תנאי** - מאסר על תנאי לתקופה של 4 חודשים. הנאשם יישא בעונש זה אם בתקופה של שלוש שנים מיום שחרורו יעבור על עבירת סמים מסוג עוון.
3. **קנס** - בסך **3,000 ש"ח** או מאסר למשך 12 יום תחתיו; הקנס ישולם ב- 10 תשלומים חודשיים שווים ורצופים. התשלום הראשון ישולם עד ליום 2.3.2025 ובכל 2 לחודש שלאחר מכן. פיגור בתשלום אחד מן התשלומים שנקבעו לעיל, יעמיד לפירעון מיידי את יתרת הקנס שטרם שולמה ויחייב את הנאשם בתשלום תוספת פיגורים כחוק.

**תשומת לב הנאשם כי ניתן לשלם את הקנס כעבור 3 ימים מהיום, ללא צורך בשובר תשלום, באמצעות הצגת תעודת זהות:**

* בכרטיס אשראי – באתר המקוון של רשות האכיפה והגבייה, [www.eca.gov.il](http://www.eca.gov.il).
* מוקד שירות טלפוני בשרות עצמי (מרכז גבייה) **–** בטלפון 35592\* או

בטלפון 073-2055000;

* במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).

1. אני מכריז על הנאשם סוחר סמים, ומתוקף כך מורה על חילוט הטלפון הנייד אשר נתפס בחזקתו, ואשר באמצעותו התקיימה ההתקשרות עם הסוכן.

* **מוצגים** – כל יתר המוצגים יושמדו/יחולטו/ יושבו לבעליהם לשיקול דעת המאשימה.
* **פיקדונות** – ככל וקיימים בתיק זה ובתיקי המעצר הקשורים יושבו לנאשם בהעדר מניעה חוקית לכך.

**זכות ערעור תוך 45 יום מהיום.**

**5129371**

**54678313**

**ניתן היום, ט"ז טבת תשפ"ה, 16 ינואר 2025, בנוכחות הצדדים.**

**5129371**

54678313

גיל אדלמן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)