|  |  |  |  |
| --- | --- | --- | --- |
| **בית משפט השלום באילת** | | | |
| ת"פ 34581-05-24 מדינת ישראל נ' והבי(עציר) | | |  |
| לפני | **כבוד השופט גיל אדלמן** | | | |
| בעניין: | **המאשימה** | **מדינת ישראל**  **ע"י ב"כ עוה"ד** **שירלי הדר** | | |
|  | **נגד** | | | |
|  | **הנאשם** | **רני והבי (עציר)**  **ע"י ב"כ עוה"ד** **קובי יעקב קיסוס** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7.a) (א), [7](http://www.nevo.co.il/law/4216/7.c)(ג), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29.a)(א), [413](http://www.nevo.co.il/law/70301/413)

|  |
| --- |
| **גזר דין** |

**השתלשלות העניינים העובדתית**

1. הנאשם רני והבי (להלן: הנאשם), הורשע על פי הודאתו בעובדות ארבעה כתבי אישום, במסגרתם יוחסו לו עבירות של סחר בסמים מסוכנים לפי [סעיף 13](http://www.nevo.co.il/law/4216/13) ו- [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973 (להלן: פקודת הסמים) [וסעיף 29(א)](http://www.nevo.co.il/law/70301/29.a) ל[חוק העונשין](http://www.nevo.co.il/law/70301), תשל"ז-1977(להלן: חוק העונשין); החזקת סם מסוכן שלא לצריכה עצמית לפי סעיף [7 (א)](http://www.nevo.co.il/law/4216/7.a) ו- [7(ג)](http://www.nevo.co.il/law/4216/7.c) רישא לפקודת הסמים (3 עבירות); החזקת נכס החשוד כגנוב לפי [סעיף 413](http://www.nevo.co.il/law/70301/413) לחוק העונשין.
2. על פי עובדות כתב האישום בתיק העיקרי ([ת"פ 34581-05-24](http://www.nevo.co.il/case/30677562)), בחלק הכללי צוין כי במועדים הרלוונטיים לכתב האישום, הופעל סוכן סמוי מטעם משטרת אילת (להלן: הסוכן), לצורך איסוף ראיות נגד סוחרי סמים באילת.

על פי העובדות המתוארות בכתב האישום, בתאריך 28.9.2023, בשעה 17:18 לערך, פנה הסוכן בהודעה באמצעות ישומון "ווטסאפ" (להלן: הישומון) לטלפון נייד השייך לאחר, שזהותו ידועה למאשימה, וביקש "כמו פעם שעברה...חמישיה מהגבוה" כשהוא מתכוון ל- 5 גרם סם מסוכן מסוג קוקאין. בתגובה קיבל הסוכן הודעה לפיה "טוב אני באלף...ליד טוטו פאקו... 2300". עוד מתואר בכתב האישום כי בסמוך לשעה 17:30 עת הגיע הסוכן למקום שסוכם, בחניה הסמוכה, הגיע הנאשם ברכב מסוג "סקודה אוקטביה" כשהוא יושב במושב הנוסע מקדימה ולידו אחר שזהותו אינה ידועה למאשימה במדויק. הסוכן מסר לנאשם 2,300 ₪ וקיבל ממנו סם מסוכן מסוג קוקאין במשקל 4.5050(+- 0.0950) גרם נטו כשהם מחולקים לארבע אריזות.

1. על פי עובדות כתב האישום המתוקן ב[ת"פ 35272-04-24](http://www.nevo.co.il/case/30609111), ביום 26.3.2024 בשעה 21:00 לערך, החזיק הנאשם במקומות שונים בדירה בסמים מסוכנים כמפורט להלן.
   1. סם מסוכן מסוג קוקאין במשקל 1.4928 גרם נטו.
   2. סם מסוכן מסוג קוקאין במשקל של כ 6 גרם נטו מחולק ל- 29 יחידות.
   3. סם מסוכן מסוג קוקאין במשקל של כ 9 גרם נטו מחולק ל- 21 יחידות.

סך הכל החזיק הנאשם סם מסוכן מסוג קוקאין במשקל של כ 16.4928 גרם נטו מחולק ל- 50 יחידות.

עוד החזיק הנאשם, 3 מכשירי טלפון נייד מסוג אייפון, 2 משקלים אלקטרוניים, שקיות חלוקה עליהן מוטבע "סמיילי", וכסף מזומן בסך 2,910 ₪ ו- 15 דולר אמריקאים.

1. במסגרת פל"א 1967/2023 הורשע הנאשם בעובדות כתב אישום מתוקן בכך שביום 1.1.2023 בשעה 18:40 לערך, החזיק הנאשם בסמים מסוכנים מסוג קוקאין במשקל 1.4376 (+- 0.0756) גרם נטו שהם מחולקים.
2. במסגרת פל"א 4777/2024 הורשע הנאשם בעובדות כתב אישום מתוקן בכך שביום 3.1.2024 החזיק על גופו סם מסוכן מסוג קוקאין במשקל 1.62 גרם נטו וסכום של 400 ₪. בהמשך לכך, עת בוצע חיפוש בביתו של הנאשם, החזיק בסמים מסוכנים מסוג קוקאין במשקל 5.1744 גרם נטו מחולק ל- 21 מנות, יחידה של סם מסוכן מסוג LSD, וסם מסוכן מסוג PSILOCIN במשקל 0.7288 גרם נטו.

הנאשם אף החזיק סכום של 2,690 ₪, שני משקלים דיגיטליים וטלפון נייד מסוג אייפון x החשוד כגנוב.

1. בישיבת יום 17.11.2024 הציגו הצדדים הסדר דיוני; הנאשם הורשע בעבירות המיוחסות לו ונשלח לקבלת תסקיר מטעם שירות המבחן. לא היתה הסכמה עונשית בין הצדדים.
2. בדיון שהתקיים ביום 22.12.2024 , לאחר שהתקבל תסקיר שירות המבחן, טענו הצדדים לעונש.

תסקיר שירות המבחן

בתסקיר שהוגש ביום 17.12.2024 סקר שירות המבחן את רקעו האישי והמשפחתי של הנאשם.

מהתסקיר עלה כי מדובר בצעיר, נעדר עבר פלילי, אשר החל להשתמש בסמים מסוכנים בהיותו בן 14 בלבד בשל אירוע משפחתי טראומטי (מות סבו, אליו היה קשור, עת היה הנאשם בן 13). בשלב מסוים נדרש הנאשם לעזוב את בית משפחתו בגיל צעיר והעתיק את מגוריו לאילת.

ביחס לעבירות בהן הורשע, צמצם הנאשם מאחריותו והכחיש ביצוען של חלק מהעבירות, תוך מזעור חלקו[[1]](#footnote-1).

קצינת המבחן ציינה כי הנאשם מבטא חרטה פורמלית בלבד על התנהלותו, ואיננו פנוי להתגייס להליך טיפולי משמעותי. משכך, עלה כי קיים סיכון להישנות עבירות נוספות בעתיד.

לאור האמור לעיל המליץ שירות המבחן על הטלת ענישה בדמות מאסר בפועל, "על מנת לחדד עבורו את הפסול שבמעשיו".

טיעוני הצדדים לעונש

1. התביעה עתרה לקבוע מתחמי ענישה נפרדים ביחס לכל אחד מכתבי האישום בהם הורשע הנאשם. ביחס לתיק העיקרי, עתרה המאשימה לקבוע מתחם ענישה הנע בין 18 ועד 36 חודשי מאסר בפועל ולמקם את עונשו של הנאשם ברף הגבוה; ביחס ל[ת"פ 35272-04-24](http://www.nevo.co.il/case/30609111) עתרה המאשימה לקבוע מתחם הנע בין 18 ועד 36 חודשי מאסר בפועל; ביחס לפל"א 4777/24 ביקשה לקבוע מתחם הנע בין 18 ועד 36 חודשי מאסר הפועל ולמקם את עונשו של הנאשם ברף הגבוה; ביחס לפל"א 1967/23 ביקשה לקבוע מתחם הנע בין 8 ועד 18 חודשי מאסר ולמקם את עונשו של הנאשם ברף הבינוני.

המאשימה עתרה למתחם ענישה כולל הנע בין 42 ועד 56 חודשי מאסר בפועל ולמקם את עונשו של הנאשם ברף הגבוה של המתחם. המאשימה עתרה להשית על הנאשם ענישה נלווית הכוללת מאסרים מותנים מרתיעים, קנס משמעותי שלא יפחת מ- 5,000 ₪ והתחייבות להימנע מעבירות. כן עתרה המאשימה להכרזתו של הנאשם כסוחר סמים ובהתאם להורות על חילוט מכשירי הטלפון, הכסף והמוצגים שנתפסו בחזקתו.

המאשימה עמדה על הערכים המוגנים שנפגעו כתוצאה מביצוע העבירות, בין היתר, השמירה על שלום הציבור מפני עבירות המבוצעות על ידי משתמשי הסמים לצורך מימון מנת הסם הבאה, לצד ההגנה על צרכני הסמים עצמם והפגיעה בבריאותם. התובעת הדגישה את השפעתו הקשה וההרסנית של סם הקוקאין, אותו החזיק הנאשם במשקלים גבוהים ובמספר הזדמנויות, וכן סחר בו. נטען כי מידת הפגיעה של הנאשם בערכים המוגנים היא ברף גבוה.

עוד הדגישה המאשימה כי הנאשם שלל נזקקות טיפולית ולא ביטא מוטיבציה להשתלב בהליך טיפולי. על פי האמור בתסקיר שירות המבחן, הנאשם נקט בגישה קורבנית ורמת הסיכון להישנות עבירות נוספות מצידו לא פחתה. משכך המליץ שירות המבחן על ענישה בדמות מאסר בפועל. עוד טענה המאשימה כי העובדה שהנאשם צעיר ללא עבר פלילי אינה יכולה להיזקף לזכותו שכן במסגרת תיק זה הודה וצרף תיקים נוספים המגלמים מעורבותו בעולם הסמים במשך תקופה העולה על שנה.

באת כח המאשימה הפנתה לפסיקה על מנת לתמוך בעתירתה העונשית, וכן הגישה את גיליון עברו הפלילי של הנאשם (ת/1).

1. ההגנה עתרה לקביעת מתחם ענישה יחיד, כולל, ביחס לכל העבירות בהן הורשע הנאשם, הנע בין 10 ועד 24 חודשי מאסר בפועל, ולמקם את עונשו של הנאשם בתחתית המתחם.

הסניגור טען כי הנאשם חווה נסיבות חיים קשות ומשברים שהובילו אותו לשימוש בסמים מסוכנים, בין היתר הסמים שנתפסו בחזקתו. כן הדגיש כי חלק מכתבי האישום בתיקים שצורפו לא הוגשו טרם צירופם, והמתינו לבירור דין פרק זמן ממושך. ביחס לתיק העיקרי, טענה ההגנה כי אין תיעוד לכך שנאשם קיבל כסף עבור עסקת הסמים, ומשכך מדובר בנסיבות הקרובות יותר לסיוע. אף על פי כן הנאשם לקח אחריות, חסך זמן שיפוטי יקר וחסך את העדתו של הסוכן על כל המשתמע מכך.

ההגנה הדגישה כי הנאשם, בחור צעיר כבן 21, גדל אצל סבו שנפטר מול עיניו כשהיה אך בן 13 והאירוע הותירו במצוקה רגשית גדולה. הנאשם עזב את ביתו בגיל 16 ומאז מכלכל את עצמו. ב"כ הנאשם הדגיש את האינטרס הציבורי לשיקומו של אדם צעיר, נעדר עבר פלילי.

הסניגור הגיש פסיקה על מנת לתמוך בעתירתו העונשית.

1. הנאשם התקשה לשאת דברים במעמד הדיון ולפיכך ביקש בא כוחו להקריא מתוך דברי הנאשם בכתב: "אני רני והבי, עשיתי טעויות בחיים שלי והגיע הזמן להיענש עליהם. זה קרה מחיים לא פשוטים שעברתי שהייתי קטן, סבא שלי גידל אותי וחלה בהרבה מחלות, מת לי מול העיניים תוך כדי שהוא דיבר איתי הוא מחזיק לי את היד, לא היה לי חבר חוץ ממנו. היה מקום בשבילי לברוח כשאני עצוב ובודד, אחר כך המצב החמיר, הפסקתי להגיע לבית ספר בגלל הטראומה והחרדה. לא הסתדרתי עם ההורים עברתי לגור לבד, התדרדרתי לסמים ושטויות, אחרי שאיבדתי חברים ב-7.10 נפלתי יותר לסמים, עכשיו כשאני במעצר אבא שלי עבר התקף לב וניתוחים וגם אמא שלי חולה. אני מצטער על מה שעשיתי, על מה שהמשפחה שלי עוברת, במקום להיות מאוחדים. אני הבנתי שהמקום הזה לא בשבילי, אני עובד על עצמי בשביל לצאת מהמצב הזה. אני עדיין ילד שחולם על משפחה ורוצה לבנות עצמי מחדש אבקש מבית המשפט להתחשב בי".

**דיון והכרעה**

מתחם העונש ההולם

1. בהתאם להלכת ג'אבר ([ע"פ 4910/13](http://www.nevo.co.il/case/13093721) ‏**ג'אבר נגד מדינת ישראל** (29.10.2014)) יש לקבוע מתחם עונשי כולל לעבירות המקיימות קשר הדוק, וזאת כאשר קיימת ביניהן סמיכות זמנים או כאשר הן חלק מאותה תוכנית עבריינית אף אם בוצעו לאורך תקופת זמן שאינה קצרה.

הנאשם ביקש לצרף מספר תיקים הנוגעים לעבירות של סחר בסמים וכן החזקת סמים שלא לצריכה עצמית והחזקת רכוש החשוד כגנוב, אשר השתרעו על פני תקופה של כשנה ומספר חודשים; עם זאת ניתן לראות כי רובן של העבירות נוגעות לסם מסוכן מסוג קוקאין (למעט פל"א 477/2024 – סומן כ"א 3 - שם החזיק הנאשם בנוסף, אף ביחידה אחת של סם מסוכן מסוג LSD וכן סם מסוכן מסוג PSILOCIN במשקל 0.7288 גרם נטו). שוכנעתי כי על אף שמדובר במספר כתבי אישום עסקינן במסכת עבריינית אחת הנוגעת להתנהלותו של הנאשם ומשכך יש מקום לקבוע מתחם ענישה כולל.

1. הערכים המוגנים בהם פגע הנאשם הם השמירה על בריאותם הגופנית והנפשית של צרכני הסמים, וכן ההגנה על הציבור הרחב מפני משתמשי הסמים הנוהגים בדרך עבריינית על מנת להשיג אמצעים כספיים למימון מנת הסם הבאה. כך הופכות עבירות הפצת הסם למחולל פשיעה על כל גווניה, לרבות עבירות רכוש.
2. סם מסוכן מסוג קוקאין הוגדר בפסיקה כ-"נמנע בין הרעים והמרים שבסמים המסוכנים, בשל טיבו הממכר והתלות הגבוהה הנוצרת בו, ומחמת השפעותיו ההרסניות על גוף האדם ונפשו ועל החברה כולה" ([ע"פ 972/11](http://www.nevo.co.il/case/5738608) **מדינת ישראל נ' יונה** (4.7.2012)).
3. הנאשם סחר בסם מסוכן מסוג קוקאין במשקל של כ-4.5 גרם בתמורה לסכום כספי, והחזיק סך כולל של כ 24.6 גרם של סם מסוכן מסןג קוקאין במועדים שונים, כמות העולה פי 80 על החזקה הקבועה בחוק לכמות הנחשבת לצריכה עצמית. חלק מהסמים המסוכנים היו מחולקים למנות, ולצידם נתפסו "שקיות חלוקה" וכן משקלים אלקטרוניים.
4. הנה כי כן, נוכח כמות הסמים המסוכנים שנתפסה, העובדה כי היו מחולקים, וכן בשל סוג הסם המסוכן בו החזיק הנאשם – קוקאין, ובשילוב עם העובדה שהורשע גם בעבירת סחר בסמים, ברי כי מידת הפגיעה בערכים המוגנים היא גבוהה.
5. מדיניות הענישה הנהוגה: הצדדים הגישו פסיקה לתמיכה בעמדתם אשר למתחם הענישה; מצאתי לנכון להתייחס לפסקי הדין המפורטים להלן וכן לפסיקה נוספת.

* [ע"פ (מחוזי ב"ש) 46008-01-22](http://www.nevo.co.il/case/28261397) **דרי נ' מדינת ישראל** (3.5.2022) נדחה ערעור על הכרעת הדין ופסק הדין שהגיש המערער אשר הורשע בעבירות של החזקת סם מסוכן שלא לצריכה עצמית וסחר בסם מסוכן בכך שהחזיק 7.3802 סם מסוכן מסוג קוקאין ו- 10 עבירות סחר בקוקאין. **בית משפט השלום קבע מתחם ענישה הנע בין 30 ועד 50 חודשי מאסר,** והשית על המערער, בעל עבר פלילי מכביד, 42 חודשי מאסר, מאסרים מותנים, קנס בסך 3,000 ₪ וחילוט 20,000 ₪ שנתפסו. בית המשפט המחוזי קבע כי מדובר בעבירות חמורות ואין כל מקום להתערבות ברכיב המאסר שהוטל.
* במסגרת [עפ"ג (מחוזי ב"ש)) 1902-03-20](http://www.nevo.co.il/case/26504856) **גית נ'** **מדינת ישראל** (20.5.2020) נדחה ערעור שהגיש המערער, שהורשע בעבירות של החזקת סמים שלא לצריכה עצמית, בהספקת סם מסוכן, וביבוא, יצוא, מסחר, הספקת סמים מסוכנים בכך שהחזיק 3.7 גרם סם מסוכן מסוג קוקאין; סיפק לסוכן 0.96 גרם סם קנבוס ומכר לסוכן סם מסוג קוקאין במשקל 4.9278 גרם נטו תמורת 3,500 ₪. **נקבע מתחם ענישה הנע מ 14 ועד 42 חודשי מאסר בפועל.** על הנאשם, בעל עבר פלילי, הושתו 21 חודשי מאסר בפועל, מאסרים מותנים, פסילה מקבל או החזיק רישיון נהיגה למשך 24 חודשים, פסילה מותנית, וחילוט הכספים שנתפסו. בית המשפט המחוזי לא מצא להתערב בעונש המאסר שהוטל על המערער, ונקבע כי "**מתחמי העונש ההולם על מכירת סמים בסדרי גודל של גרם אחד או שניים עומדים, על פי הגישה המקלה יותר על המנעד שבין 8 ל- 18 חודשי מאסר בפועל**". בית המשפט המחוזי קבע עוד כי לא היה מקום להורות על חילוט הכסף, שכן לא התקיים דיון בעניין זה, ביטל את החילוט והטיל על המערער קנס של 3,500 ₪.
* [ת"פ (אי') 66114-01-23](http://www.nevo.co.il/case/29345893) **מדינת ישראל נ' מסראוה** (2.7.2023), הורשע הנאשם לאחר ניהול הוכחות בהחזקת סמים שלא לצריכה עצמית בכך שהחזיק בסם מסוכן מסוג קוקאין במשקל של כ- 6.7576 גרם נטו. **נקבע מתחם ענישה (מותב זה) הנע בין 6 ועד 16 חודשי מאסר בפועל**. על הנאשם, בער עבר פלילי מכביד, הושתו 13 חודשי מאסר פועל, הופעל מאסר מותנה כך שסך הכל ירצה הנאשם 19 חודשי מאסר בפועל, מאסרים מותנים, וקנס סך 5,000 ₪. ערעור אשר הגיש הנאשם נמחק לאחר שהנאשם חזר בו.
* במסגרת [ת"פ (אי') 63575-01-22](http://www.nevo.co.il/case/28279065) **מדינת ישראל נ' יונה** (6.12.2022) הורשע הנאשם בעבירות של החזקת סם מסוכן שלא לצריכה עצמית, סחר בסם מסוכן והפרעה לשוטר במילוי תפקידו בכך שהחזיק 0.4181 גרם קוקאין, וכן סחר בסם מסוכן מסוג קוקאין ב 8 הזדמנויות שונות. **נקבע מתחם ענישה הנע בין 24 ועד 48 חודשי מאסר בפועל.** על הנאשם, צעיר בעל עבר פלילי, הושתו 36 חודשי מאסר, הפעלת מאסר מותנה כך שבפועל ירצה 44 חודשי מאסר בפועל, מאסרים מותנים וקנס בסך 3,000 ₪. ערעור אשר הגיש הנאשם נמחק על ידו.
* במסגרת [רע"פ 894/16](http://www.nevo.co.il/case/20956295) **פרץ נ' מדינת ישראל** (10.2.2016) נדחתה בקשת ערעור של המבקש אשר הורשע בהחזקת סם מסוכן שלא לצריכה עצמית בכך שהחזיק 31.05 גרם קוקאין. **בבית משפט השלום נקבע מתחם ענישה הנע בין 15 ועד 36 חודשי מאסר בפועל.** על המבקש, נעדר עבר פלילי, הושתו 15 חודשי מאסר בפועל. למרות הליך שיקום בו השתלב המבקש, דחה בית המשפט המחוזי את בקשת הערעור וקבע כי " **כי מתחם הענישה שקבע בית משפט השלום משקף נכונה את מדיניות הענישה הנוהגת בעבירות דומות, ובפרט כאשר מדובר בכמות נכבדה של סמים קשים מסוג קוקאין".** בקשת רשות הערעור נדחתה, כאמור, גם היא.
* במסגרת [רע"פ 5494/19](http://www.nevo.co.il/case/25977712) **רנד נ' מדינת ישראל** (22.8.2019), המבקש הורשע בבית משפט השלום בסחר בסם מסוכן מסוג "קריסטל" (מכר לשני לקוחות שלוש יחידות תמורת 750 ₪) וכן בהחזקת סם מסוכן מסוג הירואין (11 גרם) וקוקאין (1.9 גרם). **מתחם העונש שנקבע נע בין 6 ועד 18 חודשי מאסר בפועל,** ועל המבקש נגזרו 6 חודשי מאסר לריצוי בדרך של עבודות שירות. המבקש ערער לבית המשפט המחוזי וערעורו נדחה. בקשת רשות הערעור אשר הוגשה לבית המשפט העליון נדחתה ונקבע כי העונש אשר הוטל על המבקש אינו חמור כלל ועיקר ואף מקל עימו, שכן יש להיאבק בתופעת הסחר בסמים באמצעות ענישה משמעותית ומרתיעה.
* במסגרת [רע"פ 8408/15](http://www.nevo.co.il/case/20787902) **חביב נ' מדינת ישראל** (9.12.2015) נדחתה בקשת רשות ערעור של המבקש אשר הורשע על פי הודאתו בעבירות של סחר בסם מסוכן, והחזקת סם מסוכן שלא לצריכה עצמית בכך שמכר יחד עם אחר סם מסוג קוקאין במשקל של 1.1 גרם תמורת 600 ₪; מסר לאחר תמורת כסף 10 אריזות פלסטיק המכילות מעל 5 גרם סם מסוכן מסוג קוקאין; החזיק עם אחר מעל 15 גרם קוקאין ברכבם. בית משפט השלום **קבע מתחם ענישה הנע בין 8 ועד 18 חודשי מאסר בפועל לכל אחד משלושת האישומים.** על המבקש נגזרו 17 חודשי מאסר בפועל, מאסר מותנה וקנס בסך 1,500 ₪. בית המשפט המחוזי דחה את ערעורו של המבקש וקבע כי "בית משפט השלום צדק כאשר נמנע לחרוג לקולה ממתחם עונשו של המבקש משיקולי שיקום". גם בית המשפט העליון קבע כי לא היה מקום לחרוג לקולה משיקולי שיקום נוכח כמות הסם הגדולה ורמת התכנון והתחכום בה בוצעו מעשיו של המבקש.
* [רע"פ 126/15](http://www.nevo.co.il/case/18793360) **חביף נ' מדינת ישראל** (13.1.2015): המבקש הורשע בבית משפט השלום בסחר בסם מסוכן מסוג קוקאין בשלוש הזדמנויות במשקל 0.39, 0.81 ו-2.5 גרם נטו. **נקבע מתחם עונש הולם הנע בין 8 ועד 18 חודשי מאסר בגין כל עבירת סחר בסם.** לאחר התחשבות משמעותית לקולא בהליך שיקום אותו עבר, נידון המבקש ל-16 חודשי מאסר בפועל, וכן הופעל מאסר מותנה בן 4 חודשים (סה"כ 20 חודשים), ועונשים נוספים. בית המשפט המחוזי דחה את ערעורו על גזר דינו של בית משפט השלום, וכן נדחתה בקשת רשות ערעורו על ידי בית המשפט העליון.
* במסגרת [עפ"ג (י-ם) 1434-12-18](http://www.nevo.co.il/case/25193405) **מדינת ישראל נ' נסים** (13.3.2019), הרשיע בית משפט השלום את הנאשם בשלוש עבירות של סחר בסם מסוכן (2.47 גרם קוקאין תמורת 2,200 ש"ח; 2.35 גרם קוקאין תמורת 2,500 ₪; 2.37 גרם קוקאין תמורת 2,000 ₪) **וקבע כי מתחם העונש נע בין 5 חודשי מאסר שיכול וירוצו בדרך של עבודות שירות ועד 12 חודשי מאסר**. בית משפט השלום השית על הנאשם עונש מאסר של 6 חודשים לריצוי בדרך של עבודות שירות, מאסרים מותנים, קנס וצו מבחן. בית המשפט המחוזי קיבל את ערעור המדינה על קולת העונש, **וקבע כי מתחם הענישה ההולם מתחיל במספר חודשי מאסר בפועל, שלא לריצוי בעבודות שירות, והרף העליון עומד על 24 חודשים.** עוד נקבע כי לא היתה הצדקה לבית המשפט קמא לחרוג לקולא מהמתחם, והושת על המשיב עונש של 8 חודשי מאסר בפועל, בניכוי תקופת מעצרו וכן ביטול של צו המבחן.
* במסגרת [עפ"ג (מרכז) 41795-11-18](http://www.nevo.co.il/case/25156420) **חזן נ' מדינת ישראל** (15.7.2019) דחה בית המשפט המחוזי את ערעורו של המערער נגד גזר הדין בעניינו. המערער הורשע בהחזקת סמים שלא לצריכה עצמית, בכך שהחזיק סם מסוכן מסוג קוקאין במשקל 37.8942 גרם, יחד עם משקל אלקטרוני. **בית משפט השלום קבע כי מתחם העונש ההולם נע בין 20 ועד 40 חודשי מאסר בפועל,** והשית על הנאשם 33 חודשי מאסר, ועונשים נלווים. בית המשפט המחוזי דחה את ערעור המערער, וקבע, בין היתר, כי מתחם העונש ההולם **"מקובל עלינו ונטוע עמוק בפסיקה".**
* [עפ"ג (מרכז) 33119-07-17](http://www.nevo.co.il/case/22832600) **סלאמה נ' מדינת ישראל** (26.12.2017) נדחה ערעורו של נאשם, נעדר עבר פלילי, אשר הורשע על פי הודאתו בסחר בסם קוקאין במשקל 1.77 גרם ובסיוע לסחר בסם קוקאין במשקל 5 גרם. **בית משפט השלום קבע מתחם הנע בין 12 ל- 28 חודשי מאסר בפועל** והשית עליו שנת מאסר, מאסר מותנה, קנס בסך 10,000 ₪ ופסילה מותנית מהחזיק או קבל רישיון נהיגה. בית המשפט המחוזי קבע כי: **"גזר הדין של בית המשפט קמא משקף כראוי את מדיניות הענישה הראויה".**
* במסגרת ת"פ (אי') 64624-05-24 **מדינת ישראל נ' טרבה** (14.10.2024), הדומה בנסיבותיו וחלק מפרשיית הפעלת הסוכן המשטרתי, בו הורשע הנאשם בעבירות של הספקת סמים מסוכנים, יצוא, יבוא, מסחר, הספקה סמים מסוכנים והחזקת סמים לצריכה עצמית בכך שמסר לסוכן 4.7839 גרם סם מסוג קוקאין, מכר לסוכן 4.6621 גרם סם מסוג קוקאין בתמורה ל 2,300 ₪ והחזיק מתילמטקטינון במשקל 1.8438 גרם נטו, קוקאין במשקל 0.3896 ו – 5 יחידות סם MDMA לצריכתו העצמית. **נקבע מתחם ענישה (על ידי מותב זה) הנע בין 10 חודשי מאסר, ועד 24 חודשי מאסר בפועל.** על הנאשם, צעיר בעל עבר פלילי, אשר סובל ממחלת עור קשה, הושתו 12 חודשי מאסר בפועל, מאסרים מותנים, קנס בסך 3,000 ₪ ופסילה מהחזיק או קבל רישיון נהיגה למשך 12 חודשים.

נגד גזר הדין הוגש ערעור מטעם המאשימה [[עפ"ג (ב"ש) 50288-11-24](http://www.nevo.co.il/case/33279714) **מדינת ישראל נ' טרבה** (9.1.2025)] שהתקבל. בית המשפט המחוזי קבע כי היה מקום לקבוע מתחם ענישה "גבוה יותר במספר חודשים הן ברף התחתון והן ברף העליון, בשים לב לכך שמדובר בשלושה אישומים ובמתחם עונש אחד לכולם". עוד נקבע כי לא היה מקום למקם את עונשו של המשיב בתחתית המתחם נוכח עברו הפלילי וחלקו המרכזי בביצוע העבירות, **והחמיר את עונשו של המשיב ל- 20 חודשי מאסר בפועל, וכן פסילה מהחזיק או קבל רישיון נהיגה למשך 24 חודשים**; שאר רכיבי גזר הדין נותרו על כנם.

* במסגרת [ת"פ (י-ם) 28451-09-17](http://www.nevo.co.il/case/22978420) **מדינת ישראל נ' לוי** (10.11.2019) הורשע הנאשם בעבירה של סחר בסם מסוכן בצוותא בכך שמכר יחד עם שניים סם מסוכן מסוג קוקאין במשקל 9.9630 גרם לשוטר סמוי תמורת 6,500 ₪. **נקבע מתחם ענישה הנע מ -3 חודשי מאסר ועד 10 חודשי מאסר.** בית משפט חרג לקולא מהמתחם משיקולי שיקום והשית על הנאשם, שהיה בן 18.5 בעת ביצוע העבירה, צו של"צ בהיקף שך 250 שעות, קנס בסך 3,000 ₪, מאסר מותנה וצו מבחן בהיקף של 12 חודשים.

**אשר על כן, לאור כל האמור לעיל, אני קובע כי מתחם הענישה ביחס לכל העבירות אותן ביצע הנאשם נע בין 20 חודשי מאסר בפועל ועד 40 חודשי מאסר בפועל.**

**העונש המתאים לנאשם**

1. הנאשם הודה בעובדות כתבי האישום ובכך חסך זמן שיפוטי רב, לרבות את העדתו של הסוכן המשטרתי, הקשור לתיק העיקרי, וכן העדתם של עדי תביעה נוספים בתיקיו האחרים על כל המשאבים וההיערכות הכרוכים בכך. מצאתי להעניק להודייתו של הנאשם הכוללת למעשה "ניקוי שולחן" וצירוף כלל תיקיו משקל משמעותי בשיקולים לקולא.
2. הנאשם בן 21, נעדר עבר פלילי, למעט הרשעה מבית דין צבאי שאיננה רלוונטית והתיישנה זה מכבר.
3. בדברו האחרון לעונש (שהוקרא בבית המשפט) ביטא הנאשם שאיפות לחיים נורמטיביים, ובניית תא משפחתי. יש לקוות כי הנאשם ישכיל לנצל את תקופת מאסרו לשיקומו העצמי.
4. לאור העובדה כי הנאשם נעדר הרשעות קודמות, והודאתו המוקדמת במיוחס לו, החלטתי למקם את עונשו בחלקו התחתון של המתחם.

אשר על כן, מצאתי להטיל על הנאשם את העונשים הבאים:

1. **מאסר בפועל** - מאסר בפועל לתקופה של 20 חודשים. תקופת מאסרו תחושב מיום מעצרו בהתאם לרישומי שב"ס.
2. **מאסר על תנאי** - מאסר על תנאי לתקופה של 8 חודשים. הנאשם יישא בעונש זה אם בתקופה של שלוש שנים מיום שחרורו יעבור עבירת סמים מסוג פשע.
3. **מאסר על תנאי** - מאסר על תנאי לתקופה של 4 חודשים. הנאשם יישא בעונש זה אם בתקופה של שלוש שנים מיום שחרורו יעבור על עבירת סמים מסוג עוון.
4. **קנס** - בסך **4,000 ש"ח** או מאסר למשך 16 יום תחתיו; הקנס ישולם ב- 10 תשלומים חודשיים שווים ורצופים. התשלום הראשון ישולם עד ליום 1.4.2025 ובכל 1 לחודש שלאחר מכן. פיגור בתשלום אחד מן התשלומים שנקבעו לעיל, יעמיד לפירעון מיידי את יתרת הקנס שטרם שולמה ויחייב את הנאשם בתשלום תוספת פיגורים כחוק.

**תשומת לב הנאשם כי ניתן לשלם את הקנס כעבור 3 ימים מהיום, ללא צורך בשובר תשלום, באמצעות הצגת תעודת זהות:**

* בכרטיס אשראי – באתר המקוון של רשות האכיפה והגבייה, [www.eca.gov.il](http://www.eca.gov.il).
* מוקד שירות טלפוני בשרות עצמי (מרכז גבייה) **–** בטלפון 35592\* או בטלפון 073-2055000;
* במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).

1. אני מכריז על הנאשם סוחר סמים, ומתוקף כך מורה על חילוט הטלפונים הניידים אשר נתפסו מידו, כספים וכן יתר המוצגים.
2. **מוצגים** – כל יתר המוצגים יושמדו/יחולטו/ יושבו לבעליהם לשיקול דעת המאשימה.
3. **פיקדונות** – ככל וקיימים בתיק זה ובתיקי המעצר הקשורים יושבו לנאשם בהעדר מניעה חוקית לכך.

**זכות ערעור תוך 45 יום מהיום.**

**5129371**

**54678313**

**ניתן היום, ד' שבט תשפ"ה, 02 פברואר 2025, בנוכחות הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

גיל אדלמן 54678313-/

נוסח מסמך זה כפוף לשינויי ניסוח ועריכה

1. נוכח האמור בתסקיר שירות המבחן והפער שעלה מדברי הנאשם, בדיון שהתקיים ביום 22.12.24, הקראתי לנאשם שוב את כתבי האישום, ורק לאחר שאישר הנאשם את האמור בכתבי האישום ונטל אחריות על מעשיו, נשמעו הטיעונים לעונש. [↑](#footnote-ref-1)