|  |  |
| --- | --- |
| **בית משפט השלום בבאר שבע** | |
| ת"פ 24953-08-24 מדינת ישראל נ' אדמוב(עציר) |  |

|  |  |  |
| --- | --- | --- |
| לפני | **כבוד השופט יריב בן דוד** | |
|  | **המאשימה** | **מדינת ישראל**  **ע"י ב"כ עוה"ד זוהר נאור** |
|  | **נגד** | |
|  | **הנאשמים** | **רונן אדמוב (עציר)**  **ע"י ב"כ עוה"ד פאולה ברוש** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7.a)(א), [7](http://www.nevo.co.il/law/4216/7.c)(ג), [13](http://www.nevo.co.il/law/4216/13), [19א](http://www.nevo.co.il/law/4216/19a), [37א](http://www.nevo.co.il/law/4216/37a.a)(א), [37א](http://www.nevo.co.il/law/4216/37a.a1)(א1)

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [40ג](http://www.nevo.co.il/law/70301/40c.a)(א), [40ט](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

רקע

* 1. הנאשם הורשע על פי הודאתו בשתי עבירות סחר בסם מסוכן ובעבירת סיוע להחזקת סמים מסוכנים שלא לצריכה עצמית, עבירות בהתאמה לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 (להלן: "**פקודת הסמים**") [וסעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא לפקודת הסמים בשילוב עם [סעיף 31](http://www.nevo.co.il/law/70301/31) ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין**").

על פי עובדות כתב האישום המתוקן, **ביום 8.7.24,** שוחחה גב' קטיה אפשטיין עם הנאשם בדבר רכישת סם מסוג קנביס במשקל 4 גרם בתמורה ל-150 ₪ באמצעות יישומון "וואטס-אפ" (להלן: "**היישומון**"). בהמשך לכך, נפגש עמה הנאשם בחנייה הסמוכה לביתה בבאר-שבע ומסר לה את הסם, בתמורה לסך של 150 שח אותם שילמה לו ביום 10.7.4.

**ביום 11.7.24 בסמוך לשעה 20:30,** שוחח מר דוד מזרחי עם הנאשם בדבר רכישת סם קנביס במשקל 5 גרם בתמורה ל-200 ₪ באמצעות היישומון. בהמשך בסמוך לשעה 21:00, נפגש עמו הנאשם, מסר לו הסם וקיבל לידיו התמורה כמוסכם.

**ביום 11.7.24 בסמוך לשעה 19:28,** שוחחה גב' יקטרינה לבובקין עם פלוני (להלן: "**האחר**") בדבר רכישת סם קנביס במשקל 10 גרם בתמורה ל-400 ₪ באמצעות היישומון. בהמשך לכך, נפגש עמה האחר בחנייה סמוכה למלון בים המלח, מסר לה את הסם וקיבל התמורה המוסכמת. במעמד זה, הגיע הנאשם ביחד עם האחר ובכך, סייע לו להחזיק את הסם, שלא לצריכתו העצמית.

טיעונים לעונש

1. בדיון שנערך ביום 10.3.25, הגישה ב"כ המאשימה רישום פלילי של הנאשם (ת/1); רישום תעבורתי (ת/2); פרוטוקול גזר דין מ[ת"פ (שלום ב"ש) 71630-06-23](http://www.nevo.co.il/case/29794410) להוכחת מאסר מותנה, פסילה מותנית והתחייבות בסך 2,000 ₪ (ת/3). ב"כ הנאשם הגישה מסמכים מהמרכז לבריאות הנפש (נ/1); דוח תיקים של הוצאה לפועל (נ/2); חוות דעת של שב"ס על תפקודו של הנאשם בבית-הסוהר (נ/3); מכתב שכתב הנאשם לבית-המשפט (נ/4).
2. ב"כ המאשימה טענה כי הערכים המוגנים שנפגעו הם הגנה על שלומו וביטחונו של הציבור, וכן הגנה על רכושו, היות ועבירות אלו מהוות בסיס לביצוע עבירות נוספות המשפיעות כלכלית על מכורים ועל החברה.

**ב"כ המאשימה טענה כי שלושת האישומים בוצעו בסמיכות זמנים, ומשכך עתרה למתחם עונש כולל הנע בין 14 ל-28 חודשי מאסר בפועל.**

ב"כ המאשימה טענה כי לנאשם עבר פלילי מכביד, ולחובתו מאסר מותנה בן 6 חודשים, פסילה מותנית והתחייבות שלא הרתיעו אותו.

הודגש כי העבירות בוצעו חודשים ספורים לאחר שחרורו של הנאשם ממאסר רק בחודש פברואר 2024.

ב"כ המאשימה עתרה לעונש ברף הבינוני-גבוה של מתחם הענישה, להפעלת המאסר המותנה במצטבר, וכן להפעלת התחייבות כספית ופסילה המותנית.

1. ב"כ הנאשם טענה כי הנאשם הודה בשתי עבירות סחר בסם מסוג קנביס בכמויות ובסכומים קטנים, ובסיוע להחזקת כמות סם קטנה. נטען כי המכירות בוצעו במהלך תקופה קצרה.

ב"כ הנאשם טענה כי מתחם העונש בעבירת הסיוע להחזקה שלא לצריכה עצמית נע בין מאסר מותנה עד מספר חודשי מאסר בדרך של עבודות שירות, ובעבירות הסחר נע בין 3-4 חודשי מאסר ועד 12 חודשי מאסר בפועל.

ב"כ הנאשם ציינה כי הנאשם, יליד 1980, גרוש עם שני ילדים, אשר נמצא במעקב פסיכיאטרי מאז גירושיו, הסתבך בחובות של מעל 200,000 ₪, וטען לאיומים מצד עבריינים שהביאו אותו לביצוע העבירות. ב"כ הנאשם הפנתה למסמכים הרפואיים, למסמך מטעם שב"ס ולמכתב הנאשם המעיד על מצבו הנפשי ועל הסתבכותו שברקע ביצוע העבירות.

ב"כ הנאשם עתרה למקם את העונש מעט מעל הרף התחתון, להפעיל את מחצית המאסר המותנה בחופף, להימנע מקנס עקב מצבו הכלכלי של הנאשם, ולאפשר תשלום ההתחייבות בתשלומים לאחר שחרורו.

1. **ב"כ הצדדים** הגישו פסיקה אשר תומכת לשיטתם במתחם הענישה לו עתרו.
2. בדבריו האחרונים, מסר **הנאשם**:

"אני רוצה להגיד לאור מה שתיארה הסנגורית שלי לגבי כל המצב שעברתי ושעברנו כל המשפחה, אני את הילדים שלי ראיתי בדיון שהיה לי בחלופת מעצר, מאז לא ראיתי אותם. הבאתי אותם היום בשביל לראות אותם, אני יודע שטעיתי במה שעשיתי. אני מצטער על זה ומביע חרטה עמוקה. אני יודע שיכולתי גם לפעול אחרת, היום אני מבין את זה ואני עובר צער וייסורים בבית הכלא. מבחינה בריאותית יש לי אסתמה כרונית, יש לי מחלת ריאות קשה. אני לא בריא. אני מבקש את רחמי בית המשפט. אני בסה"כ רוצה לחזור למשפחה שלי ולהיות איתם בהקדם האפשרי. אין לי עוד מה להוסיף. אני הייתי אלכוהוליסט מגיל 14 ומשתמש בסמים מגיל 14 והאלכוהול הביא אותי למצבים שמאז שהתחתנתי האלכוהול לא עשה לי טוב ורוב המאסרים שלי זה הכל אלימות במשפחה. נכנסתי לסיטואציה וכמו שאמרתי יכולתי לפעול אחרת אבל בזמן לחץ לא חשבתי. הפעם האני רוצה לחזור למשפחה, אני רוצה לשמור על עצמי ועליהם. הילד שלי סבל הרבה בחיים בגללי, לקחו לי אותו כשהוא היה בגיל 6. מכל האלכוהול ששתיתי כל החיים שלי והמאסרים שישבתי בחיים שלי, המאסר האחרון שלי על אלימות במשפחה, אני שיניתי את החיים שלי ומאז אני לא שותה אלכוהול עד היום. אני התחלתי דרך עכשיו בבית סוהר, אני מבקש מאוד להתמיד בה ואני לא מתבייש לבקש עזרה בחוץ".

מתחם העונש ההולם

1. מתחם העונש ייקבע בהתאם לעקרון ההלימה ([סעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301)) תוך מתן משקל לערכים החברתיים שנפגעו מביצוע העבירות, למידת הפגיעה בהם ולמדיניות הענישה הנהוגה, והכל בנסיבות הקשורות בביצוע העבירה.
2. הערכים החברתיים שנפגעו ממעשי הנאשם הם שמירה על בריאות הציבור ובטחונו מפני נגע הסמים ונזקים חברתיים, כלכליים וגופניים אשר נגרמים בעטיו. זאת, גם בבחינת נזקים ישירים למשתמשים עצמם וגם נזקים עקיפים אשר נגרמים לציבור בכללותו, למשל בדמות עבירות רכוש אותן עוברים חלק לא מבוטל מהמכורים לסמים.

ר' לעניין זה את דברי כב' השופט נ' סולברג ב[ע"פ 6990/13](http://www.nevo.co.il/case/11269774) **מוסא ח'טיב נ' מדינת ישראל** (נבו 24.02.2014)

"קשה להגזים בהערכת הנזק הנגרם מייצור, הפצה, סחר ושימוש בסמים. נזק ממוני, גופני ונפשי, המקיף את החברה בכללותה, ואיננו נעצר במשתמש או במעורבים הישירים בביצוע העבירות: "לעולם נזכור עבירת סמים מה היא, ומה הם ערכי-החברה שאנו נדרשים להגן עליהם. מעבר מזה עומדים המערערים – הם ואחרים שכמותם – אנשים שעיניהם אל בצע-כסף, ומעבר מזה עומדים צרכני הסם, אנשים אומללים שגופם ונפשם מכורים לסם. אותם עלובים תלו עצמם בסם, ואנשים רעים כמערערים מנצלים תלות זו עד-תום לגריפת כסף-רע לכיסיהם. המערערים מוכרים סם-מוות למי שמכרו את גופם לסם, ועל יסקאות-מכר אלו זוכים הם בתמורה כספית. למותר להזכיר את שרשרת העבירות הנדרשת מעסקאות הסם: צרכנים שאין הפרוטה מצויה בכיסם פושטים על אחרים, שודדים אותם, פורצים לבתיהם, תוקפים אותם, והכול כדי להשיג מימון לרכישתו של הסם. המערערים אינם חבים, כמובן, מבחינה משפטית בעבירות שעוברים אחרים, אך לעת גזירת העונש נביא כל אלה במניין" ([ע"פ 4998/95](http://www.nevo.co.il/case/5988308) **מדינת ישראל נ' קרדוסו**, פ"ד נא(3) 769, 787 (1997)"

שתי העבירה המרכזיות שבהן הורשע הנאשם הן מהסוג החמור שבפקודת הסמים – עבירות הסחר בסמים. סוג זה של עבירות מרחיב באופן ניכר את מידת הפגיעה בערכים המוגנים נוכח מרכזיותם של הסוחרים והמייבאים בתוך המערך הלוגיסטי ממנו ניזונים צרכני הסם.

באשר לסוג זה של עבירות, יפים גם דבריו הבאים של כב' השופט נ' סולברג:

"יבואני סמים וסוחריו המרכזיים הם אלו שיוזמים ומניעים את התהליך, אולם תפקיד חשוב וממשי בפגיעה בערכים המוגנים מסור גם לכל יתר חברי החוליות המרכיבות את השרשרת, מגדול ועד קטן: "וידענו מכבר כי בלא חוליות-הביניים המרכיבות את השרשרת יתקשו עברייני הסמים העיקריים לבצע את זממם. כנדרש מכאן, חובה היא המוטלת עלינו להיאבק בכל חוליה וחוליה ולנתק את השרשרת" ([ע"פ 7757/04](http://www.nevo.co.il/case/5821045) **בורשטיין נ' מדינת ישראל**, פ"ד נט(5) 218, 232 (2005)"

עבירה נוספת בה הורשע הנאשם היא סיוע להחזקת סמים שלא לצריכה עצמית. ככלל, נקבע זה מכבר שעבירה זו היא תאומתה של עבירת הסחר בסמים.

ר' בעניין זה [ע"פ 1345/08](http://www.nevo.co.il/case/5763166) **ארקדי איסטחרוב נ' מדינת ישראל** (נבו 18.05.2009)‏‏:

"אין מנוס מהכבדת היד על המחזיקים סמים שלא לצריכה עצמית, שכל בר דעת מבין כי נועדו לצריכת הזולת, קרי, להוספת שמן על מדורת הסמים אשר להבותיה אופפות רבים וטובים, או רבים שהיו טובים. עבירה זו היא תאומתה הסטטוטורית של עבירת הסחר בסמים, אלא שלא ניתן להוכיח לגביה את הסחר עצמו, ונקבע לשתיהן עונשה זהה, עונש מירבי של עשרים שנות מאסר וקנס פי עשרים וחמישה מזה הקבוע בסעיף 61(א)(4) ל[חוק העונשין](http://www.nevo.co.il/law/70301)"

בענייננו, הגם שמדובר בסיוע להחזקת סמים שלא לצריכה עצמית במשקל קטן יחסית, עצם החזקתם תוך כדי ביצוע פעולת הפצת סמים מסוג זה, מחזקת את המסקנה המשפטית שלעיל. ולראיה נוספת – סמים אלה היו חלק מתוך עסקת סמים עם תמורה (אותה ביצע האחר).

1. פסיקה נוהגת:
2. [רע"פ 6401/18](http://www.nevo.co.il/case/24975541) **אביעד ספיר נ' מדינת ישראל** (נבו 17.09.2018)

המבקש הורשע בביצוע 5 עבירות סחר בסמים מסוכנים מסוג קנבוס במשקלים הנעים בין 5 ל-23 גרם, תמורת סכום מוערך של 1,000 ₪ בעבור כל 10 גרם. בנוסף, הורשע בעבירת ניסיון לסחר, עבירת תיווך בסם והפרעה לשוטר במילוי תפקידו. **בית-משפט השלום קבע מתחם כולל שנע בין 16 ל-36 חודשי מאסר בפועל.** בשל שיקולים מיוחדים, וביניהם שיקום, סטה בית-המשפט מהמתחם וגזר על הנאשם 12 חודשי מאסר. ערעור לבית-המשפט המחוזי נדחה וכך גם בקשת הרשות לערעור בבית-המשפט העליון.

1. [רע"פ 3059/21](http://www.nevo.co.il/case/27592536) **בר ימין נ' מדינת ישראל** (נבו 5.5.2021)

הנאשם הורשע על פי הודאתו בביצוע 5 עבירות סחר בצוותא חדא עם אחר. ה"אחר" היה מתאם העסקות והנאשם היה "משלים" את העסקה על ידי אספקתה למזמינים ובגין פעולות אלה, קיבל שכר יומי של 500 ₪. כמו כן, הנאשם החזיק ברכבו סם מסוג קנביס במשקל של 50 גרם, שקיות חלוקה ומשקל. **מתחם העונש ההולם לעסקות הסחר בלבד שנקבע בבית-משפט השלום הוא: בין 10 ל-20 חודשי מאסר** **ואילו לעניין החזקת הסמים ברכב, נקבע מתחם שנע בין מספר חודשי מאסר ועד 12 חודשי מאסר בפועל**. בשים לב לגילו הצעיר ותסקיר חיובי הממליץ של"צ, חרג בית-המשפט ממתחם הענישה וגזר על הנאשם 8 חודשי מאסר בעבודות שירות. הן הערעור והן בקשת הרשות לערעור נדחו.

1. [רע"פ 5712/16](http://www.nevo.co.il/case/21477472) **יצחק אייזנבאך נ' מדינת ישראל** (נבו 17.08.2016)

הנאשם הורשע על פי הודאתו בביצוע 4 עבירות סחר בסם קנביס בכמויות קטנות. **מתחם העונש שנקבע נע בין 8 ל-24 חודשי מאסר** ונגזרו על הנאשם 8 חודשי מאסר בפועל. הן הערעור והן בקשת הרשות לערעור נדחו.

1. [ע"פ (מחוזי חי') 7319-08-12](http://www.nevo.co.il/case/3892678) **סבח נ' מדינת ישראל** (25.10.2012)

הנאשם (1) הורשע על פי הודאתו בביצוע שתי עבירות של סחר בסם, בכך שמכר בצוותא באישום אחד 5 גרם חשיש בתמורה ל-200 ₪ ובאישום נוסף, מכר 3 גרם חשיש בתמורה ל-100 ₪. **בית-המשפט קבע מתחם נפרד לכל עבירה שעניינו החל מ-7 חודשי מאסר ועד ל-18 חודשי מאסר**. הנאשם הצעיר שבעברו הפלילי רשומה עברת אלימות יחידה, נדון ל-18 חודשי מאסר. ערעורו נדחה.

1. [עפ"ג (מחוזי ב"ש) 31724-10-13](http://www.nevo.co.il/case/8441178) **ליאור מלכם נ' מדינת ישראל** (נבו 08.01.2014)

המערער הורשע על פי הודאתו ביחד עם שותפים נוספים ב-4 עבירות סחר בסם מסוג חשיש בכמויות קטנות. **בית-משפט השלום קבע מתחם לכל עבירה נפרדת: בין 6 ל-18 חודשים**, בהתאם לנסיבות, נקבע עונש של 8 חודשים בתוך המתחם לעבירה ועונש כולל של 32 חודשי מאסר. בית-המשפט המחוזי הפחית את עונשו של המערער לכדי 22 חודשי מאסר בפועל.

1. [ת"פ (שלום ב"ש) 35056-12-18](http://www.nevo.co.il/case/25233358) **מדינת ישראל נ' שלוף** (9.9.2019)

הנאשם הורשע על פי הודאתו בביצוע 2 עבירות סחר: סמים מסוג קנביס במשקל 90 גרם והידרו במשקל 30 גרם לסוכן משטרתי. כן הורשע הנאשם בעבירת סיוע לסחר סם קנביס במשקל 48 גרם. נקבע כי ראוי להחמיר (במתינות) בענישה בעבירות סחר אשר מבוצעות באופן המנגיש הסמים לקטינים (בהקשר של מסחר באפליקציית "טלגראס" – יב"ד) ונקבע **מתחם ענישה בין 18 ל-36 חודשי מאסר בפועל** ומתחם קנס בין 5,000 ₪ ל-10,000 ₪. בשל גילו הצעיר, למול שיקולי הרתעה, נגזרו על הנאשם 21 חודשים מאסר ולרבות קנס בסך 5,000 ₪.

1. יש לזכור כי מדיניות הענישה הנהוגה הינה אך חלק ממכלול השיקולים הנשקלים בבואו של בית-המשפט לקבוע את מתחם העונש ההולם, זאת לצד **מידת** הפגיעה בערכים החברתיים המוגנים **ונסיבות** הקשורות בביצוע העבירה.
2. בבחינת נסיבות הקשורות בביצוע העבירה ([סעיף 40ט](http://www.nevo.co.il/law/70301/40i) ל[חוק העונשין](http://www.nevo.co.il/law/70301)) נשקלו הבאים:

חלקו היחסי של הנאשם בביצוע העבירה ומידת התכנון הקשור בביצוע העבירות

עולה כי הנאשם מילא תפקיד מרכזי ופעיל בביצוע העבירות. הוא ביצע שתי עסקאות סחר בסם באופן עצמאי, תוך יכולת לספק את הסם במהירות ללקוחות שפנו אליו דרך יישומון "וואטסאפ". בנוסף, סייע הנאשם לאחר בהחזקת 10 גרם קנביס שלא לצריכה עצמית, תוך שהגיע עמו למפגש סחר עם לקוחה, דבר המצביע על מעורבותו כגורם תומך בעסקה נוספת. דומה כי נוכח זמינותו ואופן התנהלותו מול הרוכשים, ניתן ללמוד שהנאשם נטוע היטב בתוך עולם הסמים. עולה מעובדות כתב האישום המתוקן כי מעורבות הנאשם בעסקי הסמים אינה נקודתית, אלא חלק מדפוס פעולה של מי שפועל בנוחות בסביבה עבריינית, תוך ניצול גישה ישירה למלאי סמים.

הנזק ופוטנציאל הנזק מביצוע העבירות

רכיבים אלו נגזרים מסוג וכמות הסם בהם סחר והחזיק הנאשם, ומהיקף עסקאות הסחר. עסקינן בביצוע שתי עסקות סחר בכמות קטנה, וסיוע להחזקת סמים שלא לצריכה עצמית בכמות קטנה אף היא. סוג הסם הוא קנביס, אשר קיבל מחד מוניטין של סם "קל", ומאידך, ר' ב[רע"פ 3059/21](http://www.nevo.co.il/case/27592536) **בר ימין נ' מדינת ישראל** (נבו 5.5.2021):

"אין יסוד לטענת המבקש כאילו העובדה שסחר בסם מסוג קנאביס, מצדיקה כשלעצמה להקל בעונשו. זאת, שכן הפקודה "קובעת במפורש כי קנאביס הריהו "סם מסוכן" ... כך קבע המחוקק. קביעתו זו – היא הדין הנוהג והמחייב""

הסיבות שהביאו את הנאשם לבצע את העבירות

הנאשם טען כי הסיבות לביצוע העבירות נבעו מחובות כספיים לגורמים עברייניים ואיומים על חייו ועל חיי משפחתו. הוגש מטעמו מכתב (נ/4) שבו פירט כי פעל מתוך פחד לאחר שהסתבך עם אנשים מסוכנים, ואשר הביאו לביצוע העבירות. עם זאת, לא התבקש תסקיר שירות מבחן אשר יכול והיה בו כדי לבחון לעומק טענות אלה בפרט וגורמים נוספים בכלל. כמו כן נסיבות אלו אינן חלק מהמסגרת המוסכמת של כתב האישום המתוקן.

**בהתאם לאמור לעיל סבורני כי הפגיעה בערכים המוגנים אשר נפגעו כתוצאה ממעשי הנאשם הינה בינונית ומצאתי לקבוע מתחם ענישה כולל הנע בין 10 ל-20 חודשי מאסר בפועל.**

שיקולי הענישה בתוך מתחם העונש

1. בגזירת העונש המתאים לנאשם בתוך מתחם העונש, נשקלו הנסיבות הבאות שאינן קשורות בביצוע העבירה ([סעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301)):

עבר פלילי

לחובת הנאשם 14 הרשעות קודמות בתחום האלימות והסמים. במסגרת הרשעתו האחרונה מיום 14.11.23 (ת/3), בגין עבירה של החזקת סמים שלא לצריכה עצמית, נדון לענישה מוסכמת של 11 חודשי מאסר בפועל לצד מאסר מותנה בן 6 חודשים, פסילה מותנית בת שנה והתחייבות כספית בסך 2,000 ₪.

עברו התעבורתי של הנאשם כולל אף הוא 14 הרשעות, חלקן בעבירות של נהיגה ללא רישיון תקף ונהיגה בזמן פסילה.

נטילת האחריות של הנאשם על מעשיו, וחזרתו למוטב או מאמציו לחזור למוטב

הודאת נאשם מגלמת (בדרך כלל) קבלת אחריות על ביצוע המעשים, נלווה לה חסכון משמעותי מזמנם של עדי התביעה ובהם שוטרים, ובזמן שיפוטי יקר. בענייננו, לא התבקש תסקיר שירות מבחן אשר עשוי היה לשפוך אור על מידת מעורבותו של הנאשם בעולם הסמים ומידת הפנמתו את הפסול במעשיו בכלל העבירות. מחוות דעת שירות בתי הסוהר (נ/3) עולה כי הנאשם משולב כיום בקבוצת NA , משתף פעולה, מסר בדיקות שתן "נקיות" מסמים ומועסק במפעל יצרני.

פגיעת העונש בנאשם ובמשפחתו

הנאשם השתחרר זמן קצר עובר לביצוע העבירות ממאסר בעבירות דומות. דומה כי פגיעת המאסר במשפחתו, לה טען בבית המשפט, לא הפונמה על ידו עד תום והוא שב והסתבך בעבירות סמים אשר רווח כלכלי מהיר וקל לצידן.

1. קנס - עבירות הפצת הסמים מבוצעות ברקע תמריץ כלכלי של הפקת רווח מהיר וקל, כך שמתבקש כי יוטל על העוברים עבירות אלו קנס משמעותי בבחינת גמול והרתעה לעתיד. מאידך נטען על ידי ב"כ הנאשם כי הנאשם שרוי בחובות והוגש דוח תיקים מרוכז מטעם ההוצאה לפועל (נ/2) אשר מעיד על קיומם של 17 תיקים כנגד הנאשם בסך כולל של 224,298 ₪. בהינתן מצב זה, מצאתי להטיל קנס שאיננו מכביד.
2. פסילת רישיון נהיגה – על פי [סעיף 37א(א)](http://www.nevo.co.il/law/4216/37a.a) לפקודת הסמים רשאי בית המשפט להורות על פסילת רישיון נהיגה של המורשע בעבירה לפי הפקודה לתקופה שלא תעלה על חמש שנים, ובנסיבות מסוימות אף לתקופה ארוכה יותר. על פי [סעיף 37א(א1)](http://www.nevo.co.il/law/4216/37a.a1) לפקודת הסמים, קיימת פסילת חובה למשך שנתיים בעניינו של מי שהורשע בעבירה של החזקת סמים לצריכה עצמית בפעם השניה, וניתן בנסיבות מיוחדות להורות על תקופת פסילה קצרה יותר. בענייננו, הורשע הנאשם במספר עבירות סמים מסוג פשע, בהמשך להרשעתו בעבירת סמים מסוג פשע בשנת 2023. בהינתן אלו סבורני כי מתבקש בענייננו של הנאשם רכיב פסילה בפועל, הגם שאינו בגדר רכיב חובה.

סוף דבר

1. נוכח האמור, אני דן את הנאשם לעונשים הבאים:
2. 13 חודשי מאסר בפועל.

אני מפעיל את העונש המותנה של 6 חודשי מאסר שהוטל על הנאשם ב[ת"פ (שלום ב"ש) 71630-06-23](http://www.nevo.co.il/case/29794410) כך שמחציתו יצטבר לכל מאסר אחר אותו מרצה הנאשם ומחציתו בחופף.

**למען הסר ספק, בסך הכול ירַצה הנאשם 16 חודשי מאסר בניכוי ימי מעצרו בתיק זה.**

1. 8 חודשי מאסר על תנאי, לתקופה של 3 שנים מתום ריצוי מאסרו, שלא יעבור כל עבֵרה מסוג פשע שבפקודת הסמים.
2. קנס כספי בסך 3,000 ₪ או 15 ימי מאסר תמורתו. הקנס ישולם ב- 5 תשלומים חודשיים שווים ורצופים, החל מיום 1.9.25 ובמשך כל 01 לחודש שלאחריו. לא ישולם אחד התשלומים במועדו, תעמוד כל היתרה לפירעון מידי ויתווספו תוספות פיגור כחוק, וזאת מעבר לזכותה של המאשימה לבקש הפעלת מאסר חלף הקנס.
3. אני מפעיל את ההתחייבות בסך 2,000 ₪ אשר הוטלה על הנאשם ב[ת"פ (שלום ב"ש) 71630-06-23](http://www.nevo.co.il/case/29794410) . ההתחייבות תשולם עד יום 1.7.25 וככל ולא ירצה הנאשם 7 ימי מאסר תמורתה.
4. פסילה מלקבל או להחזיק רישיון נהיגה למשך 6 חודשים מיום השחרור מהמאסר. על הנאשם להפקיד את רישיון הנהיגה במזכירות בית-המשפט ולחלופין למלא תצהיר מתאים במזכירות בית-המשפט.

אני מפעיל את עונש הפסילה המותנית, בת 12 חודשים אשר הוטלה על הנאשם ב[ת"פ (שלום ב"ש) 71630-06-23](http://www.nevo.co.il/case/29794410) – 9 חודשים מתוכה במצטבר לפסילה בפועל והיתרה בחופף לה.

סך הפסילה בפועל – 15 חודשים, זאת במצטבר לכל פסילה אחרת, ככל וקיימת.

1. פסילה מלקבל או מלהחזיק רישיון נהיגה על תנאי למשך 9 חודשים.

הפסילה תופעל אם תוך תקופה של 3 שנים מיום השחרור מהמאסר, יעבור הנאשם כל עבירת סמים או נהיגה ללא רישיון, או נהיגה בפסילה.

**את הקנס ניתן לשלם כעבור 3 ימים מהיום באחת מהדרכים הבאות:**

* **תשלום בכרטיס אשראי באמצעות האתר המקוון של רשות האכיפה והגבייה בכתובת: www.eca.gov.il.**
* **תשלום בשירות עצמי באמצעות מוקד שירות טלפוני של מרכז הגבייה, בטלפון שמספרו 35592\* או, 073-205-5000.**
* **תשלום במזומן בכל סניף של בנק הדואר, בהצגת תעודת זהות בלבד (אין צורך בהצגת שוברי תשלום)**

מוצגי הסם, והכלים ששימשו את הסמים יושמדו.

המזכירות תסגור את התיק.

**זכות ערעור בתוך 45 יום לבית המשפט המחוזי**.

**5129371**

**54678313**

**ניתן היום, כ"ו אדר תשפ"ה, 26 מרץ 2025, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

יריב בן דוד 54678313-/

נוסח מסמך זה כפוף לשינויי ניסוח ועריכה