|  |  |
| --- | --- |
| **בית המשפט לתעבורה מחוז מרכז** | |
| פ"ל 9416-10-21 מדינת ישראל נ' עוקר(עציר) |  |

|  |  |  |
| --- | --- | --- |
| בפני | **כבוד השופטת שירי שפר** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **מוחמד עוקר (עציר)** |

**נוכחים:**

ב"כ המאשימה: עו"ד חן הלצבנד

ב"כ הנאשם: עו"ד חייט

הנאשם בעצמו - באמצעות שב"ס

חקיקה שאוזכרה:

[פקודת התעבורה [נוסח חדש]](http://www.nevo.co.il/law/5227): סע' [10(א)](http://www.nevo.co.il/law/5227/10.a), [40א(א)(1)](http://www.nevo.co.il/law/5227/40a.a.1), [67](http://www.nevo.co.il/law/5227/67)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2(א)](http://www.nevo.co.il/law/74501/2.a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[חוק העונשין, תשל"ז-1977](http://www.nevo.co.il/law/70301): סע' [58](http://www.nevo.co.il/law/70301/58)

**גזר דין**

1. הנאשם הורשע על פי הודאתו בעבירות של **נהיגה בזמן פסילה, ללא רישיון נהיגה תקף** בניגוד [לסעיפים 67](http://www.nevo.co.il/law/5227/67) ו- [10(א)](http://www.nevo.co.il/law/5227/10.a) ל[פקודת התעבורה](http://www.nevo.co.il/law/5227) [נוסח חדש], תשכ"א – 1961, **ונהיגה ללא ביטוח** **תקף** בניגוד [לסעיף 2(א)](http://www.nevo.co.il/law/74501/2.a) ל[פקודת ביטוח רכב מנועי](http://www.nevo.co.il/law/74501) [נוסח חדש], תש"ל - 1970.
2. על פי עובדות כתב האישום ביום 24/10/21 נהג הנאשם ברכב משא אחוד פתוח בכביש 5614, ביודעו כי ביום 19/05/13, בנוכחותו, נגזרו עליו 3 שנות פסילה בפועל על ידי בית המשפט. הנאשם לא הפקיד את רישיונו בבית המשפט כנדרש. עוד באותן נסיבות, נהג ללא רישיון נהיגה תקף (תוקפו פקע בשנת 93) וללא כיסוי ביטוחי.

**ראיות לעונש**

1. המאשימה הגישה גיליון הרשעות קודמות של הנאשם בתעבורה (ת/1) וכן גיליון רישום פלילי (ת/2) וגזר דין מתיק [פל"א 1970-11-18](http://www.nevo.co.il/case/25112382) (ת/3).

**טיעוני הצדדים**

1. המאשימה בטיעוניה, הפנתה לחומרת העבירות, לעברו הפלילי ולעברו התעבורתי של הנאשם הכולל 8 הרשעות קודמות דומות של נהיגה בזמן פסילה וכן הצביעה על תקופת פקיעת הרשיון הממושכת – משנת 93.

המאשימה ציינה כי רק בחודש 04/21 נגזר דינו בגין עבירות דומות לענישה הכוללת 4 חודשי מאסר שירוצו בעבודות שירות וכן מאסר מותנה בן 4 חודשים – אך לא היה בענישה זו כדי להרתיעו והנאשם שב ואחז בהגה הרכב בחודש 10/21 ועבר העבירות בהן הורשע כעת.

לשיטת המאשימה מתחם העונש ההולם מתחיל ממאסר על תנאי ויכול ויגיע עד למאסר של 12 חודשים בפועל ופסילה שנעה בין חודשים אחדים ל-48 חודשים. המאשימה ביקשה לאור עברו המכביד של הנאשם והחזרתיות במעשיו להציב את הנאשם מעל הרף העליון של מתחם הענישה. המאשימה ביקשה להשית מאסר בפועל שלא יפחת מ-18 חודשים, להפעיל את המאסר המותנה במצטבר, להשית פסילה בפועל שלא תפחת מ- 6 שנים, ועונשים נלווים מרתיעים. המאשימה תמכה טענותיה בפסיקה רלוונטית.

1. ההגנה בטיעוניה, ציינה כי למרות עברו המכביד של הנאשם, ניתן לראות כי בשנים האחרונות שינה אורח חייו ונמנע מביצוע עבירות. עוד ציינה כי בשנת 2013 הורשע הנאשם בנוכחותו בבית המשפט לתעבורה ונגזר דינו, בין היתר, לפסילה בת 3 שנים, אך הנאשם לא הפקיד רישיונו ואם היה מפקידו במועד לא היה עובר כעת העבירה של נהיגה בזמן פסילה. ההגנה טענה כי אי חידוש הרישיון נבע מהגבלת רישיון שהוטלה במסגרת תיקי הוצאה לפועל בהם הנאשם חייב.

ב"כ הנאשם ציין כי הנאשם בן 49, מגלה רצון לשקם את חייו ולפתוח בדרך חדשה וכי ניסה להשתלב בהליך שיקומי עוד בהליך המעצר, בו הינו נתון כבר 5 חודשים, לאור בחירתו שלא לעבור לחלופת מעצר בית כדי לא להכביד על אימו המפקחת האופציונאלית. ב"כ הנאשם הדגיש הפער בתנאים של מעצר הקשים יותר מתנאי מאסר.

לאור האמור ולאור הודאתו המהירה של הנאשם, מבקש ב"כ הנאשם למקם את עונשו של הנאשם באמצע מתחם הענישה ולהפעיל את רכיב המאסר המותנה בחופף.

ההגנה תמכה טיעוניה בפסיקה רלוונטית.

1. הנאשם, בדברי סיכום, ציין כי לפני שנה חזר לחיות עם גרושתו וילדיו. הנאשם הביע חרטה וציין כי בעת מעצרו כעת הוא משתתף בקורס המיועד לעברייני תעבורה. הנאשם ציין כי אין ברשותו רשיון נהיגה עקב חובות רבים שצבר בשל עסק שקרס וכי ברצונו לעבוד ולהחזיר את החובות, להיות אב ובעל טוב.

**דיון**

**מתחם העונש ההולם**

1. **הערכים המוגנים שנפגעו** בעבירות שביצע הנאשם הם הגנה על שלום הציבור ובטחונו, כיבוד שלטון החוק והחלטות שיפוטיות, שמירת הסדר הציבורי, וחלוקת הנטל הכלכלי הכרוך בטיפול רפואי בנפגעי תאונות דרכים על כלל ציבור הנהגים על ידי תשלומי ביטוח.

ראו דברי בית המשפט העליון על החומרה שבעבירות של נהיגה בזמן פסילה וללא רישיון:

[רע"פ 1211/12](http://www.nevo.co.il/case/5575635) **אברהם ישראלי נ' מדינת ישראל** (15.2.12):

**"עבירות נהיגה בפסילה ללא ביטוח וללא רישיון, יש בהן לא רק דופי פלילי אלא אף מוסרי כפול: הסיכון המובהק לעוברי דרך (וגם לנוהג עצמו) וזו עיקר וכן קשיים במימוש פיצויים בעקבות תאונות דרכים אם אלו יקרו חלילה בעת נהיגה כזו...".**

[רע"פ 3878/05](http://www.nevo.co.il/case/5921678) **יעקב בנגוזי נ' מדינת ישראל** (26.5.05):

**"נהיגה בכבישי הארץ בזמן פסילת רישיון טומנת בחובה סיכונים רבים לבטחונם של נוסעים ברכב והולכי רגל. יתר על כן, ולא פחות מכך, היא משקפת התייחסות של ביזוי החוק וצווי בית המשפט".**

1. אשר לעבירה של נהיגה ללא רישיון נהיגה תקף - עבירה זו היא בעלת דרגות חומרה משתנות ובהתאם משתנה רמת הענישה. כאשר מדובר בנאשם שעבר הכשרה לנהיגה והחזיק ברישיון נהיגה, אך זה פקע או לא חודש בשל נסיבות שונות - החומרה מתבטאת בעיקרה באי הציות לחוק ולעיתים אף בסיכון לשלום הציבור וזאת ככל שזמן הפקיעה ממושך יותר.

ב[עפ"ת (ת"א) 34721-10-16 **יפת משה נ' מדינת ישראל** (17.11.2016)‏](https://www.nevo.co.il/psika_html/mechozi/ME-16-10-34721-196.htm)‏ קבע כב' השופט בן יוסף בעניינו של מערער אשר נהג כאשר רישיון הנהיגה שלו אינו תקף ולא חודש בשל סיבות כלכליות:

"**אמנם אין מדובר בעבירה המצביעה על בטיחות נהיגתו בכביש, אבל חוק הוא חוק ויש להקפיד על נהיגה רק כאשר נהג מורשה לעשות כן**."

1. **מידת הפגיעה בערכים המוגנים** היא משמעותית בעיקר בכל הקשור לערך הציות לחוק.
2. **באשר לנסיבות הקשורות בביצוע העבירות**, נתתי דעתי לכך שנהג בזמן פסילת רשיון שהוטלה על ידי בית המשפט בשנת 2013 וזאת למשך 3 שנים; נתתי דעתי לכך שלא בוצעו עבירות בטיחותיות נלוות וכי האירוע הסתיים ללא חבלות בגוף או נזקים לרכוש. מאידך - חלקו של הנאשם בביצוע העבירות היה משמעותי. הנאשם בחר לבצע העבירות ללא כל השפעה של אחרים. הנאשם יכול היה להימנע מביצוע העבירות. **עוד נתתי דעתי לתקופה הממושכת של פקיעת רישיון הנהיגה העומדת על כ-28 שנים.**

1. בחינת **מדיניות הענישה** הנוהגת מעלה כי במקרים דומים בעלי נסיבות דומות הוטלו עונשים הנעים במנעד רחב ממאסר על תנאי לצד צו של"צ וצו מבחן ועד מאסר בפועל בן 13 חודשים ולצד פסילה בת שנים ועונשים נלווים. ראו למשל:

* [רע"פ 4299/20](http://www.nevo.co.il/case/26793471) **אמיר חמדאן נ' מדינת ישראל** (9.07.20) המבקש הורשע, על פי הודאתו, בעבירות של נהיגה ללא רישיון נהיגה תקף (פקע 5 שנים קודם לכן); בזמן פסילה, ללא רשיון רכב תקף וללא ביטוח. בהתאם להמלצות תסקיר שירות המבחן - בית משפט קמא גזר על המבקש מאסר מותנה לצד פסילה בפועל בת 7 שנים. בית המשפט המחוזי דחה את ערעור המבקש על חומרת עונשו. בקשת רשות ערעור נדחתה. למבקש שם רישומים פליליים ותעבורתיים קודמים וזו לו הרשעה 5 בנהיגה בעבירה של נהיגה בזמן פסילה.
* [רע"פ 6934/19](http://www.nevo.co.il/case/26126684) **ג'יהאד סאלם נ' מדינת ישראל** (3.11.19) המבקש הורשע, על פי הודאתו, בעבירות של נהיגה ללא רישיון נהיגה תקף (פקע שנתיים קודם לכן); בזמן פסילה וללא ביטוח. המבקש היה עצור עד לתום ההליכים המשפטיים במשך 6 חודשים. בהתאם להמלצות תסקיר שירות המבחן - בית משפט קמא הורה על הארכת מאסר מותנה בן 10 חודשים, פסילה בפועל בת 12 חודשים והפעיל פסילה מותנית בת 6 חודשים. בית המשפט המחוזי קיבל את ערעור המדינה על קולת העונש והשית 10 שנות פסילת רישיון נהיגה כמצוות [סעיף 40א(א)(1)](http://www.nevo.co.il/law/5227/40a.a.1) ל[פקודת התעבורה](http://www.nevo.co.il/law/5227) והפעיל התחייבות בסך 10,000 שח. יתר רכיבי גזר הדין נותרו על כנם. בקשת רשות ערעור נדחתה. למבקש שם רישומים פליליים ותעבורתיים קודמים וזו לו הרשעה 3 בעבירה של נהיגה בזמן פסילה.
* [רע"פ 1883/19](http://www.nevo.co.il/case/25535278) **רועי ביטון נ' מדינת ישראל** (28.3.19) המבקש הורשע, על פי הודאתו, בעבירות של נהיגה ללא רישיון נהיגה תקף; בזמן פסילה; ללא ביטוח וללא רישיון רכב. בית משפט קמא הורה על הארכת מאסר מותנה בן 12 חודשים, גזר פסילה בת 30 חודשים, והפעיל פסילה מותנית בחופף. בית המשפט המחוזי קיבל את הערעור, גזר על המבקש 8 חודשי מאסר, הפעיל את המאסר המותנה במצטבר כך שסה"כ ירצה 20 חודשי מאסר, הפעיל את הפסילה המותנית במצטבר כך שסה"כ ירצה 42 חודשי פסילה. יתר רכיבי גזר הדין נותרו על כנם. בקשת רשות ערעור נדחתה.
* [רע"פ 1483/19](http://www.nevo.co.il/case/25489821) **אייל ליפשיץ נ' מדינת ישראל** (6.3.19) המבקש הורשע, על פי הודאתו, בעבירות של נהיגה ללא רישיון נהיגה תקף (פקע כ-30 שנה); בזמן פסילה; ללא ביטוח וללא רישיון רכב. על אף המלצת שירות המבחן לענישה בעלת אופי שיקומי, בית משפט קמא גזר על המבקש 12 חודשי מאסר בפועל תוך הפעלת מאסר מותנה בן 9 חודשים לריצוי בחופף, פסילה בת 36 חודשים לריצוי במצטבר לכל פסילה אחרת וענישה נלווית. ערעורו של המבקש נדחה. בקשת רשות ערעור נדחתה. למבקש שם אין רישומים פליליים אך יש הרשעות קודמות בתעבורה וזו לו הרשעה 3 בעבירה של נהיגה בזמן פסילה.
* [רע"פ 2372/18](http://www.nevo.co.il/case/23824872) **עידן אמיר נ' מדינת ישראל** (26.3.18) המבקש הורשע, על פי הודאתו, בעבירות של נהיגה ללא רישיון נהיגה תקף; בזמן פסילה וללא ביטוח. על אף המלצת שירות המבחן להטלת ענישה בעלת אופי שיקומי, בית משפט קמא גזר על המבקש: 15 חודשי מאסר בפועל, תוך הפעלת מאסר מותנה בן 7 חודשים חלקית בחופף – כך שהיה על המבקש לרצות 18 חודשי מאסר בפועל, 10 שנות פסילה בפועל; ועונשים הלווים. ערעור המבקש על חומרת העונש התקבל באופן שהמאסר הועמד על 15 חודשים (המאסר המותנה הופעל בחופף), יתר רכיבי גזר הדין נותרו על כנם. בקשת רשות ערעור נדחתה. למבקש 52 הרשעות קודמות וזו לו הרשעה 4 בעבירה של נהיגה בזמן פסילה והרשעה מספר 11 בעבירה של נהיגה ללא רישיון נהיגה תקף.
* [רע"פ 5244/17](http://www.nevo.co.il/case/22793926) **תורגמן נ' מדינת ישראל** (12.9.17) המבקש הורשע, על פי הודאתו, בעבירות של נהיגה ללא רישיון נהיגה תקף; בזמן פסילה; ללא ביטוח וללא רישיון רכב.. בית משפט קמא גזר על המבקש: 7 חודשי מאסר בפועל, הורה על הפעלת שני מאסרים מותנים בחופף; 12 חודשי מאסר על תנאי; 4 שנות פסילה בפועל; 10 חודשי פסילה על תנאי; הפעלת התחייבות כספית ע"ס 10,000 ₪. ערעור המדינה על קולת העונש התקבל באופן שהמאסר הועמד על 10 חודשים, והמאסרים המותנים הופעלו במצטבר כך שהיה על המבקש לרצות במצטבר 20 חודשי מאסר, הפעלת ההתחייבות שהוטלה על המבקש בוטלה. יתר רכיבי גזר הדין נותרו על כנם. בקשת רשות ערעור נדחתה. המבקש בעל עבר פלילי.
* פ"ל (תעבורה באר שבע) 10653-01-21 **מדינת ישראל נ' אמיר אבו עסא** (06.06.2021) הנאשם הורשע על פי הודאתו, ב- 2 עבירות של נהיגה בזמן פסילה ו-2 עבירות של נהיגה ללא רישיון נהיגה תקף (פקע כ-6 שנים קודם לכן). לנאשם 3 הרשעות קודמות של נהיגה בזמן פסילה ו-6 הרשעות קודמות של נהיגה ללא רישיון נהיגה תקף. בית משפט קמא גזר על המבקש 18 חודשי מאסר בפועל, הפעיל מאסר מותנה בן 6 חודשים מחציתו במצטבר ומחציתו בחופף. 10 שנות פסילה בפועל ועוד.
* [פ"ל (תעבורה י-ם) 1683-07-20](http://www.nevo.co.il/case/26826344) **מדינת ישראל נ' יזן עלי מחמד** (22.12.2020) הנאשם הורשע על פי הודאתו, ב- 3 עבירות של נהיגה בזמן פסילה ועבירה אחת של נהיגה ללא רישיון נהיגה תקף. לנאשם 4 הרשעות קודמות של נהיגה בזמן פסילה ו-2 הרשעות קודמות של נהיגה ללא רישיון נהיגה תקף. בית משפט קמא גזר על המבקש 10 חודשי מאסר בפועל, הפעיל מאסר מותנה בן 6 חודשים במצטבר ומאסר מותנה בן 3 חודשים בחופף, 30 חודשי פסילה בפועל, והפעיל 2 פסילות על תנאי במצטבר.

1. לאחר שבחנתי את כל האמור לעיל אני קובעת כי **מתחם העונש ההולם** מתחיל ממאסר על תנאי ומגיע עד 13 חודשי מאסר בפועל, פסילה בפועל בת 2 שנים ועד לפסילה בת שנים וענישה נלווית.
2. בעניינו של הנאשם, לא מצאתי הצדקה לחרוג לחומרה או לקולה ממתחם העונש ההולם. לא הוגש תסקיר המצביע על סיכויי שיקום ולא הוגשה חוות דעת מקצועית המבססת שיקולי הגנה על שלום הציבור.

**שיקולים לגזירת עונשו של הנאשם בתוך מתחם העונש ההולם:**

1. בבואי לגזור את עונשו של הנאשם בתוך מתחם העונש ההולם, לקחתי בחשבון את השיקולים הבאים:

* זקפתי לזכותו את נטילת האחריות המיידית והודאתו המהירה בעבירות המיוחסות לו.
* זקפתי לחובתו את הרשעותיו בפלילים. ביום 06/01/19 נגזר דינו בגין עבירות מיום 07/09/17 של פציעה כשהעבריין מזויין והחזקת סכין שלא כדין למאסר בפועל בן 6 חודשים אשר רוצה בעבודות שירות. הרשעתו הקודמת הינה משנת 2010 בגין עבירות של נהיגה בזמן פסילה, ללא רישיון נהיגה תקף, הפרעה לשוטר במילוי תפקידו וגניבת רכב נגזר דינו למאסר בפועל בן 15 חודשים ופסילת רישיון נהיגה בת 18 חודשים.

לחובתו הרשעות נוספות בפלילים – מן השנים 1986-2009, בסה"כ 22 רישומים פליליים נוספים בעבירות על [פקודת הסמים המסוכנים](http://www.nevo.co.il/law/4216), עבירות רכוש, מרמה, אלימות והרשעה נוספת של נהיגה בזמן פסילה משנת 2004.

* זקפתי לחובתו של הנאשם את עברו התעבורתי המכביד. הנאשם הוציא רישיון נהיגה בשנת 1992, אך תוקפו פקע כשנה לאחר מכן - בשנת 1993. לחובתו 19 הרשעות קודמות, כאשר 5 הרשעותיו האחרונות טרם התיישנו והן כוללות 4 הרשעות בעבירות של נהיגה בזמן פסילת רישיון ונהיגה ללא רישיון נהיגה תקף מן השנים 2021, 2015, 2013, 2012.

כעולה מכתב האישום ומגיליון הרשעותיו הקודמות - בתיק 1970-11-18, הורשע הנאשם בנוכחותו ביום 11/04/21 בעבירות דומות של **נהיגה בזמן פסילה** **וללא רשיון נהיגה תקף**, ונגזר דינו **למאסר בפועל לתקופה של 4 חודשים** **לריצוי בדרך של עבודות שירות, מאסר מותנה בן 4 חודשים ו-6 חודשי פסילה בפועל ופסילה מותנית -** עונשים שלא היה בהם כדי להרתיעו.

בתיק 5266-08-15 הורשע הנאשם ביום 11/06/15 בעבירות של **נהיגה בזמן פסילה** **וללא רישיון נהיגה תקף** ונגזר דינן לעונשים שונים לרבות הארכת מאסר על תנאי ופסילה בפועל בת 36 חודשים.

בתיק 5478-04-13 הורשע בעבירות מיום 24/04/13 של **נהיגה בזמן פסילה, נהיגה בשכרות, ללא רישיון רכב תקף וללא רישיון נהיגה תקף** ונגזר עונשו למאסר בפועל בן 9 חודשים, ופסילה לתקופה של 3 שנים.

בתיק 3595-03-12 הורשע בעבירות מיום 12/03/12 של **נהיגה בזמן פסילה וללא רישיון נהיגה תקף** ונגזר עונשו למאסר בפועל בן 9 חודשים, ופסילה לתקופה של 3 שנים.

לנאשם הרשעות קודמות נוספות מן השנים 1993-2004 אשר כוללות 2 הרשעות נוספות בעבירות של נהיגה בזמן פסילה אולם הרשעות אלו התיישנו ולכן אתן להן משקל מועט, אם בכלל.

* לקחתי בחשבון את גילו של הנאשם (49 שנים), נסיבותיו האישיות ואת העייפות אשר הביע מחיי הפשע ורצונו לשוב ולחיות בחיק משפחתו ולהחזיר חובותיו הכספיים.
* לקחתי בחשבון את השפעת העונש על הנאשם ועל משפחתו – לחיקה חזר בשנה האחרונה.
* לקחתי בחשבון את שהותו במעצר מיום העבירה ועד היום.

1. זו לנאשם אם כן הרשעה 9 בעבירה של נהיגה בזמן פסילה (כאמור 2 הרשעות מתוכן התיישנו) והרשעה 9 בעבירה של נהיגה ללא רישיון נהיגה תקף (4 הרשעות התוכן התיישנו).

אכן, ניכרת התמתנות מסוימת בשנים האחרונות – מאז שנת 2015 צבר לחובתו הרשעה אחת מחודש 01/19 בעבירה פלילית (מחודש 09/17) בגינה ריצה 6 חודשי מאסר בעבודות שירות והרשעה אחת מחודש 04/21 בעבירות תעבורה (מחודש 10/18) בגינה ריצה 4 חודשי מאסר בעבודות שירות.

הירידה בכמות העבירות אכן מלמדת על עייפות הנאשם מחיי הפשע ואולם – שב וכשל עת ביצע עבירות התעבורה החמורות שבפני כחצי שנה בלבד לאחר שנגזר דינו לעונשים קלים מאוד בגין עבירות זהות בתיק 1970-11-18 (4 חודשי מאסר לריצוי בעבודות שירות ו-6 חודשי פסילה בפועל לצד עונשים מותנים).

1. לא הונח בפני תסקיר שירות המבחן או חוו"ד מקצועית אחרת המלמדת על הליך שיקום אותו עבר הנאשם. גם טענתו באשר לשיקום אותו הוא עובר כעת במהלך תקופת מעצרו לא בוססה במסמכים רלוונטיים.
2. לאור כל האמור, מצאתי למקם עונשו במחצית העליונה של מתחם הענישה.
3. אשר להפעלת רכיב המאסר המותנה – לא מצאתי מקום להיעתר לבקשת ההגנה ולהפעילו בחפיפה מלאה למאסר שאשית.
4. על פי הוראת [סעיף 58](http://www.nevo.co.il/law/70301/58) ל[חוק העונשין](http://www.nevo.co.il/law/70301), תשל"ז – 1977, מי שהוטל עליו עונש מאסר בשל עבירה נוספת והופעל נגדו עונש המאסר על תנאי, ישא את שתי תקופות המאסר בזו אחר זו "זולת אם בית המשפט שהרשיעו בשל העבירה הנוספת, ציווה, מטעמים שירשמו ששתי התקופות, כולן או מקצתן יהיו חופפות".

ראו בעניין זה את פסיקתו של בית המשפט העליון ב[ע"פ 4654/03](http://www.nevo.co.il/case/5701345) **ווליד נ' מדינת ישראל** (30/03/2005):

**"עונש מאסר מותנה משמעו מאסר שהחברה נכונה לדחות ביצועו ובהמשך לוותר על ריצויו כליל אם לא יבצע הנידון עבירה נוספת בתקופת התנאי... אם נכזבה הציפיה כי המאסר המותנה התלוי ועומד נגד הנידון ירתיעו מלשוב ולבצע עבירות, הרי שנחלש באופן ניכר משקלו של אינטרס השיקום וגובר משקלם של אינטרס הגמול, ההגנה על הציבור, הצורך בהרחקה מהציבור ושיקום בעת המאסר".**

1. בעניינו של הנאשם לא מצאתי כי קיימים נימוקים המצדיקים הפעלת המאסר המותנה בחפיפה מלאה לעונש המאסר בפועל שיוטל בתיק זה.

יחד עם זאת, **בשל לקיחת האחריות המיידית** – אחפוף חלקית את תקופת המאסר המותנה לתקופת המאסר בפועל שתוטל בתיק זה.

1. **סיכומו של דבר, אני גוזרת על הנאשם את העונשים הבאים:**

**מאסר בפועל**

אני דנה את הנאשם לעונש מאסר בפועל לתקופה של 9 חודשים.

מורה על הפעלת עונש מאסר בן 4 חודשים, שנפסק על תנאי ביום 11/4/21 בתיק 1970-11-18 בבית המשפט לתעבורה בעכו, כך ש-3 חודשים מתוכו ירוצו **במצטבר** למאסר שהטלתי וחודש אחד בחופף

סה"כ ירצה הנאשם 12 חודשי מאסר בפועל.

מתקופה זו ינוכו ימי מעצרו בפועל.

**מאסר מותנה**

מאסר בן 6 חודשים, וזאת על תנאי למשך 3 שנים לבל יעבור עבירות של נהיגה בזמן פסילה או עבירות של נהיגה ללא רישיון נהיגה תקף (מעל 3 שנים).

**פסילה בפועל**

פסילה בפועל לתקופה של 3 שנים.

מורה על הפעלת עונש פסילה בן 3 חודשים, שנפסק על תנאי ביום 11/4/21 בתיק 1970-11-18 בבית המשפט לתעבורה בעכו, לריצוי **במצטבר** לפסילה שהטלתי.

סה"כ ירצה הנאשם 39 חודשי פסילה בפועל. הפסילה תמנה מיום שחרורו ממאסרו - על הנאשם להציג במזכירות בית המשפט אישור שחרור מן הכלא.

אין צורך בהפקדת רישיון.

**פסילה על תנאי**

פסילה מותנית בת 8 חודשים למשך 3 שנים לבל יעבור הנאשם עבירות של נהיגה בזמן פסילה או עבירה של נהיגה ללא רישיון נהיגה תקף.

בשל מאסרו של הנאשם לא אשית רכיב קנס.

**5129371זכות ערעור לבית המשפט המחוזי תוך 45 יום.**

54678313

**ניתן היום, ג' ניסן תשפ"ב, 04 אפריל 2022, בנוכחות הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

שירי שפר 54678313-/

נוסח מסמך זה כפוף לשינויי ניסוח ועריכה