|  |  |  |
| --- | --- | --- |
| **בית המשפט המחוזי בנצרת** | | |
| **ת"פ 20722-03-14 מדינת ישראל נ' עדוי** |  | **28 יוני 2016** |

|  |  |
| --- | --- |
|  |  |

|  |  |
| --- | --- |
| **לפני כבוד ה**שופט ג'ורג' אזולאי | |
| **המאשימה** | מדינת ישראל | |
| **נגד** | | |
| **הנאשם** | סאמר עדוי | |
|  | | |
|  |  | |

**נוכחים**:

מטעם המאשימה – עו"ד שני אגוזי.

הנאשם – הופיע.

מטעם הנאשם – עו"ד אחמד מסרי.

<#1#>

**במסמך זה הושמטו פרוטוקולי**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [(ב)](http://www.nevo.co.il/law/70301/144.b), [338(1)](http://www.nevo.co.il/law/70301/338.1), [338(5)](http://www.nevo.co.il/law/70301/338.5)

**ם**

**גזר דין**

הנאשם הורשע על פי הודאתו בביצוע עבירה של **מעשה פזיזות ורשלנות** לפי [סעיף 338(1)](http://www.nevo.co.il/law/70301/338.1) ל[חוק העונשין](http://www.nevo.co.il/law/70301), התשל"ז- 1977 (להלן: "**חוק העונשין**").

בליל 16/06/13 ביצעה משטרת ישראל פעילות בכפר בועיינה נוגידאת. בפעילות השתתפו גם השוטרים אבישי משה וחסיין עמאר שהשתמשו ברכב משטרתי בעל לוחית רישוי צהובה. במהלך הפעילות קיבל הצוות דיווח לפיו נראה רכב טנדר בנסיבות חשודות.

הצוות פתח במעקב אחר הטנדר מאזור היציאה מהכפר לעיל לכביש 65. בהגיע הטנדר לצומת גולני, כרזו והבהבו לו השוטרים תוך שהשתמשו גם בסירנות, אך הנאשם שנהג בטנדר הגביר את מהירות נסיעתו, סטה שמאלה וימינה כל זאת בדרך נמהרת שיש בה כדי לסכן חיי אדם או לגרום לו חבלה. הנאשם נהג בטנדר אל תוך הכניסה המזרחית של כפר טורעאן ואף בתוככי הכפר נהג בדרך נמהרת שיש בה לסכן חיי אדם וכך עד שנעצר על ידי המשטרה.

**הסדר טיעון**

הצדדים הגיעו להסדר טיעון לפיו הנאשם יחזור בו מכפירתו, יוגש כתב אישום מתוקן, הנאשם יודה ויורשע ויופנה לקבלת תסקיר, אשר לא יהא בו כדי לחייב את הצדדים.

**תסקיר שירות המבחן**

מתסקיר שירות המבחן עולה, כי הנאשם הינו כבן 25, רווק, מתגורר בפוריה. הנאשם הביע חרטה, גילה תובנה לאופי הבעייתי והחמור הטמון בהתנהגותו והקושי שלו בזמנו בהפגנת שיקול דעת בוגר ואחראי. שירות המבחן התרשם מבחור צעיר בעל יכולות וורבאליות ואינטלקטואליות טובות. איננו בעל מאפיינים אנטיסוציאליים באישיותו. ניכר כי כיום מתבונן בהתנהגותו בצורה ביקורתית וכן חש חרטה על בחירותיו. הנאשם ביטא נכונות להשתלבות במערך הטיפולי , השירות מעריך כי השתלבות בטיפול עשויה להוביל להפחתת הסיכון הישנות התנהגות עוברת חוק. שירות המבחן המליץ על העמדתו בצו מבחן, להימנע מהטלת מאסר אשר עלול לחשוף אותו לאוכלוסייה עבריינית ולהשית עליו ענישה מוחשית בדמות של"צ, ענישה הרתעתית וענישה כספית מוחשית.

**טיעונים לעונש:**

ב"כ המאשימה טענה, כי הערך החברתי המוגן שנפגע ממעשיו של הנאשם הינו שמירה על שלום הציבור וביטחונם של המשתמשים בדרכי תחבורה, כמו גם שמירה על הסדר הציבורי ושלטון החוק. אין להקל ראש ואין להשלים עם אותה התנהגות שביצע הנאשם, וזאת כאשר שוטרים דולקים אחריו. באשר למדיניות הענישה קשת הענישה היא רחבה וכוללת רכיב מאסר בפועל ובנסיבות ביצוע העבירה בתיק זה, המתחם הינו בין 6-18 חודשי מאסר בפועל. הנאשם נעדר עבר פלילי אך בעל עבר תעבורתי שכולל 22 עבירות תעבורה. ביקשה להטיל על הנאשם עונש מאסר בפועל, מאסר על תנאי, פסילה בפועל, פסילה על תנאי וקנס.

ב"כ הנאשם טען, כי מדובר בצעיר, מנהל חברה שמגלגלת מיליוני שקלים בשנה. לנאשם אין עבר פלילי, המדובר במעידה משנת 2013, אין המדובר באדם בעל דפוס עברייני. באותה תקופה בכפר טורעאן היו בחירות כאשר שניים מהמתמודדים לרשות המועצה היו מאותה משפחה מורחבת, דבר אשר יצר הרבה יריבות והמשפחה מצאה את עצמה בסערה וחששו לחייהם. אכן הנאשם נהג באופן מסוכן, אולם לא ידוע באיזו מהירות נסע. מדובר בעבירת תנועה. ביקש לאמץ את המלצות שירות המבחן ולהטיל על הנאשם מאסר על תנאי וקנס סמלי.

**דיון ומסקנות**:

בהתחשב בעקרון ההלימה, יש לבחון קיומו של יחס הולם בין חומרת מעשה העבירה, בנסיבותיו ובמידת אשמו של הנאשם ובין סוג ומידת העונש המוטל עליו.

בעת קביעת מתחם העונש ההולם, יש לבדוק את הערך החברתי שנפגע כתוצאה מהעבירה, את מדיניות הענישה הנהוגה ואת הנסיבות הקשורות בביצוע העבירה.

1. **הערך החברתי שנפגע ומידת הפגיעה בו**- הנאשם פגע במעשיו בערכים חשובים של שמירה על שלומם וביטחונם של המשתמשים בדרך, שלטון החוק וכיבוד רשויות האכיפה. הנאשם נהג בדרך נמהרת שיש בה כדי לסכן חיי אדם או לגרום לו חבלה. מבלי להקל ראש במעשיו כאמור סבורני, כי מידת הפגיעה בערכים אלה לא נמצאת ברף הגבוה.
2. **מדיניות הענישה** - בחינת מדיניות הענישה הנוהגת מעלה, כי קשת הענישה בעבירה זו הינה רחבה ותלויה בנסיבות המקרה ובעבירות הנוספות שהתווספו לעבירה העיקרית.

* [ת"פ (י-ם) 14534-06-13](http://www.nevo.co.il/case/7670282) **מדינת ישראל נ' מחמוד מדבוח** (ניתן ביום 18/2/15) –עבירה של מעשה פזיזות ורשלנות ובנהיגת רכב ללא רישיון. בית המשפט המחוזי קבע, כי מתחם הענישה ההולם בנסיבות המקרה דנא נע בין מאסר בעבודות שירות לבין שנת מאסר בפועל וגזר עליו 6 חודשי עבודות שירות, מאסר על תנאי ופסילת רישיון למשך 15 חודשים. המדובר בצעיר, נעדר עבר פלילי, אשר לא החזיק ברישיון נהיגה ומעולם לא עמד במבחני הרישוי.

ראה בעניין זה גם [ת"פ (י-ם) 49795-05-12](http://www.nevo.co.il/case/5061437) **מדינת ישראל נ' מחמד שעאבנה** (ניתן ביום 1/12/13).

המאשימה צירפה מטעמה את הפסיקה הבאה:

* [ע"פ 8704/08](http://www.nevo.co.il/case/6135887) **סמי הייב נ' מדינת ישראל** (ניתן ביום 23/4/09) –עבירות של הכשלת שוטר בשעת מילוי תפקידו, תקיפת שוטר, אי ציות להוראת שוטר, איומים ומעשה פזיזות ורשלנות ברכב. בית המשפט העליון אישר את העונש שהושת על המערער על ידי בית המשפט המחוזי - 12 חודשי מאסר בפועל, פסילה בפועל ופסילה על תנאי. המערער הינו בעל עבר תעבורתי.
* [ת"פ (נצרת) 42744-02-12](http://www.nevo.co.il/case/5506314) **מדינת ישראל נ' סאבר אבראהים** (ניתן ביום 10/7/13) –עבירות של מעשי פזיזות ורשלנות, נהיגה בפסילה, סטיה מנתיב, עקיפה כשהדרך לא פנויה, עקיפה תוך קו הפרדה רצוף והפרעה לשוטר במילוי תפקידו. בית המשפט המחוזי קבע כי מתחם העונש ההולם נע בין 6-24 חודשי מאסר בפועל וגזר עליו 14 חודשי מאסר בפועל, מאסר על תנאי ופסילה. לחובת הנאשם עבר פלילי לרבות בתחום התעבורה. בעניין זה רק בדרך נס לא נגרם במהלך המרדף נזק לגוף או לרכוש. הנאשם הפגין בנהיגתו זלזול כלפי חיי אדם וכלפי רשויות החוק וכל זאת כשנהג במיניבוס בו שהו עמו באותה שעה 8 אנשים מלבדו.
* [ת"פ (נצרת) 36491-09-12](http://www.nevo.co.il/case/3938637) **מדינת ישראל נ' עומר הייב** (ניתן ביום 3/3/13) –עבירות של הפרעה לשוטר במילוי תפקידו, נהיגה ללא רישיון תקף, מעשה פזיזות ורשלנות ואי מתן זכות קדימה. הנאשם נמלט מהשוטרים בדרך פרועה ומסוכנת, ביצע עבירות תנועה רבות. הוא נהג ברכב בתקופת פסילת רישיון ממושכת, נטש את הרכב ונמלט רגלית מזירת האירוע, ובמשך כשבועיים נמנע מלהתייצב לחקירה. בית המשפט המחוזי קבע כי מתחם הענישה ההולם במקרה דנא נע בין 7-20 חודשי מאסר בפועל, בצירוף פסילת רישיון וקנס. נגזרו 18 חודשי מאסר בפועל, 10 חודשי מאסר על תנאי, פסילה בפועל, פסילה על תנאי וקנס. עבר פלילי מכביד וריצה בעברו מספר תקופות מאסר. כן לחובתו 4 הרשעות תעבורה קודמות, רובן בגין נהיגה במהירות מופרזת, בגינן נפסל רישיונו לתקופות שונות. אף התסקיר שהתקבל בעניינו שלילי.

הסנגור אף הוא צירף מטעמו את גזרי הדין הבאים :

* [ת"פ (י-ם) 3001/07](http://www.nevo.co.il/case/557676)  **מדינת ישראל נ' תמיר גורי** (ניתן ביום 5/9/07) –עבירה של מעשה פזיזות ורשלנות, הפרעה לשוטר בשעת מילוי תפקידו, החזקת סכין שלא כדין, החזקת סם מסוכן לשימוש עצמי. נפגעו רגליו של אחד השוטרים. נגזרו 6 חודשי מאסר מותנה וצו של"צ. צעיר, נעדר עבר פלילי.
* [ת"פ 11185-03-13](http://www.nevo.co.il/case/6724712) **מדינת ישראל נ' מור חזן** (ניתן ביום 18/6/15) –עבירות של נהיגה פוחזת של רכב, היעדר פוליסה, נהיגה בקלות ראש, נהיגת רכב מנועי ללא רישיון ונהיגת רכב ללא רישיון בתוקף. בית המשפט השלום, במסגרת הסדר טיעון, האריך מאסר מותנה אשר היה תלוי ועומד כנגדו וגזר עליו 8 חודשי מאסר על תנאי, של"צ, קנס, פסילה בפועל ופסילה על תנאי. הנאשם נעדר עבר פלילי ובעל עבר תעבורתי.
* [ת"פ (ב"ש) 8097/01](http://www.nevo.co.il/case/219673) **מדינת ישראל נ' ויטנברג יהודה** (ניתן ביום 17/2/02) –עבירות של נשק לפי [סעיף 144(א)](http://www.nevo.co.il/law/70301/144.a) ו- [(ב)](http://www.nevo.co.il/law/70301/144.b) ובעבירה של מעשי פזיזות ורשלנות לפי [סעיף 338(5)](http://www.nevo.co.il/law/70301/338.5) ל[חוק העונשין](http://www.nevo.co.il/law/70301). הנאשם, בהיותו שיכור נשא רימון רסס בידיו, שלף את הניצרה, השליך את הרימון והוא התפוצץ. כן מצאו בדירתו כדורי רובה ושתי מחסניות. בית המשפט המחוזי גזר עליו 8 חודשי מאסר על תנאי, צו של"צ וצו פיקוח. המדובר בבחור צעיר נעדר עבר פלילי.

1. **הנסיבות הקשורות בביצוע העבירה -** בשלב זה אין מקום להתחשב בנסיבותיו האישיות של הנאשם, אולם על מתחם הענישה להיות מותאם באופן ספציפי לנסיבות ביצועה של העבירה ולמידת אשמתו של הנאשם.

בענייננו, לקולא אתחשב בעובדה, כי המדובר בעבירת רשלנות וכן בעובדה, כי כתוצאה ממעשיו של הנאשם לא נגרמה פגיעה בגוף או בנפש.

לא למיותר לציין, כי כתב האישום תוקן בעקבות הסדר הטיעון כאמור וכעת מיוחסת לנאשם עבירה של מעשה פזיזות ורשלנות אשר העונש המרבי בגינה הינו 3 שנים. העבירות אשר יוחסו לנאשם במסגרת כתב האישום המקורי - עבירה של סיכון חיי אנשים במזיד בנתיב תחבורה והחזקת סכין – נמחקו, כאשר העונש בגין העבירה של סיכון חיי אנשים במזיד בנתיב תחבורה הינה 20 שנה ובסמכות בית המשפט המחוזי.

**סיכום מתחם העונש ההולם**

בקביעת מתחם העונש ההולם, יש לקחת בחשבון מדיניות הענישה הנוהגת בעבירות דומות אולם, אין המדובר כאמור בשיקול יחידי בקביעת מתחם הענישה.

נוכח האמור לעיל, מתחם הענישה ההולם את מעשי הנאשם נע בין 6 חודשי מאסר על תנאי ובין 9 חודשי מאסר בפועל ברף העליון ועונשים נלווים.

**גזירת העונש:**

נסיבותיו האישיות של הנאשם, שאינן קשורות בביצוע העבירה, מוצאות ביטוין בעת קביעת עונשו של הנאשם בתוך מתחם הענישה שנקבע לעיל. אתחשב בהודאת הנאשם במיוחס לו, בעובדה כי נטל אחריות למעשיו, בגילו הצעיר ובעובדת היותו נעדר עבר פלילי.

אין בענייננו הצדקה או אפשרות לחרוג לקולא ממתחם העונש ההולם למטרת שיקום. אף אין בענייננו הצדקה לחרוג לחומרה מן המתחם ההולם.

**סוף דבר**

**הנני גוזר על הנאשם את העונשים הבאים:**

1. **אני מטיל על הנאשם מאסר על תנאי של 8 חודשים למשך 3 שנים, שלא יעבור על העבירה בה הורשע.**
2. **אני מטיל על הנאשם 10 חודשי פסילה על-תנאי מלהחזיק או לקבל רישיון נהיגה למשך שנתיים.**
3. **אני מטיל על הנאשם קנס בסך 1,500 ₪ או שבועיים מאסר תמורתו. הקנס ישולם תוך חודש מהיום. במידה והופקדו כספים במסגרת תיק זה, יש לקזזם עם הקנס.**

**זכות ערעור תוך 45 יום מהיום לבית המשפט העליון**

5129371<#3#>

|  |
| --- |
| **54678313ניתן והודע היום כ"ב סיוון תשע"ו, 28/06/2016 במעמד הנוכחים.** |
| **ג'ורג' אזולאי , שופט** |

ג'ורג' אזולאי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)