|  |  |
| --- | --- |
| **בית המשפט המחוזי בתל אביב - יפו** | |
| ת"פ 58148-11-14 מדינת ישראל נ' מלכה(עציר) ואח' |  |

|  |  |  |
| --- | --- | --- |
| **בפני** | **כבוד השופט דוד רוזן** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **1.שמרי מלכה (עציר)**  **2.אבי שטינלינג (עציר)**  **3.אחמד מסארוה (עציר)**  **4.אליקו אלישקוב (עציר)** |  |
|  |  | **הנאשמים** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [144](http://www.nevo.co.il/law/70301/144), [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [144(ב2)](http://www.nevo.co.il/law/70301/144.b2), [244](http://www.nevo.co.il/law/70301/244), [275](http://www.nevo.co.il/law/70301/275), [499](http://www.nevo.co.il/law/70301/499)

|  |
| --- |
| **גזר דין** |

**פתח דבר**

1. הנאשמים הורשעו על פי הודאתם במסגרת הסדר טיעון בעבירות הבאות:

נאשם 1 – קשירת קשר לביצוע פשע, עבירה לפי [סע' 499](http://www.nevo.co.il/law/70301/499) ל[חוק העונשין](http://www.nevo.co.il/law/70301), תשל"ז (להלן: החוק); עסקה אחרת בנשק, עבירה לפי [סע' 144(ב2)](http://www.nevo.co.il/law/70301/144.b2) לחוק; נשיאת נשק, עבירה לפי [סע' 144(ב)](http://www.nevo.co.il/law/70301/144.b) לחוק; שיבוש הליכי משפט, עבירה לפי [סע' 244](http://www.nevo.co.il/law/70301/244) לחוק.

נאשם 2 – קשירת קשר לביצוע פשע, עבירה לפי [סע' 499](http://www.nevo.co.il/law/70301/499) לחוק; עסקה אחרת בנשק, עבירה לפי [סע' 144(ב2)](http://www.nevo.co.il/law/70301/144.b2) לחוק.

נאשם 3 – החזקת נשק (2 עבירות), עבירה לפי [סע' 144(א)](http://www.nevo.co.il/law/70301/144.a) לחוק; שיבוש מהלכי משפט, עבירה לפי [סע' 244](http://www.nevo.co.il/law/70301/244) לחוק.

נאשם 4 – נשיאת נשק, עבירה לפי [סע' 144(ב)](http://www.nevo.co.il/law/70301/144.b) לחוק; סיוע לעסקה אחרת בנשק, עבירה לפי [סע' 144(ב2)](http://www.nevo.co.il/law/70301/144.b2) יחד עם [סע' 25](http://www.nevo.co.il/law/70301/25) לחוק; הפרעה לשוטר, עבירה לפי [סע' 275](http://www.nevo.co.il/law/70301/275) לחוק.

2. על-פי כתב האישום המתוקן, ביום 09.11.14 קשרו נאשמים 1 ו-2 לבצע עסקה בנשק, דהיינו קבלה והחזקה של מטעני חבלה. נאשמים 1 ו-2 יצרו קשר, כמפורט בכתב האישום, עם נאשם 3 וסיכמו מועד להעברת 3 מטענים שתמורתם קיבל נאשם 3 – 42 אלף ₪.

נאשם 4 גויס על-ידי נאשם 1 על-מנת להסיעו לביתו של נאשם 3. נאשם 4 המתין יחד עם נאשם 1 ברכב, בשעה שנאשם 2 עלה לדירתו של נאשם 3 וקיבל מידיו שקית ובה שלוש לבנות חבלה, שלושה נפצים, שלושה מקלטים אלחוטיים ושלושה משדרים אלחוטיים.

לאחר קבלת המטענים נסעו נאשמים 1 ו-4 ברכב, ומששוטרים הורו להם לעצור החלו השניים בהימלטות תוך נסיעה פראית במהירות רבה, ותוך התעלמות מהוראות השוטרים. בשלב מסוים פרק נאשם 1 מהרכב והמשיך בריצה רגלית כשבידו שקית המטענים, שלאחר זמן קצר השליך מידיו. נאשם 4 המשיך בנסיעתו הפרועה במהירות מופרזת עד שנחסם על-ידי צוות שוטרים.

במהלך חיפוש בביתו של נאשם 3 בשעה מאוחרת יותר באותו יום, השליך נאשם 3 מדירתו בקומה הרביעית שקית בה היו שתי לבנות חבלה, נפץ חשמלי, מקלטים אלחוטיים ומשדרים אלחוטיים.

**הסדר הטיעון**

3. על-פי הסדר הטיעון, עתרו ב"כ הצדדים לענישה מוסכמת לגבי נאשמים 1, 2 ו-3 כדלהלן:

נאשם 1 – 4 שנות מאסר; נאשם 2 – 4 שנות מאסר; נאשם 3 – 45 חודשי מאסר.

לגבי נאשם 4 עתרה התביעה לעונש של 40 חודשי מאסר בעוד פרקליטו המלומד של נאשם 4 עתר לעונש מתון לאין שיעור, לגישתו העונש לו עתרה התביעה הינו מכביד על-פי כל אמת מידה.

**דיון**

4. טרם הנני בא לדיון במתחמי הענישה ההולמים על-פי תיקון 113, הנני מוצא לשוב ולציין דברים שאמרתי בקול רם וברור באולם בית-המשפט.

פרקליטי הנאשמים הגיעו להסדר טיעון המקל עם הנאשמים בצורה רבתית. גם משהנני מכבד כל השיקולים שהובילו את ב"כ הצדדים הנכבדים להסדר הטיעון שלפניי, עדיין העונשים אינם משקפים את מלוא חומרת העבירות שבוצעו על-ידי הנאשמים.

5. ב"כ המאשימה המלומדת, עו"ד ספי ברא"ז, נימקה השיקולים שהובילו את המדינה להגיע להסדר טיעון. הסדר הטיעון חסך זמן שיפוטי יקר, מספר מועדים לא קטן. בנוסף, מדובר בנאשמים שעברם בסך-הכל אינו מכביד, נאשמים שהינם צעירים בגילם.

פרקליטיהם המלומדים של הנאשמים, הפרקליטים הנכבדים עו"ד יקי קהן בשם נאשם 1, עו"ד מחמוד נעאמנה בשם נאשם 2 ועו"ד נס בן נתן בשם נאשם 3, השכילו, כאמור, להגיע להסדר טיעון, שגם אם הינו ניצב בגדרות שהותוו על-ידי בית-המשפט העליון, עדיין מדובר בענישה הנוחה לנאשמים בהתחשב בחומרת העבירות בהן הורשעו.

בא כוחו של נאשם 4, עו"ד אייל בסרגליק, טען לחלקו השולי של נאשם 4 במסכת שנפרשה עלי כתב האישום. עברו הפלילי של נאשם 4 אינו מכביד גם משהורשע בשורת עבירות פליליות. הנסיבות שונות וירידה לפרטי העבירות בהן הורשע בעבר מלמדת שמדובר בסך-הכל בבחור צעיר, בן לאב שהתמכר לסמים, שבסך-הכל ביקש להתנתק מעברו ונקלע לפרשה זו באקראי כשהוא אינו קשור בטבורו לעבירות שבוצעו על-ידי חבריו לכתב האישום. נאשם 4 הורשע בעבירות קלות – כך הסנגור המלומד, עו"ד אייל בסרגליק – לאין שיעור מהעבירות בהן הורשעו הנאשמים האחרים.

**הערך החברתי הנפגע ומידת הפגיעה בו**

6. הנאשמים הורשעו בעבירות הכרוכות בנשק. מדובר במספר מטעני חבלה שכל אחד מהם יכול היה לגרום לקיפוח חיי בני-אדם, פציעת אחרים וגרימת חורבן והרס של רכוש.

הערך החברתי המוגן שנפגע כתוצאה ממעשי הנאשמים הוא שמירה על חייו ושלמות גופו של אדם, וכן שמירה על קניינו של הפרט והציבור.

בנסיבות העניין, מידת הפגיעה בערכים המוגנים היא גבוהה.

**מדיניות הענישה הנוהגת**

7. עיון בפסיקה הרלוונטית מלמד כי קשת הענישה בעבירות כגון אלה בהן הורשעו הנאשמים היא רחבה למדי, וניתן למצוא פסקי דין לכאן ולכאן. התרשמתי כי טיעוני הצדדים לעונש משקפים בסך הכל את טווח הענישה המקובל בבתי המשפט.

8. אציין מספר פסקי-דין:

ב[ע"פ 6210/13](http://www.nevo.co.il/case/10485614) **גונן נ' מדינת ישראל** (פורסם במאגרים המשפטיים) המערער הורשע במסגרת הסדר טיעון בשתי עבירות של נשיאה והובלה של נשק (מטעני צינור תוצרת בית) ונדון ל-30 חודשי מאסר לריצוי בפועל. בית-המשפט העליון דחה את הערעור על קולת העונש, תוך שעמד על המסוכנות הטמונה בעבירות מסוג דא. בית המשפט העליון ציין כי מדובר בסכנת נפשות, וכי יש למגר תופעה של סחר, נשיאה והובלה של נשק, כשמידת הרחמים צריכה להיות מופנית יותר אל הציבור הרחב.

ב[ת"פ (מחוזי חיפה) 11904-09-10](http://www.nevo.co.il/case/5810378) **מדינת ישראל נ' מרזוק** (פורסם במאגרים המשפטיים) הנאשם הורשע אחרי ניהול הוכחות בעבירות של החזקת ונשיאת נשק (אקדח), הפרעה לשוטר ותקיפת שוטר בנסיבות מחמירות. בית המשפט גזר על הנאשם 48 חודשי מאסר בפועל, וציין כי עבירות נשק הפכו לנגע חמור שיש להילחם בו.

ב[ת"פ (מחוזי מרכז) 29839-07-11](http://www.nevo.co.il/case/2822476) **מדינת ישראל נ' צוברה ואח'** (פורסם במאגרים המשפטיים) הנאשם הורשע במסגרת הסדר טיעון בעבירות של נשיאת נשק (מטען חבלה), מעשי פזיזות ורשלנות, והפרעה לשוטר. בית-המשפט גזר על הנאשם 34 חודשי מאסר בפועל, לאחר שחזר והדגיש את הסכנה לחיי אדם הנובעת מעבירות נשק.

ב[ת"פ (מחוזי ב"ש) 17237-02-12](http://www.nevo.co.il/case/4440977) **מדינת ישראל נ' אסולין ואח'** (פורסם במאגרים המשפטיים) הנאשם הורשע במסגרת הסדר טיעון בעבירות של קשירת קשר לפשע, נשיאה והובלת נשק (מטען חבלה) והסתייעות ברכב לביצוע פשע. בית-המשפט גזר על הנאשם 30 חודשי מאסר לריצוי בפועל, תוך שציין כי בעבירות נשק יש ליתן משקל בכורה להגנה על הציבור.

ב[ת"פ (מחוזי ת"א) 8095-08-14](http://www.nevo.co.il/case/17905721) **מדינת ישראל נ' מנחם** (פורסם במאגרים המשפטיים) הנאשם הורשע במסגרת הסדר טיעון ב-3 עבירות של החזקת נשק (אקדח, 3 לבנות חבלה ונפצים). בית-המשפט גזר על הנאשם 36 חודשי מאסר בפועל.

ב[ת"פ (מחוזי מרכז) 18318-08-13](http://www.nevo.co.il/case/7945551) **מדינת ישראל נ' בנסימון ואח'** (פורסם במאגרים המשפטיים) הנאשם הורשע במסגרת הסדר טיעון בעבירות של סיוע לעסקה אחרת בנשק (2 מטעני חבלה) והפרעה לשוטר. בית המשפט גזר על הנאשם 26 חודשי מאסר בפועל.

**נסיבות הקשורות לביצוע העבירה**

9. נאשמים 1, 2 ו-3 קשרו קשר לביצוע פשע, נאשמים 1 ו-2 ביצעו עסקה אחרת בנשק, נאשם 3 החזיק נשק ונאשם 4 הורשע בסיוע בעסקה אחרת בנשק והפרעה לשוטר במילוי תפקידו. בנוסף הורשעו נאשמים 1 ו-3 בשיבוש מהלכי משפט.

מדובר בצעירים שהחזיקו מטעני חבלה למטרות כאלה או אחרות, מטעני חבלה שמשמעותם הינה מוות והרס. הנאשמים סיכנו את חייהם, וביתר חומרה סיכנו חיי חפים מפשע שמטבע העולם שהו בסביבתם. מדובר במטעני חבלה משמעותיים ביותר, כל מטען בפני עצמו ובטח ובטח כל המטענים שהוחזקו יחדיו.

**קביעת מתחם הענישה ההולם**

10. בהתחשב במכלול השיקולים אשר פורטו לעיל, אני סבור כי מתחם העונש ההולם לעבירות הנשק נע בין 30 לבין 80 חודשי מאסר בפועל. מתחם העונש ההולם לעבירה של שיבוש מהלכי משפט נע בין 12 לבין 48 חודשי מאסר. העונש ההולם לעבירה של הפרעה לשוטר במילוי תפקידו נע בין 6 חודשים ל-24 חודשים.

**נסיבות שאינן קשורות בביצוע העבירות**

11. משקבעתי מהו מתחם העונש ההולם, יש לגזור את העונש המתאים לנאשמים, בהתחשב בנסיבות שאינן קשורות בביצוע העבירות.

נאשם 1 הינו בן 28, זה לו מאסרו הראשון. נאשם 1 הורשע בעבר בבית-משפט שלום בנתניה בהחזקה ושימוש בסמים.

נאשם 2 הינו בן 26, נשוי פלוס שני ילדים קטנים. לנאשם 2 הרשעה בבית-משפט שלום ת"א בהפרעה לשוטר במילוי תפקידו.

נאשם 3 הינו בן 27, נשוי פלוס שני ילדים, עברו ללא רבב, מתפרנס בעבודה בסופר-מרקט, ואליבא דפרקליטו הנכבד מצבו הכלכלי קשה ביותר.

נאשם 4 הינו בן 25, עברו הפלילי כמפורט ב-**ת/3**, נאשם 4 הורשע בעבירות תקיפת שוטר, חבלה חמורה, עבירות רכוש, סמים ונדון בעבר למאסרים לריצוי בפועל.

יש לזקוף לזכות כל הנאשמים את הודאתם באשמה ונטילת אחריות על שכמם.

**סוף דבר**

12. לאחר ששמעתי את טיעוני הצדדים לעונש, ושקלתי את כלל השיקולים הרלוונטיים, הנני לגזור על הנאשמים בגין כלל האירועים בהם הורשעו את העונשים הבאים:

נאשם 1

א. 6 שנות מאסר, מתוכן 4 שנים לריצוי בפועל החל מיום 09.11.14, והיתרה על תנאי, שלא יעבור במשך 3 שנים עבירה לפי [סע' 144](http://www.nevo.co.il/law/70301/144) לחוק.

כמו כן, הנני מטיל על הנאשם 12 חודשי מאסר על תנאי, שלא יעבור במשך 3 שנים עבירה לפי [סע' 244](http://www.nevo.co.il/law/70301/244) לחוק.

ב. הנני מטיל על נאשם 1 קנס כספי בסך 5,000 ₪ או 6 חודשי מאסר תמורתו. הקנס ישולם עד יום 01.09.15.

נאשם 2

א. 6 שנות מאסר, מתוכן 4 שנים לריצוי בפועל החל מיום 09.11.14, והיתרה על תנאי, שלא יעבור במשך 3 שנים עבירה לפי [סע' 144](http://www.nevo.co.il/law/70301/144) לחוק.

ב. הנני מטיל על נאשם 2 קנס כספי בסך 5,000 ₪ או 6 חודשי מאסר תמורתו. הקנס ישולם עד יום 01.09.15.

נאשם 3

א. 60 חודשי מאסר, מתוכם 45 חודשים לריצוי בפועל החל מיום 09.11.14, והיתרה על תנאי, שלא יעבור במשך 3 שנים ע

בירה לפי [סע' 144](http://www.nevo.co.il/law/70301/144) לחוק.

כמו כן, הנני מטיל על הנאשם 12 חודשי מאסר על תנאי, שלא יעבור במשך 3 שנים עבירה לפי [סע' 244](http://www.nevo.co.il/law/70301/244) לחוק.

ב. הנני מטיל על נאשם 3 קנס כספי בסך 4,000 ₪ או 6 חודשי מאסר תמורתו. הקנס ישולם עד יום 01.09.15.

נאשם 4

א. 52 חודשי מאסר, מתוכם 40 חודשים לריצוי בפועל החל מיום 09.11.14, והיתרה על תנאי, שלא יעבור במשך 3 שנים עבירה לפי [סע' 144](http://www.nevo.co.il/law/70301/144) לחוק.

כמו כן, הנני מטיל על הנאשם 12 חודשי מאסר על תנאי, שלא יעבור במשך 3 שנים עבירה לפי [סע' 275](http://www.nevo.co.il/law/70301/275) לחוק.

ב. הנני מטיל על נאשם 4 קנס כספי בסך 3,000 ₪ או 6 חודשי מאסר תמורתו. הקנס ישולם עד יום 01.09.15.

הכספים שנתפסו אצל הנאשמים במהלך החקירה – יחולטו לטובת המדינה.

הרכוש שנתפס אצל הנאשמים יוחזר לבעליו ו/או יושמד.

5129371זכות ערעור לבית-המשפט העליון תוך 45 ימים.

|  |
| --- |
| **54678313ניתן והודע היום, 15 ב17 יוני 2015, בנוכחות הצדדים.** |
| **דוד רוזן , שופט** |

דוד רוזן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)