|  |  |  |  |  |
| --- | --- | --- | --- | --- |
| **בית המשפט המחוזי בחיפה** | | | | |
| ת"פ 30327-02-21 מדינת ישראל נ' מחאג'נה(עציר) ואח' | | | |  |
| **בפני** | **כבוד השופט דניאל פיש** | | | | |
| **מאשימה** | | **מדינת ישראל** | | | |
| **נגד** | | | | | |
| **נאשמים** | | **1. סוהיל מחאג'נה (עציר)**  **2. סאלח מחאג'נה (עציר)** | | | |
|  | | | | | |
| בשם המאשימה: עו"ד חאלד חכרוש  בשם הנאשמים: עו"ד עאדל בויראת | | |  | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [186](http://www.nevo.co.il/law/70301/186), [275](http://www.nevo.co.il/law/70301/275)

**גזר דין**

**בעניין נאשם 1**

1. נאשם 1 הורשע על פי הודאתו במסגרת הסדר טיעון חלקי שלא כלל הסדר אודות העונש בעבירות של החזק, נשיאה והובלת נשק לפי [סעיף 144(ב)](http://www.nevo.co.il/law/70301/144.b) רישא + סיפא [וסעיף 144(א)](http://www.nevo.co.il/law/70301/144.a) רישא + סיפא ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין**"); עבירה של הפרעה לשוטר במילוי תפקידו לפי [סעיף 275](http://www.nevo.co.il/law/70301/275) לחוק העונשין ועבירת החזקת אגרופן שלא כדין לפי [סעיף 186](http://www.nevo.co.il/law/70301/186) לחוק העונשין.
2. למען הסדר יצוין כי נאשם 2 הורשע על פי הודאתו במסגרת הסדר טיעון בעבירות של החזקת נשק, סיוע לנשיאה והובלת נשק והפרעה לשוטר במילוי תפקידו וביום 14.9.21 נגזר דינו ל-12 חודשי מאסר בפועל.
3. על פי האמור בכתב האישום המתוקן הנאשמים אחים. עובר ליום 1.2.2021 החזיקו הנאשמים, בצוותא חדא, ברובה מסוג M-16, שתי מחסניות לרובה ו-17 כדורים קליבר 5.56 המתאימים לרובה. ביום 1.2.21 נאשם 1 נשא והוביל את הנשק טעון במחסנית ודרוך עם כדור בקנה ומחסנית ריקה כשהוא עטוף בשמיכה באום אל פחם, בעוד נאשם 2 המתין לו ברכב מונע על מנת להסיעו עם אמצעי הלחימה. נאשם 1 היה רעול פנים, עטה כפפות ונשא אגרופן בכיסו.

שוטר אשר הבחין בנאשם 1 רץ לעבר הרכב, ניגש לרכב בו ישב נאשם 2 וצעק "עצור משטרה". בתגובה נאשם 2 שילב את הרכב להילוך נסיעה כוונה לנסוע מהמקום, אולם שוטר הצליח לכבות את הרכב. שוטר אחר ניגש לנאשם 1 אשר הספיק להיכנס לרכב, הודיע לו שהוא עצור ותפס בידיו, בעוד נאשם 1 ניסה להשתחרר מאחיזתו.

**טיעוני המדינה**

1. המדינה טענה כי עבירות אלימות המבוצעות באמצעות נשק אשר פשטו במדינה הן נגזרת ישירה של החזקת נשק בלתי חוקי בידי מי שאינם מורשים לכך. נטען כי הערכים החברתיים המוגנים שנפגעו הם שמירה על שלום הציבור ובטחונו, חיי אדם והרכוש. נטען שהערכים החברתיים המוגנים על ידי עבירת ההפרעה לשוטר הם שמירה על שלטון החוק והסדר הציבורי. נטען שיש להחמיר בענישה בעבירות הנשק על נגזרותיהן וכי מדובר במכת מדינה של ממש. נטען שיש לתת את הדעת לכך שמדובר בנשק מסוג רובה טעון במחסניות ובתחמושת.
2. באשר לנסיבות ביצוע העבירה נטען שהנאשמים היו דומיננטיים באירוע ושאם היה נעשה שימוש בנשק הנזק הצפוי הוא ברור. נטען שמשך ההחזקה ומטרתו אינם ידועים וכי לא ידוע מה הוביל את הנאשמים לבצע את העבירה.

1. באשר למדיניות הענישה, המדינה אזכרה בין היתר את הפסיקה הבאה:

* [ע"פ 5750/20](http://www.nevo.co.il/case/26927619) **עימאד חוסיין נ' מדינת ישראל** (22.2.2021), נאשם 2 הורשע בעבירת נשיאת נשק ושיבוש מהלכי משפט, לאחר שנסע ברכב יחד עם נאשם 1 כשהוא נושא ומוביל נשק מסוג קרלו. הנאשמים הגיעו לביתו של אדם אחר בו שהו אנשים נוספים, נאשם 2 הורה לאדם עימו יש לו סכסוך להיכנס לבית ובין השניים התגלע ויכוח. בהמשך אחד מהנוכחים במקום לקח את הנשק וירה באמצעותו 3 כדורים. לאחר שכוחות משטרה הוזעקו למקום נאשם 2 הורה לנאשם 1 לברוח עם הנשק. ביחס לנאשם 2 נקבע מתחם של 2-5 שנים והוטלו 34 חודשי מאסר בפועל. הנאשם חזר בו מערעור שהגיש בהמלצת בית המשפט.
* [ת"פ 28615-08-17](http://www.nevo.co.il/case/22916210) **מדינת ישראל נ' פראס חמדוני** (23.4.2018), שם הורשע נאשם במסגרת הסדר טיעון בעבירות החזקת ונשיאת נשק והפרעה לשוטר במילוי תפקידו, לאחר שהחזיק ונשא בתוך תיק בתת מקלע מאולתר, מחסנית עם כדורים תואמים, קופסה עם 50 כדורים תואמים ורימון יד מסוג הלם סינוור ובהמשך ברח וניסה להימלט משוטרים שקרו לו לעצור, השליך את התיק עם האמל"ח והסתתר. בית המשפט קבע מתחם של 16-40 חודשים מאסר בפועל, הטיל על הנאשם 22 חודשים מאסר בפועל והפעיל מאסר על תנאי כך שעל הנאשם נגזרו בסה"כ 25 חודשים מאסר בפועל.
* [ת"פ 15148-03-12](http://www.nevo.co.il/case/4552738) **מדינת ישראל נ' אחמד בן פהמי כבהה** (19.2.2013), נאשם הורשע בהחזקת נשק וזיוף לוחית רישוי לאחר שהחזיק במכוניתו אקדח "ברטה", מחסנית עם כדורים ומשתיק קול. בית המשפט קבע שמתחם העונש ההולם נע בין שנתיים עד חמש שנות מאסר והטיל על הנאשם שנתיים מאסר בפועל.
* [ע"פ 9373/10](http://www.nevo.co.il/case/6151556) **חמד ותד נ' מדינת ישראל** (14.9.2011), הנאשם הורשע בעבירות החזקה ונשיאת נשק, לאחר שנתפסו ביתו מתחת למזרן אקדח ומחסנית ובה כדורים וכן כדורים נוספים שהוטמנו בחצר. בית המשפט המחוזי הטיל 50 חודשי מאסר. ערעור על חומרת העונש התקבל כך שהעונש הועמד על 30 חודשי מאסר בפועל, תוך שנקבע שיש מקום להחמיר עם אלו המבצעים עבירות בנשק אולם יש לעשות כן בהדרגה.
* [ע"פ 761/07](http://www.nevo.co.il/case/5724364) **מדינת ישראל נ' מיכאל אדרי** (22.2.2007), שם דובר בנאשם שהורשע בעבירות של החזקה ונשק והפרעה לשוטר במילוי תפקידו, לאחר שנעצר לבדיקה ברכבו העל ידי שוטרים ונתפס מחזיק באקדח, מחסנית ותחמושת עטופים ומוסתרים, והראה לשוטרים תעודת זהות מזויפת. בית המשפט המחוזי הטיל עונש של 12 חודשי מאסר בפעול. ערעור על קולת העונש התקבל ובית המשפט העליון החמיר בעונשו והטיל עונש של שנתיים מאסר בפועל.

1. נטען שהעבירות בהן הורשע נאשם 1 חמורות מאלו בהן הורשע נאשם 2. ביחס לנאשם 1 המדינה ביקשה שיקבע מתחם אחד כולל בגין כל העבירות הנע בין 3.5-6 שנות מאסר בפועל. תחילה ביקשה המדינה להטיל על נאשם עונש המצוי ברף התחתון של המתחם, בהעדר הרשעות קודמות, אולם לאחר קבלת תסקיר שירות המבחן בעניינו המדינה שינתה עמדתה וביקשה שעונשו ימוקם באמצע המתחם. בנוסף, ביקשה המדינה שיוטל על נאשם 1 עונש מאסר על תנאי וקנס כספי.

**טיעוני הנאשם**

1. הסנגור טען שהנאשם הודה בהזדמנות הראשונה הן בבית המשפט והן במסגרת חקירתו במשטרה. נטען שנחסך זמן שיפוטי רב.
2. נטען שהנאשם היה כבן 20 בעת ביצוע העבירה, שזוהי הסתבכותו הראשונה עם החוק.
3. הסנגור הפנה לכך שעל נאשם 2 הוטלו 12 חודשי מאסר בפועל וטען שיש להטיל על נאשם 1 עונש דומה. הסנגור טען ששני הנאשמים היו שותפים מלאים וכי ההבדל היחיד בינם היה שנאשם 2 סייע לנשיאה והובלה ונאשם 1 הוא זה שהחזיק את הנשק בידו ואף החזיק אגרופן.
4. אוזכרו המקרים הבאים:

* [ת"פ 17376-05-20](http://www.nevo.co.il/case/26654636) **מדינת ישראל נ' ג'מיל חליל** (10.3.2021), שם נאשם 1 הורשע בעבירות של נשיאה והובלת נשק לאחר שיחד עם נוספים קיבל לידיו תיק עם שני תתי מקלע מאולתרים מסוג קרלו גוסטב וכן תחמושת תואמת. בית המשפט קבע מתחם הנע בין 12-30 חודשים מאסר בפועל, והטיל על הנאשם 12 חודשי מאסר לריצוי בפועל.
* [ע"פ 4978/19](http://www.nevo.co.il/case/25892549) **חוסאם אבו מנסור נ' מדינת ישראל** (28.1.20), נאשם 1 שם הורשע בעבירות נשיאה והובלת נשק, אביזרים ותחמושת, לאחר שנתפס נוהג ברכב בו היה חפץ דמוי רובה סער מסוג M-16 שתי מחסניות טעונות תואמות, שתי מחסניות לאקדח שלושה כדורים ומכלול. בערכאה הדיונית נקבע מתחם הנע בין 18 ובין 36 חודשי מאסר בפועל ונגזרו 18 חודשי מאסר. בית המשפט העליון הקל בעונש מטעמי שיקום והעמידו על 12 חודשי מאסר.
* [ת"פ 29529-07-20](http://www.nevo.co.il/case/26842441) **מדינת ישראל נ' מחמד בכריה** (4.2.21), שם דובר בנאשם שהורשע בעבירות נשיאה והובלת נשק לאחר שנסע ברכב כשהוא מסליק בתוך מכנסיו אקדח חצי אוטומטי ולידו שתי מחסניות תואמות. נקבע מתחם עונש הולם הנע בין 18-40 חודשי מאסר. בשל סטייה מטעמי שיקום הוטלו 9 חודשי מאסר לריצוי בעבודות שירות. המדינה חזרה בה מערעור שהגישה.
* [ע"פ 6699/19](http://www.nevo.co.il/case/26101449) **עאהד אלטורי נ' מדינת ישראל** (8.9.20), דובר בנאשם שהורשע בעבירות עסקה אחרת בנשק ותחמושת ונשיאת נשק ותחמושת. בערכאה הדיונית נקבע שמתחם העונש ההולם נע בין 18 ל- 48 חודשי מאסר בפועל, והוטלו 22 חודשי מאסר. בית המשפט העליון הקל בעונשו מטעמי שיקום והטיל 9 חודשי מאסר לריצוי בעבודות שירות.

1. הסנגור ביקש להימנע מהטלת קנס משום שהמשפחה כבר נשאה בקנס בשל גזר הדין של נאשם 2.

**עמדת הנאשם**

1. הנאשם הביע חרטה על מעשיו.

**תסקיר שירות המבחן**

1. בעניינו של הנאשם הוגש תסקיר שירות מבחן בו תואר שעובר למעצרו נאשם 1 עבד יחד עם נאשם 2 בתחום הבנייה. נאשם 1 השלים 12 שנות לימוד ללא תעודת בגרות. בן למשפחה נורמטיבית בת 7 נפשות, למעט אחיו המעורב איתו בביצוע העבירות. צוין שנאשם 1 התקשה לקחת אחריות על מעשיו והתקשה להכיר בחומרת המעשים. הוערך סיכון נמוך להישנות עבירות דומות בעתיד ורמת המסוכנות הוערכה כנמוכה. לא נכללה המלצה על חלופת ענישה או שיקום.

**דיון**

1. במקרה זה נפגעו הערכים החברתיים המוגנים של שמירה על שלום ציבור ומניעת הפצת נשק בלתי חוקי, תופעה אשר מגבירה את הפשיעה האלימה בחברה על כל המשתמע מכך. נתתי את דעתי לכך שמדובר בנשק התקפי ארוך מסוג M-16 ובאביזרים ותחמושת תואמת.
2. חלקו של נאשם 1 בביצוע העבירות היה משמעותי משל נאשם 2, הוא אשר נשא והוביל את הנשק, המחסניות והתחמושת, ובנוסף נשא עימו גם אגרופן. כמו כן, עטה לידיו כפפות והיה רעול פנים. יצוין שההפרעה לשוטר כמתואר בכתב האישום אינה ברף הגבוה.
3. מצאתי שיש מקום לקבוע מתחם אחד כולל בגין האירוע כולו. בשים לב למדיניות הענישה הנוהגת, לחלקו של נאשם 1 ולעבירות שיוחסו לו ולמידת הפגיעה בערכים החברתיים המוגנים אני קובע שמתחם העונש ההולם בעניינו של נאשם 1 נע בין 18-36 חודשי מאסר בפועל.
4. לאור גילו הצעיר של נאשם 1, העובדה שמדובר בהסתבכותו הראשונה בפלילים, ההודאה והחיסכון בזמן השיפוטי מצאתי שיש למקם את עונשו בחלק התחתון של המתחם.
5. אשר על כן, אני מטיל על נאשם 1 את העונשים הבאים:

* 18 חודשי מאסר בפועל, בניכוי ימי מעצרו מיום 1.2.2021.
* 9 חודשי מאסר על תנאי למשך 3 שנים כאשר התנאי יופעל במידה והנאשם יבצע עבירות נשק או אלימות מסוג פשע.
* קנס בסך 2,500 ₪ לתשלום עד ליום 1.1.2022.

**5129371זכות ערעור תוך 45 יום**.

54678313

ניתן היום, כ"ו חשוון תשפ"ב, 01 נובמבר 2021, בהעדר הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דניאל פיש 54678313-/

נוסח מסמך זה כפוף לשינויי ניסוח ועריכה