|  |  |
| --- | --- |
| **בית המשפט המחוזי בחיפה** | |
| ת"פ 9264-02-21 מדינת ישראל נ' בדארנה(עציר) |  |

|  |  |  |
| --- | --- | --- |
| **בפני כבוד השופט דניאל פיש** | | |
| **המאשימה** | מדינת ישראל |  |
|  |  |  |
|  | **נגד** | |
| **הנאשם** | גאלב בדארנה (עציר) |  |
|  |  |  |

בשם המאשימה: עו"ד אילנה פיקוס רויטבלט

בשם הנאשם: עו"ד נידאל טרביה

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(ב)](http://www.nevo.co.il/law/70301/144.b), [144(ג)](http://www.nevo.co.il/law/70301/144.c)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

1. הנאשם הודה במסגרת הסדר טיעון חלקי שלא כלל הסדר אודות לעונש בעבירות בנשק (נשיאה והובלה) לפי [סעיף 144(ב)](http://www.nevo.co.il/law/70301/144.b) רישא וסיפא + [סעיף 144(ג)](http://www.nevo.co.il/law/70301/144.c) ל[חוק העונשין](http://www.nevo.co.il/law/70301), התשל"ז-1977 והחזקת סם מסוכן שלא לצריכה עצמית לפי [סעיפים 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.

1. על פי האמור בכתב האישום, במועד הרלוונטי התגורר הנאשם יחד עם אשתו וילדיו בביתו בסכנין. לבית כניסה המובילה לחדר המגורים ודלת כניסה נוספת המובילה לגרם מדרגות העולה אל הגג. על הגג נמצא חדר בו שוהה הנאשם לעיתים.

במועד שלפני 27.1.21 נשא הנאשם והוביל לביתו תת מקלע מאולתר דמוי קרלו, 22 כדורי תחמושת תואמים ומחסנית תואמת. הוא החזיק את הנשק בביתו מוסלק בשקית בד בצבע שחור מתחת למדרגות והחזיק גם בתרמיל שנורה מהנשק. כמו כן, באותו תאריך החזיק בחדר סם מסוכן מסוג הרואין במשקל נטו 4.1950 ג' וסם מסוכן מסוג קוקאין במשקל נטו של 0.4052 ג' שלא לצריכה עצמית.

**טיעוני המדינה לעניין העונש**

1. המדינה הדגישה את חומרתן של עבירות הנשק כפי שצוין ב[ע"פ 3156/11](http://www.nevo.co.il/case/5878682) **זראיעה נ' מדינת ישראל** (21.2.12); כמו כן הודגש עברו הפלילי המכביד של הנאשם שכולל 25 הרשעות קודמות בעבירות מגוונות בגין חלקן ריצה תקופות מאסר משמעותיות.
2. צוין שהנאשם עצור מיום 27.1.21.
3. נטען שמדובר באירוע אחד שמצדיק קביעת מתחם ענישה שבין 3 – 6 שנות מאסר בפועל.
4. ביחס לעבירות הנשק נטען שנפגעו הערכים החברתיים המוגנים של הגנה על הציבור וביטחונו ועל חיי אדם והרכוש. הודגשה החומרה הרבה בעבירות הנשק החם נוכח העוצמה של הנשק ופוטנציאל ההסלמה והנזק. מטען שמדובר בעבירות שהפכו למכת מדינה של ממש. הוזכר סוג הנשק שנתפס שהוא תת מקלע מאולתר ושהנאשם גם נשא הוביל והחזיק מחסנית ותחמושת.
5. ביחס לעבירות הסמים נטען שנפגעו הערכים החברתיים המוגנים של שמירה על הסדר החברתי, שלטון החוק, הגנה על שלום הציבור והצורך למנוע השלכות פליליות וחברתיות של השימוש בסמים באופן ישיר ועקיף. נטען שיש לבקר שיקולי הרתעה על פני שיקולים אישיים.
6. נטען שחלקו של הנאשם בביצוע העבירות הוא בלעדי, נטען שפוטנציאל הנזק במעשיו היה ידוע ושמשך ההחזקה אינה ידועה.
7. באשר למדיניות הענישה, אוזכרו המקרים הבאים:

* [ע"פ 3336/18](http://www.nevo.co.il/case/24140726) **מדינת ישראל נ' הישאם סמארה** (29.11.18); נאשם הורשע בהובלת שני תתי מקלע מסוג קרלו, מחסניות, ותחמושת שנמלט משוטרים. נגזרו עליו 24 חודשי מאסר למרות תסקיר שהמליץ על עבודות שירות. נקבע מתחם ענישה שבין 16 – 40 חודשי מאסר.
* [ת"פ 28615-08-17](http://www.nevo.co.il/case/22916210) **מדינת ישראל נ' פראס חמדוני** (23.4.18); נאשם הורשע על פי הודאתו במסגרת הסדר טיעון בעבירות של החזקה, נשיאה והובלת נשק והפרעה לשוטר במילוי תפקידו. הנאשם החזיק תת מקלע מאולתר, מחסנית תואמת עם 9 כדורים ובקופסה 50 כדורים נוספים וכן רימון יד מסוג הלם סינוור. הוא ניסה להימלט משוטרים שהבחינו בו. לחובתו היו 3 הרשעות קודמות. נקבע מתחם ענישה שבין 16 – 40 חודשי מאסר בפועל והוטלו 22 חודשי מאסר בפועל.
* [ת"פ 31034-06-17](http://www.nevo.co.il/case/22733878) **מדינת ישראל נ' סעיד מסרי** (17.4.18); נאשם הורשע על פי הודאתו בנשיאת נשק שלא כדין לאחר שנשא תת מקלע מאולתר טעון במחסנית עם כדור אחד. נאשם נעדר עבר פלילי. נקבע מתחם ענישה שבין 14 – 36 חודשי מאסר בפועל והושתו 18 חודשי מאסר בפועל.

1. במקרה דנן, המדינה טענה שיש להוסיף בחישוב המתחם את עבירות הסמים.
2. נטען שיש לקבוע את עונשו של הנאשם ברף האמצעי-עליון של המתחם לצד מאסר מותנה וקנס גבוה, וזאת לצרכי הרתעה. נטען שמדובר בנאשם שבחר באורח חיים עברייני שמאסריו הקודמים לא שינו את דרכו.

**טענות הנאשם לעניין העונש**

1. הסנגור חלק על מתחם הענישה שהוצע על ידי המדינה. נטען שהנאשם הודה בהזדמנות הראשונה וחסך זמן שיפוטי יקר, הביע צער וחרטה על העבירות שביצע.
2. נטען שהנאשם לא ביצע בעבר עבירות נשק, למעט עבירה אחת בנוגע לאקדח צעצוע בשנת 2003. נטען שהנאשם סב לשני נכדים, שיקם את עצמו בשנת 2015 שמאז אין לחובתו תיקים פליליים.
3. נטען שהנאשם מחזיק עסק לרחיצת רכב ליד ביתו וכי מדובר במעידה חד פעמית. כמו כן נטען שהנאשם סובל ממחלות רבות, לרבות פריצת דיסקים וסכרת. נטען להעדר תכנון.
4. נטען למתחם ענישה הולם שבין עבודות שירות ל-18 חודשי מאסר ונטען שהענישה צריכה להיות ברף הנמוך.
5. הסנגור הפנה לפסיקה הבאה:

* [ע"פ 4945/13](http://www.nevo.co.il/case/7791493) **מדינת ישראל נ' עבד אלכרים סלימאן** (19.1.14); שם בגין הרשעה בעבירות רכישת, החזקת, נשיאת והובלת נשק ותחמושת, הפרעה לשוטר בעת מילוי תפקידו, מעשי פזיזות ורשלנות והסתייעות ברכב לביצוע פשע. נקבע מתחם ענישה שבין עבודות שירות עד 20 חודשי מאסר בפועל. בערעור תוקן המתחם והועמד על 12-35 חודשי מאסר בפועל.
* [ע"פ 8017/20](http://www.nevo.co.il/case/27171364) **מדינת ישראל נ' פאדי גריפאת** (22.12.20); בגין עבירות נשק של החזקה, הובלה ונשיאת נשק נגזרו 7 חודשי מאסר בפועל על ידי הערכאה הדיונית. בית המשפט העליון התערב וקבע שמתחם שבין 6 – 24 חודשי מאסר בפועל אינו הולם והעמיד את המאסר בפועל על 14 חודשי מאסר. באותו מקרה היה מדובר בעבירות שעניינן מטעני חבלה.
* [ת"פ 19417-11-16](http://www.nevo.co.il/case/21567481) **מדינת ישראל נ' וספי בן מוחמד אבו אלקיעאן** (15.1.20); בגין עבירות של החזקת נשק ותחמושת שלא כדין נידון הנאשם ל-15 חודשי מאסר בפועל. בית המשפט המחוזי, כערכאת ערעור, התערב בעונש והפחיתו ל-12 ח' מאסר ([עפ"ג 56305-02-20](http://www.nevo.co.il/case/26484690)).
* [ע"פ 4978/19](http://www.nevo.co.il/case/25892549) **חוסאם אבו מנסור נ' מדינת ישראל** (28.1.20); המערערים הורשעו על פי הודאתם בנשיאת והובלת נשק והחזקת נשק (החזקה קונסטרוקטיבית). מערער אחד נידון ל-18 חודשי מאסר בפועל ואילו השני נידון ל-9 חודשי מאסר לריצוי בעבודות שירות. בערעור, בשל שיקולים שונים, הועמד עונשו של המערער הראשון על 12 חודשי מאסר בפועל והשני 6 חודשי מאסר לריצוי בעבודות שירות.

1. באשר לעבירות הסמים נטען שמדובר בנאשם שמוכר לרווחה כמשתמש בסמים מזה שנים רבות. נטען שהכמות שנתפסה הינה למעשה לשימוש עצמי. נטען שיש להשית על הנאשם עונש ברף הנמוך של המתחם שנע בין עבודות שירות ל-18 חודשי מאסר בפועל.

**עמדת הנאשם**

1. הנאשם טען ששנים לא היה בבתי סהר, מעולם לא התעסק בנשק והתנצל על ביצוע העבירה.

**דיון**

1. הערכים המוגנים שנפגעו במסגרת עבירות הנשק היו שמירה על שלום הציבור וביטחונו ובמסגרת הסמים שמירה על שלום הציבור. הפגיעה בערכים הייתה בינונית בקשר לעבירת הנשק ובקשר לעבירת הסמים ברמה נמוכה לאור הכמות הקטנה של הסמים שנתפסה.
2. לא התבררה מטרת החזקת הנשק על ידי הנאשם. לא ברור עד כמה העבירה כללה תכנון. מכל מקום, הנאשם היה צריך לדעת את הפסול במעשיו ולהימנע מהם.
3. בגין עבירת הנשק המתחם ההולם נמצא בין 12 – 40 חודשי מאסר בפועל. בגין עבירת הסמים המתחם ההולם נע בין עבודות שירות לבין שנת מאסר בפועל.
4. במקרה דנן, אומנם מדובר באדם בעל רקע פלילי מכביד, אך נראה שבשנים אחרונות נעשה על ידו ניסיון להימנע מביצוע עבירות, כאשר ההרשעה האחרונה הינה משנת 2014. לחובתו הרשעה בעבירת נשק קודמת אחת בשנת 2003 (מאז חלפה תקופה של קרוב ל-20 שנים).
5. באשר לפסיקת העונש בתוך המתחם, יש להתחשב בנוסף בהודאה המוקדמת שניתנה.
6. אשר על כן אני פוסק עונשים כדלקמן:

* 28 חודשי מאסר בפועל, מהם תנוכה תקופת מעצרו מיום 27.1.21;
* 9 חודשי מאסר על תנאי למשך 3 שנים כאשר התנאי יופעל במידה והנאשם יעבור עבירת נשק או סמים מסוג פשע;
* קנס בסך 5,000 ₪ לתשלום עד ליום 30.12.21.

5129371

**54678313זכות ערעור תוך 45 יום**.

ניתן היום, ל' תשרי תשפ"ב, 06 אוקטובר 2021, בהעדר הצדדים.

דניאל פיש 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)