|  |  |  |  |
| --- | --- | --- | --- |
| **בית המשפט המחוזי מרכז-לוד** | | | |
| ת"פ 23328-12-22 מדינת ישראל נ' נאטור | | |  |
| לפני | **כבוד השופטת מרב גרינברג** | | | |
| בעניין: | **המאשימה** | **מדינת ישראל ע"י ב"כ עוה"ד** פאר | | |
|  | **נגד** | | | |
|  | **הנאשם** | **עבדאללה נאטור ע"י ב"כ עוה"ד** גיגי | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144.a)(א)

**גזר דין**

1. הנאשם הורשע, במסגרת הסדר טיעון, בעובדות כתב אישום מתוקן בעבירת סיוע להחזקת נשק, אביזר נשק ותחמושת שלא כדין, לפי [סעיף 144(א)](http://www.nevo.co.il/law/70301/144.a) רישא וסיפא [וסעיף 31](http://www.nevo.co.il/law/70301/31) ל[חוק העונשין](http://www.nevo.co.il/law/70301), תשל"ז-1977 (להלן:"החוק").
2. כמפורט בעובדות כתב האישום המתוקן, הנאשם וחברו מונטסר התגוררו במועד הרלוונטי בשכנות. ביום 29.11.22 נסעו השניים ברכבו של מונטסר ברחבי קלנסווה, במהלך הנסיעה קיבלו שיחת טלפון ומיהרו לביתו של מונטסר, בהגיעם לביתו נכנס מונטסר לביתו וחזר עם תיק שהכיל אמצעי לחימה ובתוכם: אקדח ברטה ובתוכו מחסנית מתאימה, מחסנית ארוכה מותאמת לאקדח, כוס ובתוכה 21 כדורי תחמושת בקוטר 9 מ"מ. בהמשך לכך העביר מונטסר את תיק אמצעי לחימה לידי הנאשם וביקש ממנו להסתירו בביתו. השניים נסעו לביתו של הנאשם וזה הסתיר את התיק במקום מסתור בתקרת שירותי הבית.
3. הצדדים הגיעו להסדר טיעון לפיו הנאשם יודה ויורשע בעובדות כתב אישום מתוקן, המאשימה תעתור לעונש ראוי בן 10 חודשי מאסר וענישה נלווית של קנס ומאסר על תנאי, הנאשם יופנה לתסקיר שירות מבחן.
4. **מתסקיר שירות המבחן** (8.2.24) עולה שהנאשם בן 28, עובד כיום במסעדה משפחתית. לדבריו סובל מניוון שרירים ומוגבל בתנועה, משתמש בקנאביס רפואי באישור, בעבר הורשע בעבירת נשק וריצה מאסר. הנאשם קיבל אחריות חלקית על ביצוע העבירה, הביע צער וחרטה על חלקו בביצועה אך התמקד בהצגת עמדה קורבנית ומטשטשת ביחס למעורבותו במעשה וטען כי לא ידע מה הכיל התיק. עוד ציין כי הסתבכותו בתיק דרבנה אותו לנתק קשרים שוליים. שירות המבחן העריך שהנאשם אינו מאופיין בדפוסים עבריינים מתמשכים אלא מעשיו נובעים מאישיותו החלשה ובחירות חברתיות שגויות. עוד התרשמו כי חווה את מעורבותו בתיק זה באופן משברי, רמת הסיכון הנשקף ממנו לביצוע חוזר של עבירות אלימות הוערך כנמוך. שירות המבחן עמד מחד על כך שהנאשם צמצם מחומרת מעשיו ומתקשה בזיהוי מוקדי סיכון במצבו ונוטה לנגררות חברתית ומנגד על כך שגדל במשפחה נורמטיבית, עובד באופן מסודר והביע מוטיבציה טיפולית. על כן המליצו להעמידו תחת פיקוחם ולהסתפק בעונש של עבודות שירות שיחדד עבורו את חומרת מעשיו והשלכותיהם אך יאפשר לו להתמקד בשיקום מצבו.

**תמצית הטיעונים לעונש**

1. המאשימה עמדה בטיעוניה על חומרת עבירות הנשק, הפגיעה בערכים המוגנים ופוטנציאל הנזק שעלול היה להיגרם מהחזקת נשק בלתי חוקי. לטענתה חלקו של הנאשם בביצוע העבירה משמעותי, הנאשם החזיק את אמצעי הלחימה אמנם לזמן קצר אך הנסיבות מעידות כי קיים חשש שהייתה כוונה לעשות בו שימוש לביצוע עבירה. המאשימה סבורה שאין מקום להסתפק בענישת עבודות שירות נוכח עברו הפלילי הרלוונטי של הנאשם, התסקיר שאינו חיובי ביותר וכן הנאשם לא שולב בהליכי טיפול. על כן עותרת למתחם הנע בין 9 ל-18 חודשי מאסר ולעונש מאסר בן 10 חודשים וענישה נלווית. המאשימה סבורה שעונשו של נאשם זה עקב עברו צריך להיות חמור מזה של שותפו מונתסר, אף הוא הורשע בעבירת סיוע להחזקת נשק ונדון ל-6 חודשי עבודות שירות ([ת"פ 24606-12-22](http://www.nevo.co.il/case/29211221)).
2. ב"כ הנאשם ביקש לאמץ את המלצת שירות המבחן ולהמנע מהטלת עונש מאסר בפועל, לטענתו חלקו של הנאשם קטן ביותר, הוא גר בשכנות למונתסר, הנשק נתפס ותסקירו חיובי. עוד נטען כי הנאשם שהה 3 חודשים במעצר, ועברו הפלילי ישן, וכי חלה החמרה במצבו הפיזי (לא הוגשו מסמכים רפואיים), על כן ביקש לגזור על הנאשם מאסר בדרך של עבודות שירות ברף שאינו גבוה. **הנאשם** הביע צער וחרטה על מעשיו וביקש לפתוח דף חדש.

**דיון והכרעה**

**מתחם העונש ההולם**

1. עבירות הנשק הפכו זה מכבר למכת מדינה ומגלמות סכנה ממשית לשלום הציבור ולביטחונו. חומרתן היתרה של עבירות אלה אינה מתמצה אך בעבירות גופן, אלא בפוטנציאל הנזק הנובע מהן. פגיעתן הקשה והשפעתן על תחושת הביטחון של כלל אזרחי המדינה, זכו להתייחסות נרחבת בפסקי דין רבים של בית משפט העליון. מגמת הפסיקה בשנים האחרונות מלמדת על החמרה בענישה לצורך מיגור עבירות אלו, תוך מתן משקל לשיקולי הרתעה. מגמה זו אחידה ועיקבית ביחס לכלל עברייני הנשק, אף כשהם נעדרי עבר פלילי, והאירוע הוא בגדר חריג בנוף חייהם הנורמטיבי ([ע"פ 5813/21](http://www.nevo.co.il/case/27894608) **מוחמד ג'בארין נ' מדינת ישראל**, פס' 14(31.5.2022); ב[ע"פ 6011/21](http://www.nevo.co.il/case/27911638) **חאלד דסוקי נ' מדנית ישראל** (25.11.2021); [ע"פ 8320/21](http://www.nevo.co.il/case/28152132) **מדינת ישראל נ' מחמד בסילה**, פס' 10 (28.12.2021); [ע"פ 2283/22](http://www.nevo.co.il/case/28452933) **אל נבארי נ' מדינת ישראל** (31.7.2022); ע"פ 78/21 **פלוני נ' מדינת** **ישראל** (26.7.2022); [ע"פ 116/13](http://www.nevo.co.il/case/5568354) **וקנין נ' מדינת ישראל**, פס' 7 (31.7.2013)).
2. מגמה זו קיבלה ביטוי גם בחקיקה, במסגרת תיקון 140 לחוק, בו נקבעו עונשי מינימום לעבירות נשק באשר הן, באופן שככלל, העונש שיושת בגין עבירות אלו, לא יפחת מרבע העונש המרבי שנקבע לעבירה.
3. לגופו, הנאשם וחברו מונתסר המתגורר בשכנות לו בילו יחדיו, בעקבות שיחת טלפון חזר מונתסר לביתו ושב עם תיק המכיל את אמצעי הלחימה, הכוללים אקדח ותחמושת תואמת, והעבירו לנאשם שהסתירו בביתו. הצדדים מסכימים כי הנאשם החזיק בנשק ובתחמושת זמן קצר וכי הוחזקו בתיק סגור. הסיוע להחזקה אינו ברף נמוך, למעשה הנאשם העביר לחזקתו את הנשק והתחמושת. הנסיבות האופפות את התיק מלמדות על דחיפות מצד מונתסר להוציא את הנשק מביתו ולהסתירו בבית הנאשם אך אינן כוללות כל אינדיקציה לשימוש עתידי של הנאשם בנשק לביצוע עבירה פלילית. הנשק נתפס. **לפיכך פגיעת מעשי הנאשם בערכים המוגנים היא ברף בינוני.**
4. על דרך הכלל, דינם של מחזיקי הנשק, לרבות אלו שעברם נקי והתקבל בעניינם תסקיר חיובי, למאסר ממש שאינו קצר. ב[ע"פ 2482/22](http://www.nevo.co.il/case/28513828) **מדינת ישראל נ' קדורה** (מיום 14.4.2022) הורשע נאשם, על פי הודאתו, בעבירת החזקת נשק בצוותא עם אחר – אקדח "גלוק", מחסנית, כדורים ורימון הלם אותם החזיק בביתו לתקופה קצרה. בית המשפט המחוזי קבע מתחם עונש הנע בין 36-10 חודשי מאסר וגזר עלהנאשם, בן 19 וללא הרשעות קודמות, 10 חודשי מאסר**.** בית המשפט העליון קיבל את ערעור המדינה ו**החמיר עונשו ל-18 חודשים**; [ע"פ 2015/21](http://www.nevo.co.il/case/27491153) **אזברגה נ' מדינת ישראל** (מיום 9.12.2021),נדחה ערעורו של נאשם בעל עבר שאינו מכביד שהורשע בהחזקת שני אקדחים ברכבו, שירות המבחן המליץ להסתפק בעניינו בענישה שיקומית של עבודות שירות. **נקבע בעניינו מתחם שנע בין 12-36 חודשי מאסר ונגזרו עליו 16 חודשי מאסר.** בית המשפט העליון התייחס בהחלטתו לשיקולי השיקום אך נתן משקל בכורה למדיניות הענישה המחמירה בעבירות נשק; ב[ע"פ 8320/21](http://www.nevo.co.il/case/28152132) **מדינת ישראל נ' בסילה** (מיום 28.12.2021 )- הנאשם הורשע בכך שהחזיק רובה סער דמוי M-16 בביתו, נסיבותיו חיוביות, שירות המבחן המליץ להסתפק בעבודות שירות. בית המשפט המחוזי קבע מתחם ענישה שנע בין 6-24 חודשי מאסר וגזר עליו 7 חודשי מאסר. ערעור המדינה על קולת העונש התקבל, בית המשפט העליון (כב' השופט סולברג) פסק, כי המתחם שנקבע והעונש שהוטל מקל עם הנאשם יתר על המידה, זאת גם בהתחשב בנסיבותיו, עונשו הוכפל והועמד על 14 חודשי מאסר.
5. עוד רלוונטי לעניינו גזר הדין שהוטל על מונתסר השותף, [ת"פ 24606-12-22](http://www.nevo.co.il/case/29211221) , גזר דיני מיום 16.1.24, גם בתיק זה תוקן כתב האישום לסיוע להחזקת נשק עקב קושי ראייתי. המאשימה עתרה למתחם שנע בין 7-15 חודשים ולמיקום הנאשם בתחתיתו עקב עברו הנקי ותסקירו החיובי. מונתסר נדון ל-6 חודשי עבודות שירות. **בנסיבות אלו מצאתי לאמץ את המתחם שנקבע בעניין השותף הנע בין 6-12 חודשי מאסר.**

**גזירת העונש המתאים לנאשם**

1. הנאשם צעיר יליד 1995, בן למשפחה נורמטיבית, עובד לפרנסתו, נטען כי סובל מבעיות בריאותיות, מחלת ניוון שרירים, לא הוצגו מסמכים תומכים, אם כי מחוות דעת ממונה נלמד כי סובל מחולשה בשרירים והותר לו להשתמש בקנאביס רפואי. לנאשם שתי הרשעות קודמות, הרלוונטית לענייננו היא הרשעתו בעבירות נשיאת נשק ותחמושת משנת 2017, בגינה נדון למאסר בן 14 חודשים.
2. שירות המבחן העריך בתסקירו שהנאשם אינו בעל דפוסים עבריניים מושרשים אלא נגרר אחרי חבריו ומתקשה לזהות מוקדי סיכון. שירות המבחן העריך את מסוכנות הנאשם לביצוע חוזר של עבירת אלימות כנמוכה והמליץ על העמדתו תחת פיקוחם אך הנאשם לא שולב בהליכי טיפול. הנאשם הודה והביע חרטה על מעשיו, עוד הוערך שלהסתבכותו בתיק זה אפקט מרתיע. עוד אתחשב בכך שהנאשם היה נתון במעצר ממש כ-3 חודשים.
3. לאחר ששקלתי את כלל השיקולים, חומרת מעשיו ועברו הפלילי מחד ומנגד נסיבות מעשיו, תסקירו והעונש שהוטל על שותפו, מצאתי למקם את עונשו בחלק התחתון של המתחם ולגזור עליו עונש מאסר בדרך של עבודות שירות.
4. **לאור האמור לעיל, ולאחר ששקלתי את כלל השיקולים, אני גוזרת על הנאשם את העונשים הבאים:**
5. **8 חודשי מאסר בדרך של עבודות שירות.** הנאשם יבצע את עבודות השירות בבית העלמין נורדאו כ"ס החל מיום 23.9.24 בימים א'-ה' בטווח השעות שייקבע ע"י הממונה ובמגבלות שפורטו בחווה"ד. במועד זה יתייצב עד השעה 08:00 במשרדי הממונה ברמלה.
6. הנאשם מוזהר בחובת שיתוף פעולה עם הממונה, וככל שלא יעשה כן ניתן יהיה להפקיע את העבודות ולהמירן במאסר ממש.
7. מאסר על תנאי בן 9 חודשים לבל יעבור הנאשם עבירת נשק מסוג פשע תוך 3 שנים מיום שחרורו.
8. קנס בסך 2,000 ₪ או 30 ימי מאסר. הקנס ישולם בשני תשלומים שווים ורצופים החל מיום 15.9.24.
9. צו מבחן למשך שנה החל מהיום.

הנשק והתחמושת יושמדו.

העתק גזר הדין יישלח לשירות המבחן ולממונה על עבודות השירות

**זכות ערעור לבית המשפט העליון תוך 45 יום.**

**5129371**

**54678313**

**ניתן היום, ב' תמוז תשפ"ד, 08 יולי 2024, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מרב גרינברג 54678313-/

נוסח מסמך זה כפוף לשינויי ניסוח ועריכה