|  |  |  |
| --- | --- | --- |
| **בית המשפט המחוזי בבאר שבע** | | |
| **לפני כבוד סגן הנשיאה, השופט אליהו ביתן** |  | **20 יולי 2023**  [**ת"פ 57854-03-23**](http://www.nevo.co.il/case/29533516) **מדינת ישראל נ' אבו עפאש(עציר)** |

|  |  |
| --- | --- |
| **בעניין:** | |
| **המאשימה:** | **מדינת ישראל** | |
| **נגד** | | |
| **הנאשם:** | **מוחמד אבו עפאש (עציר)** | |

<#1#>

**נוכחים:**

ב"כ המאשימה, עו"ד לני מונטיליו סגל

הנאשם ובא-כוחו, עו"ד אחמד וותד

<#9#>

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144.b)(ב)

**גזר דין**

1. בטרם שמיעת הראיות, הצדדים הגיעו להסדר טיעון בגדרו הוגש נגד הנאשם כתב אישום מתוקן והנאשם הודה בעובדותיו.
2. כתב האישום המתוקן מתאר, שביום 09.03.23 בשעת בוקר, בקרית גת, הנאשם נשא על גופו אקדח חצי אוטומטי מסוג ZASTAVA קליבר 9 מ"מ ומחסנית תואמת לאקדח. שוטרים שהגיעו למקום בו היה הנאשם ערכו חיפוש ומצאו את האקדח והמחסנית ברשות הנאשם.
3. על יסוד הודאת הנאשם בעובדות כאמור, הוא הורשע בעבירה של נשיאת נשק ותחמושת, לפי [סעיף 144(ב)](http://www.nevo.co.il/law/70301/144.b) רישא וסיפא ב[חוק העונשין](http://www.nevo.co.il/law/70301), התשל"ז-1977.
4. במסגרת הסדר הטיעון הצדדים המליצו לבית המשפט להטיל על הנאשם מאסר בפועל למשך 30 חודשים, מאסר על תנאי, וקנס.
5. הנאשם צעיר מגיל 21 וקיימת חובה לקבל עליו תסקיר של שירות המבחן. שירות המבחן ציין בתסקירו שהנאשם בן 19, רווק. ללא עבר פלילי. בהתייחסותו לעבירה, מסר מידע המאופיין בהיתממות והתקשה לקחת אחריות. עם זאת, מסר שרכש את הנשק באופן עצמאי, בסכום כסף לא מבוטל, מתוך סקרנות. שלל כוונה לאיים באמצעותו או לעשות בו שימוש אקטיבי. הכחיש התרועעות עם חברה שולית. שירות המבחן ציין שהנאשם לא מכיר בדפוסיו המכשילים ומתייחס בקלות ראש לאירוע ולחומרתו. התרשם שקיים סיכון גבוה להישנות התנהגות עוברת חוק ושולית, לרבות בתחום הנשק. נמנע מהמלצה טיפולית על הנאשם. והמליץ לאמץ את ההסכמה העונשית של הצדדים.
6. ב"כ המאשימה הפנתה להתרשמות שירות המבחן מהנאשם ומקיומו של סיכון להישנות עבירות. טענה שהעונש המוצע מותאם לעבירה בנסיבותיה. ושהנאשם לקח אחריות על מעשיו ואין לו עבר פלילי. וביקשה לאמץ את הסדר הטיעון, ובנוסף, להטיל על הנאשם מאסר על תנאי מרתיע וקנס משמעותי.
7. ב"כ הנאשם טען שעונש המאסר המוצע תואם את הפסיקה. הוסיף, שהנאשם בחור צעיר בן 19, נעדר עבר פלילי. בן למשפחה נורמטיבית. וציין שהתקווה היא שהנאשם ינצל את תקופת מאסרו וישתלב בהליך טיפולי בכלא. וביקש שלא להטיל על הנאשם קנס, בהתחשב באורך תקופת המאסר.
8. החומרה הנעוצה בהחזקת ונשיאת נשק ותחמושת שלא כדין, ברורה מאליה והיא בבחינת מפורסמות שאינן צריכות ראיה. הסכנות הגלומות בהחזקת נשק ובשימוש בו, לפרט ולחברה, רבות וחמורות והן מצדיקות ענישה משמעותית. ואכן, מדיניות הענישה הנוהגת בעבירות נשק הינה של חומרה מובהקת, והלכה למעשה בתי המשפט מטילים על עבירות אלה עונשים חמורים, הכוללים תקופות מאסר משמעותיות.
9. הודאת הנאשם ניתנה במסגרת הסדר טיעון הכולל המלצה משותפת לעונש, מתוך ציפיה שבית המשפט יכבד את המלצת הצדדים. והכלל הוא שבתי המשפט מכבדים הסדרי טיעון אלא אם כן ההקלה הגלומה בעונש המוצע איננה עומדת ביחס הולם לנסיבות. כאן, מדובר בנאשם צעיר כבן 19 ללא עבר פלילי, שזהו מאסרו הראשון. והעונש המוצע בהסדר הטיעון מותאם לנסיבות.
10. נוכח האמור, אני מקבל את המלצת הצדדים לעונש ומטיל על הנאשם את העונשים הבאים –

א. 30 חודשי מאסר בפועל, מיום מעצרו.

ב. שנת מאסר על תנאי למשך 3 שנים מיום שחרורו מהמאסר, שלא יעבור עבירת נשק שהיא פשע.

ג. קנס בסך 5,000 ₪ או 30 ימי מאסר תחתיו. הקנס ישולם ב-10 תשלומים חודשיים שווים ורצופים, החל מיום 1.9.23 . תשלום שלא ישולם במועדו יעמיד את כל יתרת הסכום לפירעון מיידי.

**זכות ערעור תוך 45 יום.**

<#10#>

**ניתנה והודעה היום ב' אב תשפ"ג, 20/07/2023 במעמד הנוכחים.**

5129371

|  |
| --- |
| 54678313 |
| **אליהו ביתן, שופט**  **סגן הנשיאה** |

אליהו ביתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)