|  |  |  |  |
| --- | --- | --- | --- |
| **בית המשפט המחוזי בבאר שבע** | | | |
| ת"פ 9873-06-23 מדינת ישראל נ' אבו כף(עציר) | | |  |
| לפני | **כבוד השופט אלון גביזון** | | | |
| בעניין: | **המאשימה** | **מדינת ישראל**  **ע"י ב"כ עו"ד רחלי אטיאס** | | |
|  | **נגד** | | | |
|  | **הנאשם** | **עימאד אבו כף -VC ע"י ב"כ עו"ד מוטי יוסף** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144](http://www.nevo.co.il/law/70301/144.b2) (ב2)

|  |
| --- |
| **גזר דין** |

1. הנאשם הורשע, על פי הודאתו בכתב אישום מתוקן, בעבירות בנשק (סחר)-עבירות לפי סעיף [144 (ב2)](http://www.nevo.co.il/law/70301/144.b2)(כנוסחו דאז) ל[חוק העונשין](http://www.nevo.co.il/law/70301), התשל"ז -1977.

**כתב האישום המתוקן והסדר הטיעון:**

2. על פי כתב האישום המתוקן ובמספר מועדים, הנאשם בצוותא עם בן משפחתו עבדאללה אבו כף, סחרו בחלקי נשק (חלקים של רובים), עם תושב חברון.

3. הנאשם הורשע במסגרת הסדר טיעון, והצדדים עתרו במשותף להטיל על הנאשם את העונשים הבאים:

א. 48 חודשי מאסר בניכוי ימי מעצרו.

ב. הפעלת מאסר על תנאי מ[ת"פ (מחוזי באר שבע) 27929-03-19](http://www.nevo.co.il/case/25531022) בן 12 חודשים, חציו במצטבר וחציו בחופף.

סה"כ ירצה הנאשם 54 חודשי מאסר בפועל.

ג. מאסר על תנאי לשיקול דעת בית המשפט.

ד. קנס כספי בסך 30,000 ₪.

ה. פסילה מלקבל או להחזיק ברישיון נהיגה לשיקול דעת בית המשפט.

**טיעוני הצדדים:**

4. **ב"כ המאשימה** ביקשה לכבד את הסדר הטיעון שהנו ראוי ומשכלל בתוכו את הקשיים הראייתיים, לקיחת אחריות מצד הנאשם והחיסכון בזמן השיפוטי. כתב האישום המתוקן מגולל מסכת של פעילות אקטיבית בסחר באמל"ח, כשלחובת הנאשם מאסר על תנאי מתיק [ת"פ 27929-03-19](http://www.nevo.co.il/case/25531022) (ת/2). ב"כ המאשימה הפנתה לעברו הפלילי של הנאשם (ת/1) הכולל הרשעות רלוונטיות.

לעניין הקנס, המאשימה עתרה כי ישולם בתשלום אחד ומיד לאחר גזר הדין, ולעניין הפסילה ביקשה כי תהא משמעותית, מרתיעה ולתקופה ארוכה.

5. **ב"כ הנאשם** ביקש לכבד את הסדר הטיעון שהנו ראוי וסביר, תוך שהפנה לתיקון המשמעותי שבוצע בכתב האישום המתוקן נוכח קשיים ראייתיים משמעותיים.

לעניין הקנס, הסניגור ביקש כי ישולם ב- 20 תשלומים כאשר התשלום הראשון ישולם שישה חודשים לאחר מתן גזר הדין, וזאת כפי שנגזר על בן משפחתו של הנאשם בתיק "הראי" - [ת"פ (מחוזי באר שבע) 10091-06-23](http://www.nevo.co.il/case/29721837) (להלן: **"התיק האחר"**)**.**

לעניין הפסילה, ביקש הסניגור כי זו תהא מינימלית בין 30-60 ימים, ובאופן שתשכלל את חלקו של הנאשם בכתב האישום המתוקן. עוד הוסיף כי על בן משפחתו של הנאשם נגזרו בתיק האחר שישה חודשי פסילה בפועל, שכן הוא זה שנהג ברכב במהלך ביצוע העבירות והרכב היה שייך לו. אין מחלוקת כי הנאשם בענייננו לא נהג ברכב ומשכך תקופת הפסילה צריכה להיות קצרה משמעותית מזו שהוטלה על בן משפחתו.

6. הנאשם אמר שהוא מצטער על מה שעשה ומבקש לצאת מהאגף בו הוא נמצא כדי שיוכל לעבור הליך טיפולי. לדבריו החליט שהוא פותח בדרך חדשה, משפחתו חיה מביטוח לאומי וביקש כי תקופת הפסילה תהיה קצרה כדי שיוכל להתפרנס לאחר שחרורו.

**דיון והכרעה:**

7. הנאשם יליד 1994, בעל עבר פלילי רלוונטי, הודה בכתב האישום המתוקן, הביע חרטה על מעשיו וחסך מזמנו של בית המשפט.

8. אכן צודקת ב"כ המאשימה כי כתב האישום מגולל מסכת של פעילות אקטיבית ממושכת באמל"ח, ודומה כי נוכח עברו הרלוונטי של הנאשם היה מקום להחמיר בעונשו ברכיב המאסר בפועל.

גם המאסר הממושך והמותנה שנגזר על הנאשם ביום 22.12.19 ב[ת"פ (מחוזי ב"ש) 27929-03-19](http://www.nevo.co.il/case/25531022) (ת/2) לא הרתיעו מלשוב תוך זמן קצר לאחר מתן גזר הדין ולבצע עבירות נוספות בתחום האמל"ח, וניכר כי הפך את העיסוק באמל"ח למקור פרנסה.

9. יחד עם זאת, לאחר ששמעתי טיעוני באי כוח הצדדים, מצאתי שלא לחרוג מהסדר הטיעון בהינתן מדיניות בתי המשפט הנוגעת לכיבוד הסדרי טיעון ובשים לב לגזר הדין שהוטל על בן משפחתו של הנאשם בתיק האחר.

לצד זאת, מצאתי לעבות הענישה באמצעות רכיב המאסר המותנה וזאת כדי להרתיע הנאשם מביצוע עבירות דומות בעתיד.

10. הצדדים חלוקים ביחס לפריסת הקנס ומועד תשלומו, ולעניין זה צודק הסניגור כי יש מקום להשוות בין הנאשם לבין בן משפחתו בתיק האחר.

באשר למחלוקת ביחס לרכיב הפסילה, והגם שהנאשם לא נהג ברכב אך ביקש להפיק תועלת שלילית מהשימוש בו, מצאתי לפסול רישיונו לתקופה שמשכה מחצית מתקופת הפסילה שנגזרה על בן משפחתו בתיק האחר.

11. אשר על כן, אני מטיל על הנאשם את העונשים הבאים:

א. מאסר בפועל לתקופה של 48 חודשים בניכוי ימי מעצרו.

ב. הנני מפעיל מאסר על תנאי בן 12 חודשים מתיק [ת"פ 27929-03-19](http://www.nevo.co.il/case/25531022), חציו במצטבר וחציו בחופף.

סה"כ ירצה הנאשם 54 חודשי מאסר בפועל.

ג. 18 חודשי מאסר על תנאי למשך שלוש שנים מיום שחרורו, שלא יעבור עבירה בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301) התשל"ז – 1977, על חלופותיו השונות.

ד. קנס בסך 30,000 ₪ או 100 ימי מאסר תמורתו. הקנס ישולם ב- 20 תשלומים חודשיים שווים ורצופים. התשלום הראשון ישולם בתוך שישה חודשים מהיום ויתר התשלומים מידי 30 יום לאחר מכן.

ה. הנני פוסל את הנאשם מלקבל או מלהחזיק רישיון נהיגה וזאת לתקופה של שלושה חודשים.

פסילתו של הנאשם תחל מהיום, תוך שבחישוב תקופת הפסילה, לא תובא בחשבון תקופת המאסר שנגזרה על הנאשם בתיק זה.

על הנאשם לבצע הפקדה מידית של רישיון נהיגתו במזכירות בית המשפט לצורך תחילת מניין תקופת הפסילה.

ניתן יהיה לשלם את הקנס לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

**5129371**

**54678313זכות ערעור תוך 45 ימים לבית המשפט העליון.**

**ניתן היום, ו' אדר א' תשפ"ד, 15 פברואר 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אלון גביזון 54678313-/

נוסח מסמך זה כפוף לשינויי ניסוח ועריכה