|  |  |
| --- | --- |
| **בית המשפט המחוזי בחיפה** | |
| ת"פ 44962-08-23 מדינת ישראל נ' מחאמיד(עציר) |  |

|  |  |
| --- | --- |
| **'לפני כבוד השופט דניאל פיש** | |
| **המאשימה** | **מדינת ישראל** | |
| **נגד** | | |
| **הנאשם** | **תאיר מחאמיד (עציר),** **ת"ז xxxxxxxxxx** | |

בשם המאשימה: עו"ד שרון אדרי

בשם הנאשם: עו"ד עאדל בויראת

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [144](http://www.nevo.co.il/law/70301/144.a)(א)

|  |
| --- |
| **גזר דין** |

1. הנאשם הודה במסגרת הסדר שלא כלל הסדר אודות העונש בעבירות נשק (החזקה) לפי [סעיף 144(א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), התשל"ז-1977.

על פי האמור בכתב האישום, בתאריך 8.8.2023 בשעה 09:00 או בסמוך לכך, החזיק הנאשם בתוך רכב השייך לו אשר עמד בעסק שבבעלותו בין מושב הנהג לתיבת ההילוכים אקדח חצי אוטומטי מסוג DDG כשהוא טעון במחסנית מתאימה ובתוכה 14 כדורים וכן מחסנית נוספת ובתוכה 14 כדורים.

**עמדת המדינה לעניין העונש**

2. המדינה הזכירה שעבירות הנשק הפכו למכת מדינה של ממש וכי על בית המשפט חובה להילחם בתופעה באמצעות ענישה מחמירה. הוזכר עוד שלגבי העבירה קיים עונש חובה מזערי של 21 חודשי מאסר.

3. נטען שנפגעו הערכים המוגנים של שמירה על שלטון החוק ושמירה על שלום הציבור וביטחונו.

4. באשר לנסיבות ביצוע העבירה, נטען שחלקו של הנאשם הוא בלעדי והנשק היה טעון וזמין לפעולה מידית. נטען שהנאשם יכל להבין את הפסול במעשיו בהיותו אדם בגיר, נעדר עבר פלילי, שבחר בחירה מודעת להחזיק נשק. נטען שההחזקה מעידה על כך שנעשו הפעולות המקדימות שיאפשרו את ההחזקה.

5. באשר למדיניות הענישה אוזכרו המקרים הבאים:

* ע"פ 2882/22 **מדינת ישראל נ' אחמד קדורה** (14.4.22); שם הוחמר עונשו של נאשם צעיר כבן 19 ללא עבר פלילי שהורשע בהחזקת אקדח ורימון הלם בצוותא עם אחר על פי [סעיף 144(א)](http://www.nevo.co.il/law/70301/144.a) רישא וסיפא בצירוף [סעיף 29](http://www.nevo.co.il/law/70301/29) ל[חוק העונשין](http://www.nevo.co.il/law/70301) ועונשו הועמד על 18 חודשי מאסר חלף 10 חודשי מאסר שנגזרו ע"י בית המשפט המחוזי. הודגש שמדובר בעבירה שמהווה מכת מדינה ושיש להילחם בה.
* [ת"פ (ב"ש) 35396-04-22](http://www.nevo.co.il/case/28543730) **מדינת ישראל נ' מחמד אלהוזיל** (29.12.22); הורשע נאשם בהחזקת אקדח ומחסנית טעונה ב-6 כדורים, לאחר ששוטרים הגיעו למקום הוא ברח בעוד הוא מחזיק בנשק ומחסנית בכיסו והטמין אותם בשיח. הנאשם היה נעדר עבר פלילי. נקבע מתחם ענישה הולם בין 20-40 חודשי מאסר והושתו 24 חודשי מאסר בפועל.
* [ת"פ (נצ') 13736-09-19](http://www.nevo.co.il/case/26015057) **מדינת ישראל נ' דניאל בזייג** (24.6.20); בגין ביצוע עבירה של החזקת נשק שלא כדין והחזקת אביזר לנשק נקבע מתחם ענישה שבין 12-36 חודשי מאסר. הנאשם נידון ל-18 חודשי מאסר על אף גילו הצעיר והעדר עבר פלילי ותסקיר חיובי. הוגש ערעור שנמחק.

6. באשר לנסיבות שאינן קשורות לביצוע העבירה, נטען שהנאשם חסך זמן שיפוטי יקר, אך שהוא אינו קטין ואינו סובל מלקות כלשהי או קרבה לסייג לאחריות פלילית. נטען שאין מקום לסטות ממתחם הענישה משיקולי שיקום. בשים לכל הנ"ל התבקש לקבוע מתחם ענישה בין 20-40 חודשי מאסר ולמקם את העונש ברף הנמוך של המתחם.

**עמדת ההגנה**

7. ההגנה טענה שהנאשם הוא בן 31, נשוי ואב ל-4 בנות. נטען שהוא הודה בהזדמנות הראשונה. נטען שמדובר הלכה למעשה בעבירה שהיא בסמכות בית משפט שלום, כאשר כתב אישום תוקן מעבירה מקורית שעניינה נשיאת נשק. נטען שהודאתו של הנאשם חסכה זמן שיפוטי יקר ורשימת עדים לא קצרה ומהווה גם סימן ללקיחת אחריות.

8. לעניין מדיניות הענישה הפנה הסנגור למקרים הבאים:

* [ת"פ (חי') 46250-11-21](http://www.nevo.co.il/case/28108782) **מדינת ישראל נ' דיב עמאש** (24.2.24); שם נאשם 2 שהחזיק אקדח ובתוכו מחסנית ריקה בארון מאחורי ביתו. הוא נידון ל-13 חודשי מאסר בפועל כאשר נקבע מתחם שבין 13-36 חודשי מאסר.
* [ת"פ 1716-11-22](http://www.nevo.co.il/case/29098194) **מדינת ישראל נ' אחמד מחאג'נה** (14.3.23); בגין החזקת נשק מסוג אקדח חצי אוטומטי מסוג FM שהוחזק ברכב הוטלו 12 חודשי מאסר בפועל.
* [ת"פ (מרכז) 26478-04-22](http://www.nevo.co.il/case/28532814) **מדינת ישראל נ' חרבוש** (3.7.23); נאשם שהחזיק אקדח חצי אוטומטי טעון במחסנית עם 5 כדורים ו-99 כדורי תחמוש שהוטמנו במחסן במוסך שהיה בבעלותו של הנאשם, נדון ל- 14 חודשי מאסר בפועל.
* [ע"פ 4332/21](http://www.nevo.co.il/case/27721185) **כרם עאסלה נ' מדינת ישראל** (29.3.22); החזקת תת מקלע מאולתר מסוג קרלו ומחסנית שהוסלקו מתחת לסלעים בשקית והוחזקו מספר קילומטרים מביתו בשדה. המדובר בעורר ללא עבר פלילי. בערכאה הדיונית נגזרו עליו 15 חודשי מאסר בפועל ובערעור הועמד עונשו על 9 חודשי מאסר שירוצו בעבודות שירות, זאת בעקבות מהלכי שיקום שנקט.
* [ע"פ 221/22](http://www.nevo.co.il/case/28236735) **סעיד זועבי נ' מדינת ישראל** (3.1.23); המערער הורשע בהחזקת קלצ'ניקוב. נקבע שנסיבותיו האישיות של המערער הצדיקו הקלה בעונש מאסר שהוטל עליו והוטלו עליו 9 חודשי עבודות שירות.

**דיון**

9. הנאשם נמצא במעצר מיום 8.8.23.

10. הערכים המוגנים שנפגעו היו שמירה על שלטון החוק ושמירה על ביטחון הציבור ושלומו. היות שמדובר בהחזקת נשק, נפגעו הערכים המוגנים ברמה בינונית לכל הפחות.

11. באשר לתכנון, ברור שהשגת הנשק לצורך החזקתו היה כרוך בתכנון. הנאשם נושא באופן בלעדי באחריות והוא אינו קרוב לסייג כלשהו. הנאשם היה צריך לדעת אודות הפסול במעשיו ולהימנע מהם.

12. על בסיס האמור ובהתחשב במדיניות הענישה, יש לקבוע מתחם ענישה הולם שבין 12-36 חודשי מאסר.

13. באשר לנסיבות שאינן קשורות לביצוע העבירה, יש לציין את הודאתו המהירה של הנאשם לאחר תיקון כתב האישום, העדר עבר פלילי וקבלת האחריות על העבירה.

14. מכל האמור הנני גוזר על הנאשם עונשים כדלקמן:

- 18 חודשי מאסר בפועל בניכוי ימי מעצרו החל מיום 8.8.23;

- 10 חודשי מאסר על תנאי משך 3 שנים מיום שחרורו כאשר התנאי יופעל במידה והנאשם יבצע עבירות אלימות או נשק מסוג פשע;

- קנס בסך 1,500 ₪ לתשלום עד ליום 1.7.24.

**5129371זכות ערעור תוך 45 ימים**.

**54678313**

**ניתן היום, ח' ניסן תשפ"ד, 16 אפריל 2024, בהעדר הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דניאל פיש 54678313-/

נוסח מסמך זה כפוף לשינויי ניסוח ועריכה