|  |  |
| --- | --- |
| **בית המשפט המחוזי בחיפה** | |
| ת"פ 53521-04-24 **מדינת ישראל נ' מחאמיד (עציר)** |  |

|  |  |  |
| --- | --- | --- |
| **לפני** | **כבוד השופט שלמה בנג'ו** | |
| **בעניין:** | **המאשימה** | **מדינת ישראל**  **ע"י ב"כ עוה"ד** **י' גימפל** |
|  | **נגד** | |
|  | **הנאשם** | **מאלק מחאמיד (עציר)**  **ע"י ב"כ עוה"ד** **ע' סעדי** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144.a)(א), [144](http://www.nevo.co.il/law/70301/144.g)(ז), [275](http://www.nevo.co.il/law/70301/275)

|  |
| --- |
| **גזר דין** |

**כתב האישום המתוקן**

1. הנאשם הורשע על פי הודאתו בכתב אישום מתוקן, במסגרת הסדר טיעון דיוני, בביצוע עבירה של החזקת אקדח טעון, עבירה לפי [סעיף 144(א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301), התשל"ז 1977, וכן הורשע בביצוע עבירה של הפרעה לשוטר בשעת מילוי תפקידו, עבירה לפי [סעיף 275](http://www.nevo.co.il/law/70301/275) לחוק העונשין.

1. לפי עובדות כתב האישום בהן הודה הנאשם, בתאריך 14/4/24 סמוך לשעה 03:00 ביצעו השוטרים עלא פלאח ומרעי עסאלה, סיור שגרתי בניידת משטרה גלויה, כחלק מתפקידם בשכונת ואדי מנסור שבאום אל פאחם.
2. סמוך לשעה 03:00 שהה הנאשם ברכב מסוג רנו, בשכונת ואדי מנסור, כשהוא מחזיק ברשותו, בלא רשות על פי דין, אקדח FN קליבר 9 מ"מ, הטעון במחסנית שהכילה תחמושת "חיה" **(להלן : "האקדח").**
3. לאחר שהבחין הנאשם בניידת, יצא במהירות מהרכב, כאשר הוא מחזיק את האקדח, תוך שהשליך אותו לכיוון חצר מגורים קרובה, זאת בכוונה להפריע לשוטרים בשעת מילוי תפקידם ולהכשילם בכך.

**טענות הצדדים לעונש**

1. ב"כ המאשימה הגיש את גיליון ההרשעות הקודמות של הנאשם (ת/1). לנאשם הרשעה אחת. ב"כ המאשימה עמד על כך שחלקו של הנאשם הינו מלא ובלעדי בביצוע העבירה, מדובר בנאשם בוגר, בגיר אשר ער למעשיו. נדרשת מגמת החמרת ענישה בביצוע עבירות מעין אלו בכדי למגר תופעה זו. לפיכך, ביקש כי בית המשפט יקבע מתחם עונש שנע בין 24-36 חודשי מאסר בפועל ולגזור את עונשו של הנאשם ברף האמצעי לצד קנס וענישה נלווית.
2. ב"כ הנאשם לא הגיש ראיות לעונש. ב"כ הנאשם טען כי מדובר בנאשם עם נסיבות אישיות קשות - משפחתו מונה 8 אחים ואחיות, אביו בן ה-65 חולה לב, ואמו בת ה-60 חולת סוכרת, שניהם מוכרים כנכים 75%. ב"כ הנאשם ביקש להסתפק בתקופת מעצרו של הנאשם או לחילופין, להקל בעונשו.

**דבר הנאשם בטרם מתן גזר הדין**

1. הנאשם בדבריו לעונש ביקש סליחה ואמר כי הוא לא יחזור על הטעות הזאת והוא רוצה לחזור לחיים שלו ולמשפחה שלו.

**דיון והכרעה**

**הערכים המוגנים ומידת הפגיעה בהם**

1. החזקת נשק באופן בלתי חוקי מובילה לא פעם לעבירות אלימות קשות. חומרת המעשה נמדדת כל פי נסיבות האירוע, תוך ראיית הסיכון הפוטנציאלי הטמון בו, אשר לדאבון הלב, לעיתים מתממש וגובה מחיר דמים יקר. על רקע זה קרא בית המשפט העליון לא אחת להגביר את האכיפה בתחום פשיעה מסכן חיים זה, ולהחמיר את הענישה עם אלה המבצעים עבירות בנשק :

**"אין צורך להכביר במילים על אודות החומרה הנלווית לעבירות נשק. אין היום חולקין כי עבירות מסוג זה הפכו ל"מכת מדינה" של ממש... מכה זו מצריכה מענה הולם בדמות ענישה מחמירה של הטלת עונשי מאסר משמעותיים". מצויים אנו לעת הזאת במצב חירום של ממש בעניין עבירות הנשק, ולא בכדי נתקבל עתה תיקון ל**[**חוק העונשין**](http://www.nevo.co.il/law/70301)**" (**[**ע"פ 8320/21**](http://www.nevo.co.il/case/28152132) **מדינת ישראל נ' בסילה, פסקה 10, 28.12.2021).**

1. מעשיו האלימים של הנאשם סיכנו את שלום הציבור, שעה שנשא אקדח טעון במחסנית בשכונת מגורים. מדובר בעבירות שטמון בהם מימד של חומרה רבה, נוכח פוטנציאל הנזק הקטלני הגלום במעשיו של הנאשם. מידת הפגיעה בערכים המוגנים של הנאשם הינה בינונית - גבוהה.

**מדיניות הענישה הנוהגת בעבירות נשק**

1. הגישה העונשית המסתמנת בפסיקה, מאז תיקון 140 ל[חוק העונשין](http://www.nevo.co.il/law/70301) בעבירות נשק, על נגזרותיהן, נוטה להחמרה עונשית, מהטעמים שפורטו לעיל (ראו דברי כב' הנשיא השופט י' עמית בנקודה זו ב[ע"פ 1693/23](http://www.nevo.co.il/case/29445473) **אסלאם אבו אחמד נ' מדינת ישראל,** פסקה 7 (3.12.23)). אביא להלן מקבץ מהפסיקה:

* [ת"פ (מחוזי חיפה) 63100-02-24](http://www.nevo.co.il/case/30476730) **מדינת ישראל נ' כילאני מחאג'נה** (25.6.24) - הנאשם הורשע על פי הודעתו במסגרת הסדר טיעון בביצוע החזקת נשק לפי [סעיף 144(א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), תשל"ז- 1977. הנאשם החזיק בביתו תיק ובו שני אקדחים חצי אוטומטיים מסוג CZ ו-DDG, אשר כל אחד מהם היה טעון במחסנית ובה כדורים, וכן שלוש מחסניות מלאות בתחמושת וקופסה נוספת המכילה 31 כדורים. בית המשפט קבע מתחם עונש הולם שנע בין 24-40 חודשי מאסר בפועל. בית המשפט גזר על הנאשם 28 חודשי מאסר בפועל לצד ענישה נלווית.
* [ת"פ (מחוזי חיפה) 44962-08-23](http://www.nevo.co.il/case/29949823) **מדינת ישראל נ' תאיר מחאמיד** (25.6.24) – הנאשם הודה והרשע במסגרת הסדר טיעון בביצוע עבירות בנשק (החזקה) לפי סעיף [144 (א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), התשל"ז – 1977. הנאשם החזיק בתוך רכב ששייך לו בין מושב הנהג לתיבת ההילוכים אקדח חצי אוטומטי מסוג DDG שהוא טעון במחסנית מתאימה ובתוכה 14 כדורים וכן מחסנית נוספת ובתוכה 14 כדורים. בית המשפט קבע מתחם עונש הולם שנע בין 12-36 חודשי מאסר בפועל. בית המשפט גזר על הנאשם 18 חודשי מאסר בפועל לצד ענישה נלווית.
* [ת"פ (מחוזי חיפה) 1716-11-22](http://www.nevo.co.il/case/29098194) **מדינת ישראל נ' אחמד מחאג'נה** (14.3.23) – הנאשם הורשע על פי הודאתו בכתב אישום מתוקן בביצוע החזקת נשק לפי [סעיף 144(א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), התשל"ז- 1977. הנאשם נהג ברכב, בעוד אשתו יושבת במושב שלצד הנהג, כאשר הנאשם מחזיק ברכבו אקדח חצי אוטומטי מסוג FN , באקדח הייתה מחסנית תואמת שהכילה 10 כדורים. בית המשפט קבע מתחם עונש הולם שנע בין 10-36 חודשי מאסר בפועל. בית המשפט גזר על הנאשם 12 חודשי מאסר בפועל.
* [ת"פ (מחוזי חיפה) 14070-06-24](http://www.nevo.co.il/case/30735549) **מדינת ישראל נ' חטיב ואח'** (5.1.25) - הנאשמים הורשעו על פי הודאתם במסגרת הסדר טיעון בביצוע עבירות בנשק (החזקה) לפי סעיף [144 (א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), תשל"ז - 1977. נאשם 1 – ביצוע שתי עבירות. נאשם 2- ביצוע עבירה אחת. הנאשם 2 שהה בתוך עסק של נרגילות בכפר שעב. הנאשם 1 שהה בקרבת העסק. באותה העת, נאשם 1 החזיק שקית ובתוכה אקדח מסוג "גלוק" כשהוא טעון במחסנית. לאחר מכן, נכנס הנאשם 1 על העסק וכעבור זמן קצר יצאו הנאשמים ממנו, ניגשו לרכב ושוחחו. בשלב זה לקח הנאשם 2 את האקדח מידיו של הנאשם 1. הנאשם 1 החזיק בתא המטען של הרכב את האקדח, כשהוא טעון במחסנית ובתוכה 6 כדורים. בית המשפט קבע מתחם עונש הולם לנאשם 1 שנע בין 20-40 חודשי מאסר בפועל. בית המשפט גזר על נאשם 1 -20 חודשי מאסר בפועל לצד ענישה נלווית. בית המשפט קבע מתחם עונש הולם לנאשם 2 שנע בין 14-24 חודשי מאסר בפועל. בית המשפט גזר על הנאשם 2 – 14 חודשי מאסר בפועל לצד ענישה נלווית.
* [ת"פ (מחוזי מרכז) 59004-08-23](http://www.nevo.co.il/case/29971440) **מדינת ישראל נ' צרצור ואח'** (30.9.24) – נאשם 2 הורשע על פי הודאתו במסגרת הסדר דיוני בעובדות כתב אישום מתוקן בעבירת החזקת נשק, אביזר ותחמושת שלא כדין לפי סעיף [144 (א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301). הנאשם שהה בביתו של נאשם 1 בעיר טייבה והשניים החזיקו יחדיו אקדח מסוג גלוק חצי אוטומטי ושקית ובה שתי קופסאות תחמושת המכילות 95 כדורי 9 מ"מ. כאשר הגיעו שוטרים לבצע צו חיפוש בדירתו של נאשם 1, הנאשמים הבחינו בהם ועלו במהירות לגג הדירה שברשותם הנשק והתחמושת. כעבור זמן קצר כשהנאשמים הבחינו ברחפן מעליהם, הם חזרו לדירה והנשק נתפס. בית המשפט קבע מתחם עונש הולם שנע בין 17-30 חודשי מאסר בפועל. בית המשפט גזר על הנאשם 20 חודשי מאסר בפועל לצד ענישה נלווית.
* [ת"פ (מחוזי ב"ש) 72237-05-24](http://www.nevo.co.il/case/30712206) **מדינת ישראל נ' עומר אבו רקייק** (11.12.24) – הנאשם הורשע על פי הודאתו בעובדות כתב האישום המתוקן בעבירות בנשק (החזקה) לפי [סעיף 144(א)](http://www.nevo.co.il/law/70301/144.a) רישא ל[חוק העונשין](http://www.nevo.co.il/law/70301). הנאשם החזיק בביתו אקדח חצי אוטומטי גלוק, מודל 19, קליבר 9 מ"מ פאראבלום, בלא רשות על פי דין להחזקתו. בית המשפט קבע מתחם עונש הולם שנע בין 12-24 חודשי מאסר בפועל. בית המשפט קבע מתחם קנס הולם שנע בין 4,000 ₪- 8,000 ₪. בית המשפט גזר על הנאשם 14 חודשי מאסר בפועל לצד ענישה נלווית.

**נסיבות ביצוע העבירה**

1. הנאשם הורשע בביצוע עבירות של החזקת אקדח טעון בתחמושת חיה ושיבש את מלאכתם של השוטרים. לפי עובדות האירוע, הנאשם החזיק ברשותו אקדח FN הטעון במחסנית המכילה כדורים בקוטר 9 מ"מ. כשהבחין בשוטרים שדולקים אחריו, השליך את האקדח. ובכך הכשיל את השוטרים במילוי תפקידם. מעשיו של הנאשם מאופיינים בדרגת חומרה ואשם גבוהים המיוחד עת החזיק אקדח טעון, המוכן לשימוש.

**מתחם העונש ההולם**

1. לאחר שנתתי דעתי לנסיבות מעשי הנאשם, מידת הפגיעה בערכים המוגנים, מדיניות הענישה הנוהגת, נסיבות ביצוע העבירות בהן הורשע הנאשם, מצאתי לקבוע מתחם שנע בין 12-36 חודשי מאסר בפועל לצד מאסר מותנה וקנס כספי.

**נסיבות שאינן קשורות בביצוע העבירה**

1. הנאשם יליד שנת 1998, לחובתו הרשעה אחת, הנאשם הודה בכתב האישום המתוקן, חסך זמן שיפוטי והביע חרטה על מעשיו.

**העונש המתאים**

1. לפי פסיקת בית המשפט העליון והוראת המחוקק, צו השעה להחמיר בענישה בגין עבירות נשק, תוך מתן משקל בכורה לשיקולי הרתעת הרבים ([ע"פ 2482/22](http://www.nevo.co.il/case/28513828) **מדינת ישראל נ' קדורה**, פסקאות 5-6 (14.4.22); [ע"פ 5602/22](http://www.nevo.co.il/case/28883087) **מדינת ישראל נ' פלוני,** פסקה 15 (14.9.22); ע"פ 5812/21 **ג'בארין נ' מדינת ישראל,** פסקה 14 (31.5.22)). לפי תיקון 140 ל[חוק העונשין](http://www.nevo.co.il/law/70301), מצוות המחוקק היא, כי העונש המזערי לעבירה מסוג זה, לא יפחת מרבע העונש הקובע בצידה, ובכללם עונש צופה פני עתיד, אלא אם קיימים טעמים מיוחדים שיירשמו ([סעיף 144(ז)](http://www.nevo.co.il/law/70301/144.g) לחוק העונשין.

עונשים אלה באים לבטא את רמת הענישה הראויה בעבירות מסוג זה, ממנה יש לגזור את העונש הראוי במקרה הפרטני, תוך זיקה עניינית לחומרת העבירה (ראו 147/21 **מדינת ישראל נ' ביטון**, פסקה 8 (14.2.21), ותוך מתן משקל לנסיבותיו האישיות של הנאשם, בקביעת העונש בתוך מתחם העונש ההולם.

1. לאחר ששקלתי את מכלול השיקולים שנמנו לעיל, בהן הערכים החברתיים שנפגעו כתוצאה ממעשי הנאשם, מידת הפגיעה בהם, מדיניות הענישה הנוהגת, נסיבות ביצוע העבירות בהן הורשע הנאשם, והנסיבות שאינן קשורות בביצוע העבירה, לרבות עברו הפלילי של הנאשם, מצאתי למקם את עונשו של הנאשם לקראת החלק התחתון של המתחם על מנת לשקף הלימה ראויה למעשיו של הנאשם, וכן הרתעת יחיד ורבים בענישה.

**אשר על כן אני גוזר על הנאשם את העונשים הבאים:**

18 חודשי מאסר בפועל מיום 14.4.24

8 חודשי מאסר על תנאי לשלוש שנים מיום שחרורו שלא יעבור כל עבירת נשק מסוג פשע.

5 חודשי מאסר על תנאי למשך 3 שנים מיום שחרורו שלא יעבור כל עבירת נשק מסוג עוון ו/או עבירה של הכשלת שוטר במילוי תפקידו.

קנס בסך 5000 ₪ או 20 ימי מאסר תמורתו. הקנס ישולם בתוך 30 יום מהיום.

צו - האקדח והתחמושת יושמדו, לגבי יתר התפוסים ינהגו בהם לפי החלטת הקצין הממונה על החקירה.

**5129371 זכות ערעור תוך 45 יום לבית המשפט העליון.**

**54678313**

**ניתן היום, כ"ח טבת תשפ"ה, 28 ינואר 2025, בהעדר הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

שלמה בנג'ו 54678313-/

נוסח מסמך זה כפוף לשינויי ניסוח ועריכה