|  |  |
| --- | --- |
| **בית משפט השלום ברמלה** | |
| **ת"פ 45798-02-16 פרקליטות מחוז מרכז - פלילי נ' מועלם** |  |

|  |  |  |
| --- | --- | --- |
| **בפני** | **כבוד השופט, סגן הנשיאה מנחם מזרחי** | |
| **בעניין:** | **פרקליטות מחוז מרכז - פלילי באמצעות ב"כ עוה"ד רועי רייס** |  |
|  |  | **המאשימה** |
| **נגד** | | |
|  | **אליהו אליאב מועלם באמצעות ב"כ עוה"ד אלי מסטרמן** |  |
|  |  | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [51ב(א)](http://www.nevo.co.il/law/70301/51b.a), [144ב](http://www.nevo.co.il/law/70301/144b), [144ד2](http://www.nevo.co.il/law/70301/144d2), [144ו(א)](http://www.nevo.co.il/law/70301/144f.a)

מיני-רציו:

\* בית המשפט גזר על הנאשם שהורשע על פי הודאתו בביצוע עבירות רבות של הסתה לאלימות וריבוי עבירות של הסתה לגזענות עונש של ששה חודשי מאסר בפועל בנוסף למאסר על תנאי.

\* עונשין – ענישה – מדיניות ענישה: הסתה לאלימות או לטרור

\* עונשין – ענישה – מדיניות ענישה: הסתה לגזענות

.

הנאשם הורשע לפי הודאתו בכתב אישום שמייחס לו עבירות רבות של הסתה לאלימות לפי סעיף 144ד2 לחוק העונשין וריבוי עבירות של הסתה לגזענות. על פי כתב האישום הנאשם פרסם בחשבון הפייסבוק שלו, באופן שיטתי, בהזדמנויות רבות מאוד, בתפוצה רחבה, קריאות ישירות למעשי אלימות וטרור.

.

בית המשפט פסק כלהלן:

התכלית המוגנת אחר העבירות והמעשים שאותם ביצע הנאשם היא השמירה על שלום הציבור, ביטחונו, הסדר הציבורי, החשש שמא אדם יעשה מעשה אלים נוכח הקריאות להסתה, השמירה על ערכי הדמוקרטיה, על מרקם החיים העדין בין חלקי האוכלוסייה השונים הקיים במדינה, היכולת לדור ביחד במדינת ישראל, בכפיפה אחת, בשלום מתוך כבוד הדדי, מניעת ליבוי השנאה והאיבה בין חלקים שונים של אזרחי ישראל.

יש לקבוע מתחם הענישה בין 6 חודשי מאסר הניתנים לריצוי בדרך של עבודות שירות עד 18 חודשי מאסר כעונש ראשי, יחד עם ענישה נלווית. בנסיבותיו של עניין זה יש לאמץ את הרף התחתון של המתחם ובמיוחד כאשר משמעות הדבר היא העמדת הנאשם במבחן.

|  |
| --- |
| **גזר - דין** |

**א. כתב-האישום:**

כתב-האישום המתוקן בו הורשע הנאשם לפי הודאתו מייחס לו **עבירות רבות של הסתה לאלימות** לפי [סעיף 144ד2](http://www.nevo.co.il/law/70301/144d2) ל[חוק העונשין](http://www.nevo.co.il/law/70301) התשל"ז – 1977 **וריבוי עבירות של הסתה לגזענות** לפי [סעיף 144ב](http://www.nevo.co.il/law/70301/144b) לחוק הנ"ל.

**בחלקו הכללי תוארו הרקע והתקופה, שבמסגרתה בוצעו מעשי הנאשם:**

12.6.14 החטיפה והרציחה של הנערים היהודיים על-ידי פעילי טרור מארגון החמאס.

30.6.14 איתור גופות הנערים בסמוך לחברון.

2.7.14 חטיפתו ורציחתו של הנער הערבי מוחמד אבו חדר.

8.7.14 פתיחה במבצע צוק איתן, אשר הסתיים בתאריך 26.8.14.

אותה עת, החזיק הנאשם בחשבון ברשת החברתית "פייסבוק", ולו 1280 חברים, עוקבים, ישירים, תוך שהוא מאפשר נגישות חופשית במרשתת לעיני כל.

הנאשם פרסם בחשבון ה"פייסבוק" שלו, באופן שיטתי, בהזדמנויות רבות מאוד, בתפוצה רחבה, קריאות ישירות למעשי אלימות וטרור נגד ערבים פלסטינים, ערבים ישראלים, באשר הם, דברי שבח, אהדה, עידוד, תמיכה והזדהות כלפי מעשים כאמור, מתוך מטרה להסית לגזענות נגד אלו, באשר הם, קרא למעשי אלימות וטרור, ובכלל זה כלפי מעשי אלימות וטרור נגד יהודים ישראליים המחזיקים בדעה פוליטית.

בחלק העובדות, פירטה המאשימה רשימה ארוכה של פרסומים והתבטאויות ברוח זו, אשר זכו לתמיכה שונה של סימני חיבוב (ספורים ביותר), כגון:

בתאריך 16.6.14 פרסם: "...במקום שקבוצת ימנים תתחיל לחטוף פלשתינאים...המלצה לחטיפה ראשונה – חנין זועבי".

בתאריך 30.6.14 פרסם: "נתניהו, ליברמן, לבני, לפיד ומשטרת ישראל הרצח שלהם באשמתכם. למה לא לרצוח את זועבי ?".

בו ביום פרסם: "נתניה, לפיד, ליברמן, לבני, אהרונוביץ, דנינו ועוד כמה, מה שאני מאחל לכם עדיף שאני לא אפרסם...לכל אלו שחושבים שאפשר לחיות עם ערבים אני אומר: לכו לעזה...תג מחיר והפעם לא עם כתובות נאצה...יאללה לרצוח בלי לבדוק הרבה מי הוא אותו בן אדם, אבל בלי להיתפס".

בו ביום פרסם: "ערבי טוב זה ערבי...אתם יודעים את ההמשך, לא כולם רק 90 אחוז מהם".

בתאריך 1.7.14 פרסם: "מוות לערבים!".

בו ביום פרסם: "להעיף את כל ערביי ישראל לסוריה ולעיראק, שם הם יעשו חיים...כשאני אומר ערביי ישראל ברור לכם שזה כולל גם את עזה כן ?? גם עזה תהיה שלנו. שנזכה לחגור בהלוויותיהם...".

בו ביום פרסם, בהתייחס למציאת גופות הנערים היהודיים שנרצחו על-ידי פעילי טרור מארגון החמאס: "אלוהים שבשמיים איזה הלוויות קשות זה היו...גאה להיות ישראלי זה אחרי שלא נשאיר שום ערבי חי בעולם...".

בתאריך 2.7.14 פרסם, בהתייחס לחטיפתו ורציחתו של הנער הערבי מוחמד אבו חדר: "אמן שזאת תהיה פעולת נקמה של יהודי טוב יישר כוח...לרצח הערבי הבא, רק לעשות את זה בחוג מה שלא תיתפסו".

בו ביום פרסם בהתייחס לרצח הנער הנ"ל: "חברה בסוף אותו ערבי מסריח לא נרצח בידי עמינו, אז יאללה לדרך".

בו ביום פרסם: "מוות לכל הערבים...לרצח הערבי הבא...טוב מאוד שהנרצח היה בן 16...נקווה שהערבים הבאים שיירצחו יהיו גם בגילאים קטנים יותר".

בו ביום פרסם: "חברה זאת ההזדמנות שלנו להיפטר אחת ולתמיד מכל זרע עמלק – הן אלה שבעזה והן מאלה שחיים בקרבנו...חבריי היהודים לא להרגיע את רוחות המלחמה...".

בו ביום פרסם: "אני משתין על הנביא מוחמד ועל כל הערבים! מוחמד מת!".

וכן: "מוות לחנין זועבי...חברה בכבוד שלכם תחטפו אותה ותעמיסו לי אותה לבית...אני יטפל בה".

וכן: "...ימותו השמאלנים לפני הערבים".

וכן: "מוות לכל הערבים – בין אם הם בני 3 ובין אם בני 83".

וכן: "חברה צריך לקחת כבר את החוק לידיים ולהתחיל לשחוט – הרי אין ערבי שלא שמח כשיהודים מתים נכון ? זאת אחלה סיבה להתחיל לשחוט אותם".

וכן: "ערבי טוב – ערבי מת. ערבי גבר – ערבי בקבר...מוות לכל הערבים"

ועוד כהנה וכהנה פרסם בתאריכים 12.7.14, 20.7.14, 23.7.14 במועד האחרון כתב: "...יש לי רק דבר אחד להגיד: ימותו כל הערבים!...אה ועוד לפני כן השמאלנים הבוגדים".

**ב. מתחם הענישה:**

התכלית המוגנת אחר העבירות והמעשים, שאותם ביצע הנאשם היא השמירה על שלום הציבור, ביטחונו, הסדר הציבורי, החשש שמא אדם יעשה מעשה אלים נוכח הקריאות להסתה, השמירה על ערכי המשטר הדמוקרטי, על מרקם החיים העדין בין חלקי האוכלוסייה השונים הקיים במדינה, היכולת לדור יחד במדינת ישראל, בכפיפה אחת, בשלום מתוך כבוד הדדי, מניעת ליבוי השנאה והאיבה בין חלקים שונים של אזרחי ישראל.

לאור עקרון ההלימה ופסיקה הנוהגת בתחום, כאשר כל מקרה לנסיבותיו, ולאור עובדות כתב-האישום, טיב הפרסום, ההקשר, הרקע לדברים, חריפות המלל, אני קובע את מתחם הענישה **בין 6 חודשי מאסר הניתנים לריצוי בדרך של עבודות שירות עד 18 חודשי מאסר כעונש ראשי, יחד עם ענישה נלווית.**

**אפנה לגזרי הדין הבאים:**

[דנ"פ 1789/98](http://www.nevo.co.il/case/5791851) מדינת ישראל נגד כהנא [פורסם בנבו] (27.11.00) בכל הקשור לפרסומו של הכרוז המתואר בעמוד השני, נדון ל – **ארבעה חודשי מאסר**.

[ת"פ 1831/06](http://www.nevo.co.il/case/2288254) (שלום ירושלים) מדינת ישראל נגד נועם פדרמן [פורסם בנבו] (15.9.09), בעניינו של מי אשר הורשע לאחר שמיעת ראיות בדברי הסתה התומכים ברצח יצחק רבין ז"ל, **בעל עבר פלילי**, נדון ל – **4 חודשי מאסר בדרך של עבודות שירות.**

[ת"פ 40492-12-14](http://www.nevo.co.il/case/18745026) (מחוזי באר שבע) מדינת ישראל נגד אבו קוש [פורסם בנבו] (8.9.15) בעניינו של מי אשר פרסם דברי תמיכה בארגון דאע"ש, הביע רצונו להצטרף לשורות הארגון, צעיר, ללא עבר פלילי, היה במעצר כחודשיים, הודה, הביע חרטה, שיתף פעולה בחקירתו, נקבע מתחם שבין **מאסר על תנאי למספר חודשי מאסר בפועל, בוטלה הרשעתו, נדון ל – 300 של"צ וענישה נלווית.**

[ת"פ (שלום כפר סבא) 40507-01-11](http://www.nevo.co.il/case/4991454) מדינת ישראל נגד ברעם [פורסם בנבו] (31.5.15) בעניינו של נאשם אשר הורשע לאחר שמיעת ראיות בכך שפרסם סרטון הקורא בחריפות לרצוח בכיר במערכת אכיפת החוק, ושיבש מהלכי חקירה, נעדר עבר פלילי, היה עצור כחודשיים, אחר שהה תקופה בחלופת מעצר, תסקיר חיובי, הביע חרטה, חלוף כארבע שנים מעת ביצוע העבירות, נדון **למאסר מותנה, 400 של"צ, התחייבות ונקבע מתחם ענישה שבין עבודות שירות ל – 15 חודשי מאסר בפועל.**

[ת"פ (שלום פתח-תקווה) 3053-02-14](http://www.nevo.co.il/case/11289108) מדינת ישראל נגד בנימין [פורסם בנבו] (5.12.17), במסגרת הסדר טיעון, עקב קושי ראייתי, נדונו נאשמים אשר הפיצו באינטרנט ובאמצעות גיליונות נייר תכנים מסיתים נגד ערבים ישראלים ופלשתינאים ל – **6 ו – 3 חודשי מאסר** בדרך של עבודות שירות וענישה נלווית.

[ת"פ (שלום פתח-תקווה) 25310-08-16](http://www.nevo.co.il/case/21987799) מדינת ישראל נגד פיין [פורסם בנבו] (31.12.17) נדונה נאשמת, אשר הורשעה לפי הודאתה כי פרסמה באינטרנט דברים כגון: "אני בעד זריקת אבנים על יהודים (על יהודים, כמובן שעל ערבים אין שאלה) בסיטואציות מסוימות – גם אם האבן תביא למותו של חייל !!! אגבה מול כל גוף חיצוני את זורקי האבנים...". וכן פרסמה דברים נוספים על רקע האירועים שחלקם מתוארים בחלק הכללי לכתב-האישום שבפניי, המהללים את מעשי הרצח, **ל – 6 חודשי מאסר בדרך של עבודות שירות**, בין השאר נוכח התחשבות בשני ילדיה הקטינים שתלויים בה, נקבע מתחם המתחיל משמונה חודשי עבודות שירות.

[ע"פ (מחוזי מרכז) 1946-05-16](http://www.nevo.co.il/case/21684162) אורבך נגד מדינת ישראל [פורסם בנבו] (10.1.17) בעניינו של מי שהורשע במעשה מרידה, הסתה, עת יצר מסמך הקורא לביצוע מעשי טרור ואלימות כלפי האוכלוסייה הערבית, **כולל הנחיות אופרטיביות, מעשיות, סדורות, מפורטות, מכוונות מטרה** כיצד יש לעשות כן, ל – **15 חודשי מאסר בפועל**.

[ת"פ 4001-05-15](http://www.nevo.co.il/case/20247799) (מחוזי ירושלים) טוויטו [פורסם בנבו] (22.7.15) בעניינם של נאשמים שבין השאר, פרסמו בפייסבוק במספר פרסומים וכן ריססו כתובות נאצה, כגון "מוות לערבים" נקבע מתחם ביחס לפרסומים בפייסבוק נקבע **מתחם שבין 4 חודשי מאסר לשנת מאסר**, בעלי עבר פלילי, צעירים (פסקה 35 והלאה).

[ת"פ (שלום ירושלים) 44918-12-14](http://www.nevo.co.il/case/18750188) מדינת ישראל נגד דעיס [פורסם בנבו] (19.5.15) בעניינו של נאשם אשר פרסם 18 פעמים, פרסומים חריפים כגון "מוות לישראל" ו"להרוג אותם, מוות למתנחלים", בהקשר של חטיפת הנערים ורציחתם, ואירועים ביטחוניים נוספים, צעיר, נעדר עבר פלילי לשמונה חודשי מאסר בפועל לאחר שנקבע מתחם ענישה שבין **7 – 20 חודשי מאסר בפועל**.

[ת"פ 44836-12-14](http://www.nevo.co.il/case/18750106) (שלום ירושלים) מדינת ישראל נגד הדמי [פורסם בנבו] (1.6.15) נדון נאשם בריבוי עבירות הסתה ותמיכה בארגון טרור, אשר פרסום קריאות לאלימות נגד יהודים ברשת הפייסבוק, דברי שבח והזדהות עם מעשי טרור, בעל עבר פלילי, ובכלל זה בעבירות רלוונטיות, **ל – 10 חודשי מאסר בפועל, ונקבע מתחם ענישה שבין 6 חודשי מאסר ל – 18 חודשי מאסר בפועל.**

[ת"פ 44790-12-14](http://www.nevo.co.il/case/18750061) (שלום ירושלים) מדינת ישראל נגד ביומי [פורסם בנבו] (22.6.15) בעניינו של מי שהורשע בריבוי עבירות הסתה, על אותו רקע אירועים שמתואר בכתב-האישום בפניי, 33 פרסומים, בהיקף נרחב, אמירות חריפות, צעיר, בעל עבר פלילי הכולל מאסר מותנה, ריצה בעברו עונשי מאסר בפועל, תסקיר שלילי, **נקבע מתחום ענישה שבין 9 – 25 חודשי מאסר בפועל, נדון ל – 13 חודשי מאסר בפועל.**

[ת"פ 34275-12-16](http://www.nevo.co.il/case/21779989) (שלום ירושלים) מדינת ישראל נגד סלאח [פורסם בנבו] (14.2.17) בגין 19 פרסומים שנמשכו שלושה וחצי חודשים פרסם בפיסבוק קריאות תמיכה למעשי אלימות וטרור, בעל עבר פלילי, בעל מאסר מותנה, **נקבע מתחם שבין 10 חודשי מאסר ל – 24 חודשי מאסר, נדון ל – 13 חודשי מאסר.**

[ת"פ 44725-12-14](http://www.nevo.co.il/case/18749990) (שלום ירושלים) מדינת ישראל נגד שלבי [פורסם בנבו] (12.5.15) בגין 13 פרסומים ובהם דברי שבח ואהדה למחבלים ולטרור, **נקבע מתחם שבין 7 – 24 חודשי מאסר בפועל, צעיר, נעדר עבר פלילי, נדון לתשעה חודשי מאסר בפועל.**

[ת"פ 31351-12-14](http://www.nevo.co.il/case/18734314) (מחוזי ירושלים) מדינת ישראל נגד יצחק גבאי [פורסם בנבו] (1.12.15) בגין 7 פרסומים, **מתחם שבין 6 – 18 חודשי מאסר**, נדון בגין אירוע ההסתה – 10 חודשי מאסר ערעורו לבית המשפט העליון נדחה ביחס לענישה הנוגעת לחלק זה ([ע"פ 401/16](http://www.nevo.co.il/case/20911367) מדינת ישראל נגד יצחק גבאי [פורסם בנבו] - 28.9.16)

[ת"פ (שלום חדרה) 4855-08-15](http://www.nevo.co.il/case/20481523) מדינת ישראל נגד ג'בארין, [פורסם בנבו] בענייו של מי שהורשע בריבוי עבירות של תמיכה בטרור והסתה לאלימות, נדון ל **– 8 חודשי מאסר בפועל**.

[רע"פ 7669/15](http://www.nevo.co.il/case/20685284) ראאד סלאח נגד מדינת ישראל, [פורסם בנבו] נאשם בעל השפעה בדבריו על קהל שומעיו, אשר הורשע באמירת דברי הסתה לאלימות וגלזענות, בדרשה מתוכננת היטב, בפני קהל רב, בעל עבר פלילי, לא הביע חרטה, חלפו תשע שנים מעת המעשים, נדון ל – **9 חודשי מאסר**.

[עפ"ג 34162-11-17](http://www.nevo.co.il/case/23265359) (מחוזי ירושלים) עסילי נגד מדינת ישראל [פורסם בנבו] ביחס לחלק הדן בפרסום 11 דברי הסתה לאלימות וטרור, הכוללים תשבוחות לפיגועי דקירה וכיו"ב, תוך שילוב במעשים נלווים (תקיפה על רקע זה), תסקיר שלילי, לא נטל אחריות, **נקבע מתחם שבין 10 – 30 חודשי מאסר ביחס לעבירה זו**.

[ת"פ (שלום נצרת) 4480-11-15](http://www.nevo.co.il/case/20687312) מדינת ישראל נגד דארין טאטור [פורסם בנבו] (31.7.18) בעניינה של נאשמת שהורשעה לאחר ניהול הוכחות בעבירות של הסתה לטרור ותמיכה בארגון טרור, באמצעות חשבונה ברשת ה"פייסבוק", אשר לו 4,731 חברים, חשבון נגיש לעיני כל ב"יוטיוב", שם צרפה סרטון ובו קטעי אלימות והוסיפה דברים המעודדים אלימות וכן פרסום נוסף, ללא עבר פלילי, חלף זמן מעת האירועים והגשת האישום, שהתה כשלושה חודשים במעצר ואחר כך במעצר באיזוק, ובהמשך במעצר בית, נדונה ל- 5 חודשי מאסר בניכוי תקופת מעצרה ולמאסר מותנה.

**ג. שיקולי ענישה:**

**ראשית, חומרת העבירות שאותן ביצע הנאשם.**

הנאשם פרסם בחשבון ה"פייסבוק" שלו בתפוצה נרחבת, רצף של קריאות לביצוע מעשי טרור ואלימות נגד ערבים.

הפרסומים אירעו בתקופה המתוארת במבוא, נוכח האירועים החמורים, הקשים ולפיכך היו בעלי פוטנציאל של ממש להיקלט באוזניים קשובות, כרויות, וחלילה היה מאן דהוא מתרגם את ההסתה אל עולם המעשה.

ב[רע"פ 2533/10](http://www.nevo.co.il/case/5839570) מדינת ישראל נגד בן חורין [פורסם בנבו] (26.12.11) נקבע כי "...הקשר בין הביטוי לבין המעשה האלים הדוק ביותר".

אכן, נוכח התקופה הרגישה בה פרסם את הדברים, בהחלט הייתה קיימת אפשרות ממשית שדבריו יובילו לאלימות של ממש.

עתים המילה הכתובה יכולה להיות פוגענית יותר מן המעש.

בעולם הטכנולוגי העכשווי, העבירות אינן דורשות השקעת מאמץ – אין עוד צורך לכתת את הרגליים להדפיס חומר כתוב, לצלמו, לשלוח אותו, להחליף מנשרים, אלא די במחשב המחובר למרשתת, מקלדת, והנה יכול אדם בהקשה על כפתורים לשלח דברי בלע והסתה בתפוצה רחבה מאוד.

עוסקים אנו ב -23 פרסומים משך תקופה נכבדה – 12.6.14 – 23.7.14.

מעבר ל – 1280 העוקבים אשר היו לנאשם, הוא אפשר לכל מתבונן להיחשף אל הפרסומים.

הפרסומים זכו לתגובות וסימני חיבוב, הגם שהיו אלה ספורים ביותר.

בימים שכאלה, קיים אינטרס ענישתי ברור של הרתעת היחיד והרתעת הרבים, נוכח הקלות והנפיצות של הפרסום ברשת ה"פייסבוק", עת כל מקיש מקלדת היה למפרסם ברבים.

העונש המרבי הקבוע בצד העבירות הינו **חמש שנות מאסר**.

אין חולק, שכאשר מבוצעת עבריינות על רקע אידיאולוגי, יש להחמיר בענישה. ב"כ המאשימה טען כי הנאשם ביצע את העבירות על רקע אידאולוגי (עמוד 22 שורה 8 והלאה). ואולם, [סעיף 144ו(א)](http://www.nevo.co.il/law/70301/144f.a) ל[חוק העונשין](http://www.nevo.co.il/law/70301) הקובע, כי מי שעובר את העבירה מתוך מניע של גזענות והכופל את העונש, לא יוחס לנאשם.

**שנית, הנאשם צעיר ללא כל עבר פלילי.**

מבלי להקל ראש כמלוא הנימה במעשיו של הנאשם, הרי שבהבדל מחלק מגזרי-הדין דלעיל, אשר במסגרתם נדונו נאשמים לעונש מאסר בפועל ממש, נאשם זה נעדר עבר פלילי, ולא נלוו לפרסומיו מעשים אלימים של ממש וכיו"ב.

**שלישית, הנאשם הודה, לא ניהל משפט.**

**רביעית, חלוף הזמן:**

העבירות בוצעו בחודשים **יוני-יולי 2014** וכתב-האישום הוגש רק בחודש **פברואר 2016.**

תקופה זו רובצת לפתחה של המאשימה.

בעת הדיון לא התקבל הסבר מניח את הדעת מדוע הוגש כתב-האישום בעיכוב, כאשר מדובר בנאשם שהודה בחקירתו במשטרה.

אכן, מאז הגשת כתב-האישום הדחיות אינן רובצות לפתחה של המאשימה, משום שהן נבעו, בעיקרן, מן התחלופה בייצוגו, ועדיין, בסופו של יום, במרץ 2017, הודה, ומכאן והלאה נבעו הדחיות מן הצורך בקבלת תסקיר מוגמר.

ועדיין, קשה להתעלם מן העובדה, כי הנאשם נותן את הדין עתה, בחלוף יותר מארבע שנים מעת ביצוע המעשים.

**חמישית, הוגש תסקיר והוא חיובי ביותר:**

התסקיר מתאר את נסיבות חייו המיוחדות והמורכבות של הנאשם.

הנאשם השתתף בפגישות אבחון, הוא בעל יכולות וכישורים נורמטיביים, בעל מוטיבציה לטיפול ולשיקום, מגלה מודעות, בעל יכולת לביקורת עצמית, נוטל אחריות על מעשיו, מבין את חומרתם.

מעת האירועים לא נפתחו לחובתו תיקי חקירה חדשים.

הנאשם עובד לפרנסתו, מטופל תרופתית, פסיכיאטרית.

ההליך הפלילי יצר הרתעה אצל הנאשם.

שירות המבחן **לא התרשם מקיומם של דפוסי התנהגות אלימים**.

שירות המבחן העריך, כי הרקע למעשיו היה פורקן לתחושות קשות שבבסיסן חרדה ומתח לצד העמדות הפוליטיות בהן מחזיק.

נמסר כי הוא לומד לתואר אקדמי.

לפיכך נמסרה המלצה לשקול בחיוב את ביטול ההרשעה ולהטיל עליו 200 של"צ ולהעמידו במבחן.

**שישית, בדברו האחרון של הנאשם למדתי על קיומה של חרטה כנה ועל בושה אמיתית במעשיו.**

הנאשם אמר, כי הוא "**בוש ונכלם ברמה שמילים לא יכולות לתאר**. **אני מכה על חטא מאז אותו יום. העונש הכי שיכול להיגזר עלי זה אות קין, כל החלטה שתתקבל כאן לא תאפיל על הרגשות האלה**".

**שביעית,** עיון בגזרי-הדין דלעיל, מלמד, כי הם סבים סביב תקופות מאסר קצרות, וכאשר שוקלים האם לגזור את דינו של אדם לתקופת מאסר קצרה, שיקולי הענישה מובילים למסקנה, כי יש לעשות מאמץ ולהורות כן בדרך של עבודות שירות, אף אם משמעות הדבר היא הקלה מסוימת במשך המאסר שנגזר.

ואכן, בדוח הועד הציבורית לבחינת מדיניות הענישה והטיפול בעבריינים" מאוגוסט 2015, הייתה אחת ההמלצות כי שיקום בקהילה באמצעות ענישה בדרך של עבודות שירות צפוי להפיק תוצאות טובות יותר מאשר השימוש במאסרים של ממש.

ברוח זו, הביע המחוקק את דעתו בתיקון 133 ל[חוק העונשין](http://www.nevo.co.il/law/70301) (ס"ח 2742 מיום 26.7.18) עת תיקן את [סעיף 51ב(א)](http://www.nevo.co.il/law/70301/51b.a) לחוק העונשין באופן המאפשר הטלת מאסר בדרך של עבודות שירות לתקופה בת 9 חודשים.

**ד. מסקנה:**

שקלול כתב האישום החמור, הפרסומים המסיתים, הקריאה הברורה לנקוט באלימות, הרתעת היחיד והרבים, אך מנגד היעדר עבר פלילי, תסקיר חיובי ביותר, חלוף הזמן, נוכח הפסיקה הנוהגת ומתחם הענישה, מלמדים, כי ראוי היה לאמץ את הרף התחתון של המתחם ובמיוחד כאשר משמעות הדבר היא העמדת של הנאשם במבחן.

**ואולם, הנאשם נשלח לממונה על עבודות השירות לשם קבלת חוות דעתו לריצוי המאסר בדרך של עבודות שירות, והתקבלה חוות דעת שלפיה, מטעמים בריאותיים ואחרים, במצב הדברים היום, הנאשם אינו כשיר לבצע עבודות שירות, כאשר נמסרו לנאשם מספר ניסיונות לעמוד בדרישת הממונה על עבודות השירות ביחס לכשרות הפסיכיאטרית והוא לא עשה כן.**

**חוסר כשרות זו אינה מובילה למסקנה כי יש להקל בענישה עם הנאשם הקלה נוספת אשר עלולה להעביר מסר מקל מדי.**

**ד. תוצאה:**

**אני גוזר על הנאשם את העונשים הבאים:**

**א**. 6 חודשי מאסר בפועל. לשם כך, יתייצב הנאשם בתאריך 2.1.19 בשעה 10:30 בבית-הסוהר "הדרים" מצויד בתעודת זהות ועותק מגזר דין זה.

**ב**. 6 חודשי מאסר, שאותם לא ירצה הנאשם אלא אם כן יעבור בתוך 3 שנים מהיום עבירה בה הורשע.

זכות ערעור לבית המשפט המחוזי בתוך 45 ימים.

התיק סגור.

5129371

**54678313ניתן היום, ל' חשוון תשע"ט, 08 נובמבר 2018, במעמד הצדדים.**

מנחם מזרחי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)