|  |  |  |
| --- | --- | --- |
| **בית משפט השלום בירושלים** | | |
| **ת"פ 49591-09-23 מדינת ישראל נ' אבו רמילה(עציר) ואח'** |  | **14 יולי 2024** |

|  |  |
| --- | --- |
|  |  |
|  | **פרק 3561/2023 מספר פל"א 408429/20023** |
|  |  |

|  |  |
| --- | --- |
| **לפני כבוד השופט עמיר שקד** | |
| **המאשימה** | **מדינת ישראל** | |
| **נגד** | | |
| **הנאשמים** | **.1** **דיאא אבו רמילה (עציר)** **ת"ז xxxxxxxxxx**  **.2** **פאכר אבו רמילה (עציר)** **ת"ז xxxxxxxxxx** | |

<#2#>

נוכחים:

ב"כ המאשימה מתמחה גב' צדף טדסקי

ב"כ הנאשמים עו"ד עמל יחיא

הנאשמים באמצעות שב"ס

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40ג](http://www.nevo.co.il/law/70301/40c.a)(א), [144](http://www.nevo.co.il/law/70301/144.a)(א)רישא, [40 יא](http://www.nevo.co.il/law/70301/40ja)

[חוק סדר הדין הפלילי (סמכויות אכיפה – מעצרים), תשנ"ו-1996](http://www.nevo.co.il/law/98568)

**גזר דין**

הנאשמים הורשעו ביום 04.06.2024, על סמך הודאתם בכתב האישום המתוקן וזאת בביצוע עבירה של החזקת נשק – עבירה לפי [סעיף 144(א)רישא](http://www.nevo.co.il/law/70301/144.a) ל[חוק העונשין](http://www.nevo.co.il/law/70301), תשל"ז – 1977 כאשר הנאשם 2 הורשע גם בעבירה של החזקת אביזרי נשק ותחמושת – עבירה לפי [סעיף 144(א)](http://www.nevo.co.il/law/70301/144.a) סיפא לחוק.

על פי עובדות כתב האישום המתוקן בו הורשעו הנאשמים, עולה כי במועד אשר איננו ידוע החזיק הנאשם 1 בביתו בכפר עקב 2 נשקים מסוג M16 שיורים ובכוחם להמית. כאשר הנאשם 2 החזיק בביתו שבכפר עקב במועד אשר איננו ידוע נשק, אביזרים לנשק ותחמושת לנשק M16 ולאקדח 9 מ"מ (כמפורט בכתב האישום המתוקן סעיף 3 (א- ה)).

במסגרת הסדר הטיעון שאליו הגיעו הצדדים הוסכם שהנאשמים יודו ויורשעו בכתב האישום המתוקן. אשר לעונש, הצדדים יטענו באופן חופשי.

**ראיות לעונש :**

מטעם המאשימה לא הוגשו ראיות לעונש (הוגשה פסיקה לגבי מתחמי הענישה), כך גם מטעם ההגנה לא הוגשו מסמכים כלשהם (הוגשה פסיקה לגבי מתחמי הענישה).

**עיקרי טיעוני הצדדים :**

ב"כ המאשימה טען בפניי בית המשפט (עת הפנה לפסיקה) כי יש לעמוד על עובדות כתב האישום שבהן הורשעו הנאשמים, ובכללם על הערכים המוגנים שנפגעו ובהם – שמירה על חיי אדם ועל שלמות הגוף, פגיעה משמעותית בסדר הציבורי ובשלטון החוק.

עוד נטען כי יש לקבוע מתחם ענישה נפרד לכל אחד מהנאשמים, כל זאת כפי שפירט במהלך סיכומיו בע"פ.

ב"כ הנאשם עתר לקביעת מתחם עונש הולם הנע בין 15 חודשי מאסר ל - 26 חודשי מאסר בפועל בעניינו של הנאשם 1 כאשר לגבי הנאשם 2 התבקש בית המשפט לקבוע מתחם עונש הולם הנע בין 12 חודשי מאסר ל - 30 חודשי מאסר בפועל

ב"כ שני הצדדים ביקשו להתחשב בכך שהנאשמים הודו וחסכו זמן שיפוטי יקר ובהיותם נעדרי עבר פלילי.

דברי הנאשם 1: הצטער על מעשיו.

דברי הנאשם 2: הביע חרטה על מעשיו, סיפר כי הוא מקבל תמיכה מבני משפחתו אשר סובלים מאד ממועד מעצרו.

**דיון והכרעה :**

הערכים המוגנים אשר נפגעו כתוצאה מעבירות מעין אילו שמירה על חיי אדם ועל שלמות הגוף, פגיעה משמעותית בסדר הציבורי ובשלטון החוק.

נסיבות ביצוע העבירות, המדובר בנאשמים אשר בחרו מסיבות השמורות עמם להחזיק נשקים ותחמושת (כל אחד ע"פ חלקו בכתב האישום המתוקן) בבית שלו / בקרבת ביתו - מקום מבצרו, על כל המשתמע מכך.

לצד הענישה שקבע המחוקק יש להתחשב כאמור במדיניות הענישה הנהוגה ועל כן לגבי מתחם העונש ההולם בעבירת מעין אילו, על כן בבוא בית המשפט לקבוע את מתחם העונש ההולם, יש להתחשב בעבירה ובנסיבות הקשורות בביצועה. לפי [סעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301) מתחם העונש ההולם ייקבע בהתאם לעיקרון ההלימה, שביישומו על בית המשפט להתחשב בערך החברתי שנפגע מביצוע העבירה, במדיניות הענישה הנהוגה ובנסיבות הקשורות בביצוע העבירה.

**מדיניות הענישה הנוהגת – פסקי הדין שהוגשו מטעם המאשימה :**

המאשימה הגישה במהלך סיכומיה בע"פ מס' פסקי דין בעניין מתחמי הענישה הנהוגות במקרים מעין אילו, מנגד ההגנה ביקש כי בית המשפט יאבחן את עניינם של הנאשמים מהפסיקה שהוגשה תוך ציון מראי מקום הקובעים מתחמי ענישה אחרים.

[ת"פ (חיפה) 10896-06-20](http://www.nevo.co.il/case/26729239) **מדינת ישראל נ' כרם עאסלה** (18.05.2021) - בית המשפט המחוזי קבע כי מתחם העונש ההולם את המקרה של החזקת נשק קרלו ומחסנית (בנסיבות המקרה) נע בטווח שבין 22 ל- 48 חודשי מאסר. ערעור אשר הוגש לכב' בית המשפט העליון התקבל באופן בו הומר עונש המאסר של תשעה חודשים, בדרך של עבודות שירות.

[ת"פ (ירושלים) 57002-03-23](http://www.nevo.co.il/case/29532666) **מדינת ישרא נ' אל אמין גנידה** (01.11.23) – בגין החזקת נשק דמוי רובה סער M16 תקני שהוסב לירי תחמושת בקליבר x 45 5.56 שהכיל מכלול של רובה M16 תקני, יורה שבכוחו להמית אדם וכן במחסנית ריקה בביתו של הנאשם קבע בית המשפט השלום בירושלים כי מתחם העונש ההולם את מעשיו של הנאשם מצוי בטווח שבין - 18 חודשים ועד 36 חודשי מאסר בפועל.

[ע"פ 9373-10](http://www.nevo.co.il/case/6151556) **חמד ותד נ' מדינת ישראל** (14.09.2011) – בגין החזקת אקדח ומחסנית בה היו 9 כדורים מתחת למזרן מיטתו של הנאשם בביתו ו- 63 כדורים נוספים אשר נמצאו מוטמנים בחצר ביתו. קבע בית המשפט המחוזי בחיפה ל-50 חודשי מאסר ו-12 חודשים מאסר על-תנאי ([ת"פ 5187-07-10](http://www.nevo.co.il/case/5073763)) כאשר ערעור אשר הוגש לכב' בית המשפט העליון התקבל באופן העמיד את תקופת המאסר בפועל על 30 חודשים.

**מדיניות הענישה הנוהגת – פסקי הדין שהוגשו מטעם הנאשמים:**

[ת"פ (ירושלים) 18449-04-23](http://www.nevo.co.il/case/29565126) **מדינת ישראל נ' יזן עמירה** (02.04.2024) – בגין החזקת נשק, ותחמושת לנשק (דמוי רובה ציד מאולתר יורה שבכוחו להמית אדם, 4 כדורי תחמושת ותרמיל תואמים) אשר הוחזקו בחצר שטח ביתם של הנאשמים, קבע בית המשפט השלום בירושלים כי מתחם העונש ההולם את מעשיו של הנאשם מצוי בטווח שבין - 15 ועד 30 חודשי מאסר בפועל.

[ת"פ (חיפה) 60429-12-21](http://www.nevo.co.il/case/29973225) **מדינת ישראל נ' ראשד קבלאן** (28.03.2023) – בגין החזקה והובלה ברכב, בלא רשות על פי דין, חפץ דמוי רובה צייד מאולתר בקוטר 12 גייג' שהינו כלי שסוגל לירות כדור שבכוחו להמית אדם ו - 5 כדורים לרובה אשר היו מוצמדים לקת של רובה הצייד, שהינם תחמושת לנשק, קבע בית המשפט המחוזי בחיפה כי מתחם העונש ההולם את מעשיו של הנאשם מצוי בטווח שבין 12 לבין 36 חודשי מאסר בפועל, לצד עונשים נלווים.

[ת"פ (מרכז) 6968-02-22](http://www.nevo.co.il/case/28291270) **מדינת ישראל נ' חמזה גאבר** (20.10.2022) – בגין החזקה של רובה צייד מאולתר ותחמושת תואמת במחסן סמוך לביתו של הנאשם, קבע בית המשפט המחוזי מרכז כי מתחם העונש ההולם את מעשיו של הנאשם מצוי בטווח שבין 14 לבין 30 חודשי מאסר בפועל.

[ת"פ (ירושלים) 35512-06-17](http://www.nevo.co.il/case/22739459) **מדינת ישראל נ' אל-קעקאע בכיראת** (07.03.2019) – בגין החזקה של אקדח חצי אוטומטי מסוג "סטאר", קבע בית המשפט המחוזי בירושלים כי מתחם העונש ההולם את מעשיו של הנאשם מצוי בטווח שבין 12 לבין 24 חודשי מאסר בפועל.

ת"פ (ירושלים) 42291-02-16 **מדינת ישראל נ' מוחמד דיסי** (02.12.2018) – בגין רכישה והחזקה של נשק אוטומטי מסוג 16M קצר, קבע בית המשפט המחוזי בירושלים כי מתחם העונש ההולם את מעשיו של הנאשם מצוי בטווח שבין 12 לבין 36 חודשי מאסר בפועל.

[ת"פ (כפר סבא) 12540-12-18](http://www.nevo.co.il/case/25206746) **מדינת ישראל נ' מוניר שחאדה** (29.04.2021) – בגין החזקת כלי נשק מסוג "קלצ'ניקוב" יחד עם מחסנית תואמת, וכן, רובה סער מסוג "קרל גוסטב, קבע בית המשפט השלום בכפר סבא כי מתחם העונש ההולם את מעשיו של הנאשם מצוי בטווח הנע בין 18 ל-42 חודשי מאסר, לצד רכיבי ענישה נלווים.

[ת"פ (ירושלים) 27625-02-21](http://www.nevo.co.il/case/27398726) **מדינת ישראל נ' מחמד בסילה** (14.09.2021) – בגין החזקת נשק דמוי רובה סער 16-M, היורה ובכוחו להמית אדם, חלקים של רובה סער 16-M תקני, ביניהם מכלול וקנה רובה בקליבר 5.56 מ"מ, 5 מחסניות שחלקן מכילות תחמושת, מיכל של תרסיס המכיל שמן לנשק, קת פלסטיק,2 קופסאות כדורי תחמושת 5.56 מ"מ המכילות בסך הכל 60 כדורים, קבע בית המחוזי בירושלים כי מתחם העונש ההולם את מעשיו של הנאשם מצוי בטווח הנע בין 6 ל-24 חודשי מאסר.

[עפ"ג (חיפה) 43957-03-19](http://www.nevo.co.il/case/25551440) **מדינת ישראל נ' אחמד ג'מאחנה** (11.04.2019) – בגין החזקת אקדח מוסלק ומחסנית לאקדח, ובתוכה 9 כדורים "חיים", קבע בית-משפט השלום בעכו כי מתחם הענישה בגין מעשיו של הנאשם נע בין 7 חודשי מאסר לריצוי בפועל לבין 24 חודשי מאסר בפועל, לצד רכיבי ענישה נלווים ועל כן בנסיבות התיק קבע כי הנאשם ירצה שישה חודשי מאסר על דרך עבודות שירות, ערעור אשר הוגש ע"י המדינה לבית המשפט המחוזי נקבע כי מתחם העונש ההולם את מעשיו של הנאשם מצוי בטווח הנע בין 12 ל-36 חודשי מאסר עת נקבע כי הנאשם ירצה 9 חודשי מאסר על דרך עבודות שירות.

[ת"פ (חיפה) 9986-02-22](http://www.nevo.co.il/case/28294396) **מדינת ישראל נ' טארק חמדאן** (17.01.23) – כתב האישום הוגש כלפי 2 נאשמים כאשר כל אחד ע"פ חלקו הורשע באופן אחר. הנאשם 1 - החזיק תת מקלע מסוג עוזי, קליבר 9 מ"מ פאראבלום. הנאשם 2 החזיק - תת מקלע מאולתר מסוג קרלו, קליבר 9 מ"מ ובתוכו מחסנית תואמת ו-4 מחסניות תואמות. שני הנאשמים החזיקו, בצוותא חדא, תחמושת בכמות רבה בקליברים שונים: 5.56 מ"מ, 7.62 מ"מ ו- 0.22 מ"מ ופונדה תואמת לאקדח. בית המשפט השלום בחיפה קבע כי מתחם העונש ההולם את מעשיהם של הנאשמים מצוי בטווח הנע בין 18 ל-30 חודשי מאסר בפועל.

[ע"פ 8320-21](http://www.nevo.co.il/case/28152132) **מדינת ישראל נ' מחמד בסילה** (28.12.21) – בגין החזקת נשק (נשק דמוי רובה סער M-16 שבכוחו לירות ולהמית אדם), אביזרי הנשק והתחמושת קבע בית המשפט המחוזי בירושלים כי העונש ההולם את מעשיו של הנאשם מצוי בטווח הנע בין 24-6 חודשי מאסר, ערעור אשר הוגש לבית המשפט העליון התקבל באופן בו נקבע בין היתר כי מתחם ענישה שהרף המינימלי שלו עומד על 6 חודשים מאסר בפועל, נמוך יתר על המידה כמו גם העונש אשר הושת על הנאשם – 7 חודשי מאסר בפועל ועל כן העמיד את עונש המאסר בפועל על 14 חודשים.

**הערכים המוגנים / נסיבות הקשורות בביצועה של העבירה :**

**הערכים המוגנים :** אשר נפגעו כתוצאה מעבירות מעין אילו הם שמירה על חיי אדם ועל שלמות הגוף, פגיעה משמעותית בסדר הציבורי ובשלטון החוק.

**נסיבות ביצוע העבירות:** הנאשמים החזיקו כל אחד ע"פ המתואר בכתב האישום המתוקן בביתם או בקרבת ביתם נשקים ותחמושת אשר יש בהם כדי להמית אדם, על כל המשתמע מכך - על כן ועל כך אין צורך להכביר במילים בדבר הנזק הפוטנציאלי שעלול היה להיגרם ואשר יש בו כדי לקפח חיי אדם בין במתכוון ובין שלא.

אפנה לעניין זה לאשר נקבע ע"י כב' בית המשפט העליון כב' השופט י' אלרון ב[בש"פ 1620/24](http://www.nevo.co.il/case/30475394) פלוני נ. מדינת ישראל : "... **העבירות שמיוחסות למבקש מקימות נגדו חזקת מסוכנות סטטוטורית בהתאם להוראות סעיפים 21(א)(1)(ג)(2) ו-35(ב) ל**[**חוק המעצרים**](http://www.nevo.co.il/law/98568)**. זה מכבר, נקבע כי עבירות נשק מלמדות על מסוכנות אינהרנטית לשלום הציבור**..."

וכן לאשר נקבע אומנם לפני כ- 20 שנה אך לצערנו הרב רלוונטי עד מאד (ואף יותר) גם בימים אלו ע"פ 1332-04 מדינת ישראל נ' יצחק רפאל פס (19.04.2004) : " ... **מן הראוי שיהיה בעונש כדי להרתיע מנפיצות התופעה העבריינית של החזקת נשק חם מסוגים שונים, נשיאתו ושימוש בו. גם אם נכון הדבר כי עד כה רמת הענישה בעבירות של החזקת נשק אינה גבוהה, הרי שהמציאות השוררת היום בארץ – זמינותו של נשק חם ורב עוצמה שיש עמו פוטנציאל להסלמה באלימות העבריינית והאידאולוגית כאחד – מחייבת מתן ביטוי עונשי הולם והחמרה ברמת הענישה**..."

ולנקבע ע"י כב' בית המשפט העליון כב' השופט א' שטיין ב[בש"פ 6285-23](http://www.nevo.co.il/case/29976096) עלי אלאפשק נ' מדינת ישראל (05.09.2023) : "... **בית המשפט העליון שב והדגיש, אף בשנתיים האחרונות, כי בעבירות נשק הכלל הינו מעצר עד תום ההליכים בכלל, ובפרט בעבירות סחר בנשק, גם ביחס לנאשמים צעירים, נעדרי עבר פלילי, לצד תסקיר חיובי, למעט מקרים חריגים ויוצאי דופן, מה שלא נמצא בעניינו של המשיב" (ראו: פסקה 9 להחלטה קמא). אני מסכים עם כל מילה** ... "

**קביעת מתחמי הענישה – סיכום :**

הצדדים אינם חלוקים ביניהם כי במקרה שבפנינו יש מקום לקבוע שני מתחמים נפרדים, אחד כלפי הנאשם 1 והשני כלפי הנאשם 2 כל זאת כפי שפורט זאת לעיל, כאשר המחלוקת הינה בדבר קביעת מתחם העונש ההולם.

לאחר שקילת כלל השיקולים אשר נבחנו זאת לעיל ובכלל זה, הערכים החברתיים שנפגעו ממעשיי העבירות ומידת הפגיעה בהם, במדייניות הענישה הנהוגה ובנסיבות שבהן נעברו העבירות. מצאתי לנכון לקבוע מתחמי ענישה לכל אחד מהנאשמים באופן שונה כדלקמן:

בעניינו של הנאשם 1: מתחם ענישה שבין 18 ל-42 חודשי מאסר.

בעניינו של הנאשם 2: מתחם ענישה שבין 16 ל-32 חודשי מאסר.

**מן הכלל אל הנאשמים ולאחר מכן לגבי כל נאשם ונאשם :**

משפורטו נסיבות ביצוע העבירות וטענות הצדדים אבקש לפרט תחילה לקולא בעניינם של שני הנאשמים המדובר בנאשמים אחים בני משפחה אחת המתגוררים באותו בניין בכפר עקב בעלי משפחות ומקצוע אשר הודו במיוחס להם וחסכו זמן שיפוטי יקר ובכך למעשה נטלו אחריות וחרטה על מעשיהם ובאופן בו מבינים ומפנימים את חומרת מעשיהם.

כעת אפנה לפרט לחומרא, המדובר בהחזקת נשקים ותחמושת כל אחד ע"פ חלקו כפי שפורט זאת לעיל, במדרג גבוה יחסית של חומרה שכן המדובר בנאשמים אשר מיוחסות להם עבירות שונות (כל אחד ע"פ חלקו) אך המדובר על אחים אשר מתגוררים באותו בניין על כל המשמעויות של מגורים משותפים ומחזקים בכלי נשק ותחמושת, אשר בכוחם להמית בין על ידם באופן ישיר ובין על ידי אחרים באופן עקיף, בין בשוגג ובין בכוונת מתכוון.

לעניין זה אפנה לאשר נקבע וכן בע"פ 78/21 פלוני נ' מדינת ישראל, פסקה 10 [פורסם בנבו] (26.7.2022)‏) " ... **שומר נפשו ושלומו – ירחק מעבירות הנשק באשר הן, קלות כחמורות** ..."

לאחר ששקלתי את הנסיבות לחומרא ולקולא, כל זאת תוך שקילת הצורך בהרתעת הרבים נוכח התפשטות תופעת החזקת נשק ותחמושת בלתי חוקיים בכלל ובפרט בעת הזו, אשר כלל ידוע הוא כי "זליגתו" קלה עד מאד בין למעשים פלילים ובין למעשי טרור.

הגעתי לכלל מסקנה, שאין מוקם לחרוג ממתחם העונש ההולם, על כן החלטתי לגזור על הנאשמים עונש הנמצא ברף התחתון של המתחמים אשר פורטו לעיל.

נוכח טעמים אלו וכמצוות [סעיף 40 י"א](http://www.nevo.co.il/law/70301/40ja) ל[חוק העונשין](http://www.nevo.co.il/law/70301), ראיתי לגזור את עונשם של הנאשמים בהבדלים הנדרשים והמתחייבים כדלקמן :

1. על הנאשם 1 מאסר בפועל למשך 20 חודשים בניכוי ימי המעצר.

2. על הנאשם 2 מאסר בפועל למשך 18 חודשים בניכוי ימי המעצר.

3. אני מצווה על מאסרם של הנאשמים למשך 6 חודשים, וזאת על תנאי למשך 3 שנים מיום שחרורם של הנאשמים מהמאסר שלא יעברו על אחת העבירות בהן הורשעו.

4. כל אחד מהנאשמים יחתום על התחייבות על סך 10,000 ₪ להימנע בתוך שלוש שנים מיום שחרורו לבצע עבירה מהעבירות בהן הורשעו. הנאשמים התחייבו בפניי.

5. על כל אחד מהנאשמים תשלום קנס בסך 3,000 ₪, אשר ישולם עד ליום 01.08.2025

החוב מועבר למרכז לגביית קנסות, אגרות והוצאות ברשות האכיפה והגבייה, בהתאם למועדים והתשלומים שקבע בית המשפט.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

בכרטיס אשראי – באתר המקוון של רשות האכיפה והגבייה, www.eca.gov.il

מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000

במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).

זכות ערעור לבית המשפט המחוזי בירושלים בתוך 45 ימים מהיום.

<#4#>

**ניתנה והודעה היום ח' תמוז תשפ"ד, 14/07/2024 במעמד הנוכחים.**

|  |
| --- |
|  |
| **עמיר שקד, שופט** |

ב"כ הצדדים: במסגרת ההסדר ביקשנו להשמיד או לחלט את כל המוצגים שנתפסו בהסכמת הצדדים ונבקש שבית המשפט יורה כך.

<#5#>

**החלטה**

נוכח הסכמת הצדדים כמבוקש.

<#6#>

**5129371ניתנה והודעה היום ח' תמוז תשפ"ד, 14/07/2024 במעמד הנוכחים.**

|  |
| --- |
| 54678313 |
| **עמיר שקד, שופט** |

5129371

54678313הוקלד על ידי ינטל עטיה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עמיר שקד 54678313-/

נוסח מסמך זה כפוף לשינויי ניסוח ועריכה