|  |  |
| --- | --- |
| **בית משפט השלום בירושלים** | |
| ת"פ 65646-12-23 מדינת ישראל נ' בוהדנה(עציר) |  |

|  |  |  |
| --- | --- | --- |
| לפני | **כבוד השופט ארנון איתן** | |
| בעניין: | **המאשימה** | **מדינת ישראל**  באמצעות פרקליטות מחוז ירושלים |
|  | **נגד** | |
|  | **הנאשם** | **ישראל ידידיה בוהדנה (עציר)**  ע"י ב"כ עוה"ד שלום בן שבת |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

**כתב האישום:**

1. הנאשם הורשע על פי הודאתו, ובמסגרת הסדר טיעון, בכתב אישום מתוקן המייחס לו עבירות של החזקת נשק, לפי סעיף 144(א) רישא בנסיבות סעיף ג(1) ו –ג(3) ל[חוק העונשין](http://www.nevo.co.il/law/70301) התשל"ז – 1977 (להלן: **"חוק העונשין"**) והחזקת אביזר נשק ותחמושת, לפי סעיף 144(א) סיפא בנסיבות סעיף ג(1) לחוק העונשין.
2. בין הצדדים לא הייתה הסכמה לעניין העונש אך המאשימה ציינה, כי תעתור להטלת 24 חודשי מאסר בצירוף רכיבי ענישה של מאסר מותנה וקנס, ואילו הסניגור יהיה חופשי בטיעוניו.
3. נטען, כי בתקופה הרלוונטית לכתב האישום התגורר הנאשם יחד עם בת זוגתו וילדיהם ביחידת דיור בתוך מתחם השייך לדודה של בת זוגתו ברחוב קריית יערים 9, גבעת זאב. במתחם יש פרגולה הסמוכה ליחידת הדיור.
4. עובר ליום 11.12.2023, במהלך תקופה שאורכה אינו ידוע במדויק למאשימה, החזיק הנאשם ביחידת הדיור ומעל הפרגולה, אקדח הזנקה חצי אוטומטי, 9 מ"מ, קליבר תוצרת טורקיה, אשר יורה ובכוחו להמית יחד עם מחסנית תואמת ובה 3 כדורים מסוג 9 מ"מ. כמו כן, החזיק הנאשם מעל הפרגולה שקית שקופה ובתוכה כמאה כדורים מסוג 5.56 מ"מ, וכן קופסת קרטון בתוכה נמצאו בין היתר, מכשיר פס מגנטי קורא כרטיסי אשראי, ספחי תעודות זהות ומכשיר סלולר בצבע שחור מסוג סמסונג.

**ראיות לעונש:**

1. מטעם המאשימה: רישום פלילי של הנאשם.
2. מטעם ההגנה: חוות דעת של מומחה בעניין הנשק – סומן נ/1.

**תמצית טיעוני הצדדים לעונש:**

1. בטיעוניה לעונש הפנתה המאשימה לעובדות המפורטות בכתב האישום וכן הערכים המוגנים בהם פגע הנאשם במעשיו. המאשימה הדגישה בטיעוניה את פוטנציאל הנזק והסיכון שיכול היה להיגרם משימוש שייעשה בנשק, ובמיוחד בנסיבות בהן הנשק היה טעון בשלושה כדורים. נתון זה, כך לדבריה, מעיד על כך שהנשק היה זמין לשימוש, כאשר לצדו כמות גדולה של תחמושת שאינה תואמת.
2. לדבריה, מתחם הענישה בנסיבות דומות, הכולל את החזקת הנשק והתחמושת, ובהתאם להנחיות פרקליט המדינה, הינו מאסר למשך 26 חודשים לצד ענישה נלווית. הוסף, כי הנאשם עצור מיום 11.12.2023, הודה וחסך זמן שיפוטי יקר, צעיר בגילו, אך מנגד לחובתו רישום פלילי לרבות ריצוי מאסר בעברו.
3. בנסיבות אלו, ביקשה המאשימה לקבוע את עונשו של הנאשם בשליש התחתון של מתחם העונש ההולם, ולהטיל עליו 24 חודשי מאסר בפועל, מאסר על תנאי וקנס.
4. הסניגור הסתייג מטעון המאשימה, על פיו, הנשק לא היה טעון ולא זמין לשימוש- כך על פי העובדות בהן הודה הנאשם. בהקשר זה הוסיף הסנגור, כי בהתאם לחוות דעת שהוגשה (נ/1), הנשק אינו תקני, וכבר לאחר ירי של 3 כדורים התפרק, ונעדר יכולת שימוש. על פיו, מתחמי הענישה אינם זהים בין נשק המוגדר תקני לנשק שאינו תקני, כבענייננו, ובמקרים דומים נקבעו מתחמי ענישה החל מ-10 חודשים ועד 18 חודשים. הסנגור הוסיף, כי רישומו הפלילי של הנאשם אינו כולל עבירות נשק, ובנסיבות אלו יש לקבוע את עונשו בתחתית מתחם העונש ההולם לו עתר (10 חודשים).
5. הנאשם נטל אחריות על מעשיו וציין כי הוא מבין את חומרתם. על פיו, ההחזקה בנשק נעשתה משום המצב הביטחוני במדינה. הנאשם הוסיף, כי הוא צפוי לרצות עונש מאסר בתיק נוסף עליו הוא עומד לדין, וביקש להתחשב בהיותו אב ל-5 ילדים, אותם הוא נדרש לכלכל.

**מתחם העונש ההולם:**

1. מעשי הנאשם פוגעים בערכים המוגנים של הגנה על שלומו ובטחונו של הציבור. הסיכון הנובע מהחזקת כלי נשק ותחמושת בידיים שאינם מיומנות ואשר אינן מורשות לכך, הינו מוחשי ובנקל עשוי להוביל להתרחשות עבירות חמורות בפגיעה בגוף האדם. בנוסף, כלי הנשק והתחמושת הוסלקו מעל פרגולה המצויה בסמוך ליחידת הדיור בה התגורר הנאשם, נתון המלמד על מעשה שקדם לו תכנון.
2. בהקשר לחוות הדעת שהוגשה על ידי ההגנה מתיק החקירה ראיתי להעיר את הדברים הבאים: הנאשם נטל אחריות על החזקה של כלי נשק אשר יורה ובכוחו להמית אדם, כך גם בהתאם לחוות הדעת (נ/1) על פיה, בוצע באקדח ירי במסגרת בדיקת מעבדה, והנשק אכן ירה, אלא שלאחר ירי של 3 כדורים הצינה נשברה ולא ניתן היה להמשיך בירי. כך גם ביחס לעובדה שמדובר בנשק הזנקה שהוסב לאקדח שיש ביכולתו שבכוחו להמית. כאמור, לצד הנשק נתפסה מחסנית תואמת ו- 3 כדורים, וכן 100 כדורי 5.56, כך שכלל פריטי הנשק שנתפסו מצביעים על חומרה גבוהה בביצוע המעשים, נוכח פוטנציאל סיכון גבוה לשלומו של הציבור וביטחונו.
3. לעניין פסיקה נוהגת ראו לדוגמה: [ת"פ 18449-04-23](http://www.nevo.co.il/case/29565126) מדינת ישראל נ' עמירה (עציר) ואח' (מיום 2.4.2024) והפסיקה המובאת בו.
4. בהתאם למגמת הפסיקה להחמיר בענישה בעבירות נשק ככלל, ובשים לב לנסיבות האירוע, לרבות מדיניות הענישה הנוהגת, ראיתי לקבוע מתחם עונש כולל (נשק ותחמושת) החל מ-14 חודשים ועד 32 חודשי מאסר בפועל.
5. בבחינת העונש המתאים לנאשם בתוך המתחם יש להביא במסגרת שיקולי הענישה את הנסיבות הבאות: הנאשם כבן 34 נשוי ואב ל-5 ילדים. הנאשם נטל אחריות על מעשיו בבית המשפט והביע צער על מעורבותו בביצוע העבירות. הנאשם עצור משך כ- 7 חודשים.
6. לחובת הנאשם רישום פלילי הכולל 3 הרשעות קודמות בעבירות התפרצות, גניבה ומתן אמצעים לביצוע פשע, והוא ריצה 3 תקופות מאסר, האחרונה שבהן משנת 2020 למשך 3 חודשים (הקודמות לה למשך 12 חודשים ו-16 חודשים). אין לחובת הנאשם רישום דומה.
7. באיזון בין שיקולים אלו ראיתי לקבוע את עונשו של הנאשם בחלקו התחתון של המתחם ולהטיל עליו את העונשים הבאים:
8. מאסר בפועל למשך 16 חודשים בניכוי ימי המעצר.
9. מאסר על תנאי לתקופה של 8 חודשים וזאת למשך 3 שנים מיום שחרורו מהמאסר והתנאי הוא שהנאשם לא יעבור על אחת העבירות בהן הורשע, או כל עבירת נשק מסוג פשע.
10. קנס בסך 6000 ₪ אשר ישולם עד ליום 1.5.2025

יש לשלם את הקנס לחשבון המרכז לגביית קנסות, אגרות והוצאות ברשות האכיפה והגבייה, החל מחלוף 3 ימים מרגע מתן גזר הדין ועד ליום 10/3/24 וזאת באחת מהדרכים הבאות:

בכרטיס אשראי – באתר המקוון של רשות האכיפה והגבייה, www.eca.gov.il (ניתן לשלם בפריסה של עד 18 תשלומים בהסדר קרדיט) או חפש בגוגל " תשלום גביית קנסות".

מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000 (ניתן לפנות לנציגים לקבלת מידע במספרים הללו).

במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).

5129371

**54678313זכות ערעור לבית המשפט המחוזי בתוך 45 יום.**

ניתן היום, ט' אב תשפ"ד, 13 אוגוסט 2024, במעמד הנוכחים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה