|  |  |  |  |
| --- | --- | --- | --- |
| **בית משפט השלום בחדרה** | | | |
| ת"פ 3106-09-24 מדינת ישראל נ' עמאש(עציר) | | |  |
| לפני: | **כבוד השופט ערן זלר** | | | |
|  | **המאשימה:** | **מדינת ישראל**  **תביעות חוף – שלוחת חדרה**  **ע"י עוה"ד** **עדי נשר** | | |
|  | **נגד** | | | |
|  | **הנאשם:** | **ג'מיל עמאש (עציר)**  **ע"י ב"כ עוה"ד** **עאדל בויראת** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144), [144](http://www.nevo.co.il/law/70301/144.a)(א)

|  |
| --- |
| **גזר דין** |

**רקע**

1. הנאשם, יליד שנת 1994, הורשע על יסוד הודייתו בכתב אישום מתוקן בעבירה של **סיוע להחזקת נשק בלא רשות על פי דין לפי** [**סעיפים 31**](http://www.nevo.co.il/law/70301/31) **ו-** [**144(א)**](http://www.nevo.co.il/law/70301/144.a) **רישא ל**[**חוק העונשין**](http://www.nevo.co.il/law/70301)**, תשל"ז – 1977**, ובעבירה של **סיוע להחזקת אביזר או תחמושת שהם אינם חלק מהנשק - לפי** [**סעיפים 31**](http://www.nevo.co.il/law/70301/31) **ו-** [**144(א)**](http://www.nevo.co.il/law/70301/144.a) **סיפא לחוק העונשין**.
2. על פי עובדות כתב האישום המתוקן, ביום 21.5.24 בסמוך לשעה 14:00 נערך חיפוש כדין בביתו של הנאשם בג'סר א-זרקא. בחיפוש התגלה כי הנאשם סייע לאדם אחר שזהותו אינה ידועה להחזיק על מדף ברזל שנמצא בכניסה לחדר השינה של הנאשם, **באקדח חצי אוטומטי מסוג D.G.G מודל 19 שבו מחסנית טעונה ב- 10 כדורי תחמושת בקוטר 9 מ"מ**.
3. הסדר הטיעון בגדרו הודה והורשע הנאשם כלל הסכמה על תיקון כתב האישום והודיית הנאשם בו, אך לא כלל הסכמות עונשיות כלשהן, והצדדים הודיעו כי כל צד יהיה חופשי בטיעוניו לעונש.
4. הנאשם נמצא במעצר במסגרת התיק החל מיום 21.8.24.

**הטיעונים לעונש**

טיעוני המאשימה

1. בפתח טיעוניה הגישה התובעת תמונות של האקדח והמחסנית הטעונה שנתפסו (**ת/1**).

ב"כ המאשימה טענה כי במעשיו פגע הנאשם בערכים מוגנים שהם הגנה על חיי אדם, שלמות גופו ובטחונו של הציבור כולו. היא טענה כי חומרת העבירות נובעת גם מפוטנציאל הנזק הטמון בהן, והטעימה כי בעבירות שעניינן החזקת נשק יוצרות פוטנציאל של ממש לפגיעה קשה בחפים מפשע תוך ערעור בטחון הציבור והסדר החברתי, והוסיפה כי מדובר בעבירות נפוצות שעשויות להביא לקיפוח חיי אדם ולפיכך נדרשת החמרה בענישה בסוג זה של עבירות, הן בהקשר של קביעת מתחם העונש ההולם והן בקביעת העונש בתוכו. לשיטתה, מידת הפגיעה בערכים המוגנים היא גבוהה שכן האקדח היה טעון במחסנית עם כדורים והיה מונח בסמוך לחדר השינה של הנאשם. ב"כ המאשימה סברה כי ראוי לקבוע מתחם עונש הולם של 12 – 20 חודשי מאסר בפועל, היא הפנתה בהקשר זה לתיקון 140 לחוק הקובע עונש מינימום לעבירות החזקת נשק, ועמדה על הטעמים שהביאו לתיקון החוק - בהם הנזק מן העבירות, העובדה כי מדובר בסוג עבירות נפוץ והפגיעה באמון הציבור ובביטחונו, והוסיפה כי בעת האחרונה נטיית בתי המשפט היא להחמיר בעבירות שעניינן החזקת נשק. בעניין זה הטעימה כי מתחם העונש לו היא עותרת נמוך ממתחמי הענישה הנקבעים לרוב לעבירות של החזקת נשק טעון, זאת נוכח כך שהנאשם הורשע בשתי עבירות שהן סיוע לאחר ולא בעבירות המושלמות.

באשר לנסיבות שאינן קשורות בביצוע העבירות הפנתה התובעת לגילו של הנאשם ולכך שהוא נעדר עבר פלילי, והוסיפה כי הוא לא נשלח לשירות המבחן ולא עבר כל הליך טיפולי. עוד טענה, כי על פי פסיקת בית המשפט העליון, בעבירות מסוג זה יש לתת משקל גדול יותר לאינטרס הציבורי על פני נסיבות אישיות של נאשם. בתמיכה לכלל טיעוניה הפנתה התובעת לשורה של פסקי דין, ובסוף דבריה ביקשה להעמיד את עונשו של הנאשם בתחתית המתחם לו עתרה, ולהטיל עליו מאסר בפועל שלא יפחת מ- 12 חודשי מאסר, לצד מאסר על תנאי וקנס.

**טיעוני הסנגור**

1. ב"כ הנאשם סקר בתחילת דבריו את נסיבותיו האישיות של הנאשם. הוא הפנה לגילו הצעיר, וטען כי הנאשם סיים 12 שנות לימוד, לאחר מכן עבד בעבודות מזדמנות, ואט אט התקדם עד שבסופו של יום הפך להיות הטבח הראשי של המסעדה במדיקל סנטר, בה עבד כשנה וחצי עד למעצרו. ציין כי הנאשם בן למשפחה ברוכת ילדים בת 8 נפשות; אביו עובד נקיון ואמו נמצאת במעקב פסיכיאטרי ומעת לעת אף מתאשפזת לצורך ייצוב מצבה. הוא הדגיש כי לנאשם אין כל עבר פלילי ואף לא תיקים פתוחים, והטעים כי הנאשם הודה בהזדמנות ראשונה, מנע בכך את הבאת העדים וחסך זמן שיפוטי.

הסנגור הדגיש כי הנאשם הורשע בעבירות סיוע שעונשן מחצית מהעונש בגין העבירות המושלמות. הוא הפנה לשורה ארוכה למדי של גזרי דין שהוטלו על מי שעברו עבירות דומות או אף חמורות יותר, ונדונו לעונשי מאסר לריצוי בעבודות שירות. הוא הפנה גם למקרים בהם הוטלו 12 חודשי מאסר בפועל על מי שביצעו את העבירות המלאות בעצמם, וטען כי ביישום לשונו הפשוטה של החוק עונשו של הנאשם צריך להיות מחצית מהעונש שהוטל במקרים אלה. ב"כ הנאשם ציין כי מצבם הכלכלי הקשה של הנאשם ושל הוריו ואת שהותוהלא קצרה של הנאשם במעצר, וביקש נוכח כך להימנע מהטלת קנס.

**דברי הנאשם**

1. הנאשם בדברו האחרון אמר כי הוא מצטער על מעשיו והוא רוצה לחזור לעבודתו. הוא הוסיף כי זו הפעם הראשונה שהוא עצור ולכן קשה לו מאוד במעצר; ציין כי אמו חולה, המצב הכלכלי בבית לא טוב והוא מתגעגע מאוד למשפחתו. הוא הוסיף כי לא יחזור שוב על הטעות שעשה.

**דיון והכרעה**

**קביעת מתחם העונש ההולם**

1. קביעת מתחם העונש לעבירות שביצע הנאשם היא בהתאם לעיקרון המנחה בענישה – שהוא עקרון ההלימה - קיומו של יחס הולם בין חומרת העבירה בנסיבותיו ומידת אשמו של הנאשם, לבין סוג העונש ומידת העונש שיוטל עליו. על מנת לקבוע את מתחם העונש ההולם, על בית המשפט להתחשב בערכים החברתיים שנפגעו, במידת הפגיעה בהם, במדיניות הענישה הנוהגת ובנסיבות הקשורות בביצוע העבירה.
2. הערכים החברתיים המוגנים העומדים ביסוד העבירות שעניינן החזקה בלתי חוקית בנשק הם שמירה על בטחון הציבור ושלומו ועל הסדר הציבורי.
3. בתי המשפט חזרו והתריעו כי עבירות הנשק הן קשות והרסניות תוך שהדגישו את פוטנציאל הסיכון החמור הטמון בהן לפגיעה בשלום הציבור ובטחונו (למשל: [**ע"פ 2733/20**](http://www.nevo.co.il/case/26630169) **אבו זיאד נ' מדינת ישראל** [נבו] (24.10.21). הוטעם בפסיקה כי עבירות הנשק לסוגיהן הפכו למכת מדינה ([**ע"פ 5807/20**](http://www.nevo.co.il/case/26934681) **שיבלי נ' מדינת ישראל** [נבו] (30.12.20)), וכי החזקת נשק שלא כדין מהווה תשתית לביצוע עבירות אלימות קשות, זמינותו מעודדת את השימוש בו אשר בתורו יביא להחרפת התוצאות ([**ע"פ 4406/19**](http://www.nevo.co.il/case/25824863) **מדינת ישראל נ' יונס סובח** [נבו] (5.11.19**)**;[**ע"פ 2482/22**](http://www.nevo.co.il/case/28513828) **מדינת ישראל נ' קדורה** [נבו] (14.4.22)). על כן נפסק לא אחת, כי הצורך לבער מקרבנו את תופעת החזקת כלי הנשק הבלתי חוקיים הוא אינטרס ציבורי מן המעלה הראשונה המצדיק הרתמות של בתי המשפט על דרך של הטלת ענישה מחמירה ומרתיעה, לרבות על עבירות שעניינן הוא החזקה או רכישת נשק שלא כדין (**ע"פ יונס סובח** **שלעיל**); הודגש המשקל המרכזי שיש לתת לשיקולי ההרתעה ([**ע"פ 1695/22**](http://www.nevo.co.il/case/28384637) **מדינת ישראל נ' ביאדסה** [נבו] (10.5.22) והובהר כי מדיניות הענישה נמצאת במגמת החמרה ([**ע"פ 7595/19**](http://www.nevo.co.il/case/26193556) **רביע סגים נ' מדינת ישראל** [נבו] (22.11.20)).
4. **באשר לנסיבות ביצוע העבירות**. האקדח והמחסנית שהנאשם סייע בהחזקתם הוחזקו על מדף בסמוך לחדש השינה שלו, כך שהתקיים פוטנציאל של הגעה מהירה אל הנשק לשם שימוש אסור בו בטווח הזמן המיידי; בנוסף, הנשק היה טעון במחסנית עם כדורים, מה שמעצים אף יותר את פוטנציאל השימוש המהיר בו. דומני כי מבחינת פוטנציאל הנזק הגלום בעבירות שביצע הנאשם, לא ניתן לייחס משמעות רבה לכך שהנאשם אך סייע להחזקת הנשק. שכן, מאחר והנשק הוחזק בצמוד לחדרו הרי שהייתה לו שליטה מלאה עליו שאפשרה לו עקרונית לעשות בו שימוש.

כתב האישום אינו מציין את זהות האדם שלו סייע הנאשם להחזיק את הנשק; גם לא ברור ממנו במשך כמה זמן סייע הנאשם בהחזקתו; על אלה אוסיף כי לא צוינה תכנית קונקרטית לשימוש בנשק, בוודאי לא כזו הידועה לנאשם. דברים אלה צריכים להיזקף במידת מה לטובת הנאשם בעת קביעת מתחם העונש ההולם, אם כי אין להתעלם מכך שעבירות שעניינן סיוע להחזקת נשק מחייבות מידה מסוימת של תכנון ועשיה. מכל מקום, אני סבור כי ההתחשבות באלה כדי להקל עם הנאשם בקביעת מתחם העונש ההולם צריכה להיות מינימלית; שכן הצורך עליו עמדו בתי המשפט - להילחם ללא פשרות בעבירות אלה - אינו עומד בהלימה עם תפישה סלחנית יתר על המידה כלפי התופעה כולה – גם כאשר מדובר במי שסייעו בהחזקת נשק ועשו זאת לזמן קצר.

1. בהתחשב בכל אלה אני סבור כי מידת הפגיעה בערכים המוגנים היא ממשית.
2. בקביעת מתחם העונש ההולם יש גם לתת את הדעת לכך כי מגמת ההחמרה הקיימת בעבירות נשק באה גם לידי ביטוי בתיקון 140 ל[חוק העונשין](http://www.nevo.co.il/law/70301) (הוראת שעה) מדצמבר 2021, אשר עיגן בחוק עונשי מינימום לעבירות אלה וקבע כי העונש שיש להטיל על עברייני נשק לא יפחת מרבע העונש המרבי שנקבע לאותה עבירה, אלא במקרים מיוחדים בהם ימצא בית המשפט להקל; תיקון החוק הוא חלק מהתהליך ההדרגתי של ההחמרה בענישה בסוג העבירות (למשל: [**ע"פ 1693/23**](http://www.nevo.co.il/case/29445473) **אבו אחמד נ' מדינת ישראל** [נבו] (3.12.23). נקבע כי תוקפו של החוק הוא למשך 3 שנים מיום פרסומו, כך שדומה כי בימים אלה ממש תוקפו מסתיים אלא אם יוארך. כך או כך, תיקון 140 משקף את רצון המחוקק ולמעשה מבטא גם את ההחמרה בענישה שננקטת בפסיקה בשנים האחרונות.
3. עיון בפסיקת בתי המשפט מלמדת כי מדיניות הענישה הנוהגת בעבירות של סיוע להחזקת נשק נעה בין **רף תחתון של 6 חודשי מאסר שניתן לרצותם בעבודות שירות ועד כדי מאסרים בפועל של כשנה ולעתים אף למעלה מכך**, הכל כתלות הן בנסיבות הפרטניות המאפיינות כל מעשה והן בנסיבותיהם האישיות של הנאשמים. אעמוד להלן על מספר דוגמאות.
4. [**עפ"ג (על') 24844-08-24**](http://www.nevo.co.il/case/32698967) **שלאעטה נ' מדינת ישראל** [נבו] (15.10.24). בית המשפט המחוזי בחיפה הרשיע את המערער על פי הודאתו בסיוע להחזקת אקדח שהונח על גלגל רכב שחנה בסמוך לבית הנאשם. בית המשפט קבע מתחם עונש הולם של 10 – 20 חודשי מאסר בפועל וגזר על המערער, שהיה בעל הרשעות קודמות ואף ריצה מאסר לא קצר, 16 חודשי מאסר וכן מאסר מותנה וקנס. ערעורו לבית המשפט העליון התקבל כך שתקופת המאסר הופחתה ל- **13 חודשי מאסר בפועל**.
5. [**ת"פ (מחוזי חי') 15135-09-21**](http://www.nevo.co.il/case/27924320) **מדינת ישראל נ' שהאב** [נבו] (29.10.24). נאשם הודה והורשע בעבירות של סיוע להחזקת נשק ומחסנית, בגין כך שבעת שנסע עם אדם אחר ברכב הסתיר נשק דמוי תת מקלע עם מחסנית תואמת מתחת למושבו כשהם עטופים בניילון. לנאשם לא היו הרשעות קודמות ושירות המבחן ציין כי הוא לא לוקח אחריות על העבירות. בית המשפט הביא בחשבון כי ברכב לא היו כדורים המאפשרים שימוש בנשק בטווח המיידי, קבע **מתחם ענישה הולם של 8 – 18 חודשי מאסר בפועל**, והטיל על הנאשם **8 חודשי מאסר לריצוי בעבודות שירות יחד עם מאסר על תנאי וקנס**.
6. **ת"פ (מחוזי מרכז) 10875-12-21 מדינת ישראל נ' אבו צאפי** [נבו] (8.8.23). נאשם הודה והורשע בסיוע להחזקת נשק ותחמושת, בכך שסייע לאחיו להחזיק מאחורי מבנה באקדח עם שלוש מחסניות, וכן במחסנית של M16 שהוחזקה על גג מחסן. הנאשם היה נעדר עבר פלילי ושירות המבחן המליץ שלא להטיל עליו מאסר בפועל. בית המשפט קבע מתחם עונש שנע בין **7 חודשי מאסר שניתן לרצות בעבודות שירות ועד 15 חודשי מאסר בפועל**, וגזר על הנאשם **7 חודשי מאסר בעבודות שירות וכן מאסר על תנאי וקנס**.

1. [**ת"פ (מחוזי חי') 38624-05-24**](http://www.nevo.co.il/case/30681902) **מדינת ישראל נ' שאהין** [נבו] (8.9.24). נאשם צעיר בגיל ונעדר עבר פלילי הורשע על יסוד הודייתו בסיוע לשניים אחרים להחזיק בחממה נשק דמוי רובה סער שבתוכו מחסנית ריקה, בכך שאבטח אותם בעת החזקת הרובה. בית המשפט קבע כי **מתחם העונש ההולם הוא 9 – 18 חודשי מאסר בפועל**, וגזר על **הנאשם 10 חודשי מאסר בפועל ומאסר על תנאי**.

1. [**ת"פ (מחוזי מרכז) 26478-04-22**](http://www.nevo.co.il/case/28532814) **מדינת ישראל נ' חרבוש** [נבו] (3.7.23). נאשם הודה והורשע בסיוע לאביו להחזיק אקדח עם מחסנית יחד עם כ- 100 כדורי תחמושת ושכפ"צ משטרתי במחסן שבמוסך ביתם. בית המשפט קבע כי מתחם העונש ההולם **הוא 6 – 15 חודשי מאסר**, וגזר על הנאשם **6 חודשי מאסר לריצוי בעבודות שירות, מאסר על תנאי וקנס 5,000 ₪**.
2. [**ת"פ (חד') 1363-04-22**](http://www.nevo.co.il/case/28450570) **מדינת ישראל נ' גרבאן** [נבו] (23.2.23). נאשם בעל עבר פלילי לא משמעותי הורשע על יסוד הודייתו בעבירה של סיוע להחזקת נשק, שעניינה סיוע לחברו להחזיק תמ"ק קרלו ומחסנית ריקה תואמת; הסיוע התבטא בכך שנגע בנשק. בית המשפט קבע כי מתחם העונש ההולם הוא 6 – 15 חודשי מאסר וגזר את עונשו למאסר של 8 חודשים לריצוי בעבודות שירות, מאסר על תנאי וקנס של 3,000 ₪.
3. **בהתחשב בכל האמור אני קובע כי מתחם העונש ההולם לעבירות בהן הורשע הנאשם הוא בין 6 חודשי מאסר שניתן לרצות בעבודות שירות ועד 15 חודשי מאסר בפועל, יחד עם ענישה נלווית**.
4. הנאשם לא נבחן על ידי שירות המבחן ולא עבר כל הליך שיקומי כך שאיני רואה מקום לחרוג לקולא ממתחם העונש ההולם. נוכח נסיבותיו האישיות שיפורטו להלן, ממילא גם לא ראיתי שיש לחרוג מן המתחם לחומרה.

**קביעת העונש ההולם – נסיבות שאינן קשורות לביצוע העבירות**

1. הנאשם הודה ולקח אחריות ובכך חסך זמן שיפוטי יקר ומנע את הצורך בהבאת עדי התביעה לשם הוכחת אשמתו. הודייתו בכתב האישום המתוקן אף משקפת נטילת אחריות והכרה בכך כי עליו לשאת בענישה כואבת בשל מעשיו.

הנאשם כבן 30, הוא נעדר כל עבר פלילי וזו למעשה הסתבכותו הראשונה. עולה כי עד שנעצר ניהל הנאשם חיים שהם אינם חיי פשע – הוא התמיד בעבודה, פרנס את עצמו וסייע למשפחתו.

נתתי דעתי לטענות הסנגור אשר לקשיים הכלכליים מהם סובלת משפחתו, כמו גם לקשיים האחרים האינהרנטיים למחלה של אמו ולאשפוזיה מעת לעת.

הנאשם עצור בתיק כבר למעלה מארבעה חודשים. הבאתי בחשבון כי תנאי המעצר קשים יותר בדרך כלל מתנאי מאסר, וכן נתתי דעתי לכך כי חוויית המעצר של הנאשם היא בוודאי אף קשה יותר - זאת מאחר מדובר בפעם הראשונה בה נשללת חירותו וקשיי המעצר בנסיבות אלה מתעצמים, והנאשם אף ציין זאת בדברו האחרון.

לשיטתי, כאשר מדובר באדם צעיר המסתבך לראשונה בפלילים הוא זכאי לקבל הזדמנות להפנים את חומרת מעשיו, ללמוד לקח ולתקן את דרכיו; ולטעמי, בהתחשב גם ביתר הנסיבות אותן ציינתי, ענישה ברף נמוך יחסית של המתחם שקבעתי שתהיה ממשית ומכאיבה, תקדם מטרה זו וממילא גם תהיה מרתיעה.

לא מצאתי להימנע מהטלת קנס, אך בהתחשב בכלל הנסיבות שצוינו ניתן יהיה להסתפק בקנס מתון.

1. **נוכח כל האמור אני גוזר את עונשו של הנאשם לאלה**:
2. **7 חודשי מאסר בפועל**. המאסר בפועל יימנה החל מיום מעצרו של הנאשם – 21.8.24.
3. **4 חודשי מאסר על תנאי, לבל יעבור הנאשם בתוך 3 שנים מיום שחרורו מן המאסר כל עבירת נשק לפי איזה מן החלופות** [**שבסעיף 144**](http://www.nevo.co.il/law/70301/144) **ל**[**חוק העונשין**](http://www.nevo.co.il/law/70301), **לרבות סיוע לביצוע עבירות אלה**.
4. **קנס 1,200 ₪ שישולם עד ליום 7.3.25**. אם לא ישלם את הקנס יישא הנאשם במאסר של 10 ימים.

**הקנס ישולם במלואו עד ליום 7.3.25**. יש להסדיר את תשלום הקנס באמצעות המרכז לגביית קנסות, ולציין בפניהם את מספר התיק הפלילי.

את הקנס ניתן יהיה לשלם כעבור שלושה ימים ממתן גזר הדין לחשבון המרכז לגביית קנסות ברשות האכיפה והגביה, באחת מהדרכים הבאות:

* בכרטיס אשראי – באתר המקוון של רשות האכיפה והגביה, [www.eca.gov.il](http://www.eca.gov.il)
* במוקד שירות טלפוני בשירות עצמי (מרכז גביה) – בטלפון 35592\* או בטלפון 073-2055000.
* במזומן – בכל סניף של בנק הדואר – בהצגת תעודת זהות בלבד.

1. **ניתן בזה צו המורה למשטרה לחלט את האקדח ומחסנית התחמושת או להשמידם, על פי שיקול דעתה**; **באשר ליתר המוצגים שנתפסו – ככל שבוצעה בהם עבירה או שיש מניעה חוקית להשיבם הם יושמדו או יחולטו לפי שיקול דעת המשטרה**.

**זכות ערעור לבית המשפט המחוזי בחיפה בתוך 45 ימים.**

**5129371**

**54678313ניתן היום, כ"ב כסלו תשפ"ה, 23 דצמבר 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ערן זלר 54678313-/

נוסח מסמך זה כפוף לשינויי ניסוח ועריכה