|  |  |
| --- | --- |
| **בית משפט השלום בחיפה** | |
| ת"פ 31552-11-24 מדינת ישראל נ' חאדר(עציר) |  |

|  |  |  |
| --- | --- | --- |
| לפני | **כבוד השופטת מריה פיקוס בוגדאנוב** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **סאבא חאדר (עציר)** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [40ג](http://www.nevo.co.il/law/70301/40c.a)(א), [144](http://www.nevo.co.il/law/70301/144.a)(א), [144](http://www.nevo.co.il/law/70301/144.g)(ז)

**גזר דין**

הנאשם הודה בעובדות כתב האישום והורשע בביצוע עבירות של החזקת נשק שלא כדין בניגוד [לסעיף 144(א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301) תשל"ז-1977 (להלן: "**חוק העונשין**") והחזקת חלקי נשק ותחמושת בניגוד [לסעיף 144(א)](http://www.nevo.co.il/law/70301/144.a) לחוק העונשין.

**עובדות כתב האישום בתמצית:**

במועדים הרלוונטיים לכתב האישום, התגורר הנאשם בבית הוריו בחיפה ברח' ראהבת (להלן: "**הבית**").

בתאריך 27.10.24, סמוך לשעה 12:20 בוצע בבית חיפוש משטרתי כדין. על גג הבית בו מתגורר הנאשם, בתוך כספת נמצא כי הנאשם החזיק, אקדח חצי אוטומטי, קליבר 9 מ"מ פאראבלום, אשר עטוף בבד. האקדח הוא כלי נשק שסוגל לירות כדור ושבכוחו להמית אדם. לצד האקדח נמצאה מחסנית עטופה בניילון כחול נצמד, תואמת לנשק וכן 86 כדורים שהם תחמושת מסוג 9 מ"מ התואמים לנשק.

**ראיות לעונש:**

מטעם הנאשם העידה אמו ואמרה כי הנאשם הוא בן יחיד אשר דואג להוריו החולים ולאחיותיו, הוא עובד בשתי עבודות ואין לו סכסוכים.

**טיעוני הצדדים:**

**המאשימה** טענה בטיעוניה בכתב (טע/1) ובעל פה, כי הנאשם במעשיו פגע בערכים של הגנה על חיי אדם, הגנה על שלום חייו, גופו ובטחונו של הציבור. המאשימה הפנתה להנחיית פרקליט המדינה 9.16 אשר תוקנה לאחרונה כך שהוחמר רף הענישה בעבירות הנשק השונות ולפסיקה וטענה כי מתחם העונש ההולם נע בין 20 ל-36 חודשי מאסר בפועל. המאשימה הדגישה את תיקון החוק אשר קבע עונשי מינימום בעבירות בנשק.

מאחר והנאשם ללא עבר פלילי, עתרה המאשימה להטיל על הנאשם עונש מאסר בפועל ברף התחתון של המתחם לו עתרה בצירוף מאסר על תנאי, קנס והתחייבות.

ב"כ הנאשם חלק על מתחם העונש ההולם לו עתרה המאשימה וטען כי מתחם העונש ההולם בגין החזקת אקדח ותחמושת, מתחיל מ-10 חודשי מאסר ועד ל-12 חודשי מאסר בפועל. ב"כ הנאשם הדגיש, כי הגם שנקבע עונש מינימום בעבירות בנשק, עונש זה יכול לכלול גם עונש מאסר על תנאי.

באשר לעונשו של הנאשם, בתוך מתחם הענש ההולם, ב"כ הנאשם הדגיש כי לחובתו של הנאשם אין הרשעות קודמות, כי הנאשם עצור עד תום ההליכים והמעצר חידד עבורו את גבולות המותר והאסור. עוד נטען, כי יש להתחשב בכך שהנאשם הודה במסגרת הליך מוקד, נטל אחריות על מעשיו והביע חרטה. כמו גם ביקש ב"כ הנאשם להתחשב בעובדה כי הנאשם אמון על פרנסת המשפחה ותומך כלכלית בהוריו.

**דברי הנאשם:**

הנאשם הצטער על מעשיו, ואמר כי הוא מפרנס את המשפחה ורוצה לחזור לביתו.

**דיון והכרעה:**

בית המשפט קובע את מתחם העונש ההולם בהתאם לעיקרון ההלימה, שביישומו על בית המשפט להתחשב בערך החברתי שנפגע מביצוע העבירה, במדיניות הענישה הנהוגה ובנסיבות הקשורות בביצוע העבירה ([ע"פ 8641/12](http://www.nevo.co.il/case/5573417) **מוחמד סעד נ' מ"י** (5.8.13)).

**הערך החברתי המוגן** שנפגע מביצוע עבירות של החזקת נשק ותחמושת, הוא ערך של הגנה על חיי אדם והגנה על תחושת הביטחון של הציבור.

באשר לחומרה היתרה שיש לראות בביצוע עבירות בנשק, קבע בית המשפט העליון ב[ע"פ 1945/13](http://www.nevo.co.il/case/6834904) **מדינת ישראל נ' עבד אל כרים סלימאן,** (19.1.14) מדיניות ברורה:

**"עבירות המבוצעות בנשק – לרבות רכישה, החזקה ונשיאת נשק – טומנות בחובן פוטנציאל סיכון הרסני לפגיעה בשלום הציבור וביטחונו. החשש הוא כי נשק המוחזק שלא כדין ישמש לפעילות עבריינית העלולה להביא לפגיעה ואף לקיפוח חייהם של אזרחים תמימים. אכן, "התגלגלותם" של כלי נשק מיד ליד ללא פיקוח עלול להוביל להגעתם בדרך לא דרך לגורמים פליליים ועוינים. אין לדעת מה יעלה בגורלם של כלי נשק אלה ולאילו תוצאות הרסניות יובילו...".**

לאחרונה תוקן החוק, באופן שקבע כי העונש שיושת על מבצע העבירה יתחיל מרבע העונש המרבי שנקבע לעבירה, אלא אם החליט בית המשפט מטעמים מיוחדים להקל בעונש, והעונש לא יהיה כולו על תנאי ([סעיף 144(ז)](http://www.nevo.co.il/law/70301/144.g) ל[חוק העונשין](http://www.nevo.co.il/law/70301), חוק העונשין (תיקון מס' 140 - הוראת שעה), התשפ"ב-2021).

בפסיקה נקבע, כי החזקתו של נשק חם באופן בלתי חוקי, עלול להוביל לאלימות קשה עד קטלנית. זמינות כלי הנשק העוברים מיד ליד, אם לידיים עוינות ואם לידיים פליליות, תורמים להגדלת מעגל האלימות ולתוצאות הקשות הנובעות מכך. בשנים האחרונות אנו עדים לגל אלימות קשה תוך שימוש בנשק חם הגובה חיי אדם.

לעניין זה ראה ע"פ 1332/04 **מדינת ישראל נ' פס**, פ"ד נח (5), 541 בעמ' 545:

**"...המציאות השוררת בארץ - זמינותו של נשק חם ורב עוצמה שיש עמו פוטנציאל להסלמה באלימות העבריינית... מחייבת מתן ביטוי עונשי הולם והחמרה ברמת הענישה"**

**באשר לנסיבות הקשורות בביצוע העבירות:**

מדובר בביצוע עבירות מתוכננות, כאשר הנאשם החזיק בכספת שעל גג ביתו אקדח חצי אוטומטי כשלצדו מחסנית תואמת לנשק ו- 86 כדורים התואמים לנשק.

חלקו של הנאשם בביצוע העבירות היה בלעדי, כאשר מיקום כלי הנשק בכספת שעל גג ביתו לצד תחמושת מתאימה, מלמד על הזמינות והמוכנות לעשות בו שימוש.

הנאשם החזיק באקדח חצי אוטומטי עם תחמושת תואמת בכמות לא מבוטלת. מכאן, שגם אם לא נגרם נזק בפועל, הרי פוטנציאל הנזק הוא גדול אשר עלול להביא לפגיעה בגוף ואף לקיפוח חיי אדם.

**מידת הפגיעה בערכים המוגנים**: בשים לב לעובדה כי מדובר באקדח, אשר הוחזק יחד עם תחמושת תואמת ובהישג ידו של הנאשם, ובשים לב לנזק הפוטנציאלי הגדול, אני קובעת כי מידת הפגיעה בערכים המוגנים היא ממשית.

**באשר למדיניות הענישה הנהוגה:**

המאשימה לא עשתה הבחנה בפסיקה אליה הפנתה, בין פסיקה בה נידונו מקרים של החזקת נשק ארוך אוטומטי לבין פסיקה בגין החזקת אקדחים, כאשר ישנו הבדל במדיניות הענישה הנוהגת, ואף הנחיית פרקליט המדינה, אליה הפנתה המאשימה עושה הבחנה בעניין זה. על כן להלן אתייחס רק לפסיקה הנוגעת במדיניות הענישה בגין החזקת אקדח לצד תחמושת.

* ב[עפ"ג 25700-08-22](http://www.nevo.co.il/case/28852952) **אלבחירי נ' מדינת ישראל** (7.12.22), אליו הפנתה המאשימה, המערער הורשע על פי הודאתו בביצוע עבירות של החזקת נשק (אקדח חצי אוטומטי) ותחמושת. המערער החזיק בביתו במזוודת מתכת שהונחה מעל ארון המטבח, באקדח חצי אוטומטי מסוג FN ובו מחסנית, במחסנית נוספת של אקדח ובחמש קופסאות תחמושת שהכילו 213 כדורי 9 מ"מ. **נקבע כי מתחם העונש ההולם מתחיל מ- 12 ועד 36 חודשי מאסר בפועל, בצירוף ענישה נלווית**. המערער נדון ל-18 חודשי מאסר לריצוי בפועל וענישה נלווית. ערעור שהוגש לבית המשפט המחוזי על חומרת העונש נדחה.
* ב[רע"פ 5613/20](http://www.nevo.co.il/case/26913995) **אל הוזייל נ' מדינת ישראל** (25.8.20), אליו הפנתה המאשימה, המבקש הורשע בעבירות של החזקת נשק שלא כדין, והחזקת תחמושת, לאחר שהחזיק במקום מגוריו אקדח מסוג FN בקוטר 9 מ"מ, וכן 20 כדורים בעלי קוטר זהה. נאשם נרתם להליך טיפולי ושירות המבחן המליץ בעניינו על הטלת צו מבחן לצד מאסר בדרך של עבודות שירות. **נקבע בבית משפט השלום מתחם עונש הנע בין 11 חודשי מאסר בפועל לבין 33 חודשי מאסר בפועל**. על המבקש הושת מאסר בפועל בן 12 חודשים לצד מאסר על תנאי. בית המשפט המחוזי דחה את הערעור שהגיש המבקש תוך שעמד על התגברות התופעה של החזקת נשק בלתי חוקי והצורך בענישה מרתיעה. בית המשפט העליון דחה את בקשת רשות הערעור אף הוא.
* ב[עפ"ג 24796-06-20](http://www.nevo.co.il/case/26745252) **פאדי חג'אזי נ' מדינת ישראל** (9.7.20), אליו הפנתה המאשימה, המערער הורשע בעבירות שלהחזקת נשק שלא כדין והחזקת חלק של נשק או תחמושת. המערער נמצא יושב בפתח חוות-סוסים כשהוא מחזיק על רגלו באקדח חצי אוטומטי מסוג CZ מודל 75 ובתוכו מחסנית תואמת טעונה ב-15 כדורים בעלי קוטר 9 מ"מ במצב "הכנס". **נקבע כי מתחם העונש ההולם נע בין 10 לבין 24 חודשי מאסר לריצוי בפועל לצד עונשים נלווים**. על המערער הוטלו 15 חודשי מאסר לריצוי בפועל וענישה נלווית. ערעור המערער לבית המשפט המחוזי נדחה.
* ב[ע"פ 2482/22](http://www.nevo.co.il/case/28513828) **מדינת ישראל נ' אחמד קדורה** (14.4.22), אליו הפנתה המאשימה, המשיב הורשע לאחר הודאתו בעבירה של החזקת נשק בצוותא עם אחר, לפי [סעיף 144(א)](http://www.nevo.co.il/law/70301/144.a) רישא וסיפא בצירוף [סעיף 29](http://www.nevo.co.il/law/70301/29) ל[חוק העונשין](http://www.nevo.co.il/law/70301). המשיב החזיק באקדח "גלוק", מחסנית עם כדורים ורימון הלם. בית המשפט המחוזי קבע כי **מתחם העונש ההולם נע בין 10 ל-36 חודשי מאסר בפועל** וגזר את עונשו של המשיב ברף התחתון של המתחם, כך שהושתו עליו 10 חודשי מאסר בפועל וענישה נלווית וזאת בשים לב לתקופה הקצרה שבה הוחזק הנשק, שפסקה ביוזמת המשיב לאחר ימים ספורים, לשיתוף הפעולה של המשיב בחקירתו בעניין האקדח, הגם שהאקדח לא נתפס, להודאתו המידית ללא צורך בשמיעת עדים, לגילו הצעיר (19 שנים) ולעברו הנקי. ערעור על קולת העונש שהגישה המדינה לבית המשפט העליון התקבל והעונש הוחמר ל- 18 חודשי מאסר בפועל.
* ב[עפ"ג 21260-10-19](http://www.nevo.co.il/case/26103748) **מדינת ישראל נ' מזריב** (24.11.19), אליו הפנה ב"כ הנאשם, המשיב הורשע על פי הודאתו בעבירה של החזקת נשק שלא כדין. במסגרת חיפוש כדין שבוצע בביתו של המשיב נמצא כי הוא החזיק בארון בגדים בחדר השינה, בנשק תת מקלע מאולתר ולצדו מחסנית ייעודית מלאה ב – 21 כדורים. הנשק והמחסנית היו מוסלקים בתוך קופסת נעליים בארון נעול. בית משפט השלום קבע כי **מתחם העונש ההולם נע בין 12 חודשי מאסר בפועל עד 24 חודשים, בצירוף ענישה נלווית**. בית משפט השלום החליט לסטות ממתחם העונש ההולם משיקולי שיקום ודן את המשיב ל- 9 חודשי מאסר בפועל, לריצוי בדרך של עבודות שירות וענישה נלווית. המדינה ערערה על קולת העונש לבית המשפט המחוזי אשר קיבל את הערעור וקבע כי לא היה מקום לחרוג לקולא ממתחם העונש ההולם. מאחר וערכאת הערעור איננה ממצה את הדין עם הנאשם, נקבע כי על המשיב יוטלו 12 חודשי מאסר בפועל בניכוי ימי מעצרו, כאשר צו המבחן שהוטל עליו בוטל ויתר רכיבי גזר הדין נותרו על כנם.
* ב[עפ"ג 33419-03-24](http://www.nevo.co.il/case/30523152) **מדינת ישראל נ' גרנאוי** (3.4.24) הנאשם הורשע בעבירה של החזקת אקדח חצי אוטומטי, קליבר 9 מ"מ פארבלום. **נקבע כי מתחם העונש ההולם נע בין 12 ל- 36 חודשי מאסר בפועל.** על הנאשם נגזרו 12 חודשי מאסר בפועל וענישה נלווית. המדינה ערערה על קולת העונש. בערעור נקבע כי מבלי לקבוע מסמרות לגבי מתחם העונש ההולם המתאים למקרה זה, נקבע כי העונש שבית המשפט הטיל, הגם שהוא מקל יחסית לעונשים המקובלים בנסיבות, איננו חורג במידה המצדיקה התערבות ערכאת הערעור.
* ב[עפ"ג 34568-12-18](http://www.nevo.co.il/case/25232875) **מדינת ישראל נ' ארקן אסעדי** (17.1.19), אליו הפנה ב"כ הנאשם, המשיב הורשע בעבירה של החזקת נשק שלא כדין, ובעבירה של החזקת חלק של נשק או תחמושת שלא כדין. במהלך חיפוש בביתו של המשיב נתפס בחדר הילדים נשק-חפץ דמוי תת מקלע מסוג קארל גוסטב, שסוגל לירות כדור שבכוחו להמית אדם, מונח על גבי מזרון סמוך ללול הילדים, כשהוא עטוף בחולצה שחורה ומונח בתוך שקית, ולצדו בתוך השקית מחסנית ריקה תואמת לנשק. בחדר סמוך בכספת נעולה ומקובעת לקיר נתפסו 50 כדורי 9 מ"מ תואמים לנשק, בתוך תושבת פלסטיק ייעודית, עטופים בניילון שקוף נצמד. **בית משפט השלום קבע כי מתחם העונש ההולם נע בין 10 ל- 30 חודשי מאסר בפועל לצד רכיבי ענישה נוספים**. בשל שיקולי שיקום סטה בית המשפט ממתחם העונש ההולם והטיל על המשיב 6 חודשי מאסר בפועל לריצוי בעבודות שירות וענישה נלווית. המדינה ערערה לבית המשפט המחוזי על קולת העונש, אשר קיבל את הערעור וקבע כי לא היה מקום במקרה זה לסטות ממתחם העונש ההולם משיקולי שיקום. לאחר שבית המשפט ציין כי אינו ממצה את הדין עם המשיב במסגרת הערעור, הוחמר עונשו של המשיב ל-9 חודשי מאסר בפועל, צו המבחן בוטל ורכיבי המאסר המותנה נותרו על כנם.
* ב[עפ"ג 28287-02-21](http://www.nevo.co.il/case/27399392) **מדינת ישראל נ' אבו הלאל** (22.4.21), אליו הפנה ב"כ הנאשם, המבקשים הורשעו על פי הודאתם בעבירות החזקת נשק ותחמושת שלא כדין, זאת, בגין החזקת שני כלי נשק מאולתרים מסוג קרלו, מחסניות, ו-4 כדורי 9 מ"מ, וכן החזקה של כדור תחמושת המשמש נשק ארוך על ידי המבקש 1. **בית משפט השלום קבע כי מתחם העונש ההולם נע בין 10 ל-18 חודשי מאסר בפועל**. נוכח שיקולי שיקום, בית משפט השלום סטה לקולא ממתחם העונש ההולם, והשית על כל אחד מהמבקשים 9 חודשי מאסר בפועל, אשר ירוצו בדרך של עבודות שירות וענישה נלווית. המדינה הגישה ערעור על קולת העונש לבית המשפט המחוזי אשר התקבל ונקבע כי **מתחם העונש ההולם נע בין 10 ל-24 חודשי מאסר בפועל**. בית המשפט גזר על כל אחד מהמבקשים, חלף עבודות השירות, 10 חודשי מאסר בפועל, בניכוי ימי מעצרם. עונש המאסר המותנה, שהושת על המבקשים בבית משפט השלום, נותר על כנו. בקשת רשות ערעור שהגישו המבקשים לבית המשפט העליון נדחתה ([רע"פ 3619/21](http://www.nevo.co.il/case/27648787) (26.5.21)).
* ב[ת"פ 20743-11-22](http://www.nevo.co.il/case/29120662) **מדינת ישראל נ' ג'בארין** (3.3.24), אליו הפנה ב"כ הנאשם, הנאשם הורשע בעבירות של החזקת נשק שלא כדין בניגוד [לסעיף 144(א)](http://www.nevo.co.il/law/70301/144.a) רישא ל[חוק העונשין](http://www.nevo.co.il/law/70301), והחזקת חלק של נשק ותחמושת – בניגוד [לסעיף 144(א)](http://www.nevo.co.il/law/70301/144.a) סיפא לחוק העונשין. הנאשם נמצא מחזיק בסל מתחת לשולחן בסלון, בנשק מסוג זיגזאוור. הנשק היה טעון במחסנית ובה 14 כדורי תחמושת מסוג 9 מ"מ. **נקבע כי מתחם העונש ההולם נע בין 6 לבין 18 חודשי מאסר בפועל לצד ענישה צופה פני עתיד וקנס כספי**. במקרה זה נקבע כי לאור הנסיבות החריגות והייחודיות, מקרה זה אינו מצדיק הטלת ענישה מאחורי סורג ובריח וניתן להשיג את תכלית הענישה בדרך אחרת, במאסר שיינשא בעבודות שירות. על הנאשם נגזרו 6 חודשי מאסר לריצוי בעבודות שירות וענישה נלווית.
* ב[ת"פ 39460-02-22](http://www.nevo.co.il/case/28324370) **מדינת ישראל נ' חמוד** (21.5.23), אליו הפנה ב"כ הנאשם, הנאשם הורשע בעבירות של החזקת נשק שלא כדין והחזקת חלק של נשק או תחמושת ועבירה של החזקת סמים לצריכה עצמית. בעת חיפוש שנערך כדין בביתו של הנאשם נמצא כי הנאשם החזיק במשרדו, בתוך ארון, בקופסא אדומה ובה אקדח ברטה בצבע שחור אשר היה עטוף בבד. עוד החזיק הנאשם במשרד סם מסוכן מסוג חשיש במשקל נטו של 3.5 גרם וכן ב 7 סוכריות שהינן סם מסוכן. בנוסף הנאשם מחזיק בתוך שידה הסמוכה למיטתו בבית 2 כדורי 9 מ"מ. **נקבע כי מתחם העונש ההולם לכל העבירות נע בין 12 – 24 חודשי מאסר בפועל לצד מאסר מותנה וקנס כספי**. על הנאשם נגזרו 12 חודשי מאסר בפועל וענישה נלווית. (הוגש ערעור על חומרת העונש אשר נדחה ([עפ"ג 72851-05-23](http://www.nevo.co.il/case/29702606))).
* ב[עפ"ג (מח' חיפה) 64033-11-22](http://www.nevo.co.il/case/29174839) **מ"י נ' מיכאלוב** (27.3.23), המשיב הורשע בביצוע עבירה של החזקת נשק שלא כדין, בניגוד לסעיף סעיף [144(א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301) ועבירה של החזקת סמים לצריכה עצמית. המשיב החזיק בביתו אקדח בקוטר 9 מ"מ ובו כדור אחד בקנה, שני כדורים נוספים במחסנית בתוך האקדח וכן החזיק המשיב שני כדורים נוספים המתאימים לשימוש באקדח. עוד החזיק המשיב בסם מסוכן מסוג קנאבוס במשקל של 47.62 גרם נטו לצריכה עצמית ללא היתר או רישיון. **בית המשפט קבע כי בגין עבירת הנשק מתחם עונש הולם הנע מ-10 ל- 30 חודשי מאסר בפועל.** בשל שיקולי שיקום סטה בית המשפט לקולא מהמתחם שנקבע וגזר על הנאשם מאסר בפועל לתקופה של 9 חודשים לריצוי בעבודות שרות וענישה נלווית. המדינה הגעשה ערעור על קולת העונש, אשר התקבל, ועל הנאשם הוטל עונש של 10 חודשי מאסר בפועל כאשר יתר רכיבי העונש למעט צו המבחן, נותרו על כנם.
* ב[ת"פ 50809-07-17](http://www.nevo.co.il/case/22851104) **מדינת ישראל נ' סלום אבו שיבאן** (31.3.19), אליו הפנה ב"כ הנאשם, הנאשמים הורשעו בעבירת החזקת נשק ובעבירה של נשיאת נשק. נאשם 1 הורשע גם בביצוע עבירות תקיפה סתם ואיומים. הנאשמים החזיקו בביתם אקדח מסוג FN ומחסנית התואמת לאקדח וכדורים. נאשם 1 התקשר לנאשם 2 ובקש ממנו להוציא את האקדח ממקום מחבואו בבית ולהעבירו למקום מחבוא אחר – העסק המשפחתי, בשל חששו של נאשם 1 שהאקדח ייתפס והוא ייעצר על ידי המשטרה. נאשם 2 לקח את האקדח ובו המחסנית עם הכדורים נכנס לרכב והחל בנסיעה לכיוון העסק, כשהוא מחזיק, נושא ומוביל את האקדח עם המחסנית והכדורים, וכל זאת בצוותא חדא עם נאשם 1. נאשם 2 הגיע סמוך לעסק, עצר את רכבו ונעצר על ידי שוטרים כשהאקדח והמחסנית עם הכדורים מוסלקים בחלק הקדמי של מכנסיו. **נקבע כי מתחם העונש ההולם נע בין 12 חודשי מאסר בפועל ל-36 חודשי מאסר בפועל, לצד רכיב ענישה של מאסר מותנה**. על נאשם 1 נגזר עונש של 12 חודשי מאסר בפועל וענישה נלווית. על נאשם 2 נגזר עונש של 6 חודשי מאסר לריצוי בעבודות שירות וענישה נלווית לאחר שהוחלט לסטות בעניינו ממתחם העונש ההולם משיקולי שיקום.

לאחר ששקלתי את מכלול השיקולים המעוגנים [בסעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301), אני קובעת כי **מתחם העונש ההולם נע בין 12 חודשי מאסר בפועל ל- 30 חודשי מאסר בפועל**, בצירוף ענישה נלווית.

**חריגה ממתחם העונש ההולם:**

בעניינו של הנאשם לא מצאתי נסיבות המצדיקות סטייה ממתחם העונש ההולם לא לחומרא ולא לקולא.

**באשר לעונשו של הנאשם בתוך מתחם העונש ההולם:**

לקולא שקלתי את העובדה, כי הנאשם הודה בהזדמנות הראשונה, במסגרת דיון מוקד, נטל אחריות על מעשיו והביע חרטה. הודאתו של הנאשם חסכה מזמנו השיפוטי של בית המשפט.

בנוסף נתתי דעתי לעובדה, כי הנאשם, בן 30, ללא עבר פלילי, עומד לראשונה בחייו לרצות מאסר מאחורי סורג ובריח.

עוד התחשבתי בפגיעת העונש במשפחתו של הנאשם, אשר דואג להוריו ועוזר בפרנסת בני המשפחה.

**לאחר ששקלתי את כלל השיקולים המפורטים לעיל, אני גוזרת על הנאשם את העונשים הבאים:**

1. 12 חודשי מאסר בפועל, מיום מעצרו בתאריך 27.10.24.
2. 9 חודשי מאסר על תנאי למשך 3 שנים מיום שחרורו של הנאשם, והתנאי הוא שהנאשם לא יעבור בתקופת התנאי עבירה בה הורשע, ויורשע בגינה.
3. קנס בסך 3,000 ₪ או 20 ימי מאסר תחתיו. הקנס ישולם תוך 90 יום מהיום.

**הקנס ישולם לחשבון המרכז לגביית קנסות, אגרות והוצאות ברשות האכיפה והגבייה**

**ניתן לשלם את הקנס באחת הדרכים הבאות:**

**בכרטיס אשראי – באתר המקוון של רשות האכיפה והגבייה, www.eca.gov.il**

**במזומן בכל סניף של בנק הדואר – בהצגת תעודת זהות בלבד (אין צורך בשוברי תשלום).**

**51293715129371זכות ערעור לבית המשפט המחוזי תוך 45 יום מהיום.**

5467831354678313

ניתן היום, י' אדר תשפ"ה, 10 מרץ 2025, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מריה פיקוס בוגדאנוב 54678313-/

נוסח מסמך זה כפוף לשינויי ניסוח ועריכה